
Indledning. 

Eejse    gjennem    Rusland.      Otte    Dage    paa    Volgaen. 
Det  kaspiske  Hav.     Baku  og  Ildtilbederne. 


i  Slutningen  af  September  1873  forlode  vi 
den  stille  jyske  Præstegaard,  hvor  vi  havde  til- 
bragt de  sidste  Uger,  inden  vi  skulde  tiltræde 
den  lange  Rejse  til  det  fjærne  Land,  til  Persien. 

Med  Vemod  toge  vi  Afsked  med  den  brune 
Lynghede,  med  Bøgeskovene  og  det  blaa  Hav; 
thi  saa  meget  vidste  vi  om  Persien,  at  dets  Hoved- 
stad, hvor  vi  skulde  bo,  laa  midt  inde  i  Landet, 
omgivet  af  Bjærge,  langt  borte  fra  Havet.  Ja, 
Sø,  Hede  og  Bøgeskov,  Slægt  og  Venner  maatte 
vi  lade  tilbage,  kun  gamle  Dannebrog  fulgte  os 
for  at  hejses  derovre  i  Persiens  klare  Luft.  Til 
Berlin  ledsagede  min  Moder  mig,  samt  mine  to 
Søstre,  som  skulde  i  Pension  i  Schweitz.  Hvor 
det  var  tungt  at  se  dem  forsvinde  i  det  store 
Uhyre,  Jærnbanetoget,  som  Dagen  efter  skulde 
føre  os  til  den  modsatte  Side,  ja  til  en  anden 
Verdensdel ! 

Næste  Aften  vare  vi  paa  Vejen  til  den  første 
Hovedstation,  St.  Petersborg.  Hvem,  der  har 
rejst    til    denne  By,    kjender    ogsaa  Grænsebyen 


Eydtkuhnen,  hvor  vi  paa  Grund  af  et  undervejs 
indtruffet  Uheld  maatte  opholde  os  et  Døgn  og- 
blandt  andre  kulinariske  russiske  Rariteter  bleve 
trakterede  med  en  »engelsk  Boeuf«,  som  man  vist 
ikke  faar  den  noget  andet.  Sted  i  Verden.  Vi 
bestilte  denne  Ret  med  store  Forventninger,  og 
hvad  bragte  man  os?  To  store  Stykker  fuld- 
stændig raat  Kjød,  vel  hakket,  hvorpaa  der  var 
udbredt  ligeledes  raat  hakket  Løg,  og  for  at 
sætte  Kronen  paa  det  hele,  et  raat  Æg  slaaet 
ud  paa  hvert.  Naturligvis  sendte  vi  denne  løjer- 
lige Ret  tilbage  med  Protest  og  maatte  finde  os 
i,  at  Folkene  i  Hotellet  ikke  ansaa  os  for  ægte 
Engelskmænd,  fordi  vi  forlangte  godt  stegt  Boeuf. 
Vi  vare  glade  ved  næste  Alorgen  at  forlade  dette 
i  enhver  Henseende  daarlige  Hotel.  Fire  og  tyve 
Timer  efter  vare  vi  i  St.  Petersborg,  hvor  vi 
stode  fortabte  i  Ventesalen,  omgivne  af  en  halv 
Snes  Kuske,  som  alle  reves  om  vor  Bagage  og 
talte  til  os  i  Munden  paa  hverandre  et  sørgeligt 
Kaudervælsk,  som  vi  naturligvis  ikke  forstode. 
Vi  kunde  kun  slutte  os  til,  at  hver  især  lovpriste 
sit  Hotel  som  det  bedste  i  Verden.  Til  sidst 
overgave  vi  os  paa  Naade  og  Unaade  til  den 
Stærkeste  af  Banden,  en  prægtig,  3  Alen  høj 
Karl,  som  triumferende  indstallerede  os  i  sin 
Omnibus.  Skæbnen  var  os  gunstig;  thi  »Hotel 
de  France«  var  et  af  de  bedste  og  største  i 
St.  Petersborg,  liggende  paa  Newsky  Prospect, 
med  Udsigt  over  Nevaen,  hvis  blaa  Bølger  heldig- 
vis endnu  ikke  dækkedes  af  Isen,  hvilket  man  i 
Berlin  havde   forudsagt  os   vilde  være  Tilfældet. 


Det  havde  i  saa  Fald  set  galt  ud  med  vor  Rejse, 
thi  en  Tur  paa  otte  Dage  opad  Volgaen  laa  for 
os,  og  havde  den  været  tilfrosset,  vilde  vor  Rejse 
have  været  til  Ende,  thi  anden  Forbindelse  er 
der  ikke  med  Byen  Astrakan  ved  det  kaspiske 
Hav.  Jærnbanen  gaar  kun  til  Tsaritsin,  som 
ligger  3  Dages  Jærnbanekjørsel  fra  Havet.  Indtil 
Tsaritsin  kan  man  altsaa  rejse  med  Jærnbanen, 
men  vi  foretrak  at  tage  Floddamperen  allerede  i 
Nischni  Novgorod ;  det  forlænger  Rejsen  nogle 
Dage,  men  er  baade  bekvemmere  og  interessantere. 
Vi  maatte  uheldigvis  blive  nogen  Tid  i  St.  Peters- 
borg, efter  hvad  man  meddelte  os  otte  Dage,  thi 
en  Kasse  med  danske  Bøger,  som  vi  førte  med, 
kunde  ikke  undgaa  den  russiske  Censur,  skjøndt 
de  ikke  skulde  forblive  i  Landet.  Men  de  otte 
Dage  gik  og  to  til,  saa  vi  til  sidst  bleve  bange 
for  at  Volgaen  for  Alvor  skulde  iføre  sig  sin 
Vinterdragt.  Vi  besluttede  derfor,  da  vi  ikke 
kunde  faa  vor  Kasse  med,  at  lade  den  blive 
sendt  efter  os  og  selv  rejse  videre.  Havde  vi 
den  Gang  vidst,  at  vi  skulde  komme  til  at  vente 
paa  den  i  to  Aar,  at  den  forvildede  sig  i  det 
Indre  af  Rusland  inden  vi  saae  den  igjen,  da 
havde  vi  vistnok  snarere  ventet  paa  den,  thi  i 
Persien  kan  man  hverken  for  Guld  eller  gode 
Ord  faa  en  dansk  Bog  at  kjøbe.  Vi  toge  med 
Iltoget  til  Moskva,  hvor  vi  ankom  i  et  saa  øsende 
Regnvejr,  at  der  i  de  12  Timer,  vi  maatte  vente 
paa  Forbindelsestoget  til  Nischni  Novgorod,  ikke 
var  Tale  om  at  komme  til  at  se  nogen  af  Byens 
Mærkværdigheder.     Kun    i    Frastand    beundrede 


vi  de  mangfoldige  Taarne  paa  Kreml.  Den 
kjedelige  Banegaard  frembød  naturligvis  intet 
mærkeligt.  IMed  stort  Besvær  gjorde  vi  Op- 
varterne forstaaeligt,  at  vi  vilde  spise  til  Middag, 
og  da  vi  ikke  forstode  deres  »Menu«,  hverken 
den  mundtlige  eller  den  skriftlige,  toge  vi  det 
første  det  bedste,  hvilket  naturligvis  var  den 
evindelige  Hvidkaalssuppe  og  hakkede  enorme 
Coteletter  med  saltede  Agurker,  som  de  have 
den  Prætension  at  kalde  Salat.  Endelig  brusede 
da  Toget  frem,  og  med  Glæde  forlode  vi  vort 
Fængsel  for  at  ombytte  det  med  et  andet  og 
snævrere  om  man  saa  vil,  men  hvor  man  dog 
mærkede,  at  det  gik  fremad.  Faa  Steder  i  Europa 
træffer  man  forresten  saa  bekvemt  og  elegant 
indrettede  første  Klasses  Waggoner  som  i  Rus- 
land. Waggonen  er  ikke  afdelt  i  Coupéer,  men 
danner  en  fuldstændig  lille  Salon  med  Stole, 
Borde,  Lænestole,  Chaiselongs,  Speile  etc,  alt 
udstyret  paa  det  eleganteste,  og  midt  i  Salonen 
en  lille  Kakkelovn,  der  udbreder  en  saa  liflig 
Varme,  at  man  ikke  aner  den  sibiriske  Kulde, 
som  hersker  uden  for  om  Vinteren.  Skjønt  vi 
endnu  kun  vare  i  Begyndelsen  af  Oktober,  var 
Kakkelovnsvarmen  slet  ikke  overflødig,  vi  havde 
det  Held  kun  at  være  faa  Passagerer  i  den  store 
Waggon,  saa  Natten  forløb  meget  behagelig,  og 
ved  Ankomsten  til  Nischni  Novgorod  næste  Morgen 
var  Regnen  hørt  op,  saa  vi  toge  strax  en  Vogn 
for  at  benytte  de  Par  Timer,  der  var  tilbage 
inden  Volgadampskibets  Afgang,  til  at  bese 
Byens  eneste  men   ogsaa  verdensberømte  Mærk- 


værdighed,  det  aarlige  orientalske  ]\Iarked.  Op 
og  ned  gjennem  stejle,  snævre,  ynkelig  brolagte 
Gader  trak  den  ulykkelige  Hest  os.  Den  saae 
nok  ud  til  hele  sit  Liv  ikke  at  have  gjort  andet, 
saa  mager  og  ussel  var  den.  Husene  vare  ogsaa 
i  dette  det  ægte  russiske  og  tillige  jødiske  Kvarteer 
af  Byen  smaa,  ofte  af  Træ  og  malede  med  af- 
stikkende Farver.  Gaderne  vrimlede  af  Folk  i 
alle  mulige  Dragter  og  Nationaliteter.  Markedet 
selv  lignede  ganske  et  Kjøbstadmarked  hos  os, 
men  i  mere  storartet  Stil ;  de  persiske  Boder  vare 
naturligvis  de  interessanteste,  opfyldte  med  Tæpper, 
Filt  og  kostbare  Schawler,  ja  ogsaa  Juvelboderne 
vare  ikke  sjældne;  her  saa  man  fortrinsvis  Jøderne 
flokke  sig  og  med  deres  pengegridske  Fingre 
undersøge  de  ægte,  men  som  oftest  uslebne  Stene, 
som  Persere  og  Armeniere  bringe  fra  deres  Hjem- 
stavn og  enten  sælge  for  rede  Penge  eller  tuske 
i  moderne  glimrende  europæiske  Smykker,  hvis 
Stene  ofte  ere  af  tvivlsomt  Værd,  men  som  de 
fornemme  Haremsdamer  kjøbe  til  høje  Priser  og 
med  Stolthed  smykke  sig  med.  Her  saae  jeg 
altsaa  for  første  Gang  Perserne  med  deres  lange 
spidse  Lammeskindshuer,  brogetfarvede  Kaftaner 
og  Snabelsko.  Dog  herom  udførligere  senere, 
foreløbig  ere  vi  kun  paa  Vejen  ned  til  Damp- 
skibet, som  skal  være  vor  Bolig  i  otte  Dage  ned 
ad  Volga  til  Astrakan.  Disse  Floddampere  ere 
beundringsværdige  Fartøjer.  De  ere  byggede  i 
Amerika  efter  Mississipidampernes  Model,  saa  i 
dette  Tilfælde  have  Russerne,  som  ellers  holde 
paa,    at    alt    skal  være    deres  eget  Lands  Frem- 


bringelser,  erkjendt  Amerikas  Overlegenhed.  Disse 
Skibe  kunne  rumme  flere  tusinde  Passagerer  og 
ere  det  eneste  Transportmiddel  for  den  uhyre 
Trafik  med  alle  de  ved  Yolgaen  liggende  Byer. 
Skibene  ere,  hvad  første  Klasse  angaar,  udstyrede 
med  den  største  Luxus.  En  15  Alen  lang  og  10 
Alen  bred  Salon  med  Billeder,  elegante  jMøbler 
og  Fortepiano,  tjener  til  Opholdssted  om  Dagen, 
desuden  har  hver  Passager  en,  ligeledes  paa  det 
bekvemmeste  indrettet  Privatkahyt.  Beværtningen 
er  ogsaa  fortræffelig  i  enhver  Henseende,  og  der 
er  jo  den  Behagelighed  ikke  ved  Søsyge  at  være 
forhindret  fra  at  have  Fornøjelse  deraf,  thi  Be- 
vægelsen i  et  saadant  Floddampskib  er  ikke 
stærkere  end  paa  Jærnbanen,  og  man  generes 
ikke  i  mindste  jMaade  deraf.  Den  saa  at  sige 
eneste  Ubehagelighed  er,  at  Sejladsen  tager  lang 
Tid,  thi  ved  hver  lille  By  lægger  Skibet  til  for 
at  lade  og  losse  eller  indtage  nyt  Brændsel,  Træ, 
som  bringes  til  Skibet  udelukkende  af  Kvinder. 
Højst  interessante  se  de  ud,  med  et  rødt  Silke- 
tørklæde om  Hovedet,  vide,  ofte  ikke  synderlig 
hvide,  Trøjer,  opkiltede  Skjorter  og  bare  Ben. 
De  udvise  en  forbavsende  Raskhed  og  Færdighed 
i  dette  for  Kvinder  lidet  passende  Arbejde.  Træet 
er  opstablet  paa  store  Børe,  som  hver  bæres  af 
2  Personer.  Volgaen  er  jo  Ruslands  største  Flod, 
men  anden  Merite  har  den  egentlig  heller  ikke. 
Har  man  rejst  én  Dag  paa  den,  har  man  set 
lige  saa  meget  paa  den,  som  man  faar  at  se  i 
otte.  Kysterne  ere  lave,  flade,  bedækkede  med 
gult  Sand ;  hist  og  her  oplives  det  lidt  ved  nogle 


høje  Skrænter,   hvor    da    som    oftest    en  By   med 
smukke  Haver  er  opstaaet.    Vi  kom  til  Astrakan 
Kl.   5    om   Eftermiddagen,    men   paa   den  Aarstid 
var  det  allerede    mørkt,    saa  paa  Henrejsen    saae 
vi  intet  af  denne  By,  thi  heldigvis  kom  vi  i  rette 
Tid   til  Skibet,    som   skulde    føre   os    til    Persiens 
Kyster,    i    modsat    Tilfælde   vilde    vi   have    været 
nødte  til  at  forblive  et  Par  Dage  i  Astrakan,  da 
Skibene  kun  afgaa  to  Gange  om  Ugen.  —  Volgaens 
Delta  er   meget    bredt    og   har   flere  Arme,    men 
Vandet  er  saa  grundt,  at  kun  Pramme  og  ganske 
smaa  Bugserdampere  kunne  befare  det.     En  stor 
Pram  med    en  bekvem  Kahyt,    er    derfor  bygget 
alene  i  det  Øjemed    at  føre  Passagerer   og  Gods 
ud  til  det  store  Dampskib,  og  det  gaar  saa  lang- 
somt,   at   det  tager  12  Timer  at   naa   derud.     Vi 
fulgte    de    andre    Passagerers    Exempel    og    ind- 
skibede   os   i    denne  Pram,    hvor   vi   fik   en    ægte 
russisk  Middag,  meget  god  forresten,  bestaaende 
af  Krebs,    et  stort  Fad  topfuldt  til  hver,  derefter 
Gaasesteg   med    de    uundgaaelige    salte  Agurker, 
som    Slutning    stegte    Pølser    med    Kaal    til,     en 
Middag  som  man  ser  var  egnet  til  at  væbne  Del- 
tagerne  mod  Søsygens   Rædsler.     Ved  Siden    af 
mig  sad   en    ældre  Herre,    der    interesserede  mig 
meget  paa  Grund   af  sit  mærkelige  Ansigt,   som 
lignede    en    vSpaniers    med    sorte,     dybtliggende, 
stikkende  Øjne,    Ørnenæse,    olivenagtig  Teint  og 
livlig  i  al    sin  Gestus    og  Tale.     Pludselig  tiltalte 
han  mig  (der  sandsynligvis  vakte    alles  Interesse 
som  eneste  Dame  ved  Bordet  og  saa  ganske  ung 
paa   denne    lange   Rejse)   paa   Italiensk    og   fore- 


stillede  sig  som  første  Dragoman  ved  det  franske 
Gesandtskab  i  Teheran,  hvor  han  allerede  havde 
tilbragt  tyve  Aar  og  sandsynligvis  der  erhvervet 
sit  interessante  Udseende.  Han  havde  været  paa 
Orlov  i  Frankrig,  hvor  han  havde  efterladt  sin 
Familie  og  rejste  nu  atter  tilbage  til  sit  andet 
Fædreland,  som  han  selv  kaldte  det,  ledsagende 
den  nyansatte  franske  Minister.  —  Den  stakkels 
jMand  gjensaa  aldrig  Frankrig  og  sin  Familie. 
Tre  Aar  efter,  netop  otte  Dage  før  han  skulde 
tiltræde  sin  Hjemrejse  for  ikke  mere  at  vende 
tilbage,  døde  han  af  Hjærnebetæ>ndelse  og  Klimat- 
feber.  —  Efter  Bordet  forestillede  han  os  for 
Ministeren,  Alonsieur  M.,  en  ældre  ugift  Herre, 
i  højeste  Grad  elskværdig  og  forekommende  som 
alle  Franskmænd.  Han  indbød  os,  saa  snart  han 
hørte,  at  vi  ogsaa  vare  paa  Vejen  til  Teheran, 
til  at  slutte  os  til  hans  Karavane  fra  Rescht  til 
Teheran,  og  senere  vil  det  ses,  hvor  stor  Xytte  og 
Behagelighed  dette  var  for  os,  især  da  vi  vare 
ukjendte  med  Landets  Sprog-  og  Skikke.  Den 
næste  Morgen  skiftede  vi  altsaa  Skib  paany, 
heldigvis  for  sidste  Gang.  Her  saa  vi  strax,  at 
vi  nærmede  os  Orienten  med  stærke  Skridt. 
Dækket  var  fuldt  af  Persere  med  grønne  og 
hvide  Turbaner  eller  høje,  sorte  Lammeskinds- 
huer;  nogle  holdt  Bøn,  andre  sade  paa  Hug  om 
et  paa  Jorden  udbredt  broget  Tørklæde,  hvor 
uden  Tvivl  persiske  Lækkerbidskener  laa  op- 
dækkede; jeg  gik  ikke  saa  nær  derhen  for  ikke 
at  forstyrre  de  stakkels  Folks  ]Madro,  men  hvad 
jeg    saae     af    kold    Ris,    kogte    Kyllinger,     som 


flængedes  itu  med  Fingrene,  og  plumret  Tykmælk 
i  en  Skaal,  tog  sig  ikke  meget  indbydende  ud 
for  mine  uindviede  Øjne.  Her  saae  jeg  for  første 
Gang  et  Par  persiske  Kvinder,  et  helt  Særsyn 
paa  Dampskibene,  thi  de  faa  yderst  sjælden  Lov 
til  at  rejse  uden  for  Grænserne  af  deres  eget 
Land.  Des  værre  var  Vejret  saa  storm-  og  regn- 
fuldt, at  vi  snart  maatte  lukke  os  inde  i  vort 
foreløbige  Fængsel,  Kahytten,  der  paa  ingen 
Maade  var  saa  bekvem  som  Floddamperens. 
Natten  forløb,  som  den  i  Almindelighed  gjør  for 
dem,  der  maa  ofre  til  Neptun ;  næste  Morgen 
var  Søen  roligere,  og  med  stor  Møje  og  Selv- 
overvindelse blev  Strækningen  fra  Foden  af 
Kahytstrappen  tilbagelagt  af  mig,  men  saa  kom 
ogsaa  Belønningen  i  det  dejlige  Landskab,  som 
laa  udbredt  for  mine  Blikke.  I  Baggrunden  saas 
Dagestans  mørke  blaa  Bjærge,  hvis  Tinder  allerede 
vare  dækkede  med  nyfalden  Sne,  og  langs  Søen 
skovbevoxede  høje  Skrænter,  hist  og  her  afløste 
af  en  Bugt  eller  Vig,  hvor  da  altid  en  god  Havn 
førte  ind  til  Byer,  der  saae  livlige  og  smukke  ud 
med  deres  hvid-  og  rødmalede  Huse  og  smaa 
Enspændervogne,  som  fore  frem  og  tilbage  paa 
Kaien.  —  Paa  det  kaspiske  Hav  er  der  den 
samme  Ubehagelighed  som  paa  Volga,  at  Skibet 
lægger  til  ved  alle  Smaastationer  for  at  losse  og 
lade,  saa  at  Rejsen  bliver  dobbelt  saa  lang  som, 
hvis  det  gik  direkte.  Paa  Dækket  var  alt  i 
travleste  Virksomhed,  Telte,  Gulv-  og  Senge- 
tæpper, Puder  og  Klædningsstykker  vare  ud- 
bredte hvor  som  helst,  der  var  Plads,  for  at  Solen 

skulde  gjøre  godt  igjen,  hvad  Regnen  havde  for- 
brudt om  Natten.  Vilde  man  gjøre  sig  den  Ulej- 
lighed, kunde  man  her  have  faaet  et  Indblik  i 
alle  et  persisk  Toilettes  Hemmeligheder,  det  vil 
da  sige  et  mandligt,  thi  de  to  stakkels  persiske 
Kvinder,  som  ikke  havde  villet  eller  maaske  ikke 
havde  kunnet  spendere  en  Kahytsbillet,  sade  der 
i  deres  drivvaade  Overdragt,  som  de  efter  deres 
religiose  Vedtægter  hverken  maatte  udhænge  til 
Tørring  eller  skifte,  saa  længe  vanhellige  Øjne 
kunde  beskue  dem.  De  maatte  altsaa  lade  Solen 
tørre  dem,  som  den  bedst  kunde,  men  forsøgte 
at  give  sig  lidt  indvendig  Varme  ved  at  drikke 
koghed  Te  af  smaabitte  Kopper.  Man  maa  nu 
imidlertid  ikke  tro,  at  denne  Te  blev  bragt  dem 
af  en  russisk  Opvarter  —  det  havde  han  aldrig 
nedladt  sig  til;  de  havde  selv  lavet  den,  thi  som 
alle  Persere  paa  Rejse  førte  de  deres  Husgeraad 
med  sig.  — 

Dagen  gik  ret  hurtig  for  os  paa  denne  Maade, 
dels  ved  at  iagttage  de  saa  forskjelligartede 
Passagerer,  dels  ved  Samtaler  med  vore  n\^e 
Bekjendte,  under  Nydelsen  af  den  udmærkede 
russiske  Te,  som  serveres  i  Glas  i  Sølvstativer. 
Den  drikkes  uden  Fløde,  men  med  meget  Sukker 
og  en  tynd  Citronskive  i,  hvilket  gjør  den  til  en 
især  paa  Søen  meget  oplivende  og  forfriskende 
Drik.  —  Skibsklokken  ringede  nu  til  Middag,  og 
de  fleste  fulgte  dens  indbydende  Lyd,  thi  Søluften 
giver  Appetit,  naar  den  ikke  rent  betager  den 
ved  Søsyge.  Der  var  en  broget  Blanding  Folk 
af    mange     Nationer     omkring    dette    Bord;     de 

interessanteste  vare  dog"  2  unge  kaukasiske  Adels- 
mænd, som  sade  lige  over  for  mig,  klædte  i 
Nationaldragt,  violet  vSilke  og  høj,  sort  Lamme- 
skindshue.  Det  var  morsomt  at  se  deres  Genert- 
hed, i  det  de  aabenbart  først  nylig  havde  lært 
at  haandtere  Kniv  og  Gaffel;  dette  faldt  dem 
derfor  meget  vanskeligt,  og  de  havde  vist  ikke 
megen  Fornøjelse  af,  hvad  de  spiste,  men  vilde 
dog  ikke  give  tabt.  Efter  Bordet  blev  der  spillet 
Hazard  og  Whist,  men  jeg  trak  mig  tilbage  til 
vor  lille  3  Alen  lange  Kahyt,  thi  Vejret  blev 
atter  uroligt.  Næste  Alorgen  lagde  Dampskibet 
til  ved  Byen  Baku,  hvor  der  var  et  Ophold  af 
24  Timer,  som  vi  vilde  benytte  til  at  besøge  de 
derværende  berømte  Petroleumskilder. 

Baku  er  en  mærkelig  Blanding  af  russiske 
og  persiske  Elementer,  snart  ser  man  tilhyllede 
Kvinder  liste  forbi,  snart  en  elegant  Modedame, 
som  stiger  ud  af  en  Cabriolet,  og  saa  en  lang 
Karavane  af  Kameler;  Omegnen  er  uhyggelig 
ved  sin  Nøgenhed;  der  er  saa  godt  som  ikke  et 
Træ,  og  kun  een  eneste  Have  i  Baku  og  Omegn. 
Denne  Have  er  kunstig  drevet  og  vandet,  og  om 
Aftenen  samles  Byens  Elite  her,  hvor  alt  er  op- 
lyst med  kulørte  Lygter,  og  de  unge  svinge  sig 
i  Dans  i  en  lille  Pavillon.  Dagen  benyttede  vi 
til  at  se  Petroleumskilderne,  som  ligge  omtrent 
en  Mil  udenfor  Byen.  Vi  kjørte  derud  paa  en 
Vej  saa  slet,  at  Vognen  hvert  Øjeblik  truede 
med  at  vælte,  men  vi  slap  dog  i  god  Behold 
derhen  og  fortrøde  det  ikke,  thi  det  er  et  af  de 
interessanteste  Steder  i  Verden.     Jorden  er    ofte 

saa  gjennemtrængt  af  Stenolien,  at  det  strax 
tænder,  naar  man  blot  stikker  Hul  i  den  med  en 
Spade  og  sætter  en  brændende  Svovlstik  til, 
hvorfor  stor  Forsigtighed  med  Ild  er  nødvendig. 
Uhyre  Bygninger,  indhegnede  af  et  højt  Jærn- 
gitter,  dække  et  stort  Areal,  og  man  ser  Processen 
af  alle  de  forskjellige  Udviklingstrin,  lige  fra  det 
Sted,  hvor  Olien  kommer  op  af  Jorden,  indtil  den 
i  høje,  tilproppede  Beholdere  af  Blik  staar  færdig 
til  Forsendelse.  Træ  er,  som  oven  for  sagt,  saa 
sparsomt  i  denne  Egn,  at  Olien  ikke  her  som  i 
Amerika  forsendes  i  Trætønder.  Som  Kuriosum 
maa  jeg  endnu  tilføje  at  det  Produkt,  der  ved 
Rensningen  bliver  tilovers  —  en  klæbrig,  tjære- 
agtig, mørk  Masse  —  benyttes  som  Brændsel 
paa  alle  de  Dampskibe,  der  fare  paa  det  kaspiske 
Hav,  og  hvis  Maskiner  naturligvis  ere  konstruerede 
med  særligt  Hensyn  hertil.  —  Lad  os  imidlertid 
komme  tilpage  til  Etablissementet,  hvor  vi  i  det 
inderste  Værelse  af  en  lang  Bygning  traf  en 
gammel  Eneboer,  en  Ildtilbeder^  som  her  ved 
Kilden  af  den  evige  Ild  havde  fundet  et  godt 
Sted  til  at  rejse  et  Alter  rped  en  altid  brændende 
Lampe.  Han  forrettede  sin  Bøn  og  Gudstjeneste 
for  os  og  forærede  os  til  Slutning  nogle  smaa 
lyserøde  Kr3'staller :  jeg  veed  ikke,  om  det  hørte 
med  til  Ceremonien.  Vi  maatte  dog-  snart  igjen 
forlade  disse  interessante  Omgivelser  for  ikke  at 
komme  for  sent  hjem  ad  den  halsbrækkende  Vej. 
Nymaanen,  som  vi  her  for  første  Gang  saa 
svømme  vandret  som  en  Baad  paa  Himlen,  lyste 
stærkt    og-   klart,    som    den   altid    gjør   paa    disse 

Breddegrader,  den  havde  vi  sandsynligvis  at 
takke  for,  at  vi  ikke  kom  ned  til  Skibet  med  et 
Par  Arme  eller  Ben  mindre,  thi  havde  Vejen 
været  mørk,  havde  et  Par  Vækninger  været 
uundgaaelige.  Vi  tilbragte  en  dejlig  rolig  Nat 
paa  Skibet,  som  først  skulde  gaa  videre  næste 
Morgen,  og  det  var  en  stor  Vederkvægelse  efter 
flere,  i  det  mindste  for  mig,  søvnløse  Nætter, 
hvor  vi  havde  haft  uroligt  Vejr.  Baku  er  den 
sidste  Station,  hvor  Dampskibet  lægger  til,  før 
man  kommer  til  Persiens  Kyst,  —  endnu  36  Timer, 
og  vi  vilde  være  i  det  forjættede  Land!  Vejret 
vedblev  at  være  lunefuldt  indtil  den  sidste  Dag, 
da  Himlen  atter  var  klar  og  Havet  forholdsvis 
stille,  et  stort  Held  for  os,  da  der,  hvor  vi  skulde 
lande,  gaa  lige  saa  stærke  Brændinger  som  ved 
Jyllands  Vestkyst.  Der  er  derfor  heller  ingen 
Havn;  man  maa  lande  i  de  Indfødtes  smaa  Baade, 
som,  naar  Vejret  er  slet,  ikke  engang  kunne  naa 
ud  til  Dampskibet.  I  saa  Fald  maa  man  tage 
videre  op  ad  Kysten  til  Byen  Astrabad,  hvor 
der  er  en  god  Havn,  men  derfra  er  Vejen  gjennem 
det  Indre  baade  besværligere  og  længere  end 
fra  Enzeli,  den  By,  hvor  vi  skulde  gaa  fra  Borde. 
De  Indfødtes  smaa,  skrøbelige  Baade  med  deres 
halvnøgne  Besætning  omsværmede  Skibet  og 
raabte  og  skreg  i  den  Grad  i  Munden  paa  hver- 
andre, at  det  ikke  engang  var  de  persiske  Pas- 
sagerer muligt  at  komme  til  Orde  eller  udvælge 
den  Baad,  de  selv  maatte  ønske.  Gods  og  Menne- 
sker, Armeniere,  Jøder,  Persere  og  Evropæere 
stuvedes  sammen  mellem  hinanden  i  de  ynkelige 

Fartøjer,  som  truede  med  at  synke  under  Byrden. 
Havet  var  jo  endnu  oprørt  efter  de  mange  Dages 
Storm,  saa  Baadene  gyngede  op  og  ned,  og  op 
til  Skibet  lød  Skrig  fra  de  orientalske  Rejsende ; 
her  havde  en  faaet  sin  lange  Kaftan  drivvaad, 
hist  havde  en  anden  i  Vandet  tabt  sin  dyrebare 
Skat,  sin  Hovedbedækning,  som  Perseren  efter 
sin  Religions  Vedtægter  aldrig  skiller  sig  ved 
undtagen  om  Natten;  han  stod  nu  beskæmmet 
for  hele  Verden  med  sit  glatragede  Hoved  udsat 
for  jMængdens  Blikke,  —  ja,  der  var  næppe 
nogen,  som  den  Dag  naaede  Kysten  uden  Havari, 
og  allerede  her  saa  vi,  af  hvilken  Betydning  det 
var  for  os  at  følges  med  den  franske  ^Minister  og 
tage  Del  i  de  for  ham  indrettede  Bekvemmelig- 
heder. Schahens  egen  Chaluppe  var  nemlig  sendt 
ud  for  at  afhente  Gesandten;  vi  toge  alle  Plads 
under  Baldakinen,  de  tolv  velindøvede  Roerkarle 
satte  paa  een  Gang  A årerne  i  Vandet,  og  rask 
gik  det  nu  ind  mod  Kysten  forud  for  vore 
ulykkelige  Medpassagerer,  som  endnu  en  rum 
Tid  maatte  være  en  Bold  for  Fiskernes  Lune  og 
Brændingernes  Voldsomhed. 


Første  Kapitel. 

Vi  sætte  Foden  paa  persisk  Grund.  Vor  Karavane. 
.En  sørgelig  Begyndelse.  Tolv  Dage  til  Hest.  Ankomst 
til  Teheran. 

I  det  vi  satte  Foden  paa  persisk  Grund,  blev 
en  Kanonsalve  affyret  til  Ære  for  Ministeren,  og 
gjennem  en  dobbelt  Række  Soldater,  som  næsten 
ikke  kunde  holde  Vejen  fri  for  nysgjerrig-e,  bleve 
vi  førte  op .  i  et  af  Schahens  Jagtslotte,  hvor  en 
persisk  General  modtog  os.  En  saadan  Mehmun- 
daar,  d.  e.  den,  som  har  Gjæster,  bliver  ved  hver 
evropæisk  Ministers  Ankomst  sendt  ham  i  Møde 
fra  Hovedstaden  til  Grænsen  for  paa  denne  Stræk- 
ning at  sørge  for  alle  den  høje  Gjæsts  Bekvemme- 
ligheder, der  ellers  ikke  ere  lette  at  erholde  i  et 
saa  barbarisk  Land,  især  naar  man  ikke  kj ender 
Sproget.  En  splendid  Frokost  var  anrettet  oven- 
paa  i  en  rummelig  Sal,  hvis  store  Vinduer  mod 
Nord  alle  vare  aabne  og,  samtidig  med  at  bringe 
Kølighed  i  Værelset,  tillod  en  vid  Udsigt  over 
Havet,  vi  nys  havde  forladt.  Til  vor  store  Over- 
raskelse, —  vi  havde  ventet  at  skulle  komme  til 
at  sidde  paa  Gulvet  —  var  der  Stole  til  alle,  ja 
Bordet  var  dækket  med  Dug,  Knive  og  Gafler ; 
dog   vare   alle  Retterne    persiske.     Her    saae  jeg 

for  første  Gang  Pillau,  Ris  med  Kjød  tillavet  paa 
en  halv  Snes  forskjellige  Maader  og"  alle  serverede 
paa  een  Gang.  Ogsaa  det  persiske  Brød  var  for 
os  en  ganske  ny,  men  ikke  behagelig  Over- 
raskelse. Man  kan  nærmest  sammenligne  det 
med  tykke  to  Alen  lange  og  tre  Kvarter  brede 
Pandekager,  men  des  værre  langt  fra  af  saa  be- 
hagelig en  Smag.  Af  Drikke  var  der  forskjellige 
Slags  Scherbets  og  Isvand,  thi  skjønt  i  Oktober 
Maaned  var  det  trykkende  varmt.  Efter  Maal- 
tidet  stege  vi  i  en  anden  Baad,  som  skulde  føre 
os  over  en  Lagune  op  ad  en  Flod  til  det  Sted, 
hvor  man  første  Gang  samler  sig  til  Karavane- 
rejsen, Baaden  var  atter  en  af  Schahens,  et 
Slags  Gondol  men  meget  fladbundet,  thi  Vandet 
er  saa  fuldt  af  Sandbanker,  at  Baaden  ofte  staar 
paa  Grund,  saa  at  iMatroserne,  ti  i  Tallet,  alle 
maa  ud  i  Vandet  og  faa  den  flot,  hvilket  sker 
med  lystige  Tilraab  og  Vittigheder,  som  vi  des 
værre  ikke  forstaa.  Endelig  glider  den  atter, 
Folkene  springe  ind  igjen,  og  livlig  skyder  Baaden 
gjennem  det  blanke  Vand,  medens  vi  delikatere 
os  med  enorme  Vandmeloner,  større  end  de  største 
Græskar  hos  os  og  overordentlig  læskende;  vi 
spise  dog  kun  lidt  deraf  og  uddele  Resten  til 
Folkene ,  som  med  Begj ærlighed  slukke  deres 
Tørst.  Snart  ere  vi  naaede  til  det  sidste  Stykke 
Vej,  hvor  Lagunen  trækker  sig  sammen  til  en 
Kanal  kun  en  Snes  Alen  bred  og  ikke  meget 
dyb.  Her  er  mageløs  dejligt,  saa  yppigt  som 
man  kun  ser  det  i  Troperne,  Bredderne  bedæk- 
kede med  den  frodigste  Urskov,  Slyngplanter  fra 

Træ  til  Træ,  Siv  og  henrivende  Blomster  i  Vand- 
kanten, men  under  alt  dette  lurer  Feberen,  Orien- 
tens Svøbe,  den  lumske  Fjende,  som  kræver 
Hundreder  og  atter  Hundreder  at  Ofre  i  disse 
Egne.  En  saadan  Sump,  som  den  vi  her  kom 
igjennem  kan  ret  betragtes  som  en  Feberfabrik, 
og  vi  kunde  ikke  fryde  os  ved  disse  skjønne 
Lianer,  disse  af  Frugter  bugnende  Grene  og 
pragtfulde  Blomster,  uden  samtidig  at  nære  en 
hemmelig  Frygt  for  at  medbringe  til  de  fjærnere 
sunde  Egne,  kvorhen  vi  agtede  os,  en  Spire  af 
den  Gift,  som  skjulte  sig  under  det  skjønne 
Dække.  Ikke  faa  Evropæere  have,  endogsaa  paa 
Tilbagevejen  til  Evropa,  ved  at  passere  denne 
Egn,  faaet  Spiren  til  Klimatfeberen,  som  da  har 
udviklet  sig  og  ofte  ødelagt  deres  Sundhed  efter 
Hjemkomsten  til  Fædrelandet.  Efter  at  være 
komne  ind  i  Kanalen  lægge  Matroserne  Baaden 
til  Land,  springe  derpaa  ud  og  fremtage  et  langt 
svært  Tov;  vi  se  paa  dem  i  stor  Spænding, 
næsten  urolige,  indtil  den  persiske  General  ved 
sin  Tolk  forklarer,  at  Baaden  her  skal  trækkes 
op  ad  Floden,  da  dette  gaar  hurtigere  og  er 
langt  bekvemmere  for  de  rejsende.  Ved  Landings- 
stedet, Piribazar,  er  alt  Uro  og  Forvirring,  næsten 
I  GO  Muldyr  ere  bragte  derhen  af  deres  Ejere, 
men  vi  have  kun  Brug  for  omtrent  Halvdelen, 
saa  det  gj ælder  om  at  prøve  alt  og  vælge  det 
bedste,  skjønt  det  ikke  er  os  personlig,  som  have 
med  det  at  gjøre  —  vi  sidde  i  Ro  og  Mag, 
drikke  Te  af  smaa  Glas  og  se  ned  paa  alt  dette 
Virvar,  takkende  vor  Lykkestjærne  som  har  ført 

os  sammen  med  den  franske  Minister.  Skjønt 
der  var  saa  mange  Tjenere,  Generalens  Folk  og 
ham  selv  til  at  have  Overopsyn  med  Muldyrenes 
Ladning,  Hestenes  Opsadling  osv. ,  varede  det 
dog  længe,  inden  Karavanen  var  i  Orden,  men 
ved  Solnedgang  var  dog  alt  færdigt  til  Opbrud. 
I  Spidsen  for  Karavanen  red  Ministeren,  Gene- 
ralen, min  Mand  og  jeg,  —  alle  paa  Heste,  som 
Generalen  havde  Ijragt  med  fra  Teheran,  —  der- 
næst Ministerens  evropæiske  Tjener,  fire  persiske 
ditto,  samt  Kokken,  en  aldeles  uundværlig  JMand 
paa  en  saadan  Rejse,  og  endelig  Muldyrene,  be- 
læssede med  Proviant  og  Bagage.  Det  forreste 
i  Flokken  var  et  prægtigt  Dyr,  højere  end  de 
andre  og  behængt  med  Hundreder  af  gule  og 
røde  Uldduske  og  en  Mængde  Klokker.  Det 
var  nemlig  Anfører,  og  hvor  det  gik,  fulgte 
de  andre  lydig  efter.  Til  hver  4  Muldyr  hører 
en  Tscharvardar  (Muldyrdriver),  som  med  en  tyk 
jærnpigget  Stok  jager  Efternølerne  frem;  det  er 
temmelig  grusomt,  men  herfor  have  Perserne 
ikke  Spor  af  Følelse,  det  vil  vist  vare  længe 
Inden  der  hos  dem  oprettes  en  Forening  for  Dy- 
renes Beskyttelse.  Vejen  fra  Piribazar  til  Rescht 
var  for  øvrigt  god,  og  da  der  kun  er  2  ]\lil, 
naaede  vi  denne  By  tre  Timer  efter;  dog  var 
Mørket  faldet  paa  strax  efter  Solnedgang,  som 
det  altid  gjør  i  disse  Lande,  Tusmørket  er  her 
ukjendt,  men  heldigvis  var  der  fra  den  russiske 
Legation  i  Rescht,  hvor  vi  skulde  overnatte, 
sendt  os  Tjenere  i  Møde  med  store  mandshøje 
Lanterner   hver  baarne  af  to  Mand,    og  omgivne 

af  disse  ejendommelig-e  Fakkelbærere  holdt  vi 
vort  Indtog  i  Byen.  Vel  var  det,  vi  havde  Lyg- 
terne med,  thi  som  alle  orientalske  Byer  var  der 
bælgmørkt  i  Gaderne,  og  disse  ere  saa  slet  ved- 
ligeholdte, at  de  ere  fulde  af  Huller;  i  Mørke 
vilde  man  selv,  eller  i  det  mindste  Ens  Heste, 
være  næsten  sikre  paa  at  brække  Halsen  eller 
Benene.  I  Rescht  opholdt  vi  os  i  fire  Dage  og 
nøde  i  fuldt  Maal  det  russiske  Gesandtskabs 
Gjæstfrihed ,  medens  alle  P'orberedelser  bleve 
trufne  til  den  lange  Rejse,  som  først  nu  ret  skulde 
begynde.  Senge,  Sengklæder,  Gulvtæpper,  Bord, 
Stole,  Bordservice  og  Proviant  —  alt  maa  føres 
med,  thi  paa  de  Stationer,  hvor  man  overnatter, 
finder  man  kun  et  Hus  J'K aravan seraiet« ,  som 
paa  de  større  og  mere  befarne  Router  er  bygget 
af  brændte  Sten,  men  ofte  paa  de  mindre  Router, 
som  f.  Ex.  Rescht-Teheran,  kun  ere  af  Ler  og  i 
intet  Tilfælde  kan  man  vente  Ruder  i  Vinduerne, 
det  er  store  Ting,  hvis  der  er  Døre  og  Vinduer ; 
desuden  er  der  ofte  Revner  i  de  sletopførte  Mure, 
og  Kaminerne  ere  kun  lidet  egnede  til  at  ud- 
brede Varme,  ja  jeg  har  endog-  truffet  Steder, 
hvor  Kaminen  kun  var  der  for  et  Syns  Skyld ; 
der  fandtes  ingen  Skorsten.  Paa  Routen  mellem 
Rescht  og  Teheran,  hvor  de  regulære  Murstens- 
karavanseraier  ikke  findes,  hænder  det  endog 
til  sine  Tider,  at  en  Del  af  Lermurene  ere  lige- 
som smeltede  og  faldne  om  i  de  stærke  Regnskyl 
For-  og  Efteraar,  saa  man  altid  maa  være  belavet 
paa  et  saadant  Tilfælde,  og  have  et  Par  extra 
A'Iuldyr   med  Telte  i  Reserve.     Om  Vinteren  ere 

disse  Rejser  derfor  saa  at  sige  umulige,  skjont 
denne  kolde  Aarstid  ellers  vilde  være  at  fore- 
trække, da  der  i  den  ingen  Fare  er  for  at  faa 
Feber.  Naar  en  større  Karavane  begiver  sig 
paa  Vej,  især  naar  en  Minister  eller  anden  højere 
Embedsmand  rejser,  sendes  Kokken  og  et  Par 
Tjenere  i  Forvejen,  den  første  for  at  opkjøbe  i 
den  altid  nær  ved  Stationen  beliggende  Landsby, 
hvad  han  kan  opdrive  af  Høns,  Æg  og  Brød,  og 
lave  Middagen  færdig  i  rette  Tid,  Tjenerne  for 
at  feje  Værelserne,  som  altid  ere  fulde  af  de 
sidst  indkvarterede  rejsendes  Efterladenskaber  i 
Form  af  Aske,  Halm,  Madlevninger  etc.  etc,  og 
navnlig  hvis  de  sidste  ærede  Gjæster  have  været 
Persere ,  frembyde  Hotellets  Værelser  intet 
lysteligt  Skue.  Tjenerne  indrette  alt  saa  hygge- 
ligt som  muligt,  brede  Maatter  og  Tæpper  paa 
Lergulvene,  tænde  en  lille  Ild  i  Kaminen,  stille 
nogle  Feltstole  op,  Rejsebordet  (af  Jærn  til  at 
slaa  sammen)  sættes  op  og  dækkes,  saa  at  man 
virkelig  faar  et  hyggeligt  Indtryk,  naar  man  om 
Aftenen,  efter  en  lang  Dag,  ankommer  til  Be- 
stemmelsesstedet. Den  26de  Oktober  skulde 
vor  første  Dagsrejse  begynde ,  men  des  værre 
vare  vi  ikke  færdige  paa  samme  Tid,  som  Mini- 
steren og  hans  Følge,  thi  en  uforudset  Vanske- 
lighed frembød  sig.  Vi  havde  hidtil  haabet,  at 
den  forsinkede  Bagage  skulde  dukke  op  igjen, 
og  jeg  saaledes  komme  i  Besiddelse  af  min 
Damesaddel,  som  var  medbragt  udtrykkelig  af 
Hensyn  til  denne  lange  Rejse  paa  Hesteryg, 
men    den    kom   ikke,    og   da   vi  til    sidst   maatte 

tage  bort  uden  den,  gjaldt  det  at  finde  en  anden 
Rejsemaade,  da  selv  en  brugt  Damesaddel  ikke 
var  at  faa  til  Kjøbs  i  dette  Land ,  hvor 
alle  Kvinder,  selv  paa  lange  Rejser,  ride  paa 
samme  Sadler  og  å  califourchon  som  Mændene, 
og  de  fornemme  Damer,  især  naar  de  rejse 
med  Børn,  benytte  hvad  man  i  Indien  kalder  en 
Palankin,  en  Art  stor  Bærestol,  paa  Persisk 
»Tachtravaan«,  som  bliver  baaret  af  to  Muldyr, 
et  foran  og  et  bagved.  Det  er  en  meget  bekvem 
Rejsemaade,  da  Bærestolen  er  saa  stor  og  ud- 
styret med  Madrasser,  saa  at  man,  om  man  vil, 
kan  ligge  helt  udstrakt  deri,  men  dels  fordrer 
den  fire  Muldyr  (2  til  at  skifte  med  midtvejs)  og 
extra  Fører,  dels  maatte  vi  have  ladet  den  tømre, 
hvilket  havde  taget  mindst  1 4  Dage ,  og  saa 
længe  turde  vi  paa  ingen  Maade  opholde  os  i 
disse  usunde  Egne.  Efter  mange  mislykkede 
Forsøg  fandt  vi,  at  den  bedste  Maade  var,  at 
lægge  en  blød  Madi'as  ovenpaa  Sadlen  og  sidde 
sidelængs  paa  den.  Vi  kom  saaledes  afsted, 
skjønt  en  halv  Time  senere  end  de  andre.  Saa 
længe  Hesten  gik  i  Skridt,  var  det  nok  muHgt 
at  holde  Ligevægt  paa  den  improviserede  Saddel; 
men  pludselig  satte  Dyret  af  sted  i  Galop,  og  jeg 
Ulykkelige  indsaa  snart,  at  det  var  umuligt  at 
holde  mig  i  Sadlen  paa  den  uvante  Alaade,  især 
da  Galoppen  efterhaanden  gik  over  til  Løbskhed, 
saa  at  de,  der  vare  bagved,  ikke  engang  kunde 
indhente  mig.  Jeg  havde  heldigvis  Aandsnær- 
værelse  nok  til  at  lade  mig  glide  ned,  uden  at 
vente,    til  jeg  blev  kastet  af,    og  et  Øjeblik  efter 

laa  jeg  i  det  tykke  bløde  Støv  paa  Landevejen, 
uden  at  være  kommen  til  mindste  Skade,  og  Hesten 
stod  øjeblikkelig  stille,  maaske  af  Forbavselse 
over  saa  pludselig  at  være  bleven  befriet  for  sin 
Byrde.  De  andre  indtraf  kort  efter,  glade  over, 
at  alt  var  gaaet  saa  godt.  For  Sikkerheds  Skyld, 
ombyttede  jeg  dog  min  Hest  mod  en  mindre 
fyrig,  og  red  paa  den  simpelt  hen  »å  califourchon«. 
Resten  af  Vejen  gik  uden  andre  Uheld,  og  vi 
havde  rig  Lejlighed  til  at  beundre  den  mageløse 
Planterigdom,  som  omgav  os  paa  alle  Sider,  thi 
Vejen  slyngede  sig  atter  her  gjennem  en  tæt 
Skov,  hvori  alle  mulige  Træer  forekom  :  Plataner, 
Bøg,  ægte  Kastanie,  Tjørne  osv.  Vinranker 
slyngede  sig  op  ad  de  høje  Træer,  og  viste  os 
derfra  deres  lokkende  Frugter,  som  vi  des  værre 
ikke  kunde  nyde  godt  af,  skjønt  den  brændende 
Sol  fremkaldte  den  største  Lyst  til  noget  læskende, 
især  da  vi  havde  været  flere  Timer  undervejs. 
Vi  vidste  ikke,  hvor  mange  Mil  vi  havde  redet, 
og  det  var  unyttigt  at  spørge  Føreren  derom, 
thi  paa  vore  Tegn  fik  vi  altid  det  samme  Svar 
»Jek  Farsach«  endnu  en  Mil.  Endelig  se  vi,  at 
det  maa  være  Alvor  med,  at  vi  snart  ere  ved 
Stationen,  thi  vor  Fører  Abdollah  sporer  sit  lille 
Æsel  hen  foran  os  og  rider  halvhundrede  Skridt 
hen  ad  Vejen  til  en  stor  Port.  Det  er  Karavan- 
seraiet.  Indenfor  i  Gaarden  sidde  alle  Tjenerne 
paa  Hug,  passiare  og  ryge  deres  Vandpibe,  men 
i  det  vi  nærme  os,  opstaar  en  ærbødig  Tavshed, 
alle  rejse  sig  op  og  bukke,  medens  vi  ride  forbi, 
thi  i  Persien  maa  ingen  Tjener  eller  Tjenestepige 

blive  siddende,  naar  en  Overordnet  kommer 
forbi.  Kun  Kokken  vendte  Ryggen  til  og  lod, 
som  han  ikke  saae  os,  eller  saae  os  maaske  vir- 
kelig ikke,  thi  travlt  havde  han  ved  sit  improvi- 
serede Ildsted  af  tre  Kampesten  stillede  paa 
Kant  imod  hverandre,  imellem  hvilke  det  friske 
Træ  spruttede,  og  nødig  vilde  brænde  i  Flamme. 
I  Husets  eneste  ordentlige  Stue,  saae  det  ganske 
hyggeligt  ud;  vel  vare  Væggene  ikke  hvidtede, 
og  Gulvet  ikke  frit  for  Huller,  men  disse  vare 
stoppede  med  Halm  og  dækkede  af  de  smukke 
bløde  persiske  Tæpper.  Bordet  er  dækket,  ja 
endogsaa  en  Divan  er  bragt  til  Veje  ved  Hjælp 
af  Kofferter  og  Rejsetæpper,  man  havde  kun 
ventet  paa  os,  og  nu  bragte  Tjeneren  den  dam- 
pende Suppe ,  rigtignok  i  Kasserollen ,  thi  en 
saadan  Luxus  som  Terrin  kjendtes  ikke,  da 
hele  Servicet,  Tallerkener  etc.  var  af  Blik. 
Efter  Suppen  fik  vi  stegte  Høns  og  Ris  tillavede 
med  Rosiner  og  Løg,  en  Ret  som  man  skal  have 
Tid  til  at  vænne  sig  til  for  at  holde  af,  men  efter 
de  mange  Timers  Faste  smagte  alt,  især  da 
Ministerens  medbragte  St.  Julien  krydrede  Maal- 
tidet.  Vi  begave  os  naturligvis  tidlig  til  Ro,  og 
da  vi  først  havde  naaet  vort  usle  Værelse  gjennem 
flere  bælgmørke  Gange  og  opad  stejle  Vindel- 
trapper, smagte  Hvilen  dejlig;  vi  bleve  heldigvis 
ikke  her  saaledes  som  senere  forulempede  af 
Utøj.  Ministeren  og  hans  Secretidr,  havde  alle- 
rede i  Baku  sørget  for  Indkjøb  af  Jærnsenge 
med  alt  Tilbehør,  men  da  vi  i  den  By  endnu 
ikke    kjendte    vore    Rejsefæller    og    ikke    vidste, 


24 


hvad  en  Rejse  i  Persien  udkrævede  af  Forbere- 
delser, vare  vi  henviste  til  et  Par  middelmaadige 
Madrasser  og-  Tæpper  der  var  alt,  hvad  vi  havde 
kunnet  opdrive  i  Rescht,  men  de  gjorde  god 
Tjeneste,  og  da  vi  i  alle  andre  Henseender  havde 
det  bekvemt,  mærkede  vi  intet  Savn  her.  Næste 
Morgen  vare  vi  i  Sadlen,  inden  Solen  stod  op, 
da  en  Marche  af  syv  Mil  forestod,  og  vi  helst 
ikke  maatte  ankomme  for  sent  til  Bestemmelses- 
stedet; thi  om  Natten  ere  Vejene  ikke  sikre, 
hverken  for  vilde  Dyr  eller  Røvere.  Denne  og 
den  næste  Dags  Marche  var  det  smukkeste  af 
hele  Rejsen.  Foran  os  havde  vi  Elburz-Bjærgene, 
som  vi  skulde  over  for  at  naa  ud  paa  Teheran- 
højsletten; de  vare  bedækkede  med  Granskove, 
højere  oppe  blev  der  efterhaanden  aldeles  bart 
og  paa  Toppene  laa  de  fleste  Steder  Sne.  Vejen 
gik  den  anden  Dag  gjennem  Skovene,  den  næste 
over  Sletter,  gjennem  Rismarker  og  Floder,  alt 
maatte  Hestene  igiennem  eller  over.  Vejen  er 
som  alle  Vegne  i  Persien,  saa  slet,  at  den  ofte 
kun  betegnes  af  de  Stier,  som  Muldyr  og  Æsler 
efterhaanden  frembringe.  Maaske  ligger  ogsaa 
Vejenes  slette  Vedligeholdelse  i,  at  Lastdyrene 
og  Hestene  ere  saa  stærke  og  sikre  paa  Fød- 
derne, at  de  klatre  over  Bjærgene  trods  den 
bedste  Ged.  Følgende  Udtalelse  af  Schahen  er 
næsten  Bevis  herfor.  Paa  en  af  de  mange  Jagt- 
rejser, som  han  imellem  Aar  og  Dag  foretager 
sig,  spurgte  han  en  i  sit  Følge  værende  Fransk- 
mand, da  de  netop  vare  klatrede  12000  Fod  op 
paa  Toppen  af  et  Bjærg,  uden  at  stige  af  Hestene, 

om  de  evropæiske  Heste  kunde  have  gjort  de 
persiske  dette  efter.  Franskmanden  mente  natur- 
ligvis nej,  og  Schahens  karakteristiske  Svar  var, 
»havde  I  vore  Heste,  vilde  I  heller  ikke  anlægge 
og  vedligeholde  Veje.«  —  Paa  de  mest  uundgaae- 
lige  Steder  over  store  Floder  eller  Afgrunde 
findes  Broer,  men  de  ere  ofte  i  en  meget  for- 
falden Tilstand,  de  blive  nemlig  kun  byggede, 
naar  en  eller  anden  Rigmand  bestemmer  en  Sum 
Penge  hertil,  men  senere  blive  de  hverken  istand- 
satte eller  fornyede,  indtil,  efter  mange  Ulykkes- 
tilfælde en  bodfærdig  Døende  atter  bestemmer 
en  Sum  Penge  til  deres  Istandsættelse.  Næsten 
alle  befinder  de  sig  i  en  sørgelig  Tilstand,  paa 
Grund  af  de  rivende  Bjærgstrømme  om  Foraaret, 
og  derfor  undgaar  man  saa  vidt  muligt  Broerne. 
Et  persisk  Ordsprog  siger  :  Broerne  ere  stillede 
som  Advarselstegn,  for  at  man  ikke  skal  passere 
dem.  —  I  Landsbyerne  paa  vor  Vej  samledes 
Kvinder  og  Mænd  om  os,  for  saa  vidt  de  ikke 
vare  paa  Arbejde  i  Rismarkerne.  De  kommen- 
terede vort  Udseende,  vor  Tale,  vore  Bevægelser, 
men  især  interesserede  jeg  dem,  forklarede  Tolken, 
thi  det  var  dem  umuligt  at  finde  ud  af,  om  jeg 
var  Mand  eller  Kvinde.  »Det  er  en  Mand;  han 
rider  med  utilsløret  Ansigt.«  »Nej,  det  er  en 
Kvinde«,  indvendte  en  Anden,  »hun  har  saa 
smaa  Fødder«.  Hvad  der  især  forargede  dem, 
var  mit  Haar,  som  jeg  bar  i  Krøller  ned  ad 
Nakken,  thi  baade  Mænd  og  Kvinder  skjule  be- 
standig Haaret;  det  modsatte  anses  ligefrem  for 
upassende.     I    hvert  Karavanserai,    hvor   vi    toge 

ind,  bra^e  en  Deputation  anført  af  Landsbyens 
Kadi,  Foræringer  af  Frugter,  opstablede  paa 
enorme  fortinnede,  som  Sølv  skinnende  Kobber- 
bakker, som  frembåres  paa  Hovedet,  kogt  Fløde- 
skind  saa  tykt  som  en  Finger,  ogsaa  serveret  paa 
Bakker,  (persisk  Lækkerbidsken)  nybagt  Brød  og 
smaa  Lam.  A^ed  at  se  dette  Optog  af  broget- 
klædte  Orientalere  med  de  skinnende  Bakker 
fyldte  med  Gaver,  kom  man  uvilkaarlig  til  at 
tænke  paa  det  Optog  af  Slaver,  som  Aladdin 
ved  Hjælp  af  sin  Lampe  fremtryllede  til  sin  El- 
skede. Dette  var  imidlertid  mere  prosaisk,  thi 
Ministeren  var  nødt  til  at  betale  mere  i  Drikke- 
penge for  disse  Foræringer,  end  de  vare  værd. 
Han  lod  dem  bagefter  uddele  blandt  Tjenerne 
og  Æseldriverne,  da  en  saadan  Mængde  Føde- 
varer ikke  kunde  holde  sig.  Den  fjerde  Dags 
Rejse  over  Bjærget  Charsan  var  meget  besværlig. 
Dette  Bjærg  bestaar  mest  af  et  Slags  Skifer, 
som  smulrer  under  Fødderne,  saa  at  man,  hvis 
Dyrene  ikke  vare  saa  sikre,  kunde  gjøre  skæbne- 
svangre Fald  paa  de  kun  2  Alen  brede  Stier, 
som  ofte  ere  begrænsede  af  Afgrunde  paa  begge 
Sider,  eller  ogsaa  have  en  stejl  Klippemur  paa 
den  ene  og  en  strid  Flod  tusen  Alen  nede  under 
en  paa  den  anden  Side.  Svimmel  maa  man  ikke 
være  paa  en  saadan  Tur:  det  rigtigste,  man  kan 
gjøre,  er  at  give  sit  Dyr  Tøjlen,  og  lade  det 
søge  sin  Vej,  som  det  bedst  kan ;  dets  Instinkt 
viser  det  bedre  end  nogen  anden,  hvor  der  er 
sikrest.  Enkelte  Steder  ser  man  et  halvt  fortæret 
Aadsel,    omkredset    af   Rovfugle,    eller    en    Hob 

afblegede  Ben;  her  er  da  et  stakkels  Mulæsel 
styrtet  ned  med  sin  Byrde,  for  aldrig  at  rejse 
sig  mere.  Saadanne  Ulykkestilfælde  forefalder 
yderst  sjældent  med  Ryttere,  sandsynligvis  fordi 
Byrden  ikke  er  nær  saa  tung,  og  fordi  de  bedste 
Mulæsler  altid  udsøges  til  at  bære  de  rejsende, 
naar  disse  ikke  have  egne  Heste.  —  Vor  Frokost 
spiste  vi  altid  meget  romantisk  undervejs,  ved 
Bredden  af  en  Flod,  i  en  Bjærgdal,  eller  i  Skov- 
egnene, paa  en  eller  anden  aaben  Plads,  Dugen 
blev  bredt  paa  Græsset  eller  Sandet,  de  Aftenen 
iforvejen  paa  Stationen  tilberedte  Retter  serve- 
redes, og  i  den  skummende  Champagne  drak  vi 
hinanden  til  og  mindedes  i  Stilhed  vore  yndige 
danske  Skovture.  Hinsides  det  ovenomtalte  Bjærg 
er  den  næste  Station,  den  lille  Landsby  Mandjil 
paa  Teheranhøjsletten.  Her  er  den  Mærkelighed, 
at  det  altid  blæser  fra  Nordost,  hver  Dag  fra 
Kl.  I  o  om  Formiddagen,  saa  stærkt,  at  det  er 
ubehageligt  at  gaa  ud,  ja  ofte  umuligt  at  passere 
over  den  Bro,  der  er  slaaet  over  en  stor  Flod, 
som  løber  der  forbi.  En  Dame  fortalte  mig  en- 
gang, hvorledes  hun  med  sine  Børn  i  en  Mul- 
æselbærestol drog  over  denne  Bro  en  Dag,  da 
Blæsten  var  usædvanlig  stærk.  Hele  Rejsesel- 
skabet, en  Snes  i  Tallet,  maatte  hjælpes  ad  med 
at  holde  paa  Bærestolen  og  Muldyrene,  og  hindre 
dem  fra  at  blæses  ud  i  Floden,  thi  Broen  har 
intet  Rækværk,  og  det  var  med  Nød  og  næppe, 
at  de  kom  lykkelig  over. 

Da  vi  vare   slupne  vel   fra  Afgrunde,   Floder 
og   Storm,    fik   vi    at    kæmpe    med  Støv    og  Sol. 

Skjønt  i  Oktober  var  her  hedere  end  en  JuHdag- 
hos  os  og"  saa  tørt,  at  Støvet  laa  tommetykt 
overalt,  og"  det  hele  saa  ud  som  en  Ørk,  især  i 
Modsætning  til  den  dejlige  Egn,  vi  kom  fra. 
Overalt  mødte  Øjet  kun  Sten  og  Støv  —  en  øde 
Flade  —  kun  hist  og  her  laa  som  Oaser  frodige 
Marker  og  Landsbyer;  det  eneste  Tegn  paa 
Civilisation  var  Telegraliinien,  langs  hvilken  Vejen 
som  oftest  snoede  sig.  Lykkeligvis  traf  vi  ved 
den  første  Station  hinsides  Bjærgene  et  Kjøretøj, 
som  rigtignok  saae  ud  til  at  være  fra  Ludvig" 
XIV's  Tid,  men  som  dog  altid  var  en  Vogn,  og 
var  forspændt  med  fire  hvide  Heste,  hvis  Haler 
vare  farvede  karmoisinrøde,  hvilket  hører  med 
til  Shahens  Privilegier.  Dette  elegante  Be- 
fordringstøj var  sendt  Ministeren  i  Møde :  jeg  fik 
ogsaa  en  Plads  deri,  hvilket  var  en  stor  Lettelse 
og  Behagelighed  fremfor  den  haarde  Hesteryg, 
især  da  jeg  de  to  sidste  Dage  havde  lidt  af  et 
Ildebefindende,  som  ved  vor  Ankomst  til  Teheran 
udviklede  sig  til  Tyfus.  Rejsen  gik  ellers  ikke 
hurtigere  med  denne  Forandring,  thi  man  var 
dog  nødt  til  at  holde  sig  i  Nærheden  af  Mul- 
dyrene, som  bare  alle  Bekvemmelighederne. 

I  Kasbin,  en  større  By  paa  omtrent  20,000 
Indbyggere,  midt  paa  den  store  Slette,  over- 
nattede vi  i  Guvernørens  Bolig,  som  han  med 
stor  Elskværdighed  overlod  os.  Det  var  et  ældre 
persisk  Palads  med  lave,  lange  og  smalle  Værelser; 
Væggene  vare  bedækkede  med  Freskomalerier 
af  temmelig  tvivlsomt  Værd.  Vinduerne  vare  til 
at  skyde  op   og  ned  i  False    og  saa  store,    at  de 

indtoge  en  hel  Væg,  men  sammensatte  af  smaa 
kulørte  Ruder.  Mange  af  Læserne  ville  sand- 
synligvis mindes  at  have  set  noget  lignende  i 
den  persiske  Pavillon  paa  den  sidste  Verdens- 
udstilling i  Paris.  Guvernøren,  en  meget  elsk- 
værdig gammel  Mand,  bød  os  selv  Velkommen 
og  bad  os  ved  Tolk  betragte  Huset  som  For- 
æring og  ham  selv  som  vor  Slave  —  en  persisk 
Høflighedstalemaade.  Efter  den  uundgaaelige 
Ceremoni  med  Frembæren  af  Foræringer,  i  dette 
Tilfælde  Sukkertoppe,  al  Slags  persisk  Konfekt 
samt  Appelsiner,  iik  vi  Lov  til  at  trække  os  til- 
bage og  i  dobbelt  Forstand  nyde  den  gode  Mid- 
dag. Paa  næste  Station  Keretsch,  opholdt  vi  os 
i  et  af  Shahens  egne  Jagtslotte,  bygget  af  hans 
Bedstefader,  Shah  Abbas,  hvis  Portrait  i  Legems- 
størrelse samt  Billeder  af  Børn  og  Børnebørn 
optage  de  to  største  Vægge  i  Tronsalen.  Dette 
Slot,  saavelsom  alle  andre,  er  forresten  møbleret 
til  Stadighed,  men  her  stilles  der  jo  rigtig  nok 
heller  ikke  de  Fordringer  som  i  Evropa.  Naar 
Gulvene  ere  belagte  med  de  tommetykke  Tæpper 
og  Vinduerne  forsynede  med  Gardiner  er  alt 
rede  efter  persiske  Begreber.  Det  øvrige  Bohave 
bestaar  kun  af  Puder,  Madrasser,  Borde,  og  disse 
Ting  flyttes  med.  Nischerne  i  Væggene,  hvoraf 
der  ofte  findes  tredive  i  en  Stue  af  almindelig 
Størrelse,  benyttes  ligesom  Chatoller  og  Kom- 
moder hos  os,  i  det  alle  elegante  Porcellains- 
gjenstande  stilles  til  Skue.  Ofte  ses  blandt  disse 
ganske  kuriøse  Sager,  saaledes  f.  Ex.  Toilet- 
gjenstande,    hvis    Brug    de    færreste    kjende    og 

derfor  ganske  naivt  give  en  Hædersplads,  nvaar 
de  blot  ere  forgyldte  og  dekorerede  med  Blomster. 
Men  tilbage  til  vor  Rejse,  hvis  Maal  nu  snart  er 
naaet.  Fra  den  sidste  Station,  Kent,  to  Mil  fra 
Teheran,  hvor  vi  ogsaa,  stadig  som  Følge  af  at 
være  med  Ministeren,  beboede  et  af  Shahens 
Jagtslotte,  sendte  vi  Bud  til  vore  Bekjendte  i 
Teheran,  hos  hvem  vi  skulde  bo  den  første  Tid; 
et  Par  Timer  senere  bragte  en  Tjener  to  op- 
sadlede Heste,  den  ene  med  en  Damesaddel,  og 
vi  toge  nu  en  midlertidig  Afsked  med  vore  kjære 
Rejsefæller,  som  forbleve  her  Natten  over  for 
den  næste  Dag  at  holde  et  højtideligt  Indtog  i 
Hovedstaden.  En  Times  Galop  bragte  os  inden- 
for Teherans  Mure  og  snart  sade  vi  ved  en 
hyggelig  engelsk  Kaminild  hos  vore  kjære  Venner, 
Chefen  for  den  engelske  Telegraf,  Major  S.  og 
Familie,  i  hvis  venlige  med  al  engelsk  Hygge 
indrettede  Hjem  vi  ikke  følte  Trykket  af  at  være 
ankomne  til  et  saa  fjærnt  og  fremmed  Land.  Jeg 
skal  nu  i  det  følgende  søge  at  sætte  Læseren 
ind  i  Skikke  og  Forhold  i  dette  mærkelige  Land, 
hvor  jeg  tilbragte  5  Aar  og  saaledes  havde  rig 
Lejlighed  til  at  lære  Sproget,  hvorved  jeg  kom 
i  Besiddelse  af  det  bedste  Middel  til  at  lære 
Folket  at  kjende,  da  jeg  desforuden  har  et  aabent 
Øje  for  Ejendommeligheder  og  Lyst  til  at  fast- 
holde de  mange  forskjellige  Indtryk  og  danne 
dem  til  et  Hele.  Min  Dagbog  fra  Persien  har 
hjulpet  mig  til  Affattelsen  af  denne  lille  Bog, 
som  i  hvert  Fald  vil  have  den  Fordel  at  være 
den    første   i    sit   Slag-s    her   i  Danmark,    ligesom 


den  er  skrevet  af  den  eneste  danske  Dame,  som 
hidtil  nogen  Sinde  har  betraadt  Persiens  Grund ; 
der  vil  ogsaa  være  mange  Ting,  jeg  netop  som 
Dame  har  faaet  Indblik  i  ved  mine  Besøg  i 
Haremmerne,  hvorfor  jeg  haaber,  at  de  Glimt, 
Læseren  vil  faa  fra  dette  forholdsvis  ukj endte 
Land,  Tusend  og  een  Nats  Vugge,  vil  holde 
ham  skadesløs  for  den  Tid,  han  maatte  anvende 
paa  Bogens  Gjennemlæsning. 


Andet  Kapitel. 

Byen  Teheran.     Fortifikation  og  Omgivelser.     Evro- 
pæernes  Coloni  og  Sommeropholdssted. 


Naar  man  ad  en  af  Teherans  sex  Porte 
drager  ind  gjennem  Byen,  lader  intet  ane,  at 
man  er  kommen  til  det  store  persiske  Riges 
Hovedstad ;  ingen  offentlig  fremtrædende  Bygning 
ingen  Taarne  og  Minareter,  ingen  storartede 
Moskeer  som  i  Constantinopel !  De  graa  Ler- 
huse, med  flade  Tage  og  uden  Vinduer  til  Gaden, 
danne  uendelige,  næsten  folketomme  Gader,  ja, 
ved  første  Øjekast  kunde  man  endog  fristes  til 
at  antage  disse  graa,  stille  Huse  for  en  Række 
Jordhøje.  — ■ 

Teheran  ligger  som  sagt  paa  en  tør  Høj- 
slette 3308  Fod  over  Havet  paa  det  sydlige  Af- 
fald af  Elburzbjærgkjæden.  Byens  største  Ud- 
strækning er  imod  Øst  og  Vest,  og  det  nu- 
værende Teheran  er  egentlig  en  Fortsættelse 
eller  Gjenopstaaen  af  den  ældgamle  mægtige 
Stad  Rages  eller  Rey  —  hvoraf  der  endnu  findes 
Ruiner  i  Omegnen  —  som  gik  til  Grunde  under 
Krigene  med  Mongolerne.  Grundlæggeren  af 
det   nuværende    Kadjardynastie,    Mehmed   Agha, 

valgte  Teheran  til  Hovedstad  i  Steden  for  Ispahan, 
dels  fordi  ethvert  nyt  Dynasti  altid  vælger  en 
ny  By  til  Regeringssæde  og  derved  skaber  sig 
en  ny  Befolkning  af  Tilhængere  og  Begunstigede, 
dels  fordi  Kadj  ar  dynastiets  Stamme  havde  sit 
Distrikt  i  Nærheden  af  Teheran,  og  Schahen 
saaledes  kunde  være  sikker  paa  der  at  finde  tro 
Tilhængere  og  Beskyttelse  i  Tilfælde  af  Urolig- 
heder. Endelig  er  Teheran  trods  sin  nøgne  og 
tørre  Beliggenhed  det  Sted  i  Persien,  som  frem- 
byder den  letteste  Kommunikation  og  Tilførsel 
af  Levnedsmidler;  den  letteste  siger  jeg  ud- 
trykkelig, thi  ingensteds  i  Persien  er  det  let,  paa 
Grund  af  den  fuldstændige  Mangel  paa  gode 
Veje,  endsige  Jærnbaner.  Fra  det  nære  Gilan  og 
Masanderan  bliver  Staden  forsynet  med  Ris, 
Fisk  og  Sydfrugter,  gjennem  Provinsen  Chamse 
med  Korn  og  Bælgfrugter;  Nomaderne  bringe 
Kvæg  og  Mælkeprodukter;  fra  Ispahan  og  Om- 
egn komme  Meloner,  Druer  og  anden  Frugt,  og 
endelig  bringes  evropæiske  Manufaktur-  og  Ga- 
lanterivarer hid  fra  Constantinopel  og  Tebris  og 
finde  et  stort  Marked  i  Teheran.  Vandmanglen 
afhjælpes  for  en  Del  af  sex  underjordiske  Vand- 
ledninger, som  bringe  Afløb  af  Floder  og  Bjærg- 
søer  ned  til  Byen,  hvad  dog  ikke  hindrer,  at 
Vandet  maa  betales  i  dyre  Domme,  baade  kunstig 
Vanding  og  Drikkevand.  Aquædukterne,  som 
føre  Vandet  til  Teheran,  ere,  som  sagt,  under- 
jordiske og  udmærket  godt  konstruerede,  ud- 
fodrede med  en  graa  Cement,  som  næsten  er 
uopslidelig,  saa  længe  den  holdes  fugtig  af  Vandet. 

Bliver  den  derimod  tør,  eller  der  kommer  Frost 
til,  springer  den  som  Skifer.  Den  tilberedes  af 
lige  Dele  frisk  Kalk  og  meget  kiselholdig 
Badeaske  af  Hestegødning  (Badene  i  Orienten 
varmes,  nemlig  med  sidstnævnte).  Denne  Blanding 
bankes  flere  Dage  med  Køller,  til  den  er  udjævnet, 
blandes  derpaa  med  Vand  og  benyttes  saa.  Man 
kan  følge  Vandledningerne  over  hele  Teheran- 
sletten, da  de  ere  anlagte  ved  Hjælp  at  dybe 
Brønde  ;  omkring  hver  især  er  der  en  Jordhøj  af  det 
opkastede  Grus ,  men  ellers  forblive  Brøndene 
aabne  og  uden  Rækværk,  saa  at  de  vilde  frem- 
byde stor  Fare  for  jMennesker  og  Dyr,  hvis  de 
ikke  paa  ovennævnte  Maade  vare  hævede  henved 
3  Alen  over  Jorden.  Brændsel  er  det,  som  det 
skorter  mest  paa  i  Teheran,  i  det  mindste  er 
dette  stadig  uforholdsmæssig  dyrt  paa  Grund  af 
Transportvanskelighederne.  De  udstrakte  Skove 
paa  den  nordlige  Side  af  Elburzbjærgkjæden  af- 
give et  udmærket  Brændsel,  men  skulde  dette 
bringes  til  Teheran  paa  Muldyrryg,  vilde  det 
blive  saa  dyrt,  at  Ingen  kunde  kjøbe  det,  derfor 
nøjes  man  med  Træ  fra  Omegnen,  fra  de  mange 
smaa  Landsbyer,  men  dette  er  da  næsten  ude- 
lukkende Frugttræer,  Aprikos-,  Mandel-  og  Fer- 
skentræer. Det  brænder  ikke  godt  og  er,  paa 
Grund  af  den  ringe  ^Mængde,  ogsaa  dyrt.  Der- 
imod finde  de  i  Elburzskovene  bosiddende  Kul- 
sviere rig  Afsætning  paa  Trækul,  som  ubetinget 
er  det  Brændsel,  der  bruges  mest,  ikke  alene 
i  Teheran,  men  overalt  i  Persien.  Det  benyttes 
til  deres  Vandpibe,    i  alle  Køkkener  og  især  om 


35 

Vinteren  i  store  Varmebækkener,  da  Kaminernes 
Brug  næsten  er  ukjendt.  Stenkulslag  ere  meget 
udbredte  i  Omegnen  af  Teheran,  men  des  værre 
henligger  denne,  som  saa  mange  andre  Velstands- 
kilder  i  Persien,  næsten  ubenyttet.  Kun  en  for- 
svindende Del  bringes  om  Efteraaret  paa  Kameler 
til  Teheran  og  benyttes  af  Evropæerne;  Perserne 
have  en  Antipathi  derfor,  som  for  alt  nyt,  des- 
uden ere  deres  Kaminer  alt  for  primitivt  ind- 
rettede til  at  egne  sig  til  Stenkul. 

Rundtom  Byen  løber  en  Mur  af  stampet  Ler, 
hvorpaa  der  findes  loo  Taarne,  det  hele  omgivet 
af  en  dyb,  tør  Grav,  over  hvilken  sex  Broer  føre 
gjennem  lige  saa  mange  Porte  ind  til  Staden, 
og  hver  Aften  Kl.  lo  blive  disse  Adgange  omhyg- 
gelig aflaasede.  Portene  danne  egentlig  Teherans 
smukkeste,  ja,  man  fristes  til  at  sige,  eneste 
Arkitektur.  En  virkelig  prægtig  og  smagfuld 
Fa9ade  danner  Porten  i  Forbindelse  med  2  høje 
slanke  Taarne,  alt  bygget  af  ildfaste  Sten  og 
beklædt  med  emaillerede  Mursten,  gule,  sorte  og 
blaa,  som  i  smukke  Mønstre  og  Arabesker  slynge 
sig  om  Taarnene  og  Portalen,  og  disse  Porte  synes 
at  love  en  Rigdom  af  Fantasi  og  Virkelyst,  som 
det  indvendige  af  Byen  des  værre  ikke  holder. 
At  Teheran  derimod  gjør  Fordring  paa  at  være 
en  Fæstning,  og  at  en  persisk  Krigsminister  i 
fuldt  Alvor  engang  spurgte  en  østerrigsk  Officer, 
om  de  havde  en  lignende  Fæstning  i  deres  Land, 
viser  paa  samme  Tid  Persernes  Indbildskhed  og 
Naivitet,  thi  Murene  ere  saa  ødelagte  af  Regn- 
skyl,   at    ikke    sjælden    forsinkede    Fodgængere, 

som  komme  efter  Portenes  Lukning,  snige  sig 
over  Jordvolden ;  Taarnene  ere  forfaldne  og  vilde 
ikke  kunne  modstaa  det  første  velrettede  Kanon- 
skud. Et  ganske  morsomt  Tilfælde  forekom  en 
Sommer,  da  Schahen  fra  et  af  sine  Jagts''  tte 
havde  sendt  sine  Elefanter  tilbage  t^l  ^eheran. 
Føreren  kom  for  sent,  fandt  Porten  mkket  og 
Nøglerne,  som  sædvanlig,  samvittighedsfuldt  af- 
leverede til  Stadskommandanten.  Hverken  Trusler 
eller  Løfter  hjalp,  og  da  han  endelig  ikke  turde 
tage  det  Ansvar  paa  sig,  at  lade  de  kostbare 
Dyr  tilbringe  Natten  ude,  lod  han  de  to  Elefanter 
forcere  Porten.  Da  Schahen  blev  underrettet 
herom,  vilde  han  lade  Vogteren  halshugge  og 
blev  kun  afholdt  herfra,  da  man  forestillede  ham, 
at  hele  Verden  i  saa  Fald  vilde  faa  Nys  om 
den  berømte  Fæstnings  Svaghed.  —  Den  indre 
By  deles  i  Citadellet,  som  ogsaa  er  omgivet  af 
en  Mur  med  Taarne,  og  i  hvilket  Schahens  Palads 
og  Skatkammer  findes,  4  Hovedkvarterer,  Mahælæh 
Schimraan,  mod  Nord,  som  er  den  sundeste  og 
mest  vandrige  Del  af  Byen,  (her  har  ogsaa  den 
evropæiske  Koloni  sit  Kvarter),  Mahælæh  senge- 
letsch  (mod  Vest),  hvor  de  fleste  Paladser  og 
Rigmænds  Boliger  findes,  Mahælæh  Shah-Abdul- 
azim  mod  Syd,  med  Karavanseraier  og  Bazarer, 
og  endelig  mod  Øst  Mahælæh  tschalmaidaan , 
hvor  alle  Uhumskheder  fra  den  store  By  blive 
førte  hen  og  ophobede,  og  hvor  den  usleste  Del 
af  Teherans  Befolkning  har  sine  Huler,  thi  Huse 
kan  man  ikke  kalde  de  opklinede  Lerhytter,  hvis 
Tag,    der   ogsaa  er   af  Ler,    danner    en   Kuppel. 

Et  Glasskaar  er  indsat  øverst  i  Kuppelen,  det  er 
det  eneste  Vindu,  Huset  ejer;  Skorsten  behøve 
Beboerne  ikke ,  thi  de  koge  Maden  (naar  de 
overhovedet  have  varm  Mad)  ved  Hjælp  af  Heste- 
gødning, som  de  opsamle  paa  Gaderne,  tørre, 
lægge  i  en  Bunke  udenfor  Huset  og  sætte  deres 
Lerpotte  i  Midten  af  dette  mærkelige  Brændsel, 
saa  dybt,  at  den  er  helt  bedækket  deraf.  Naar 
Gødningen  først  er  antændt,  ulmer  den  efter- 
haanden  langsomt  bort,  og  efter  nogle  Timers 
Forløb  er  Maden  kogt,  ikke  appetitlig,  men 
praktisk.  —  Perserne  hylde  den  Grundsætning, 
at  Gaderne  tilhøre  »alle  og  ingen«,  derfor  frem- 
byde disse  ogsaa  et  ynkeligt  Skue,  med  Und- 
tagelse af  et  Par  af  Schahen  for  nylig  anlagte 
Hovedgader.  Da  Persernes  Huse  vende  alle 
deres  Vinduer  ind  mod  den  firkantede  Gaard  og 
altsaa  aldrig  have  Udsigt  til  Gaden,  bryde  de 
sig  heller  ikke  om  dennes  Udseende.  Enhver  har 
Lov  til  at  bygge  sit  Hus  saa  langt  frem  i  Gaden, 
som  han  vil,  saa  i  mange  Gader,  især  i  de  tætbe- 
folkede Kvarterer,  kunne  2  belæssede  Kameler 
knap  komme  forbi  hinanden,  ja  ofte  er  Gaden 
aldeles  spærret  af  en  Karavane  med  Handels- 
varer eller  Byggematerialier,  saa  man  maa  vende 
om  og  søge  en  anden,  hvorved  man  tit  maa 
gjøre  store  Omveje.  Belysning  er  der  ikke  Tale 
om  i  Teherans  Gader,  Færdselen  ophører  derfor 
fuldstændig  efter  Solnedgang,  og  i  det  hele  taget 
holde  Perserne  ikke  af  at  gaa  ud  om  Aftenen, 
gjøre  det  kun  i  Nødsfald  og  medbringe  da  en 
Lygte  med  Stearinlys,  hvis  Konstruktion  er  ganske 

egen.  Den  bestaar  af  en  Over-  og  Underdel,  af 
fortinnet  Kobber,  ofte  smukt  graveret.  Her- 
imellem er  udspændt  en  oliet  Papircylinder  med 
Ringe  af  Staaltraad,  som  tillade  at  slaa  den 
sammen;  Lygtens  Størrelse  retter  sig  efter  Ejerens 
Formue,  hos  de  mindre  bemidlede  er  den  kun 
et  Kvarter  i  Gjennemsnit  og  saa  let,  at  vedkom- 
mende selv  bærer  den  i  Haanden,  men  i  store 
rige  Huse  med  mangfoldigt  Tjenerskab  ere  de  3 
til  4  Fod  høje  og  tunge  i  Forhold  dertil,  saa  der 
udkræves  2  Mand  til  at  bære  dem  ;  jo  fiere  Lygter, 
des  større  Rigdom,  da  de  store  Lanterner  koste 
henved  40  Kroner  Stykket.  Ved  store  festlige 
Lejligheder,  som  ved  Bryllupshøjtideligheder  eller 
lignende,  kan  man  møde  et  saadant  Optog  af 
Tjenere  til  Fods  med  Lanterner,  sluttende  Kreds 
om  deres  Herre,  som  til  Hest  begiver  sig  til 
Gjæstebudet.  —  I  en  eneste  Gade  i  Teheran,  der 
strækker  sig  fra  Paladsets  til  Cidatellets  Port  og 
videre  gjennem  det  nordlige  Kvarter,  hvor  Evro- 
pæerne  bo,  findes  Lygter,  som  i  Evropa,  og'  i 
disse  brænde  Stearinlys,  500  hver  Aften:  det  er 
ikke  økonomisk,  men  Schahen  foretrækker  at 
give  denne  Sum  hver  Aften,  tremfor  at  lade  et 
Gasværk  anlægge  og  oplyse  hele  Byen  med 
mindre  Udgifter  end  denne  ene  Gade.  En  fransk 
Ingeniør  har  faaet  Koncession  paa  Anlægget  af 
et  Gasværk,  men  man  tvivler  meget  om,  at  det 
vil  blive  gjennemført,  thi  de  fleste  saadanne 
Foretagender  ere  gaaede  til  Grunde,  inden  de  ret 
kom  i  Gang,  som  oftest  fordi  vedkommende 
Minister,   til  hvem  Schahen  lod  udbetale  de  nød- 

vendige  Penge  til  Paabegyndelsen  af  Arbejdet, 
stak  disse  i  sin  egen  Lomme  og  holdt  Schahen 
hen  med  forskjellige  Paaskud,  indtil  Sagen  var 
gaaet  i  Glemmebogen.  I  enkelte  Tilfælde,  som 
f.  Ex.  med  en  Stearinlysfabrik  og  en  Bomulds- 
fabrik,  begge  beliggende  tæt  uden  for  Teherans 
Porte,  maatte  Arbejdet  nedlægges,  da  Driften, 
af  Mangel  paa  god  Styrelse,  blev  saa  kostbar, 
at  det  faldt  langt  billigere  at  indføre  de  nævnte 
Varer. 

Den  evropæiske  Koloni  i  Teheran  bestaar  af 
ca.  loo  Individer,  hvoraf  de  fleste  høre  til  de 
forskjellige  Landes  T>egationer,  Resten  ere  nogle 
i  Schahens  Tjeneste  staaende  Officerer,  Kjøb- 
mænd  og  enkelte  Haandværkere.  Rusland,  Eng- 
land, Frankrig,  Østerrig  og  Tyrkiet  sende  Mini- 
stre til  Persien,  og  en  kort  Tid  havde  Preussen  ogsaa 
sin  Repræsentant,  men  han  blev  snart  atter  til- 
bagekaldt; at  underholde  et  Gesandtskab  i  Per- 
sien fordrer  altid,  naar  vedkommende  Land 
skal  repræsenteres  efter  orientalske  Forhold, 
enorme  Udgifter.  Det  er  nemlig  uundgaaeligt 
at  holde  et  stort  Antal  Tjenere  og  Heste,  og 
desuden  bekoste  Tæpper  og  Telte,  Kurerer  og 
Drikkepenge,  Foræringer  og  Bestikkelser,  uden 
hvilke  de  vilde  staa  ganske  isolerede  og  ikke 
erfare  noget  af,  hvad  der  tildrager  sig  ved  Hoffet. 
—  Rusland  og  England  have  hver  sit  store  Ge- 
sandtskabshotel  omgivet  af  Privatbygninger  til 
Sekretærer  og  andre  Embedsmænd,  det  hele  om- 
ringet af  vidtstrakte  Haver  og  saa  storartet  i 
Bygning    og  Udstyrelse,    at  man  kunde  tro  sig  i 

en  hvilken  som  helst  større  Hovedstads  Paladser, 
naar  man  færdes  i  disse  Sale,  hvor  evropæisk  og* 
orientalsk  Luxus  byder  hinanden  Haanden.  De 
Legationer,  som  ikke  selv  have  ladet  opføre  Byg- 
ninger, bebo  persiske  Paladser  i  samme  Kvarter ; 
ogsaa  de  andre  Evropæere  leje  Huse  af  persiske 
Rigmænd,  men  Lejen  er  aldrig  ubetydelig,  da 
hver  enkelt  Familie  bebor  hele  Huset,  ja  man  er 
som  oftest  endogsaa  nødt  til  at  leje  2  Gaarde, 
Haremsgaarden  og  Mændenes  Gaard,  da,  som 
Følge  af  Flerkoneriet  og  den  strænge  Adskillelse 
mellem  de  2  Kjøn,  flere  Familier  ikke  kunne 
bebo  samme  Hus.  I  næste  Kapitel  vil  jeg  be- 
skrive vort  Hus  i  Teheran  og  i  det  hele  Per- 
sernes Bygningsmaade ,  men  først  beder  jeg 
Læseren  med  mig  foretage  en  lille  Udflugt  til 
Evropæernes  og  de  rige  Perseres  Sommeropholds- 
sted,  I '  j  Mil  fra  Byen,  oppe  blandt  de  smilende 
Landsbyer  paa  Elburzbjærgenes  sydlige  Side. 
Enhver,  hvem  ikke  Nøden  tvinger,  eller  ikke, 
som  nogle  af  de  persiske  Ministre  og-  Officerer, 
maa  være  i  Byen  hver  Dag,  tager  om  Sommeren 
paa  Landet  eller  foretager  korte  Bjærgrejser,  thi 
Opholdet  i  Hovedstaden  er  for  de  Indfødte  uud- 
holdeligt og  for  Evropæere  ligefrem  farligt  i 
Sommertiden.  P'oruden  Heden  ere  ]Moskitoerne 
ikke  den  mindste  Plage,  som  de,  der  ikke  flytte 
op  i  Bjærgene  have  at  kæmpe  med.  Allerede 
om  Foraaret  vise  hine  ubudne  Gjæster  sig,  og 
den  nyankomne  Evropæer  lider  især  under  disse 
næsten  mikroskopiske  Insekters  Stik.  Mærkeligt 
nok  er  det  især  den  første  Sommer,  at  Smerten, 


41 


som  foraarsages  ved  Stikkene,  næsten  er  uud- 
holdelig. Det  Lem,  som  er  stukket,  svulmer  op, 
der  gaar  Betændelse  i  Stikket  og  medfører  en 
Kløe,  som  bringer  selv  den  mest  taalmodige  til 
Fortvivlelse.  Om  Natten  bedækkes  Sengen  med 
et  stort  Moskitonet,  men  ve  den  sovende,  hvis 
blot  et  eneste  lille  Insekt  er  sluppet  ind,  det  er 
nok  til  at  forstyrre  Natteroen,  man  mærker  et 
voldsomt  Stik,  farer  op  efter  Fredsforstyrreren, 
som  er  fløjet  lydløst  bort  igjen  og  har  skjult  sig 
i  en  Fold.  Efter  utallige  af  disse  frugtesløse 
Jagter  bryder  endelig  Morgenen  frem,  og  da  ser 
man  Uhyret,  rødt  og  opsvulmet  af  det  indsugede 
Blod,  sidde  ubevægeligt  paa  det  hvide  Gardin, 
det  har  forspist  sig  og  kan  ikke  røre  sig  mere. 
Med  skadefro  Hævngjerrighed  dræber  man  den 
nu,  men  hvad  hjælper  det?  Hovedet  er  tungt  af 
Søvnløshed,  Ansigt  og  Lemmer  fulde  af  de  gif- 
tige Stik,  som  først  læges  efter  mange  Dages 
Forløb.  Den  eneste  Trøst  er,  at  Giften  det 
første  Aar  bliver  ligesom  indpodet  En,  saa  at 
den  de  følgende  Aar  ikke  har  nær  den  samme 
Virkning,  som  før;  dette  er  en  Iagttagelse,  som 
er  gjort  af  alle  de  til  Persien  ankomne  Evro- 
pæere.  — 

De  rige  Persere,  som  ere  nødte  til  at  tilbringe 
den  hede  Aarstid  i  Byen,  gjøre  sig  det  nogen- 
lunde taaleligt,  i  det  de  indrette  sig  en  elegant 
Kjælderlejlighed  flere  Alen  under  Jorden  med 
favnetykke  Mure,  hvorigjennem  Varmen  ikke 
kan  trænge. 

Zergendeh,  Gulaheh  og  Tedscheris  ere  Navnene 

paa  de  tre  Bjærg -Landsbyer,  som  Evropæerne 
fortrinsvis  have  valgt  til  Sommeropholdssted.  De 
ligge  ca.  I  '/i;  Mil  fra  Teheran,  og  her  stiger  Ther- 
mometret  sjældent  over35Gr.  R. ,  og  Moskitoerne 
ere  langt  færre  der,  end  nede  i  Byen,  da  der 
i  Bjærgene  altid  hersker  en  let  Brise,  som  fører 
de  smaa  Insekter  bort. 


Tredje  Kapitel. 

En  Ridetur  paa  Schimraanvejen.     Hvorledes    et  per- 
sisk Hus   er  indrettet.     Persiske  Tjenestefolk  og  Slaver. 


Paa  en  kølig  Foraarsdag  —  en  af  de  Dage, 
Schahen  vælger  til,  ledsaget  af  sit  Følge  og  en 
Del  af  sit  Harem,  at  foretage  en  Jagtudflugt  paa 
en  fjorten  Dags  Tid  til  et  af  sine  mange  Slotte  — 
ville  vi  nu  med  den  ærede  Læser  gjøre  en  Ride- 
tur ad  den  brede  Allé,  som  fra  Evropæernes 
Sommeropholdssted  fører  ned  til  Teheran.  Denne 
Vej  er  paa  begge  Sider  frodig  bevoxet  med 
Popler,  Plataner,  Morbærtræer  osv. ,  den  er  und- 
tagelsesvis meget  godt  vedligeholdt,  netop  fordi 
Schahen  saa  ofte  benytter  den,  og  flere  Slotte 
ligge  i  dens  Nærhed.  For  Evropæerne  er  den 
noget  lignende,  som  Rotten-Row  i  Hyde  Park 
er  for  Englænderne  om  Eftermiddagen,  man  tager 
en  lille  Kjøre-  eller  Ridetur  herud,  for  at  hilse 
paa  og  snakke  med  sine  Bekjendte.  Paa  begge 
Sider  af  Vejen  staa  Folk,  som  i  Dagens  Anled- 
ning —  for  at  frembringe  en  behagelig  Kølighed 
og  saa  vidt  muligt  forhindre  Støv  —  oversprøjte 
Vejen  fra  en  lille  Bæk;  hertil  benytte  de  Træ- 
skovle, da  Vandings  vogne  ikke  kj  endes  og  Vand- 

kander  kun  findes  i  enkelte  Privathuse.  Disse 
Folk  passe  ogsaa  paa,  at  sletklædte  Fodgængere 
og  alle,  der  ride  paa  Æsler,  holde  sig  udenfor 
Vejen;  af  velklædte  er  der  ikke  saa  faa,  thi  det 
Rygte  er  jo  for  længe  siden  blevet  udspredt,  at 
Schahen  begynder  sin  Rejse  ad  denne  Vej,  og 
Perserne  ere  forhippede  paa  alt,  hvad  der  gaar 
ind  under  Kategorien  »Tamanschah« ,  et  Ord, 
som  ikke  kan  oversættes,  men  som  rummer  Ind- 
begrebet af  alt,  hvad  der  er  festligt  og  glimrende. 

Snart  ser  man  en  Præst  i  hvid  Kappe,  der 
bugner  som  et  Sejl,  og  med  en  stor  hvid  Turban 
paa  Hovedet,  fare  forbi  i  strakt  Galop  paa  en 
prægtig  arabisk  Hingst. 

Det  er  lidt  underligt  for  os  Danske  at  tænke 
sig  en  ærværdig  gammel  Pastor  i  den  Situation. 
Hist  komme  tre-  fire  unge  persiske  Lapse  i  Atla- 
skeskjortler  og  folderige  Kaftaner,  som  staa  aabne 
foran  —  eller,  naar  det  er  meget  koldt,  snøres 
sammen  om  Livet  med  et  bredt  Shawl  —  de  bære 
sorte  Lammeskindshuer  paa  Hovedet  efter  nyeste 
Mode,  thi  denne  varierer  her  lige  saa  meget  som 
Hattenes  i  Evropa.  Den  lille  Bambusstok  er 
stukket  under  Armen,  for  at  begge  Hænderne 
kunne  bruges  til  at  rulle  Cigaretter,  som  i  de 
sidste  Aar  ere  blevne  meget  almindelige  i  Per- 
sien; de  slaa  Tiden  saa  dejlig  ihjel,  og  det  er 
Persernes  Livsopgave  at  være  beskæftigede  uden 
at  bestille  noget.  Efter  dem  følge  fire  unge 
Ryttere,  som  ved  første  Øjekast  næsten  se  evro- 
pæiske  ud,  dog  er  det  kun  ved  Sammenligningen 
med    de  andre.     Det  er  Schahgerder,    Elever  fra 

Militærskolen  i  Teheran.  Udenfor  Alleen,  paa 
Stien  ved  Siden  af,  som  er  tiltraadt  af  Tusender 
af  Muldyr  og  Æsler,  der  daglig  passere  den,  ser 
det  broget  ud.  Ogsaa  her  ere  mange  Folk,  men 
af  den  lavere  Klasse,  tagne  ud  for  at  se  Optoget. 
Snart  er  det  et  Par  tilhyllede  Kvinder,  ridende 
å  califourchon,  paa  et  og  samme  Æsel,  den  ene 
holdende  den  anden  om  Livet;  de  løfte  en  Flig 
af  Sløret,  naar  de  tro  sig  ubemærkede,  for  nær- 
mere at  kunne  betragte  Evropæerne,  Farangierne, 
med  deres  Damer  ;  maaske  misunde  de  disse  deres 
Frihed,  men  sandsynligvis  ere  de,  som  Flertallet 
af  den  lavere  Folkeklasse,  saa  hildede  i  deres 
Lands  Fordomme  og  Skikke,  at  de  betragte  Da- 
merne med  en  med  Foragt  blandet  Rædsel. 

Lidt  længere  borte  se  vi  Mand  og  Kone  i 
ægteskabelig  Samdrægtighed,  ogsaa  paa  et  og 
samme  Mulæsel,  men  dette  er  sandsynligvis  vredt 
over  sin  tunge  Byrde,  thi  det  gjør  Kaprioler  og 
ender  med  at  kaste  sine  Ryttere  i  det  dybe  Støv 
paa  Landevejen  til  stor  Moro  for  alle  tilstede- 
værende. Endelig  erfare  vi  af  en  let  Støvsky 
forude,  at  Optoget  nærmer  sig.  Først  komme  12 
Forridere  paa  prægtige  mørke  Hingste,  lange 
Sølvstokke  have  de  i  Hænderne,  dog  kun  for  et 
Syns  Skyld,  thi  de  have  sjælden  Brug  for  dem 
imod  de  Indfødte,  som  i  rette  Tid  stille  sig  langs 
Vejen  og  gjøre  deres  Sal  am,  i  det  de  bøje 
Overkroppen  dybt  forover  og  lægge  Haanden 
paa  Hjærtet.  Evropæerne  hilse,  som  man  hilser 
Majestæterne  hjemme.  Umiddelbart  efter  For- 
riderne   kommer    Schahens    Vogn,    en    forgyldt 

Karosse,  som  nok  daterer  sig  et  Aarhundrede 
tilbag-e  i  Tiden,  forspændt  med  sex  Par  hvide 
arabiske  Heste,  hvis  Haler  ere  farvede  karmoisin- 
røde, et  af  Schahens  Privilegier.  Majestæten 
sidder  urokkelig  paa  Bagsædet  og  besvarer  ikke 
de  ærbødige  Hilsener ;  kun  naar  han  ser  Evropæere, 
som  han  kj ender,  hilser  han  disse  venlig,  i  det 
han  lægger  Haanden  paa  Huen.  Umiddelbart 
efter  Vognen  eller  ved  Siden  af  denne  rider 
Schahens  evropæiske  Livlæge,  som  er  nødt  til 
at  ledsage  ham  paa  alle  Udflugter  og  Rejser. 
Derefter  komme  ti  Kammertjenere,  Kokkene, 
Opvarterne  og  Pibebæreren,  denne  uundværlige 
Personlighed,  som  i  sin  Sadeltaske  bærer  Schahens 
Vandpibe  med  den  fornødne  Tobak;  Gløderne 
til  at  tænde  Trækullene,  som  ere  nødvendige  til 
Piben,  ligge  i  et  Fyrfad  i  et  dertil  indrettet 
Hylster,  som  hænger  og  dingler  paa  Siden  af 
Hesten  og  gjør  et  frygteligt  Spektakel.  Utallige 
Tjenere,  lige  fra  Retsbetjente  til  Skopudsere, 
men  som  alle  til  Hobe  kaldes  »Ferascher«,  slutte 
Toget,  tilligemed  et  Regiment  irregulært  Kavalleri 
som  Eskorte,  prægtige  solbrændte  Fyre,  alle  ud- 
søgt skjønne,  baade  af  Ansigtstræk  og  Legems- 
bygning, med  forskjellig  farvede  Turbaner  paa 
Hovedet,  indlagte  Pistoler  og  Dolke  i  de  brede 
Bælter,  Støvler  med  svære  Sporer,  snoede  fast 
til  Benet  med  mangfoldige  Remme,  og  monterede 
paa  udsøgte  sorte  arabiske  Heste,  som  de  tumle 
omkring  og  opmuntre  med  Sporerne,  for  ret  at 
vise  deres  egen  Færdighed ;  ja  var  det  ikke  høj 
lys  Dag  og  nær  ved  Teheran,  skulde  man  snarere 


47 


tro  at  være  midt  iblandt  en  ideel  Røverbande, 
end  i  Hans  Majestæt  Schahens  Eskorte.  wSom  i 
alle  andre  Situationer  i  Persien,  følge  ogsaa  her 
Kvinderne  til  sidst.  Efter  Eskorten  kommer  et 
Tog  af  halvhundrede  eller  flere  Vogne  af  for- 
skjellig  Slags,  fyldte  med  Haremmets  Medlemmer 
og  deres  tjenende  Aander,  men  paa  disse  offent- 
lige Udflugter  ere  de  saa  indhyllede  fra  Top  til 
Taa,  at  man  ikke  faar  et  Glimt  af  deres  Ansigter 
at  se,  og  Negerevnuker  vaage  strængt  over, 
at  denne  Regel  aldrig  bliver  overtraadt.  Endelig 
er  det  lange  Tog  til  Ende,  Vejen  er  atter  fri,  og 
vi  drage  videre  forbi  Schahens  ganske  nylig  op- 
førte Lystslot  »Eschretabad« ,  som  ser  næsten 
kinesisk  ud  med  sine  mange  Etager  og  Kupler. 
Dette  Slot  ligger  ganske  nær  ved  en  af  Stads- 
portene, Darevaaseh  Schimraan,  førende  ind  til 
Schimraankvarteret,  hvor  vi  have  vor  Bolig.  Ved 
Porten  staar  Dørvogteren  med  den  vældige  Port- 
nøgle ved  Bæltet,  den  militære  Vagt  skuldrer, 
i  det  vi  ride  forbi,  kun  een  af  Folkene  lader  sig 
ikke  forstyrre,  han  holder  Bøn,  thi  det  er  nær  ved 
Solnedgang,  og  enhver  god  Muselmand  maa  have 
fuldført  Bønnen,  førend  Solen  er  forsvundet  fra 
Horizonten.  Han  har  taget  sine  Sko  af,  smøget 
Ærmerne  op,  som  Koranen  byder,  og  staar  paa 
et  lille  Tæppe,  alene  til  dette  Brug.  Foran  ham 
paa  Jorden  i  den  Retning,  hvor  Mekka  antages 
at  ligge,  staar  et  lille  Ornament  af  helligt  Ler 
fra  denne  By.  Efter  at  være  komne  gjennem  Porten 
dreje  vi  til  højre  og  befinde  os  i  Hovedgaden, 
den  berømte  Gade  med  Stearinlysene,  hvor  Lega- 

tienernes  og  ligeledes  vort  Hus  ligger.  Her  er 
mange  persiske  Kafeer,  til  Dels  opstaaede  ved 
den  store  Søgning  fra  det  talrige  Tjenerpersonale 
ved  Legationerne;  i  Orienten  holdes  nemlig  saa 
mange  Tjenestefolk,  at  altid  nogle  ere  ledige  og 
strax  anvende  Tiden  til  ved  en  Kop  Te  og  en  Pibe 
at  slaa  en  Passiar  af  med  andre  Medtjenere. 
Man  maa  dog  ikke  tro,  at  dette  Forlystelsessted 
har  mindste  Lighed  med  saadanne  Etablissementer 
hjemme.  Det  er  et  Værelse  med  kun  tre  Vægge, 
i  det  den  Side,  som  vender  ud  til  Vejen,  eraaben; 
Møblementet  bestaar  af  to  Forhøjninger  af  Ler 
og  en  Trappe,  der  tjener  som  Chiffonniere.  Paa 
denne  staar  en  stor  spejlblank  russisk  Selvkoger, 
som  bærer  en  duftende  Tepotte  og  mange  smaa 
Bakker  med  smaabitte  Glas  paa  Underkopper, 
den  uundværlige  Sukkerskaal  og  endelig  en  halv 
Snes  Vandpiber.  Den  persiske  »Garcon«  ser  ikke 
saa  indbydende  ud  som  hans  Collega  i  Paris. 
Hans  Ansigt  er  ikke  synderlig  rent ;  Filthuen  er 
af  den  Form,  som  Almuen  sædvanlig  bærer, 
nemlig  sluttende  til  Hovedskallen  og  af  en  smud- 
siggraa  Farve,  saa  at  den,  der  bærer  den,  i  Fra- 
stand ser  ud,  som  om  han  var  skallet.  Hans 
engang  prægtig  farvede  højrøde  Kjortel  har  vist 
set  mange  Somre,  thi  den  har  for  længe  siden 
mistet  sin  Glans,  og  hans  Fingre  ere  ligefrem 
sorte  af  den  stadige  Roden  i  Trækullene,  for  at 
holde  Samovaren  i  Kog  og  Piberne  tændte. 
Med  høje  Raab  og  Lovprisninger  indbyder  han 
de  forbigaaende  til  at  forfriske  sig,  og  at  mange 
følge  dem,    ser  man  af  de  forskjellige   Grupper, 

som  enten  med  Velbehag-  lade  Piben  gaa  rundt 
imellem  sig  eller  drikke  den  skoldende  hede  Te. 
Hvis  en  Perser  ikke  brænder  sig  paa  Teen,  har 
han  nemlig  ingen  Fornøjelse  deraf  og  protesterer 
imod  at  betale  Prisen,  som  for  Resten  er  meget 
lav,  nemlig  4  Øre  for  et  Glas  Te,  og  2  Øre  for 
nogle  Drag  af  en  Pibe.  —  Snart  befinde  vi  os 
uden  for  vor  Gadedør,  paa  nedenstaaende  Plan  be- 
tegnet med  A.  Den  er  beslaaet  med  store  for- 
tinnede Kobbernagler  og  (hos  Perserne)  altid  til- 
lukket;   den  aabner  sig  kun  paa  gjentagne  Slag 

med .  den  svære  Dørhammer.  Da  vi  havde  lejet 
vort  Hus  af  en  Perser,  og  da  det  i  det  hele  taget 
var  en  Model  paa  alle  persiske  Huse,  vil  jeg 
nøjagtig  beskrive  dette  og  dets  fra  vor  saa  for- 
skjellige  Bygningsmaade ,  der  atter  følger  af 
Flerkoneriet  og  Kvindernes  Afspærring.  Som 
Hovedregel  ved  Persernes  Huse  gj ælder,  at  disse 
til  Gaden  kun   skulle   vise  de  nøgne  flade  Alure, 

al  Pragt  bliver  udfoldet  i  det  Indre  mod  Haven 
og-  Gaarden.  De  høje,  jordfarvede,  af  Regnskyl 
furede  Lermure  give  Husene  mere  Udseende  af 
Jordhøje  eller  enorme  Svalereder  end  af  menne- 
skelige Boliger.  Hvert  Hus  bestaar  egentlig  af 
2  Huse  eller  Gaarde,  som  blot  staa  i  Forbindelse 
med  hinanden  ved  en  Dør,  men  for  Resten  ere 
ordnede  paa  samme  Maade,  hvad  det  Indre 
angaar.  Gjennem  Gadedøren,  som  altid  er  7  Fod 
høj,  træder  man  ind  i  Forhallen  B,  hvor  Dør- 
vogteren og  den  militære  Vagt  (naar  man  holder 
en  saadan)  opholder  sig  i  Værelserne  H  H. 
Gaarden  danner  et  Parallelogram,  paa  hvis  3  Sider 
og  hævet  2  Fod  fra  Jorden  Værelserne  F,  F,  F,  F, 
befinde  sig.  En  stor  Ubehagelighed  for  os  Evro- 
pæere  er  det,  at  Værelserne  aldrig  staa  i  direkte 
Forbindelse  med  hverandre.  Foran  hvert  Værelse, 
det  være  sig  nok  saa  lille ,  findes  nemlig  en 
Entrée  I,  I,  I,  I,  hvor  Orientalerne  efterlade  deres 
Fodtøj,  naar  de  skulle  betræde  Værelset.  For  en 
Perser  er  det  aldeles  utænkeligt  at  gaa  ind  i 
Stuen  med  Sko  eller  Støvler  paa,  selv  Tjenerne, 
hvis  Gjerning  medfører,  at  de  stadig  maa  ud 
og  ind  af  Værelserne,  udføre  trolig  denne  Fod- 
gymnastik og  opnaa  en  forbavsende  Færdighed, 
ikke  alene  i  at  skubbe  Fodbeklædningen  af, 
men  ogsaa  i  at  give  denne  den  rette  Plads 
blandt  alle  de  andre  Snabelsko,  Tøfler,  Sandaler 
og  hvad  det  nu  er.  De  have  nemlig  deres  Rang- 
forordning, saa  at  Tjeneren  ikke  sætter  sine  foran 
Herrens,  den  ringere  Tjeners  ikke  sine  foran 
den  fineres  o.  s.  f.    Lige  over  for  Hovedindgangen  ' 

befinder   sig   den   store    Sal   (talar)   E,    hvor   Hus- 
herren  modtager   Besøg    og    afgjør  Forretninger. 
Den  er  stor  og  rummelig,  smykket  med  Malerier, 
Stukkaturarbejde    og   indlagte  Spejle.     En  meget 
yndet    Dekorationsmaade    i   Persien    er   ophøjede 
Gibsornamenter ,    hvori     der    er    indfattet    Spejl- 
facetter i  Massevis,  saa  at  det  især  om  Aftenen,  naar 
Pariser-Lysekronerne    straale    med    deres    mang- 
foldige Lys,  gjør  et  næsten  feagtigt  Indtryk.    Om 
Dagen  derimod  knytter  Hovedinteressen  sig  uvil- 
kaarlig    til    et    Vindue,     som    indtager    hele    den 
forreste  Væg  K.    Paa  denne  enorme  Flade  bliver 
der  af  de  rige  ofret  megen  Kunst  og  Omhu,  saa 
at  Prisen   endog   kan  naa  op  til  3 — 4000  Francs. 
Den  øverste  Halvdel  deraf  er  nemlig  udfyldt  med 
et  Træskærerarbejde,    saa  fint,    at  det  i  Frastand 
tager    sig     ud     som     et    fantastisk    Broderi    med 
Stjærner,    Blade,    Snørkler   og  Borter.     Vedkom- 
mende Kunstners  Fantasi  maa  altid  være  i  Akti- 
vitet  for  at  skabe  nye  Mønstre,    thi  Vinduerne  i 
de  forskjellige  Huse  maa  aldrig  være  ens.    Mellem- 
rummene i  Mønstrene  ere  alle  udfyldte  med  bro- 
gede Glasruder,    saa   at  det  hele  ikke  er  uligt  et 
Kalejdoskops    Figurer.     Disse   kunstfærdige  Vin- 
duer   gjøre    vel  et  smukt  Totalindtryk,  men  lade 
sig    paa    Grund    af    deres    Højde    og    skrøbelige 
Konstruktion    meget    vanskelig    vaske    og'  rense; 
men    for    øvrigt    finde   Perserne    det    aldrig   nød- 
vendigt,   at   foretage   denne  Proces.     Den  nedre 
Halvdel   af  Vinduet    er   inddelt   i   smaa  Rum    og 
ligeledes   forsynet   med  kulørte  Ruder.     Gaarden 
D    er   fliselagt   og    bliver   altid   holdt    meget   ren, 

4* 


52 


imellem  denne  og"  Vandbassinet  C  findes  Bede 
med  Blomster  og  Buske,  der  give  det  hele  et 
venligt  og  hyggeligt  Udseende.  En  smal,  meget 
stejl  Trappe  fører  op  paa  Husets  flade  Tag,  som 
er  omgivet  af  eri  over  3  Alen  høj  Mur.  I  For- 
aars- og  Sommertiden,  hvor  man  har  3  til  4 
Maaneder  uden  en  Draabe  Regn,  indrette  Bebo- 
erne her  deres  Natteleje  å  la  belle  étoile ;  jeg 
maa  dog  bemærke,  at  Perserne  ikke  holde  Senge, 
Lagner  osv. ;  disse  Civilisationens  Forfinelser  kjende 
de  ikke  engang  af  Navn,  fra  den  højeste  til  den 
laveste  benytte  de  en  IMadras,  en  Pude  og  et 
Tæppe,  som  rulles  ud  hver  Aften.  Som  Læseren 
vel  har  gættet,  er  den  høje  Mur  rejst  for  at  und- 
drage Kvinderne  for  nysgjerriges  Blikke;  der  er 
ogsaa  Lovbud  imod  at  lægge  nye  Huse  saa 
højt.  at  man  fra  deres  Tag  kan  overse  Naboernes 
Gaarde.  En  til  Teheran  nylig  ankommen 
Evropæer,  hvem  man  havde  gjort  opmærksom 
paa  disse  Love,  kunde  dog  ikke  afholde  sig  fra, 
som  en  anden  Actæon,  at  beskue  Nymferne. 
Han  blev  vel  ikke  forvandlet  til  en  Hjort,  men  Sten 
regnede  ned  over  ham ;  og  hans  Lands  jMinister 
havde  megen  Møje  med  at  unddrage  ham  fra 
videre  Ubehageligheder.  —  Endnu  maa  jeg  dog 
omtale  en  meget  talrig  Klasse  Persere,  som  Ev- 
ropæere  nødvendigvis  komme  i  hyppig  Berøring 
med,  nemlig  Tjenerne.  Det  store  Antal  Tyende, 
som  man  er  nødt  til  at  holde  i  Orienten,  er  som 
oftest  mere  til  Besvær  end  til  Nytte,  ikke  at  tale 
om  den  store  Udgift,  det  foraarsager,  da  deres  Løn 
er   fra    20 — 30   Francs    om  Maaneden,    og   skjønt 

de  ikke  faa  Kost  i  Huset,  løber  det  dog  op  til 
en  stor  Sum,  naar  der  er  mange  Individer.  Derfor 
søge  de  i  Persien  værende  Evropæere  (med  Und- 
tagelse af  Ministrene,  som  ere  nødte  til  at  repræ- 
sentere), at  indskrænke  Tjenernes  Antal  saa  meget 
som  muligt.  Dette  tør  Perserne  derimod  ligefrem 
ikke  gjøre,  for  at  det  ikke  skal  hedde  sig,  at  de 
ere  faldne  i  Unaade  hos  Schahen  eller  have  mi.-tet 
deres  Formue ;  jo  flere  Tjenere,  des  mere  Magt 
og  Rigdom,  ja  man  kan  møde  gamle  rige  Per- 
sere med  en  Tjenerskare  paa  150  til  200  Per- 
soner ;  foruden  de  reglementerede  Tjenere  og 
Slaver  holde  de  nemlig  et  stort  Antal,  som  kun 
ere  der  for  Kost  og  Klæder,  og  som  ere  meget 
glade  over  at  kunne  leve  paa  denne  Maade,  til 
de  atter  finde  sig  en  lønnet  Tjeneste.  Bestille 
de  første  kun  lidet,  saa  bestille  disse  slet  intet, 
de  drive  Tiden  bort  i  Køkken  og  Stald,  kun 
naar  deres  Herre  skal  ud,  tage  de  deres  bedste 
Dragt  paa  og  deltage  i  Optoget.  I  et  stort  per- 
sisk Hus  holdes  af  reglementerede  Tjenere  flere 
Pi  s  chchadmat  (Kammertjenere),  som  staa  under 
Overopsyn  af  en  Nazir  (maitre  d'hétel).  Disse 
Tjenere  varte  op,  ere  ansvarlige  for  Sølvtøj  og 
Porcellæn,  dække  Bord  osv.  Ferasherne,  som 
ogsaa  variere  i  Antal,  efter  Husherrens  Formue, 
feje  Værelserne,  banke  Tæpper  og  Telte,  sørge 
paa  Rejser  for  disse  sidstes  Opstilling  og  hente 
Brænde  og  Vand.  Gulamerne  besørge  alle 
Breve  og  Budskaber  og  ride  paa  Rejser  som 
Eskorte  bevæbnede  bagved  Karavanen.  Kokken 
(Aaschpåz)  tilbereder  Maden  og  har  stor  Ambi- 

tion  i  Retning-  af,  at  denne  skal  være  godt  og 
fejlfrit  behandlet.  Han  har  under  sig  flere  Kokke- 
drenge,  som  gjøre  alt  det  grovere  Køkkenarbejde. 
Kaweadji  har  kun  at  sørge  for  og  tillave  Kaffe 
og  Te,  som  Perserne  drikke  mange  Gange  om 
Dagen  i  store  Kvantiteter,  han  skal  ogsaa  sørge 
for  Vandpiben  (»C  al  i  an«),  som  ufravigelig  led- 
sager Drikken.  Denne  Pibe  skal  blive  nær- 
mere beskreven  længere  hen.  Kaweadjien  rider 
paa  Rejser  altid  i  Nærheden  af  sin  Herre ;  i  en 
Tværsæk  paa  Muldyret  har  han  Tobak,  Te  og 
Kaffe,  og  i  et  tillukket  Jærnbækken,  som  hænger 
ned  fra  Dyrets  Hals,  er  der  glødende  Trækul  til 
at  tænde  Piben,  saa  snart  Herren  maatte  ønske 
det.  De  lange  Rejser,  som  rige  Persere  ofte 
foretage,  medføre  et  stort  Hestehold,  derfor  ud- 
gjør  Staldens  Personale  en  vigtig  Del  af  Tjener- 
skabet. Mira  c  hor,  Staldmesteren,  har  flere  Stald- 
karle under  sig,  og  hver  af  disse  passer  to  eller 
tre  Heste.  Gulambatche  ere  rigtklædte  unge 
Pager  (under  1 6  Aar),  altid  smukke  og  velskabte, 
deres  Arbejde  er  ikke  haardt  eller  trættende,  de 
danne  Mellemleddet  mellem  Haremmet  (Enderun) 
og  Mændenes  Gaard  (Birun)  ordret  oversat:  »ind- 
vendig og  udvendig«.  I  hvert  Hus  findes  endelig 
en  Kaptschi  (Portner),  som  med  Argusøjne  be- 
vogter Indgangen  til  Haremmet.  Slaveriet  existerer 
ogsaa  i  Persien,  men  under  en  meget  mild  Form. 
Slaverne  holdes  mere  som  Luxusartikler  og  fri- 
gives meget  ofte ;  saaledes  er  det  Skik  ved  høj- 
tidelige Lejligheder,  ved  Fødsler,  Bryllupper  eller 
ved    testamentariske  Bestemmelser,    at  frigive  én 

eller  flere  Slaver,  men  tit,  især  naar  de  ere  fødte 
i  Huset,  forlade  de  desuagtet  ikke  deres  Herre. 
De  blive  ogsaa.  frie,  saa  snart  de  gifte  sig  med 
en  Fri.  De  fleste  indførte  Slaver  ere  Negere  fra 
Afrika,  der  blive  bragte  til  Persien  som  Børn, 
men  taale  kun  daarlig  Klimaet.  Mange  dø  af 
Kopper,  og  de  færreste  blive  over  tredive  Aar, 
Af  Hvide  findes  kun  Slavinder  og  ikke  i  stort 
Antal.  De  ere  enten  Fanger  fra  et  eller  andet 
Strejftog,  eller  de  ere  kjøbte  i  Georgien,  Kavka- 
sien  eller  fra  Nomadestammer  i  det  nordøstlige 
Persien.  Evnukkerne  spille  en  saa  stor  Rolle  i 
Orienten,  at  de  særlig  maa  omtales.  Som  bekjendt 
ere  de  Bevogtere  af  Haremmet.  De  ere  altid 
Slaver,  men  betales  overordentlig  dyrt  og  opnaa 
stor  Indflydelse  i  Haremmet,  hvor  de  have  flere 
kvindelige  Tjenere  til  deres  personlige  Opvart- 
ning, og  de  ere  altid  prægtig  klædte.  Alle  Kost- 
barheder opbevares  af  Evnukken,  han  bilægger 
alle  smaa  Stridigheder  blandt  Damerne,  ja  selv  i 
Schahens  Køkken  har  han  Overopsyn,  i  det  han 
smager  paa  og  forsegler  de  Retter,  som  Schahen 
skal  have  ind  paa  Bordet,  for  at  garantere  mod 
Forgiftninger.  Evnukkerne  faa  saa  mange  Gaver 
og  kunne  paa  saa  mange  Maader,  ved  deres  Ind- 
flydelse, erhverve  store  Pengesummer,  at  de  ofte 
ved  deres  Død  eje  betydelige  Formuer,  som  da 
tilfalde  deres  Herre,  thi  de  ere  lige  fuldt  altid 
Slaver  og  kunne  ikke  engang  selv  kjøbe  sig  fri. 


Fjerde  Kapitel. 


Nassereddin  Schall.  Det  kejserlige  Palads  og  Harem. 
Kejserlige  Forrettigheder.  Ordensdekorationer.  Guver- 
nører. 


Den  nuværende  Schah  af  Persien,  Nasser- 
eddin, er  født  1830  i  en  lille  Landsby  i  Nær- 
heden af  Tebris.  Hans  Fader,  Alehmet  Schah, 
foretrak  langt  sin  næstældste  Søn,  Abbas  Mirza, 
og  hans  Yndlingsidé  var  at  faa  denne  udnævnt  til 
sin  Efterfølger.  Den  unge  Prins,  Nassereddin, 
blev  derfor  meget  forsømt,  fik  kun  sjælden  Lov 
til  at  komme  i  sin  Faders  Nærhed  og  blev  i  det 
hele  tag-et  Gjenstand  for  mange  Krænkelser  og 
Ydmygelser,  som  han  nu,  efter  at  være  bleven 
Schah,  ofte  mindes  med  Bitterhed.  Hans  Fader 
døde  pludselig  af  et  Gigtanfald  i  Oktober  1848, 
men  havde  paa  Grund  af  Religionsskrupler  dog 
ikke  opsat  noget  Testamente  til  Fordel  for  sin 
Yndlingssøn,  hvorfor  Arvefølgen  gik  sin  natur- 
lige Gang  til  den  ældste  Søn.  Den  'attenaarige 
Schah  havde  imidlertid  mange  Besværligheder  at 
kæmpe  imod.  Først  og  fremmest  var  han  aldeles 
blottet  for  Penge  til  de  Troppers  Sold,  under 
hvis    Bedækning    han    skulde    drage    til    Hoved- 

staden,  thi  her  vare  allerede  flere  Kronprætendenter 
optraadte.  En  vis  Mirza  Taghi,  som  havde  været 
én  af  den  unge  Prins's  faa  tro  Tilhængere,  hjalp 
ham  ogsaa  her  og  skaffede  ham  større  Penge- 
summer til  Laans,  saa  at  han  med  flere  Regimenter 
kunde  holde  sit  Indtog  i  Teheran.  De  største 
Vanskeligheder  af  alle  Slags  ventede  ham  imid- 
lertid her.  Som  Følge  af  sin  mangelfulde  Opdra- 
gelse forstod  han  naturligvis  ikke  at  hævde  sin 
Stilling  som  Hersker,  hans  Omgivelser  havde  alle 
været  tyrkiske,  saa  han  talte  kun  daarlig  Persisk 
og  forstod  ved  Audienserne  ikke  at  udtrykke  sig 
i  dette  Sprog.  Skatkammeret  var  tomt,  Skatterne 
udebleve,  og  flere  Provinser  vare  i  aabenbar  Op- 
stand. Paa  samme  Tid  var  Armeen  i  Uorden, 
flere  Regimenter  i  Teheran  gjorde  endog  Mytteri, 
saa  den  unge  Schahs  Stilling  var  ikke  mis- 
undelsesværdig, og  han  havde  vist  ogsaa  trukket 
sig  tilbage  fra  sine  Rettigheder,  hvis  ikke  den 
ovennævnte  Mirza  Taghi,  som  var  bleven  udnævnt 
til  Storvezir ,  havde  vist  sig  Situationen  voxen. 
Efter  alvorlige  Kampe  lykkedes  det  ham  at 
dæmpe  Revolutionen,  Armeen  blev  reorganiseret 
og  bevæbnet.  Statens  Indtægter  og  Udgifter 
bleve  ordnede,  og  den  unge  Schahs  personlige 
•Uddannelse  i  Statsstyreisen  blev  ogsaa  i  Løbet 
af  forholdsvis  kort  Tid  fuldbragt  af  den  dygtige 
Storvezir.  At  gaa  nærmere  ind  paa  Persiens 
Politik  og  især  dets  Stilling  til  de  to  Stormagter, 
Rusland  og  England  (Indien),  imellem  hvilke 
Persien  ligger,  og  hvis  Stridens  Æble  det  maaske 
engang   bliver,    vilde    føre    for   langt   ud   over  de 

Grænser,  inden  for  hvilke  denne  lille  Bog  maa 
holde  sig;  jeg  vil  derfor  gaa  over  til  at  beskrive  hans 
Personlighed  og  Karakter,  hvad  der  maaske  vil 
interessere  mange  Læsere,  som  have  set  ham 
eller  i  det  mindste  hørt  tale  om  denne  persiske 
Hersker,  den  første,  som  overskred  sit  Lands 
Grænser  for  i  1873  og  senere  i  1878  at  gjøre  en 
Tournée  i  Evropa,  »Farangistan«,  som  det  hedder 
i  Persernes  klangfulde  Sprog.  Schahen  er  af 
Middelhøjde,  temmelig  mager,  men  kraftig  bygget 
og  noget  hjulbenet;  men  denne  Fejl  dækkes  til 
Dels  af  de  meget  vide  Benklæder,  han  bærer, 
desuden  viser  han  sig  næsten  aldrig  uden  til  Hest 
eller  til  Vogns.  Man  ser  strax,  at  Hesten  er  hans 
rette  Element,  han  tumler  den  med  fuldendt  Fær- 
dighed, og  de  mange  Rejser,  han  mellem  Aar  og 
Dag-  foretager  i  sit  Land,  altid  til  Hest,  gjøre,  at 
man  næsten  kan  sige,  at  han  tilbringer  den 
største  Del  af  sit  Liv  paa  Hesteryg.  Hans  An- 
sigt er  en  bleg  Oval,  overskygget  af  usædvanlig 
stærke  Øjenbryn,  som  voxe  sammen  over  den 
krumme  Næse,  og  med  mørkebrune,  store, 
men  temmelig  dorskudseende  Øjne.  Skjægget  er 
afraget,  kun  en  meget  lang  Knebelsbart  hænger 
ned  og  skjuler  heldigvis  en  stor  sanselig  Mund, 
som  ellers  havde  vansiret  hele  Fysiognomiet]  Hans. 
Haar  er  som  alle  Perseres  kort  afraseret,  og 
Hovedet  bedækket  med  den  almindelige  sorte 
høje  Hue ,  foran  paa  hvilken  glimrer  en  stor 
Diamantagraf.  En  sort  Haarlok,  som  stikker 
frem  under  Huen  bagved  hvert  Øre,  er  alt,  hvad 
Schahen   og   alle  Persere    lade  tilbage  af  det,    vi 

anse  for  Hovedets  bedste  Pryd.  Schahens  frem- 
herskende Karaktertræk  er  unægtelig  Havesyge 
og  Gjerrighed.  Under  ethvert  Paaskud  søger 
han  at  berøve  Rigmænd,  selv  sin  nærmeste  Fa- 
milie, deres  Formue,  for  at  hælde  den  i  sit  Skat- 
kammer, til  hvilket  han  altid  selv  bærer  Nøglen. 
Skatte  paa  Skatte  hober  han  op  derinde,  kun 
hans  Ærgjerrighed  bringer  ham  til  at  glemme 
Pengegridskheden,  og  han  uddeler  Gulddyngerne 
for  at  udruste  Expeditioner,  ved  Hjælp  af  hvilke 
han  tror  at  kunne  udvide  Rigets  Grænser  og 
bringe  Persien  tilbage  til,  hvad  det  var  i  Darius's 
og  Xerxes's  Tid;  disse  Krigstog  falde  næsten 
altid  uheldig  ud,  han  overvurderer  sin  Armés  og 
sit  Lands  Kræfter  og  forøder  paa  denne  Alaade 
de  store  Summer,  som  kunde  have  været  brugte 
til  at  forbedre  Landets  indre  Tilstand,  Mistroisk 
er  Schahen  i  højeste  Grad;  ingen  skjænker  han 
ubetinget  Tillid  og  Venskab,  og  mangfoldige  Be- 
viser haves  paa,  at  Mænd,  han  havde  overøst  med 
Velgjerninger,  lod  han  kort  efter  dræbe,  bl.  A.  den 
ovennævnte  Storvezir,  uden  hvis  Hjælp  han  aldrig 
havde  beholdt  Persiens  Trone.  Som  naturlig 
Følge  heraf  har  han  heller  ingen  virkelig  tro  Til- 
hængere, enhver  af  hans  Hoffolk  er  beredt  til  at 
forraade  ham,  naar  vedkommende  kan  finde 
Fordel  derved.  Schahens  Titler  ere  mangfoldige : 
Schah  (Konge  eller  Kejser),  Paadeschah  (Konge 
og  Beskytter),  Schainschah  (Kongernes  Konge) 
og  den  mogulske  Titel  Schaachan,  som  kun  bruges 
ved  særlig  festlige  Lejligheder.  Titelen  Majestæt 
derimod,     »Alaahesrat«,     bruges    kun    i    vigtige 


6o 


Aktstykker,  aldrig  i  Tiltale;  ved  en  Audiens  til- 
tales Schahen  som  »gribleh  alam«,  (det  Sted,  som 
Verden  bøjer  sig  imod)  eller  »gurbaan  schewam« 
(jeg  vil  være  dit  Offer).  Tiltalen  med  Du  und- 
gaas  saa  vidt  muligt,  ligesom  Talen  udspækkes 
med  arabiske  Talemaader  og  Floskler,  »jo  flere, 
des  bedre«.  Schahens  Palads  »Schamsamorat« 
ligger  midt  i  Teheran  inden  for  Citadellets  Mure, 
tilsyneladende  altsaa  meget  vel  betrygget  i  Til- 
fælde af  Oprør  eller  Krig,  men  i  Virkeligheden 
frembyder  det  ikke  stort  mere  Beskyttelse,  end 
en  almindelig  Bondegaard  vilde  gjøre  hos  os. 
Teherans  hele  Befæstnings  Svaghed  er  allerede 
bleven  omtalt,  og  Paladset  selv,  med  sine  mange 
zinkbeklædte  spidse  Taarne  og  JMurstensmozaik, 
tager  sig  meget  smukt  og  pynteligt  ud,  men 
vilde  ingen  Værn  være  mod  Kugler,  og  den 
stærke  Vagt,  hvis  Geværpyramider  danne  Orna- 
menter uden  for  hver  Port,  vilde  vist  ved  given 
Anledning  løbe  sin  Vej  og  lade  Vaabnene  i 
Stikken.  Men  for  Øjet  er  det  et  smukt  og  fanta- 
stisk Skue,  naar  man  træder  ind  i  den  indre 
Gaard,  —  en  stor  frodig  Have  med  sjældne 
Træer  og  Blomster  —  og  ser  sig  omgivet  af  slanke 
Buegange,  som  strække  sig  langs  med  Slottets 
indre  Gemakker  og  danne  en  Søjlegang-  rundt  om 
Haven.  Søjlerne  ere  af  Marmor,  og  fra  den  ene 
til  den  anden  slynger  sig  i  en  Alens  Højde  et 
Gitterværk  af  Mursten,  emaillerede,  skinnende 
blanke  af  en  intensiv  blaa  Farve.  Loftet  i  Søjle- 
gangen er  dekoreret  med  Frescomalerier,  Fugle, 
Blomster,  Arabesker,  Dyr  og  Mennesker  i  originale 

Sammenstillinger;  prægtige  Krystal -Lysekroner 
hænge  i  3  Alens  Afstand  fra  hinanden  og  oplyse 
om  Aftenen  denne  mystiske  Gang,  hvor  maaske 
mange  Haremsintriger  indledes.  De  føromtalte 
store,  snirklede  Vinduer  med  kulørte  Ruder  findes 
i  alle  Salene  og  vende  ud  til  Buegangen ;  om 
Sommeren  skydes  de  helt  op,  saa  den  friske  Luft 
uhindret  kan  faa  Adgang,  ja  selv  midt  om  Vinteren 
er  det  ikke  sjældent  at  se  Vinduerne  aabne  og 
en  stor  Flammeild  i  2  lige  overfor  hinanden 
værende  Kaminer ;  Perserne  holde  meget  af  frisk 
Luft,  og  den  usædvanlig  tørre  Atmosfære  gjør, 
at  Træk,  som  i  Evropa  fremkalder  Rheumatisme, 
Gigt  eller  i  det  mindste  Forkølelse ,  i  Persien 
ingen  ubehagelige  Følger  har;  selv  Evropæere 
vænne  sig  hurtig  dertil.  I  mange  af  de  Søjle- 
gangen omgivende  Sale  findes  et  Marmorbassin 
i  Midten,  hvortil  der  stadig  strømmer  rindende 
Vand,  og  et  lille  Springvand  udbreder  Kølighed 
i  Luften.  Udenom  Springvandet  ligge  tykke 
Filtlag  og  Tæpper,  og  langs  Væggene  er  der 
store,  guldbroderede  Fløjelsmadrasser  og  Puder, 
som  danne  Salenes  eneste,  men  meget  bekvemme 
og  indbydende  Møblement.  Af  Vinduer  er  der 
kun  de  store  kulørte  ud  til  Haven,  derimod  er 
der  ingen  Mangel  paa  Døre,  som  til  alle  Sider 
føre  til  de  indre  Gemakker,  men  alle  ere  de 
skjulte  af  svære,  broderede  Portierer,  som  give 
Gemakkerne  et  end  mere  mystisk  og  tilsløret 
Præg.  En  Ejendommehghed  ved  de  persiske 
Døre  er  den  latterlig  høje  Dørtærskel  (imellem 
en  og  2  Fod  høj),  som  for  Uvante  danner  enkjedelig, 

ja  farlig  Anstødssten.  Da  Evropæerne  i  Persien 
i  deres  Huse  naturligvis  afskaffe  denne  Prydelse, 
have  de  heller  ikke  daglig  Lejlighed  til  at  øve 
sig  i  den  Gymnastik ,  som  udfordres  til  at  over- 
skride den  persiske  Dørtærskel,  hvorfor  man  ved 
Besøg  hos  Persere,  hvis  man  ikke  udtrykkelig 
bliver  gjort  opmærksom  derpaa,  ofte  paa  en  højst 
ubehagelig  Maade  bogstavelig  talt  falder  med 
Døren  ind  i  Huset.  En  af  disse  Døre  fører  til 
Schahens  Haremsgaarde,  »Enderun«  ,  som  det 
hedder  paa  Persisk,  det  Hellige,  som  ingen 
fremmed,  ingen  IMand  maa  betræde.  Tre  dumpe 
Slag  er  Signalet  for  de  Indviede  ;  et  tungt,  vatteret 
Tæppe  paa  den  anden  Side  af  Døren  løftes  op, 
og  den  altid  vagthavende  Evnuk,  klædt  i  himmel- 
blaat  Atlask,  hvorover  er  kastet  en  sølvbroderet, 
sort  Klædeskaftan,  fører  den  Besøgende  gjennem 
en  lang,  i  Zigzag  løbende  Gang,  belagt  med 
tykke  Maatter  og  kun  svagt  oplyst  af  smaa  Vin- 
duer højt  oppe  i  Muren.  Efter  nogle  Minutters 
Gang"  kommer  man  atter  til  en  Dør  med  Tæppe- 
forhæng og  befinder  sig  derefter  i  den  første  af 
de  fire  store  Gaarde,  som  Schahens  Koner  bebo, 
foruden  en  særskilt  Gaard  for  Schahens  ]\Ioder, 
»Valideh«,  en  tyrkisk  Prinsesse,  som,  efter  hvad 
man  siger,  har  stor  Indflydelse  i  mange  Regerings- 
anliggender.  Atter  her  finde  vi  de  samme  Haver 
med  sjældne  Blomster  og  Springvande,  Søjle- 
gangene og  Salene  med  de  tykke,  fløjelsbløde 
Tæpper,  som  dæmpe  hver  en  Lyd.  Alt  er  her 
endnu  kostbarere  udstyret  end  i  den  forreste 
Gaard;    dels   hænge  de  unge  Slavinder  Arbejder 

for  Dørene  i  Form  af  Portierer,  saa  oversaaede 
med  Pailletter,  Guld-,  Sølv-  og  Perlebroderier,  at 
det  Stof,  hvorpaa  der  oprindelig  er  broderet, 
næsten  ikke  kommer  til  Syne,  dels  danne  store, 
kobberbeslaaede  Kister,  hvori  Haremsdamernes 
Tøj  opbevares,  en  smuk  Staffage;  de  favnetykke 
Mure  ere  udhulede  med  dybe  Nischer,  og  disse 
fyldte  med  evropæiske  Galanteri-  og  Nipsgjen- 
stande.  Krystalsager,  Porcellæn,  kortsagt  alt,  hvad 
den  evropæiske  Civilisation  kan  frembringe  og 
den  persiske  Fantasi  udtænke.  Lysekroner  og 
Spejle  findes  ogsaa  i  Overflod,  i  det  de  store 
Summer,  som  Damerne  faa  i  Foræring  af  Schahen, 
naar  denne  er  i  godt  Lune,  benyttes  til  at  for- 
skjønne  det  Indre  af  deres  Sale  med,  for  at  over- 
byde hinanden  i  Pragt  og  Overdaadighed.  An- 
tallet af  Schahens  Hustruer  varierer  mellem  30 
og  40,  dog  ere  kun  4  af  disse  Prinsesser  og 
Ægtehustruer ,  »Akdi« ,  de  andre  ere  frigivne 
Slavinder,  forhenværende  Danserinder  eller  hvilke 
som  helst  smukke  Piger  af  Folket,  som  have 
fundet  Naade  for  Despotens  Øjne ;  deres  Børn 
ere  arveberettigede,  men  deres  Stilling  er  under- 
ordnet, og  Schahen  kan  under  et  hvilket  som 
helst  Paaskud  sende  dem  tilbage  til  Fædrene- 
hjemmet; dette  Slags  Ægteskab  kaldes  »Sigre«, 
men  den  nærmere  Forklaring  af  disse  Forhold 
og  Bryllupsceremonien  er  for  lang  til  at  finde 
Plads  her.  Antallet  af  den  nuværende  Schahs 
Hustruer  er  meget  moderat  i  Sammenligning  med 
hans  Bedstefaders,  Feth  Ali  Schahs.  Denne  havde 
nemlig   flere   hundrede  Hustruer,    og   da    de    alle 

havde  Børn,  have  hans  mandlige  Efterkommere 
nu,  efter  omtr.  go  Aars  Forløb,  naaet  det  respek- 
table Antal  af  5000 ;  han  har  ogsaa  faaet  Til- 
navnet Adamessani  (d.  e.  Adam  den  Anden).  Han 
dannede  dog  heldigvis  en  Undtagelse;  Antallet 
hos  fyrstelige  Personer  varierer  mellem  20  og  40; 
det  er  jo  ogsaa  en  Kilde  til  saa  enorme  Udgifter, 
at  kun  faa  Privatfolk  have  mere  end  3  eller  4 
Hustruer,  og.  i  Handels-  og  Haandværksstanden 
have  de  aldrig  mer  end  én  Hustru,  som  de  rigtig 
nok  ofte  under  et  hvilket  som  helst  Paaskud  give 
Skilsmissebrev  for  at  tage  en  anden.  Skjønt 
Schahens  4  Ægtehustruer  ere  de  højeste  i  Rang, 
sker  det  ikke  saa  sjældent,  at  en  af  Sigre- 
hustruerne  opnaar  stor  Indflydelse,  bliver  ud- 
mærket og  overøst  med  Gaver  fremfor  de  andre, 
med  ét  Ord  bliver  Favoritinde  og  trænger  alle 
de  andre  i  Baggrunden.  En  af  Schahens  første 
Sigrehustruer,  »Furughe  Sultanéh«,  d.  e.  Konge- 
rigets Stjærne,  kom  saaledes,  efter  at  have  været 
Danserinde,  til  den  højeste  Værdighed,  ja  det 
gik  saa  vidt,  at  Schahen,  forglemmende  sin  egen 
sørgelige  Ungdom,  for  Alvor  tænkte  paa  at  ud- 
nævne hendes  Søn  til  Kasem-Chan,  Tronfølger, 
med  Tilsidesættelse  af  den  rette  Arving,  Muzaffar- 
eddin,  ældste  Søn  af  hans  første  Ægtehustru. 
Favoritinden  iik  endogsaa  Indflydelse  i  alle  Stats- 
anliggender ;  Schahen  levede  kun  for  denne  Hustru 
og  hendes  Børn;  den  næstældste  Søn  blev  saa- 
ledes, medens  han  endnu  var  Barn,  udnævnt  til 
Overgeneral  for  Artilleriet.  Der  hvilede  imidlertid 
en    ulykkelig    Skæbne    over    disse    Børn,    Kron- 

prinsen  døde  i  Syttenaars- Alderen,  og-  hans  yngre 
Broder  fulgte  snart  efter.  Furughe  Sultanéh 
havde  herved  mistet  den  vigtigste  Støtte  for  sin 
Alagt,  thi  har  en  Perserinde  ingen  Børn,  har  hun 
heller  ingen  Indflydelse ;  hun  sank  sammen  under 
disse  Ulykker,  sygnede  hen  og  døde.  Schahen 
har  nu  3  voxne  Prinser,  Sønner  af  de  3  Ægte- 
hustruer; den  ældste  er  Tronarving,  men  skal 
være  meget  indskrænket,  næsten  Idiot,  og  af 
svag  Helbred.  Den  yngste  derimod,  Na'ibe 
Sultanéh,  er  den  bedst  begavede  og  af  Folket 
mest  afholdte,  medens  den  mellemste  er  af  en 
ærgjerrig,  mørk  og  grusom  Karakter  og  vil 
upaatvivlelig  gjøre  sine  Brødre  Rangen  stridig 
efter  Faderens  Død,  bl.  a.  har  han  et  tveægget 
Sværd,  hvori  der  paa  Persisk  staar  indgraveret 
»min  Broders  Bane«.  Alle  vente  derfor  store 
Uroligheder,  inden  den  næste  Schah  kommer  paa 
Tronen.  Den  nuværende  Favoritinde  er  ogsaa 
af  lav  Herkomst,  Amre  Dowléh,  Datter  af  en 
Snedker  i  Tedcheris,  en  af  de  smaa  Landsbyer, 
hvor  Evropæerne  have  deres  Sommeropholdssted. 
]\Ian  fortæller,  at  Schahen  paa  en  Jagtudflugt  saae 
den  meget  smukke,  den  Gang  tiaarige  Pige 
staa  i  Døren  til  sin  Faders  Hytte,  pjaltet,  med 
nøgne  Fødder  og  uden  Slør.  Han  syntes  saa 
godt  om  hende,  at  han  lod  sit  Følge  tage  hende 
med  til  Staden,  hvor  hun  blev  opdraget  i  det 
kongelige  Harem,  i  de  to  Aar,  der  endnu  vare 
tilbage,  til  hun  efter  Loven  kunde  blive  gift. 
Brylluppet  blev  holdt  med  store  Festligheder, 
mange  Dage    i  Træk,    og    den   nye  Stjærne   for- 

dunklede  snart  alle  de  andre  og  fik  den  største 
Indflydelse  ved  Hoffet.  Det  mærkelige  er,  at 
hun  har  forstaaet  at  bevare  sin  Stilling,  skjont 
hun  nu  er  ud  over  den  Alder,  hvor  Orientaler- 
inderne ere  unge  og  smukke;  det  er  saaledes  ingen 
Sjældenhed,  at  en  Perserinde  er  Bedstemoder  i 
sit  tredivte  Aar,  ligesom  hun  ogsaa  i  den  Alder 
ser  ud  som  en  Dame  paa  over  40  hos  os.  — 
Blandt  Haremsdamerne  indbyrdes  hersker  natur- 
ligvis en  saadan  Mistænksomhed  og  Jalousi,  at 
der  aldrig  kan  være  Tale  om  et  godt  Forhold. 
Hver  for  sig  bebor  sine  egne  Værelser,  har  egne 
Tjenere,  ja  endog  deres  Maaltider  holde  de 
ikke  i  Fællesskab,  da  de  frygte  for  den  Gift, 
hvormed  deres  Medbejlerinder  kunne  krydre 
Maden.  De  bo  rigtig  nok  flere  sammen  i  een 
Gaard,  men  have  hver  sin  Suite  Værelser  og 
behøve  saaledes  aldrig  at  komme  sammen.  Kun 
de  4  Prinsesser  og  Favoritinden  bebo  hver  sin 
Gaard.  Alle  Schahens  Hustruer  have  en  maaned- 
lig  Gage  af  500  Kroner,  og  skjønt  dette  ved 
første  Øjekast  kan  synes  meget,  er  det  dog  ikke 
saaledes,  naar  man  tager  Hensyn  til,  at  de 
herfor  skulle  betale  Tjenere  og  føre  Husholdning, 
hvortil  endnu  kommer  deres  Slægt,  som  ofte  er 
fattig-  og  tyr  til  deres  gunstig  stillede  Søster, 
for  at  søge  Understøttelse,  da  Landets  Skik  byder, 
hvad  der  jo  ogsaa  er  meget  naturligt,  at  Kongens 
Svogre  ikke  maa  drive  nogen  Forretning  eller 
Haandværk.  Derfor  har  det  ogsaa  meget  at 
sige  for  disse  Damer,  om  end  kun  for  en  kort 
Tid,  at  blive  foretrukket  af  Schahen.  thi  ikke 
alene  blive  de  overøste  med  kostbare  Gaver,  som 

kvindelige  Slaver,  Schawler,  Tæpper,  Smykker, 
osv.,  men  de  kunne  da  ogsaa  skaffe  deres  Familie 
Æresposter  eller  fordelagtige  Giftermaal ;  følgelig 
gaar  alle  disse  stakkels  Kvinders  Tragten  ud 
paa  at  skubbe  deres  jMedbejlerinder  af  Vejen ; 
forresten  henglider  Tiden  for  dem  i  Uvidenhed 
og  Ørkesløshed,  undtagen  naar  de  slutte  Vaaben- 
stilstand  og  i  Forening  afholde  store  Festligheder, 
hvor  Danserinder,  Æventyrfortællersker  og  San- 
gerinder forkorte  Tiden  ved  deres  Præstationer. 
Gjennem  Haremets  mange  Gaarde  kommer 
man  atter  ud  til  Schahens  store  Slotshave,  hvor 
Springvande  og  marmorindfattede  Vandløb  ud- 
brede Kølighed  og-  ere  Skyld  i  Havens  store  Træer 
og  øvrige  Frugtbarhed,  thi  Regn  falder  der  ikke 
nok  af  mellem  Aar  og  Dag,  til  at  holde  den 
vedlige. 

Af  de  Forrettigheder,  som  betegne  Schahens 
Værdighed,  bør  f.  Ex.  nævnes  den  store  Diamant- 
fjerbusk  paa  Huen,  2  Løbere  i  et  særegent  Ko- 
stume, som  altid  ses  foran  Vognen,  et  højrødt 
Telt  og  en  højrød  Paraply.  I  hver  Bys  Moské 
hele  Landet  over  bliver  der  holdt  Morgenbøn 
for  Schahen,  ligesom  hans  Navn  og  Titel  findes 
præget  paa  alle  Mønter.  Den  Hest,  han  selv 
rider,  er  enten  hvid  med  rød  Hale  eller  farvet 
guldgul  med  Bladene  af  Hennaplanten.  Alle  de 
af  hans  Kjøreheste,  jeg  har  set,  have  ogsaa  haft 
røde  Haler,  og  det  gjør  et  ganske  pudsigt  Ind- 
tryk, første  Gang  man  ser  det.  Det  persiske 
Vaaben,  som  ses  paa  Titelbladet  af  Bogen,  er 
en  Løve  med  en  opgaaende  Sol,  et  tveægget 
Sværd  og  2  Slanger;    denne  Løve   benyttes   alle 

Vegne :  paa  Flag-et,  som  er  hvidt,  omg^ivet  af  en 
grøn  Bort  og  med  Løven  og  Solen  i  Midten, 
og  paa  Sol-  og  Løveordenen,  den  eneste  Deko- 
ration, som  findes  i  Persien,  Schahen  uddeler  den 
selv  ved  højtidelige  Lejligheder.  Den  højeste 
Grad  af  Æresbevisning  er,  naar  Ordenen  er  led- 
saget af  Schahens  Portræt  i  Emaille,  indfattet  i 
en  Diamantramme;  i  den  næste  Grad  følger  et 
Baand  med  Ordenen,  den  laveste  er  uden  Baand. 

Kaste  vi  nu  til  Slutning  et  Blik  paa  Persiens 
Inddeling,  findes  der  20  Guvernementer ,  hver 
med  sin  Guvernør,  som  udvælges  af  Schahen  paa 
ét  eller  3  Aar.  Guvernementerne  ere:  Azer- 
beidjaan,  Chamseh,  Hamadan,  Kaswin,  Teheran, 
Kum,  Kaschan,  Ispahan,  Schiraz,  Yezd,  Kirman, 
Malair,  Tursikan,  Chorassan,  Arabistaan,  Kirman- 
schaah,  Kurdistaan,  Astrabad,  Masandaraan,  Gilan 
og  Burnschire. 

Guvernørerne  vedligeholde  Forbindelse  med 
Storveziren  og  de  andre  Ministre  ved  Stats- 
sekretærer, som  bo  i  Hovedstaden.  I  de  større 
Provinser  udnævner  Guvernøren  Underguvernører, 
som  ere  afhængige  af  ham,  og  som  igjen  have 
mange  Skatteopkrævere  under  sig.  Derimod  staa 
alle  Nomadestammerne  kun  indirekte  under  Gu- 
vernøren, direkte  under  deres  Stammehøvding, 
som  er  ansvarlig  for  alle  indre  Anliggender, 
skal  stille  et  vist  Antal  Soldater,  sørge  for  Politi, 
Skatter  osv.  Tidligere  vare  Provinsguvernørerne 
enten  Prinser  af  den  kongelige  Familie,  Lens- 
herrer fra  selve  Provinsen,  eller  andre  højtstillede 
Embedsmænd,  men  i  den  senere  Tid  har  Schahen 
udelukkende    udnævnt    Prinser    til    denne    Post, 

hvorved  ganske  vist  de  tidligere  til  Dagens  Orden 
hørende  Oprør  bleve  standsede  ved,  at  Urostifterne 
ikke  finde  Støtte  i  deres  Chef,  men  paa  den 
anden  Side  kunne  Prinserne  ganske  anderledes 
give  deres  Havesyge  og  Rovbegjærlighed  Tøjlen, 
da  de  som  Beslægtede  af  Kongehuset  naturligvis 
blive  dragne  mindre  til  Ansvar.  De  kjende 
derfor  ingen  anden  Interesse  end  deres  egen, 
al  deres  Higen  og  Tragten  gaar  ud  paa,  medens 
de  ere  Guvernører,  at  samle  saa  megen  Rigdom 
som  mulig,  selv  om  deres  Provins  skulde  blive 
drevet  til  det  yderste  og  gaa  til  Grunde  derved. 
Dette  Udpresningssystem,  denne  Guvernørernes 
Havesyge  og  Vilkaarlighed  er  den  persiske  Stats 
nagende  Orm,  Aarsagen  til  Landbefolkningens 
Mangel  paa  Energi  og  deraf  følgende  Fattigdom 
og  Udvandring.  —  Staten  faar  sine  Indkomster 
i  Penge  og  Naturalier  fra  tre  Hovedkilder:  Den 
aarlige  Skat,  som  opkræves  og  indsendes  af 
Guvernøren  fra  hver  Provins,  Nomadestammernes 
Tribut  og  Indkomsterne  fra  Toldvæsenet  for  Ud- 
og  Indførsel ;  dog  sendes  disse  Pengesummer 
ikke  til  en  Hovedkasse,  hver  Guvernør  dækker 
først  sine  Udgifter  for  hele  Aaret  og  indsender 
kun  Overskuddet  til  Teheran,  eller  modtager 
derfra  sit  mulige  Deficit.  I  gode  Aaringer  ere 
Persiens  Indkomster  gjennemsnitlig  blevne  be- 
regnede til  omtrent  30  Millioner  Kroner  aarlig. 


Eemte  Kapitel. 


Mandlig    og    kvindelig   Klædedragt.      Den    persiske 
Kvinde.     Persisk  Bad.     Bønnen. 


Den  persiske  Nationaldragt  er  des  værre 
allerede  bleven  paavirket  og  til  Dels  fortrængt 
af  evropæiske  Moder,  som  have  frembragt  en 
Blanding,  der  virker  lige  saa  stødende,  som  naar 
vi  i  Kjøbenhavn  se  vore  Amagerpig'er  ombytte 
deres  karakteristiske  Hue  med  en  moderne  Hat, 
og  saa  dog  bibeholde  noget  af  deres  National- 
dragt, saa  at  det  hele  danner  en  uharmonisk  og 
uklædelig  Sammensætning.  Ogsaa  Stofferne  ere 
for  Størstedelen  indførte,  da  disse  naturligvis 
kunne  leveres  langt  billigere  fra  engelske  og 
franske  Fabrikker,  end  fra  de  indenlandske, 
primitive  Væverier,  som  derfor  af  Mangel  paa 
Afsætning  af  deres  Varer  mere  og  mere  gaa  til 
Grunde.  Foruden  Prisbilligheden  er  det  de 
glimrende  Farver  og  nye  Mønstre,  som  stikke 
Perserne  og  især  Perserinderne  i  Øjnene,  hvor 
meget  end  Erfaringen  viser  dem,  at  Farverne 
falme,  og  Stoffet  er  usolidt;  medens  deres  eget 
Lands  Frembringelser  næsten  ere  uopslidelige, 
ere   de   dog  taabelige  nok  til  altid  at  foretrække 

det  fremmede.  Selv  Schawlstoifet,  som  i  Aar- 
hundreder  har  været  Persiens  Specialitet,  bliver 
eftergjort  i  tynde  daarlige  Vævninger  og  finder 
Afsætning  i  Persien;  dog  er  det  kun  de  mindre 
bemidlede,  som  kjøbe  dette  i  Mangel  af  bedre, 
de  rige  sætte  endog  en  stor  Del  af  deres 
Formue  i  Schawler,  som  ofte  blive  Arvestykker 
fra  en  Generation  til  en  anden.  Selv  naar  Ejerne 
komme  i  Nød,  laane  de  hellere  Penge  paa 
Schawlerne,  end  de  sælge  dem.  Naar  man  ser 
disse  bløde,  smidige  Stoffer  med  harmoniske  Farver 
og  ejendommelige  Mønstre,  kan  man  heller  ikke 
undres  over,  at  de  staa  i  høj  Pris  og  holdes  højt 
i  Ære.  De  benyttes  til  Foræringer,  endogsaa 
til  Bestikkelser  af  enhver  Slags;  en  Persers  eller 
Perserindes  Dyd  modstaar  ikke  let  et  kostbart, 
fintvævet  Schawl.  Vi,  som  dels  ikke  forstaa 
Kostbarheden  derved,  dels  ikke  kunne  anvende 
Schawler  til  saa  mange  Øjemed,  os  forekommer 
en  saa  stor  Vurdering  af  Schawlet  ubegribelig; 
for  Perserne  har  et  Schawl  derimod  Pengeværdi, 
selv  om  det  er  gammelt  og  hullet,  falme  gjør 
det  aldrig.  Er  det  i  daarlig  Stand,  klippes  det 
itu  og  sælges  efter  Vægt,  kvintinvis,  af  Stumperne 
forfærdiges  Kanter  og  Borter  til  ensfarvede 
Klædningsstykker,  eller  der  sys  deraf  Penge- 
punge, Tobakspunge,  Kalotter  etc.  Er  Schawlet 
ikke  alt  for  forrevet  og  mølædt,  bliver  det  vasket 
og  syet  sammen  af  Folk,  som  særlig  beskæftige 
sig  hermed,  og  som  gjøre  det  saa  kunstigt,  at 
Sammensyningerne  ikke  ere  til  at  opdage,  og 
Schawlet,  af  Ikkekjendere,  antages  for  nyt. 

Som  jeg  før  berørte,  er  den  egentlige  National- 
dragt forsvunden  undtagen  hos  enkelte  Nomade- 
stammer, som  hver  have  sin  særegne  Dragt,  og 
hos  de  gamle  Farsere,  Ildtilbederne,  som  ikke 
alene  have  bibeholdt  deres  egne  Dragter,  men 
selv  væve  hver  Stump  af  deres  Klædninger. 
Disse  kommer  jeg  senere  tilbage  til.  Hos  Tur- 
komanstammerne ,  som  bebo  Stepperne  i  det 
nordlige  Persien,  bære  Mændene  et  langt  sort- 
stribet Gevandt  paa  Hovedet,  en  stor  hvid  med 
Bomuld  udstoppet  Lammeskindshue,  Kvinderne 
gaa  uden  Slør  og  bære  en  lang  højrød  Silke- 
kjortel, sammenholdt  med  et  smukt  Bælte  om 
Livet  og  et  guldgult  Silketørklæde  slynget  om 
Hovedet,  uden  dog  at  skjule  Ansigtet.  Den 
almindelige  Mandsdragt  hos  Perserne  bestod  tid- 
ligere i  meget  vide  Benklæder,  bundne  sammen 
ved  Anklerne,  en  broget  Underkjortel  af  Silke 
og  en  lang  folderig  Kaftan  sammenholdt  om 
Livet  med  et  bredt  Bælte.  Paa  Hovedet  bare 
de  sorte  spidsttilløbende  Lammeskindshuer,  over 
en  Alen  høje,  paa  Fødderne  lange  Snabelsko. 
Denne  karakteristiske  og  morsomme  Dragt  er 
nu  bleven  betydelig  modificeret  Først  og 
fremmest  bære  Perserne,  d.  v.  s.  de  rige,  nu 
Linned,  en  Luxus,  de  tidligere  aldrig  kjendte. 
Rigtig  nok  er  Skjorten  ikke  lang,  den  naar  kun 
til  midt  paa  Livet,  og  har  en  Perser  to  Skjorter 
til  at  skifte  med,  anses  det  for  meget  rigeligt. 
Uden  paa  Skjorten  bæres  en  lang  Trøje,  som 
oftest  af  Sirts,  kun  hos  meget  rige  af  stribet 
Schawlsstof,  derefter  kommer  Frakken,  som  ogsaa 

er  lang  og  naar  til  neden  for  Knæene,  den  sys 
enten  af  Nanking  eller  hos  de  rige  af  Silke 
eller  Brokade,  men  er  altid  ensfarvet  og  dækkes 
til  Dels  af  det  yderste  Klædningsstykke,  som  er 
af  Klæde  eller  hos  de  rige  af  Schawlsstof,  har 
Form  af  en  Frakke  og  slutter  tæt  om  Livet, 
medens  Skjøderne  ere  lagte  i  dybe  Læg.  Alle 
disse  Klædningsstykker  have  den  Særegenhed 
at  være  udskaarne  under  Armene,  for  at  Tran- 
spirationen aldrig  skal  komme  i  Berøring  med 
Tøjet,  en  religiøs  Vedtægt,  som  iagttages  baade 
hos  Mænd  og  Kvinder.  Benklæderne  ere  tem- 
melig korte  og  saa  vide,  at  de  ikke  genere 
Persernes  knælende  Stilling.  De  forfærdiges 
altid  at  tynde  Stoffer,  undtagen  til  Officererne, 
der  have  dem  af  Klæde.  Uniformerne  ere  fuld- 
stændig efter  fransk  Mønster,  kun  noget  videre, 
selv  Soldaternes  Uniformer  sys  af  dertil  oplærte 
Skræddere  efter  evropæisk  Snit,  men  da  ingen 
tænker  paa  at  forandre  Underklæderne,  har  man 
ofte  det  latterlige  Syn  i  et  Regiment,  at  de 
fleste  have  deres  egne  efter  persisk  Mode  syede 
brogede  Underfrakker  hængende  neden  for  Uni- 
formen. Vedkommende  Officer  tager  ikke  mindste 
Notits  deraf,  undtagen  ved  de  aarlige  Revuer, 
som  foretages  for  Schahen  og  de  evropæiske 
Ministre,  da  blive  Soldaterne  kommanderede  til 
at  lade  sy  op,  hvad  der  er  for  langt  og  for  vidt. 
Hoved-  og  Fodbeklædningen  er  det,  som  mest 
har  bibeholdt  sin  oprindelige  Karakter.  Den 
sorte  Lammeskindshue,  (Kullaah)  er  vel  ikke  saa 
høj,  som  den  brugtes  i  gamle  Dage,  men  ligesom 

for  200  Aar  siden  benyttes  Skind  af  ufødte  Lam, 
da  Ulden  paa  dem  er  finest;  en  meget  fin  Hue 
kan  koste  indtil  60  Kroner;  ved  Siden  af  disse 
Priser  findes  dog  ogsaa  Huer  til  i  å  2  Kr.  af 
østerrigsk  Fabrikat  kun  beregnede  for  det  orien- 
talske Marked,  hvor  de  finde  rivende  Afsætning 
blandt  Tjenere  og  andre  ubemidlede;  men  en 
elegant  Perser  kan  kun  vise  sig  med  Lamme- 
skindshue.  Persernes  Haar  er  afraget  paa  hele 
Hovedskallen,  kun  en  Lok  bag  hvert  Øre  antyder, 
at  han  overhovedet  har  været  i  Besiddelse  af 
denne  Prydelse.  Den  glatte  Hovedskal  er  be- 
dækket med  en  tætsluttende  Kalot  enten  af 
Schawlsstof  eller  af  hvidt,  tykt  Tøj,  udsyet  med 
saa  tæt  og  kunstigt  Broderi,  at  intet  af  det  op- 
rindelige Stof  ses.  Denne  Kalot  bæres  altid 
under  Huen,  men  kommer  aldrig  til  Syne,  thi 
at  vise  sig  uden  Hat  er  for  en  Perser  ligefrem 
uanstændigt,  ja,  den  største  Fornærmelse,  man 
kan  vise  ham,  er  at  slaa  Huen  af  ham;  hellere 
modtager  han  1 00  Bastonadeslag  under  Fødderne. 
Turbaner  bæres  kun  af  nogle  Nomadestammer  i 
det  Indre  af  Landet,  og  i  Byerne  af  Præster, 
Skolelærere,  Læger  og  Apothekere,  for  at  betegne 
deres  Stand,  de  kunne  vælge  den,  af  hvad  Farve, 
de  ville,  kun  ikke  grøn,  da  denne  Farve  er  for- 
beholdt Profetens  Efterkommere.  —  Sokker  bæres 
af  begge  Kjøn,  om  Vinteren  af  Uld,  om  Sommeren 
af  Bomuld;  visse  Byer  have  Privilegium  paa  at 
lade  dem  strikke  og.  forsende  dem  i  store  Partier 
hele  Landet  rundt,  dog  er  det  kun  de  højere 
Klasser,    som    tillade    sig    denne  Luxus;    at    gaa 


75 


med  bare  Ben  i  Skoene  er  slet  ikke  ualminde- 
ligt. De  store  plumpe  Sko  ere  kun  beregnede 
til  Brug  paa  Gaden,  og  Kapperne  ere  altid  ned- 
traadte,  for  at  Skoene  hurtig  kunne  blive  skubbede 
af  Fødderne  uden  for  Døren,  hvor  de  jo  altid 
blive  efterladte.  Ogsaa  Lommetørklæder  kjende 
Perserne  til,  men,  mærkeligt  nok,  bruges  de  ikke 
som  hos  os.  Perserne  pudse  deres  Næse  ligesom 
vore  Bønder,  og  aldrig  i  en  andens,  navnlig  ikke 
i  en  Overordnets,  Nærværelse ;  Lommetørklædet 
derimod  benytte  de  som  Serviet,  som  Haand- 
klæde  og  til  at  vikle  om  alle  mulige  Gjenstande, 
f.  Ex.  vigtige  Papirer,  Breve,  Skrivetøj,  Frokost 
paa  Rejser  o.  s.  v.  Det  er  ikke  videre  appetit- 
ligt for  en  Evropæer  at  blive  budt  af  en  saadan 
velforvaret  Frokost,  og  i  saa  Henseende  behøver 
man  heller  ikke  at  gjøre  sig  Skrupler,  ved  at 
sige  Nej,  thi  Perserne  indbyde  altid,  naar  de 
sidde  ved  deres  Maaltid,  de  forbigaaende  med  et 
»Bismillah«  (i  Guds  Navn) ;  dog  er  dette  mere  en 
Gjæstfrihedsform,  som  de  ofte  vilde  blive  meget 
forbavsede  ved  at  se  efterkommet.  Af  Smykker 
bærer  Perserne  til  dagligdags  kun  Ur,  Ring  og 
Signet,  men  ved  Avdienser  og  andre  meget  høj- 
tidelige Lejligheder  ere  de  fornemmes  Kapper 
forsynede  med  en  bred  Bræmme  af  Guldbroderi, 
Perler  og  ægte  Stene.  Orientalerne  have  en  stor 
Forkj ærlighed  for  ægte  Stene  og  Perler,  det  er 
jo  ogsaa  i  et  Land,  hvor  der  ikke  lindes  Bank 
og  Statspapirer,  den  nemmeste  Maade  at  bære 
en  stor  Sum  Penge  hos  sig.  Ure  ere  meget 
almindelige,  ligefra  antikke  i  juvelbesatte  Kasser 

hos  de  rige  Persere,  til  de  almindeligste  Schweizer- 
Cylinder-Ure,  som  det  er  en  Tjeners  højeste  Am- 
bition at  anskaffe  sig.  Signetet  spiller  en  meget 
stor  Rolle  hos  Perserne,  thi  de  undertegne  sig 
aldrig,  men  dyppe  Signetet  i  Tusch  og  sætte  det 
i  Steden  for  Underskrift  under  Brevet.  Ejerens 
fulde  Navn  og,  saa  vidt  muligt,  hans  Titel  er 
indgraveret  i  Stenen,  som  enten  er  en  Agat, 
Karneol  eller  Jaspis.  Paa  Grund  af  det  store  For- 
brug findes  derfor  udmærkede  Gravører,  thi  ikke 
alene  maa  hver  Perser  og  Perserinde  have  et 
Segl,  men  alle  bære  ogsaa  flere  eller  færre  Amu- 
letter, som  bestaa  i  store  slebne  Agater,  indgra- 
verede med  Skriftsprog  af  Koranen ;  en  anden 
Grund  til,  at  Seglet  har  saa  stor  Betydning  i 
Persien,  er,  at  kun  et  meget  lille  Procentantal 
af  Befolkningen  kan  skrive.  Jeg  har  set  Landsby- 
Persere  og  Perserinder,  som  vare  saa  fattige,  at 
de  ikke  havde  Raad  til  at  anskaffe  sig  Segl,  paa 
deres  Lejekontrakter  f.  Ex.  dyppe  deres  Finger 
i  Tusch  og  sætte  den  som  Underskrift,  medens 
Landsbykadiens  store  Segl  ved  Siden  af  bevid- 
nede førstnævntes  Ægthed. 

Ogsaa  Kvindernes  Dragt  er  bleven  saa  for- 
andret, profaneret  kunde  man  næsten  sige,  at 
den  nu  om  Stunder  saa  godt  som  ikke  har  bibe- 
holdt noget,  der  minder  om  den  oprindelige 
Nationaldtagt.  Tidligere  bares,  ligesom  hos  Tyr- 
kerne, folderige  Silkebenklæder,  der  sluttede  om 
Hofterne  og  Anklerne,  en  guldindvirket  Chemise, 
som  stod  aaben  foran  og  lod  se  en  Mangfoldighed 
af  Perler   og   Smykker,    hvoraf  Brystet    var   be- 

dækket.  Hovedet,  med  det  dejlige  sorte  Haar  i 
Krøller  eller  Fletninger,  var  frit,  og  kun  en  lille 
perlebesat  Turban  dækkede  Issen.  De  bare  ogsaa 
en  snæver  Kaftan  af  Shawlstøj  eller  kostbart 
persisk  Brokade,  som  holdtes  sammen  om  Livet 
af  et  bredt  guldbroderet  og  juvelbesat  Bælte. 
Denne  skjønne  og  klædelige  Dragt  er  nu  des 
værre  forsvundet,  man  ser  den  kun  paa  g-amle 
Malerier  og  hos  enkelte  bedagede  Perserinder, 
der  gjemme  den  paa  Bunden  af  deres  Kiste  som 
et  kjært  Minde  om  deres  Ungdomsdage  og  fej- 
rede Triumfer.  De  persiske  Damer  nu  for  Tiden 
dække  hele  Hovedet  med  et  stort  firkantet  Tør- 
klæde, 2  Alen  i  Kvadrat,  som  de  lægge  tre- 
kantet sammen  og  befæste  under  Hagen  med  en 
Brosche,  men  saaledes,  at  det  skjuler  baade  Ørene 
og  Haaret,  saa  at  kun  lige  Ansigtets  Oval  lades 
til  Syne;  denne  er  hos  Perserinderne  bred  og 
temmelig  fladtrykt,  og  enhver  kan  tænke  sig, 
hvor  uklædeligt  dette  maa  være.  Hovedtørklædet 
er  af  tykkere  eller  tyndere  Stof  efter  Vejrliget, 
om  Sommeren  benyttes  lette  Slørstoffer,  men  da 
det  lægges  dobbelt  og  er  saa  stort,  ser  man  dog 
ikke  det  mindste  af  Haaret,  undtagen  hvis  dette 
er  saa  langt,  at  Enderne  af  Fletning-erne  naa 
neden  for  Tørklædet  paa  Rygg-en.  Det  er  lige- 
frem upassende  for  en  Perserind e,  selv  i  Ha- 
remmet, at  gaa  omkring  med  »aabent  Hoved«, 
som  det  kaldes.  Kun  Danserinder  (der  i  Persien 
betragtes  som  udstødte  af  Samfundet)  og  andre 
fortabte  Kvinder  kaste  Vrag  paa  Hovedtørklædet 
og   bære   blot   en   lille  Turban.      Kvinderne  rage 


sig  ikke,  saaledes  som  Mændene,  tvært  imod  er 
Haaret  deres  Stolthed  og  Gjenstand  for  den 
omhyggeligste  Pleje,  skjønt  det,  som  sagt,  aldrig 
ses.  De  rige  Damer  holde  en  særlig  Slavinde 
til  at  pleje  deres  Haar,  og  selv  de  fattigere  blandt 
Befolkningen  gaa  flere  Gange  om  Ugen  i  de 
offentlige  Bade,  hvor  Haaret  bliver  vasket,  salvet 
og  redt  af  Kvinder,  som  have  denne  særlige  Be- 
stilling. I  Steden  for  de  klædelige  vide  Ben- 
klæder bære  nu  Perserinderne  korte  Skjorter, 
der  ere  saa  vide  og  tilstede  i  saa  stort  Antal,  at 
de  danne  ligesom  en  stor  Krinoline  og  minde 
om  vore  Danserinders  Kostume,  ja,  mange  mene, 
at  denne  Mode  virkelig  skriver  sig  fra  Fotogra- 
fier af  franske  Danserinder,  som  Hans  Majestæt 
fandt  Behag  i,  hvorfor  han  befalede  sit  Harem 
saa  vidt  muligt  at  adoptere  Dragten.  Forunder- 
ligt nok  befæste  Perserinderne  ikke  Skjørterne 
om  Livet,  men  om  Hofterne,  og  den  korte  Che- 
mise  naar  kun  til  Navlen,  saa  et  Stykke  af 
Legemet  er  ligefrem  nøgent  —  en  Modesag  kan 
der  jo  ikke  disputeres  om,  men  denne  vil  vist 
ikke  finde  megen  Sympathi  i  Evropa !  Foran  paa 
Brystet  lades  Chemisen  ogsaa  aaben,  men  dækkes 
her  af  en  Alangfoldighed  af  Perler  og  Smykker. 
En  lille  guldbroderet  Trøje  med  lange  meget 
stramme  Ærmer,  som  ikke  ere  sammensyede 
men  sammenknappede  med  meget  smaa  Guld- 
knapper, fuldender  Kostumet;  om  Vinteren  bære 
de  endnu  uden  paa  Trøjen  en  stor  Frakke  af 
Klæde  eller  Shawlstøj  af  lignende  Fa9on  som 
Mændenes,    med    stærktrynket  Skjød.     Paa   disse 

Frakker,  ligesom  paa  Trøjer  og  Skjorter,  ødsles 
i  den  Grad  med  ægte  Guld-  og  Perlebroderier, 
at  Damernes  Toilette  i  Persien,  maaske  endnu 
mere  end  i  Evropa,  er  en  Kilde  til  mange  Ægte- 
mænds Fortvivlelse  og  Ruin.  Skjorterne  naa 
kun  til  Knæene,  og  de  smuktformede  Ben  ere 
som  oftest  nøgne.  Negle  og  Fodsaaler  ere  far- 
vede røde  med  Henna ;  denne  Farvning  fornyes 
hver  Dag  baade  paa  Hænder  og  Fødder,  og  uden 
dette  anser  en  Perserinde  sig  ikke  for  paaklædt. 
Mere  undtagelsesvis,  eller  om  Vinteren,  naar  Tem- 
peraturen kræver  det,  bære  de,  som  have  Raad 
dertil,  lange  evropæiske  Strømper  eller  stramme 
Benklæder.  Hvis  Perseren  sætter  Pris  paa  Perler 
og  ædle  Stene,  er  denne  Lidenskab  endnu  mere 
udpræget  hos  det  smukke  Kjøn.  Ringe,  Arm- 
og  Fodbaand,  Halskjæder  og  Broscher  ere  deres 
Sværmeri,  og  Jøder  og  Armeniere  finde  ved 
kvindelige  Mellemhandlere  i  Haremmerne  rig 
Afsætning  baade  paa  evropæiske  og  persiske 
Smykker.  Meget  yndet  er  en  lang  tyk  Guld- 
kjæde  med  Guldtomaner  (persiske  Guldstykker 
af  20  Frcs  Værdi)  i  Massevis.  Denne  Guldkjæde 
slynges  flere  Gange  om  Hovedet  og  hænger  ned 
ad  Nakken ;  den  tunge  Vægt  synes  de  ikke  en- 
gang at  mærke,  eller  den  er  dem  maaske  en 
behagelig  Mindelse  om  deres  Rigdom.  Den 
repræsenterer  jo  ogsaa  ligefrem  en  Kapital,  som 
kan  benyttes  i  en  snæver  Vending,  medens  Ædel- 
stene og  Perler  ikke  kunne  sælges  igjen  uden 
Tab.  Man  maa  nu  ikke  tro,  at  Perserinderne 
vise    sig    paa  Gaden    i    den   oven   for  beskrevne 

Dragt.  Allerede  naar  de  gaa  fra  en  Stue  til  en 
anden  eller  ud  i  Haven,  kaste  de  et  langt  Slør 
af  let  Stof  og  lyse  Farver  over  sig,  som  de  ved 
mindste  Støj  kunne  hylle  sig  ind  i  fra  Top  til 
Taa;  men  skulle  de  først  paa  Gaden,  maa  der 
ganske  andre  Forberedelser  til.  Helst  holdt  den 
skinsyge  og  mistænksomme  Ægtemand  altid  sine 
Hustruer  inden  fire  Yægge,  men  da  dette  ikke 
lader  sig  gjøre,  er  deres  Spadseredragt  indrettet 
saaledes,  at  der  blandt  Hundreder  af  Kvinder 
ingen  Forskjel  er  at  se,  ingen  Fold,  intet  for- 
skjelligt  Snit  røber,  om  man  har  en  ung  eller 
gammel,  en  smuk  eller  styg  Kvinde  for  sig.  Et 
Par  enorme  Benklæder,  vide  nok  til  at  rumme 
alle  Skjørterne,  bedække  den  underste  Del  af 
Legemet  og  er  ved  Anklen  sammenrynket  og 
syet  til  en  Strømpefod  af  samme  Stof  som  Ben- 
klæderne, sædvanlig  af  mørkfarvet  Silke.  Resten 
af  Legemet  indhylles  i  et  langt  mørkeblaat, 
dominoagtigt  Klædningsstykke,  som  kun  lader 
Ansigtet  til  Syne,  og  dette  er  igjen  dækket  med 
et  langt  hvidt  Stykke  Tøj,  ikke  uligt  et  Haand- 
klæde,  som  gaar  ned  foran  og  befæstes  i  Nakken 
med  et  kostbart  Spænde.  For  Øjnene  er  dette 
Klæde  udsyet  med  et  Gitter,  som  tillader  de 
stakkels  Fanger,  thi  saaledes  fristes  man  til  at 
betegne  dem,  at  se,  hvad  der  foregaar  omkring 
dem,  uden  selv  at  lade  sig  se.  Denne  formum- 
mede Klædedragt  har,  foruden  mange  andre 
Ulemper,  ogsaa  den,  at  være  ubeskrivelig  varm 
om  Sommeren,  men  godt  er  det,  at  evropæiske 
Kvinder   kunne   gaa   uantastede    i   deres  Dragter 

i  Teheran,  ellers  vilde  det  sikkert  gaa  ud  over 
deres  Helbred;  jeg  har  engang  for  Løjer  forsøgt 
den  persiske  Dragt,  men  det  var  mig  umuligt  at 
holde  det  ud  mere  end  nogle  faa  Minutter;  jeg 
tror  knap,  man  vilde  føle  sig  værre  til  Mode  ved 
at  være  levende  begravet.  Ogsaa  de  smaa  ube- 
kvemme Tøfler  bidrage  tU  at  gjøre  Perserindernes 
Udseende  og  Gang  endnu  mere  kluntet.  De  ere 
saa  smaa,  at  de  kun  naa  til  midt  under  Foden, 
saa  at  man  under  Gangen  kun  støtter  paa  Taa- 
spidsen. 

I  Almindelighed  maa  man,  naar  man  gaar 
ud  fra  den  orientalske  Type,  sige,  at  Perser- 
inderne  ere  smukke.  De  ere  af  Middelhøjde, 
temmelig  fyldige,  med  dejlige  mørke  Øjne  og 
svære  Øjenbryn,  som  desuden,  efter  persisk  Mode, 
blive  sværtede  og  forenede  over  Næsen  ved  en 
sort  Streg;  at  have  dette  af  Naturen  anses  for 
en  stor  Skjønhed,  Deres  Hudfarve  er  mørkladen 
og  staar  harmonisk  til  Øjne  og  Haar,  men  dette 
have  de  ingen  Forstand  paa,  og  med  kunstige 
IMidler  skaffe  de  sig  en  rød  og  hvid  Theaterteint, 
hvormed  de  bedaare  deres  Herrer  Gemaler,  men 
samtidig  fordærve  deres  Hud,  saa  at  den  snart 
bliver  rynket,  pergamentagtig,  og  altid  maa  de 
smøre  tykkere  Lag  af  Farve  paa,  indtil  de  i 
nogle  og  tredive  Aars  Alderen,  hvor  de  alligevel 
ere  gamle,  lade  Masken  falde.  Lige  saa  tidlig 
udviklede  Perserinderne  ere,  lige  saa  hurtig  ældes 
de,  og  da  disse  stakkels  undertrykte  Væsener 
intet  lære,  ikke  engang  at  læse,  er  det  let- 
forstaaeligt,    at  al  deres  Tragten  gaar  ud  paa  at 

more  sig  og  fordrive  Tiden  paa  bedste  Maade, 
saa  længe  deres  korte  Ungdom  varer;  og  ve 
den  Stakkel,  som  ingen  Børn  har  haft,  eller  hvis 
Børn  ere  døde  og  ikke  kunne  sørge  for  hende  i 
hendes  Alderdom!  Berøvet  sin  Skjønhed,  og 
ude  af  Stand  til  at  fortjene  sit  Brød  ved  Ar- 
bejde, synker  hun  ned  til  Tiggerske  eller  dør  af 
Sult,  hvis  hendes  Mand  giver  hende  Skilsmisse- 
brev, hvad  næsten  altid  sker,  naar  Konen  er 
barnløs.  Men  saa  længe  hun  er  ung  og  smuk 
og  forstaar  at  fængsle  sin  Mand  ved  ydre  Egen- 
skaber, er  hun  lykkelig  og  glad;  de  fanatiske 
Østerlændere  tænke  jo  aldrig  paa  Fremtiden, 
med  deres  blinde  Tro  paa  Skæbnen,  som  er 
forud  opskreven  i  Livets  store  Bog.  Dagen  gaar 
hen  for  hende  med  tusende  intetsigende  Sysler, 
Vandpiben,  Te-  og  Kaffe-Drikningen  spiller  en 
stor  Rolle  i  deres  Tidsfordriv,  og  om  Aftenen  er 
der  altid  Festlighed,  saa  komme  Veninderne 
ridende  paa  deres  hvide,  klokkebehængte  Æsler ; 
i  de  mystiske  Gange  er  der  en  evig  Løben  frem 
og  tilbage,  Hvisken  og  Spørgen;  fra  den  per- 
siske Konditor  komme  store  Bakker  fyldte  med 
det  mangfoldigste  og  forunderligste  Bagværk ; 
Æventyrfortællersker  og  Danserinder  give  deres 
Bidrag  til  Lystigheden,  og  Evnukerne  forlyste 
sig  selv  og  Damerne  med  at  afbrænde  Salon- 
fyrværkeri. 

Et  Sted,  hvor  Kvinderne  bortødsle  megen 
Tid,  er  det  persiske  Bad,  som  de,  i  Følge  reli- 
giøse Forskrifter,  skulle  besøge  flere  Gange  om 
Ugen,  og  som  de  derfor  tage  til  Paaskud    for  at 

blive  borte  hele  Dagen.  Naar  Perserinden  (hvad 
hun  altid  maa)  først  har  faaet  Lov  af  sin  Mand 
til  at  forlade  Huset,  tager  hun  sine  Børn  og  flere 
Slavinder  eller  Tyende  med  sig,  Frokosten  pakkes 
i  en  Bylt,  og  afsted  gaar  Karavanen,  til  Æsels 
eller  til  Fods,  til  det  nærmeste  Bad.  Af  disse 
findes  der  mange  i  alle  persiske  Byer,  dels  pri- 
vate, dels  offentlige.  De  første  tjene  vel  mest 
til  Ejerens  eget  Brug  og  lig"ge  ved  Siden  af  Bo- 
ligen, men  blive  af  Besidderen  visse  Dage  om 
Ugen  stillede  til  Publikums  Disposition  mod  Be- 
taling. De  offentlige  Bade  skylde  religiøse  Stif- 
telser deres  Tilblivelse  og  Vedligeholdelse  ;  Badet 
spiller  jo  ogsaa  i  den  Henseende  en  stor  Rolle 
hos  Orientaleren,  da  han  efter  Koranen  saa  let 
bliver  uren,  som  f.  Ex.  ved  Berøring  med  Blod, 
Materie,  døde  Legemer,  Hunde  osv.,  ligesom  efter 
enhver  Sygdom.  Paa  Grund  af  den  hyppige 
Afbenyttelse  er  Betalingen  for  et  Bad  ogsaa 
meget  ringe,  i  de  bedste  og  smukkest  indrettede 
Bade  ^l->  Frc.  pro  persona,  i  de  mindre  smukke 
kun  25  Cent.;  desuden  giver  man  en  Drikkeskil- 
ling til  Bademanden,  Dalaakken,  som  tager  En 
under  Behandling,  thi  en  Perser  gjennemgaar 
mange  Processer,  inden  han  er  færdig  med  sit 
Bad!  Badene  ere  altid  underjordiske,  Lofterne 
ere  kuppelformede  og  modtage  et  dæmpet  Lys 
gjennem  talrige  grønne  Glashalvkugler,  som  ere 
indsatte  i  Kuplerne.  Man  træder  ind  i  det  første 
Værelse,  Afklædningsværelset ,  som  endnu  er 
ganske  køligt.  Her  er  alt  fliselagt  med  smukke, 
grønblaa,  glaserede  Sten,  som  altid  holdes  blanke. 

I  Midten  er  et  stort  Bassin  med  mange  smaa 
Springvand.  En  lang,  tæppebeklædt  Divan  stræk- 
ker sig  paa  begge  Sider,  her  tager  man  sine 
Sko  af,  knæler  ned  og  ryger  en  Caiian ;  efter 
derpaa  at  have  afført  sig  sine  Klæder,  iføres 
man  en  Slags  Badekaabe  og  gaar  md  i  det  næste 
Værelse,  som  kun  indeholder  et  stort  Bassin,  fuldt 
af  varmt  Vand,  der  bliver  holdt  direkte  varmt, 
i  det  hele  Bunden  af  Bassinet  dannes  af  en  uhyre 
Kobberflade,  under  hvilken  der  brænder  en  ved- 
holdende sagte  Ild  af  Hestegødning,  som  er  det 
almindelige,  ja  enestaaende  Brændsel  i  Badene, 
baade  paa  Grund  af  Prisbilligheden,  og  fordi  det 
giver  en  jævn  sagte  Varme.  For  at  undergaa 
den  lovbefalede  Renselse,  er  det  nok  for  Per- 
seren at  dukke  ned  i  ovennævnte  Bassin,  men 
de  fleste  foretrække  at  gjennemgaa  hele  Kuren 
og  gaa  derfor  videre  ind  i  det  tredje  Værelse, 
som  er  beklædt  med  Marmorfliser  og  ophedet 
ved  underjordisk  Damp.  Her  overgiver  man  sig 
paa  Naade.  og  Unaade  til  Bademanden  eller 
Konen,  hvis  det  er  et  Kvindebad.  Personen 
bliver  udstrakt  paa  et  Klæde,  saa  man  danner 
en  lang  Række,  Badefolkene  slaa  store  Spande 
koldt  Vand  paa  Fliserne,  saa  alt  indhylles  i  en 
tæt  Damp,  og  nu  indtræde  de  to  store  Mo- 
menter, Haar-  og  Skjægfarvningen,  Bademanden 
er  nemlig  ogsaa  Barber,  Herrerne  faa  Hovedet, 
og  de,  som  ønske  det,  Skj ægget  afraget,  og  det 
tiloversblevne  Haar  og  Skj  æg  bliver  farvet  paa 
følgende  Maade:  Først  belægges  Haaret  med 
en  Dejg  af  stødte  og  med  Vand  udrørte  Hennah- 


85 


blade,  af  Planten  Lawsonia  inermis.  Dette  Stof 
frembringer  en  gloende  rød  Farve,  naar  Dejgen 
i  flere  Timer  har  indvirket  paa  Haaret,  og  først 
ovenpaa  denne  Farve  frembringes  ved  en  lig- 
nende Dejg  af  Indigoblade,  der  ogsaa  blive  lig- 
gende flere  Timer,  den  dybeste  ibenholtsorte 
Farve,  som  er  aldeles  ægte  og  kun  behøver  at 
fornyes,  efterhaanden  som  Haarene  voxe  frem. 
Øjenbrynene  blive  ogsaa  farvede  sorte,  Negle, 
Haand-  og  Fodflader  derimod  kun  røde  med 
Hennah.  Kvinderne  lade  sig  ofte  i  Badet  ind- 
tatovere Blomster,  Arabesker  og  lign.  paa  Bry- 
stet, Haand-  og  Fodled.  Naar  Farvningen  er 
tilendebragt,  bliver  Legemet  gjennemknubset  og 
dunket  fra  øverst  til  nederst;  man  har  en  For- 
nemmelse af,  at  alle  Ledemod  knække,  men  der 
hjælper  ingen  Forestillinger,  før  hele  Turen  er 
gaaet  igjennem,  saa  bliver  man  først  fri,  indsmurt 
med  Sæbeskum,  afreven  med  en  grov  ulden  Klud 
og  endelig  overskyllet  gjentagne  Gange  med 
lunkent  Vand.  Badet  er  nu  overstaaet,  og  man 
kommer  ud  i  det  forreste  Værelse,  udmattet, 
synes  man  paa  Legeme  og  Sjæl,  men  i  Grunden 
med  en  behagelig  Følelse,  for  det  første  af  at 
være  saa  ren,  som  det  er  muligt  at  blive,  og 
dernæst  med  en  Følelse  af  at  have  Ret  til  at 
være  træt  og  tage  Hvile,  hvilken  Ret  man  ogsaa 
strax  benytter  til  at  kaste  sig  ned  og  falde  i  Døs 
paa  de  bløde  Tæpper,  medens  Vandspringenes 
Plasken  og  Vandpibernes  gurglende  Lyd  danne 
en  indbydende  Vuggesang.  De  persiske  Kvinder 
indtage,    efter   at   have   udhvilet    sig,    deres  med- 

brag-te  Frokost  og  passiare  om  løst  og  fast,  indtil 
Muzzinens  (Præstens)  Sang  fra  IMoskeen  minder 
om,  at  det  er  nær  ved  Solnedgang,  og  at  deres 
Orlov  er  forbi,  thi  ogsaa  de  maa  være  hjemme 
i  rette  Tid  til  at  foretage  de  daglige  Bønner  ved 
Solopgang  og  Solnedgang.  Umiddelbart  før 
Bønnen  vaskes  Hænder  og  Arme  lige  til  Albuen, 
Ringe  og  Smykker  aftages  som  Tegn  paa  Yd- 
myghed lige  over  for  Gud,  og  et  særligt  Badetæppe 
udbredes.  Den  bedende  indtager  tre  Stillinger, 
først  staar  han  et  Par  Minutter  oprejst  med  Ar- 
mene i  Flugt  med  Legemet  og  Hænderne  fladt 
udstrakte  ovenfor  Knæene  og  mumler  Bønnen 
frem,  derpaa  bøjer  han  i  samme  Stilling  Ov^er- 
kroppen  tre  Gange  frem  og  tilbage,  og  endelig 
knæler  han  ned  med  Armene  udstrakte  foran 
sig  og  Hovedet  skjult  i  Hænderne.  Disse  tre 
Stillinger  indtager  han  vexelvis  et  større  eller 
mindre  Antal  Gange  og  lader  sig  i  den  Tid  ikke 
forstyrre  af  noget  som  helst;  gjør  han  det,  anses 
det  for  en  Synd,  og"  han  maa  begynde  det  hele 
for  fra  igjen.  Det  er  ogsaa  den  eneste  Omstæn- 
dighed, hvorved  en  Tjener  er  undskyldt  fra  at 
komme  i  det  Øjeblik,  man  kalder,  men  det  be- 
virker ogsaa,  at  man  ofte  kan  faa  det  Svar: 
»Abdollah  holder  Bøn«,  skjønt  det  slet  ikke  er 
Tilfældet,  ja  selv  høje  Embedsmænd,  som  Ministre, 
benytte  dette  Paaskud  og  afbryde  pludselig  en 
for  dem  ubelejlig  Samtale  ved  at  raabe:  »Det 
er  Bedetid.«  Egentlig  skal  Bønnen  foretages  5 
Gange  om  Dagen,  men  de  fleste  nøjes  med  at 
bede   ved   Solopgang   og   Solnedgang.      Derimod 


lyder  Bønnen  gjennem  Udraaberens  ]\Iund  5 
Gange  om  Dagen  fra  alle  Moskeer.  Uvilkaarlig 
mindes  man  om  vore  Præsters  Messen,  og  det 
gjør  et  overordentlig  højtideligt  Indtryk,  naar 
man  paa  Rejser  noget  før  Solopgang  hører  Muz- 
zinens  kraftige,  klare  Stemme  gjennem  den 
stjærneklare  Luft.  Pilgrimsfarter  foretage  Per- 
serne meget  hyppig,  først  og  fremmest  til 
Mekka,  Profetens  Fødested;  de,  som  have  været 
der,  faa  Tilnavnet  Hadjii,  men  Karavanrejsen 
frem  og  tilbage  medtager  ni  IMaaneder,  saa  at 
kun  taa  ere  i  Stand  til  den  store  Udgift  og 
Tidsspilde,  som  en  saadan  Rejse  medfører.  Der- 
imod have  de  fleste  Mænd  og  mange  Kvinder 
været  enten  i  Kerbelah  eller  iMesched  og  faa  da 
henholdsvis  Tilnavnet  ^Sleschedi  og  Kerbelaai. 


Sjette  Kapitel. 

Tidlige  Giffcermaal.     Akdi  og  Sigre.     Bryllupsfesten. 
Børnenes  Opfostring  og  Pleje.     Persiske  Navne. 


Orientalerne  gifte  sig  meget  tidlig;  de  unge 
Piger  ere  allerede  udviklede  ved  tolvaars  Alderen, 
men  der  gives  ikke  faa.  som  blive  bortgiftede  i 
ni-  og  tiaars  Alderen;  hertil  udfordres  rigtig  nok 
Dispensation  fra  Præsterne,  men  denne  nægtes 
aldrig.  Ikke  sjælden  blive  Børnene  allerede  i 
Vuggen  bestemte  for  hinanden,  især  Fættere  og 
Kusiner ;  overhovedet  gifte  Slægtninge  sig  meget 
indbyrdes,  og  mærkværdigt  nok  har  dette  ikke, 
som  i  Evropa,  sørgelige  Følger  for  Børnene,  i 
det  hele  taget  ere  Idioter,  ]\Iisfostre  og  Kjertel- 
svaghed  meget  sjældne  i  Persien.  Ikke  alene 
maa  den  Mand,  som  begjærer  en  Pige  til  Ægte, 
sørge  for  et  kostbart  Udstyr  af  Tæpper,  Schawler, 
Klæder,  Krystalvarer  osv.,  men  han  maa  sætte 
en  Sum  fast  for  hende,  som  hun  rigtig  nok  ikke 
har  Lov  at  benytte,  men  som  han  er  pligtig  at 
udbetale  hende,  hvis  han,  uden  Forseelse  fra 
hendes  Side,  giver  hende  Skilsmissebrev.  Des- 
uden maa  han  ligefrem  betale  Forældrene  for  at 
afstaa    deres    Datter,    og    denne    Sums   Størrelse 


afhænger  af  Pigens  Skjønhed ;  ikke  sjælden  kan 
den  naa  op  til  6  og  8000  Frcs,  hvilket  jo  repræ- 
senterer en  Formue,  hvis  Forældrene  ere  fattige, 
og  i  Persien  gj ælder  ingen  Personsanseelse,  er 
en  Pige  blot  smuk,  kan  hun  blive  gift  med  en 
Guvernør,  Minister,  ja  med  Schahen  selv.  I  Per- 
sien haves  to  Slags  Ægteskaber,  Akdi  og  Sigre. 
Det  første  er  det  egentlig  bindende  Ægteskab, 
skjont  det  andet  er  lige  saa  lovligt.  En  Perser 
kan  kun  have  fire  Akdihustruer,  og  Ægtepagten 
gjælder  for  hele  Livet,  hvis  ikke  lovlig  Skilsmisse 
finder  Sted,  thi  da,  eller  ved  Konens  Død,  kan 
Manden  ophøje  en  Sigrehustru  til  Akdi  eller 
indgaa  et  nyt  Akdiægteskab.  Sigrehustruer  der- 
imod kan  han  have  i  ubegrænset  Antal,  men 
det  er  ikke  hyppigt,  at  en  Mand  har  en  stor 
Mængde  Hustruer  paa  een  Gang,  da  det  natur- 
ligvis forstyrrer  Husfreden  og  medfører  saa  store 
Udgifter,  som  kun  faa  ere  rige  nok  til  at  be- 
stride. Derimod  tillader  Sigre-Kontraktens  løse 
Form  Manden  at  skifte  Hustru,  saa  ofte  han 
vil.  Kontraktens  Formel  lyder  nemlig  paa,  at 
en  Sigre  tages  til  Hustru  paa  et  Tidsrum,  som 
varierer  mellem  en  Time  og  ni  og  halvfemsinds- 
tyve Aar,  efter  de  kontraherende  Parters  Be- 
stemmelse. Det  almindelige  Tidsrum,  som  vælges, 
er  3  Maaneder  eller  3  Aar,  men  hos  mange 
drejer  det  sig  kun  om  Dage  og  Uger.  Har  en 
Mand  derimod  allerede  4  Ægtehustruer,  men 
ønsker  at  gjøre  en  femte  ligeberettiget,  omgaar 
han  Loven  ved  at  afslutte  Kontrakten  paa  ni  og 
halvfemsindstyve    Aar,       Omsorgen    for    Børnene 

paaligger  altid  Manden,  og  Sigrehustruen,  hvis 
Kontrakt  er  udløbet,  er  som  Følge  heraf  ved 
Loven  forpligtet  til  ikke  at  indgaa  nogen  ny- 
Forbindelse,  før  efter  fire  Maaneders  Forløb.  I 
Reglen  medtage  Perserne  ikke  deres  Harem  paa 
Rejser,  men  indgaa  Sigreægteskab  paa  de  Sta- 
tioner, hvor  de  opholde  sig  i  nogen  Tid.  Ja, 
1  enkelte  persiske  Byer  have  de  persiske  Præster 
tor  Skik,  at  tilbyde  de  Rejsende  Hustruer  for 
den  korte  Tid,  de  forblive  der! 

Da  Slavinderne  allerede  tilhøre  deres  Herrer, 
kan  her  jo  egentlig  ikke  være  Tale  om  Ægteskabs- 
Kontrakt,  men  en  Slavinde  bliver  fri  i  det  Øje- 
blik, hun  bringer  et  Barn  til  Verden,  og  Børnene 
af  disse  3  forskjellige  Slags  Forbindelser  ere  alle 
lige  arveberettigede.  Alle  Ægteskaber  bringes 
i  Stand,  uden  at  de  to  Hovedpersoner  nogen 
Sinde  have  set  hinanden  før  Bryllupsaftenen. 
Alt  aftales  mellem  Forældrene  og-  ældre  kvinde- 
lige Underhandlersker,  som  Brudgommen  lejer 
hertil.  Disse  Kvinder  kaldes  Dalaaleh  og  skaffe 
sig  rigelige  Indtægter  og  et  behageligt  Liv  ved 
denne  Stilling,  men  saa  maa  de  ogsaa  være  be- 
gavede med  et  godt  Snakketøj  og  Snuhed  nok 
til  at  gjennemføre  de  Intriger,  hvoraf  en  saadan 
Ægteskabsplan  som  oftest  er  sammensat.  Da- 
laalehen  gaar  til  det  Hus,  hvor  den  giftefærdige 
Datter  findes,  bliver  gjæstfrit  modtaget  i  Haremmet 
af  Forældrene  og  først  og  fremmest  trakteret  med 
det  bedste,  Huset  formaar,  Te,  Kaffe,  Konfekt, 
Piber,  medens  Husets  øvrige  Kvinder  sendes 
ud  paa  en  Spadseretur  eller  til  Badet,  for  ikke  at 

være  tilstede  ved  Underhandlingerne.  Nu  aftales 
Udstyrets  Størrelse,  og"  hvad  dette  kommer  til  at 
bestaa  af,  Medgiften  og  den  Sum,  som  Forældrene 
skulle  have,  for  at  afstaa  Datteren,  Dalaalehen 
gjør  jo  sit  for  at  nedstemme  Forældrenes  For- 
dringer, medens  disse  udbrede  sig  over  Datterens 
Skjønhed  og  deres  Kjærlighed  til  hende,  hvem 
de  taxere  efter  Pengeværdi,  som  om  det  var  en 
anden  Gjenstand  til  at  tage  og  føle  paa.  Er 
Frieren  gammel  og  ønsker  en  ganske  ung  Pige 
til  Ægte,  gribe  Forældrene  ret  Lejligheden  til  at 
skrue  Fordringerne  op,  uden  i  mindste  Maade  at 
tage  Datterens  Følelser  eller  maaske  ulykkelige 
Fremtid  i  Betragtning.  1  det  hele  taget  er  der 
i  disse  Forhold  aldrig  Tale  om  nogen  anden 
Følelse  eller  Bevæggrund  end  Beregning.  Inkli- 
nationspartier  ere  yderst  sjældne,  og  naar  de 
forekomme,  er  det  altid  mellem  Fætter  og  Ku- 
sine, der  som  Smaa  have  leget  sammen  i  Ha- 
remmerne (indtil  deres  ottende  Aar  blive  Drengene 
opfostrede  i  Haremmet),  og  senere  vedligeholdes 
Mindet  og  de  venlige  Følelser,  indtil  de  naa  den 
Alder,  hvor  det  bliver  dem  tilladt  at  gifte  sig. 
Jeg  veed  endogsaa  et  Exempel,  hvor  Manden,  af 
Kjærlighed  til  sin  Kone,  som  han  saaledes  havde 
kjendt  fra  Barn  af,  aldrig  tog  andre  Hustruer, 
men  disse  Tilfælde  ere  saare  sjældne.  Naar  Da- 
laalehen har  ordnet  Præliminarierne  til  gjensidig 
Tilfredshed,  vender  hun  tilbage  til  sin  Klient  og 
priser  hans  Tilkommendes  Skjønhed,  hendes  Palme- 
væxt,  hendes  røde  og  hvide  Teint  (om  denne  er 
ægte  eller  uægte,    indlader  hun  sig   ikke  paa   at 

forklare  nøjere),  hendes  store  sorte  Øjne,  »sorte 
som  det  indigofarvede  Haar  og  blide  som  Ga- 
zellens«, og  andre  legemlige  Fortrin.  Ja,  hun 
bringer  ham  nogle  Gange  saaledes  i  Extase,  at 
han  tilbyder  hende  en  høj  Pengesum  for  at  faa 
et  Glimt  af  den  Skjønne  at  se.  Dette  er  imid- 
lertid en  yderst  vanskelig  Sag,  men  Guldet  lokker, 
og  Dalaalehen  finder  paa  Udveje.  Er  Frieren  saa 
ung,  at  han  endnu  er  uden  Skjæg,  kan  hun  end- 
ogsaa  vise  den  Dumdristighed  at  lade  ham  slippe 
ind  i  Haremmet  blandt  Evnukkerne,  som  natur- 
lig^'is  ogsaa  blive  betalte  for  at  holde  ren  ]\Iund. 
Her  kan  han  altsaa  i  Smug  se  sin  Forlovede, 
som  hun  jo  nu  er,  men  ve  ham,  hvis  han  bliver 
opdaget!  Da  kan  det  gjælde  hans  Hoved,  hvis 
han  ikke  ved  store  Pengesummer  kan  faa  Sagen 
neddysset.  Er  Frieren  en  ældre  ]\Iand,  benytter 
Dalaalehen  en  anden  Fremgangsmaade ;  hun  søger 
at  faa  en  Spadseretur  eller  en  Udflugt  til  Hest 
bragt  i  Stand  i  Brudens  Hus,  lader  Frieren  ind- 
finde sig  paa  et  i  Forvejen  aftalt  Sted,  hvor  hun 
da  under  et  eller  andet  Paaskud  faar  Pigen  til 
at  løfte  Sløret,  saa  han  faar  et  Glimt  af  Ansigtet 
at  se.  Ikke  sjælden  narres  ogsaa  den  stakkels 
Ægtemand,  ligesom  Jakob  med  Lea,  thi  naar  der 
i  en  Familie  findes  en  giftefærdig  men  styg 
Datter,  maa  der  bruges  List  for  at  faa  Partiet  i 
Stand.  Dalaalehen  bliver  da  bestukket  af  For- 
ældrene, udmaler  for  Frieren  alle  mulige  Fuld- 
kommenheder, som  vedkommende  slet  ikke  er  i 
Besiddelse  af,  ja  inviterer  Manden  til  at  se  sin 
Brud;    Forældrene   give  selv    deres  Samtykke   til 

det  ovenomtalte,  flygtige  Stævnemøde,  men  lade 
en  smuk  Slavinde  løfte  Sløret  og  narre  saaledes 
den  lettroende  Frier.  Dette  lader  sig  saa  meget 
lettere  gjøre,  som  Bruden  selve  Bryllupsdagen 
forbliver  tæt  tilhyllet,  saa  den  stakkels  Mand  først 
for  sent  opdager  sin  Fejltagelse;  Medgiften  og 
Udstyret  har  han  allerede  betalt,  saa  han  maa 
bide  i  det  sure  Æble,  men  forsømmer  naturligvis 
ikke  at  lade  sin  Hustru  undgjælde  derfor.  At 
han  i  Steden  for  den  Skjønhed,  for  hvilken  han 
er  bleven  bedraget,  skulde  kunne  finde  Egen- 
skaber hos  sin  unge  Hustru,  som  kunde  holde 
ham  skadesløs,  falder  ham  aldrig  ind;  des  værre 
er  ogsaa  de  persiske  Kvinders  Opdragelse  saa 
mangelfuld,  deres  hele  aandelige  Udvikling-  staar 
i  Stampe,  Kvinden  er  jo  ikke  i  Persien  Mandens 
Trøst,  Medhjælp  og  Ligestillede,  men  hans  Under- 
ordnede, hans  Slavinde,  i  lige  saa  dyb  Forstand 
som  de  virkelige  Slavinder  ere  det,  kun  føle  de 
det  ikke,  da  de  aldrig  have  kjendt  andet ;  men 
hele  Landet  lider  under,  at  over  den  halve  Del 
af  Befolkningen  vegeterer  sit  Liv  bort,  i  Steden 
for  at  virke  til  Samfundets  Udvikling  og  For- 
bedring. Den  enkelte  Mand  lider  først  og  frem- 
mest, ikke  alene  ved  ikke  i  sin  Hustru  at  have 
en  Aandsbeslægtet,  men  ogsaa  ved  i  sit  Harem 
at  se  det  Sted,  hvor  Lediggang,  Skinsyge,  Ødsel- 
hed og  alle  onde  Lidenskaber  spire,  fostres  og 
indpodes  i  den  nye  Slægt.  Perseren  har  ikke 
selv  Øje  herfor,  hans  Herskesyge  og  Forfænge- 
lighed tiltales  af  at  være  hele  Skabningens  raa 
Behersker,  skjønt  man  ikke  begriber,   at  de  alle, 

lige  fra  Schahen  til  Faarehyrden,  ere  blinde  for 
den  Raaddenskab,  som  undergraver  Landet  og 
snart  vil  gjøre  det  til  et  let  Bytte  for  den  første 
evropæiske  Stormagt,  som  gjør  sig  den  Ulejlighed 
at  okkupere  det.  —  Bryllupsfesten  er  i  rige  Huse 
Gjenstand  for  stor  Pragt  og  mange  Dages  Gjæste- 
bud.  I  Haremmets  Sale  pudses  og  vaskes,  fal- 
mede Guldbroderier  erstattes  med  nye,  kulørte 
Lygter  hænges  i  tætte  Guirlander  overalt,  langs 
Søjlerne,  paa  Murgesimsen  og  hele  Gaarden  rundt 
langs  Bassinet.  Det  hele  fremkalder,  i  Forening 
med  Lysekronerne,  en  magisk  Belysning,  hvori 
de  rigtklædte  Haremsdamer  lytte  til  Spil  og 
Sang  eller  se  paa  Danserinder  og  Gjøglersker; 
man  kan  nok  tro  sig  hensat  i  et  af  Tusend  og 
een  Nats  Æventyr. 

Allerede  ved  Solnedgang,  paa  den  til  Bryl- 
luppet bestemte  Dag,  begynde  Festlighederne  i 
Brudgommens  Hus  med  et  stort  Gjæstebud,  hvor- 
til foruden  Brudgommens  Omgangskreds  alle 
Brudens  Slægtninge  ere  indbudte,  de  kvindelige 
blandt  disse  blive  beværtede  i  Haremmet,  — 
Mændene  i  den  forreste  Gaard,  kun  Bruden  sidder 
tilbage  med  nogle  Veninder  i  sine  Forældres  Hus. 
Indtil  Midnat  bliver  der  spist,  drukket  og  pas- 
siaret i  Brudgommens  Hus,  da  lyder  Klokkeklang 
udenfor  Porten,  den  øverste  Evnuk  kommer  ind 
og  melder,  at  Heste  og  Æsler  staa  opsadlede, 
rede  til  at  hente  Bruden.  Alle  ile  med  at  faa 
Overtøjet  paa  og  komme  i  Sadlen,  Brudgommen 
sidder  forrest,  klædt  i  kostbar  Schawlsdragt,  som 
ofte  er  en  Foræring  fra  Bruden  og  af  hende  bal- 

dyret  med  Guld  og-  Perlebroderier.  Alle  de 
kvindelige  Slægtninge  følge  efter  ham  i  ærbødig 
Tavshed,  thi  paa  Gaden,  og  især  til  Hest,  maa 
en  Perserinde,  som  vil  anses  for  en  fin  Dame, 
aldrig  aabne  sin  Mund,  Umiddelbart  efter  Følget 
komme  Musikanter  med  Fløjter,  Piber  og  Trom- 
mer; deres  Præstationer  ere  alt  andet  end  musi- 
kalske efter  vore  Begreber,  men  for  Perserne  er 
det  en  liflig  Lyd,  »Aruzi  Aruzi,«  »et  Bryllupstog,« 
lyder  det  fra  Mund  til  Mund.  Alle  standse,  for 
at  se  det  prægtige  Optog,  selv  oppe  paa  Tagene 
ses  Hoved  ved  Hoved  af  tilslørede,  nysgjerrige 
Kvinder,  som  hellere  ville  afbryde  deres  Natte- 
søvn end  undgaa  at  faa  et  Glimt  af  Brudens  Ud- 
styr at  se,  thi  dette  følger  efter  Musikken,  Tje- 
nere og  Slaver  bære  store  Kobberbakker  paa 
Hovedet,  fyldte  med  Porcellæn,  Krystalsager  og 
Konfekt.  Toget  sluttes  af  Muldyr,  belæssede  med 
Kister,  hvori  findes  Brudens  Udstyr  af  Klæder. 
Over  hvert  Muldyrs  Ladning  er  bredt  et  kostbart 
Tæppe  eller  Schawl,  Dyrenes  Seletøj  er  behængt 
med  Klokker,  som  bidrage  deres  til  at  lokke 
Tilskuere  ud  paa  Gaden.  Det  hele  belyses  af 
Faklernes  usikre  Skin,  henved  et  halvhundrede 
Fakkelbærere  ledsage  Toget,  da  Gaderne  jo  ere 
bælgmørke,  hvis  ikke  Maanen  er  oppe.  Toget 
standser  foran  Brudens  Hus,  og  alle  Slægtninge 
begive  sig  derind  tillige  med  Brudgommen. 
Følget  bliver  udenfor  og  beværtes  med  Piber  og 
Tevand.  Inde  foregaar  imidlertid  den  første  Del 
af  Vielsen,  om  man  vil  kalde  denne  Ceremoni 
saaledes;    for  Resten  gaar  alt  meget  naturlig'  for 

sig.  Brudgommen  spørger  blot  den  tilslørede 
Brud,  om  hun  vil  være  hans  Hustru  og  følge  med 
ham,  hvortil  hun  svarer :  »Ja,  jeg  overgiver  mig 
til  dig.«  Han  giver  hende  da  Haanden,  led- 
sager hende  ud  til  det  for  hende  i  Beredskab 
holdte,  hvide  Mulæsel  og  hjælper  hende  i  Sad- 
len, og  Toget  sætter  sig  atter  i  Bevægelse  under 
endnu  stærkere  Musik  og  Jubelraab  fra  Tilskuernes 
Side.  I  Brudgommens  Hus  gjentages  de  samme 
Ceremonier,  kun  mere  omstændelig.  I  et  lille 
afsides  liggende  Værelse  samles  en  Præst,  Brudens 
Fader,  Bruden  og  Brudgommen,  som  i  en  for- 
seglet Pose  medbringer  den  aftalte  Sum  for  Pigen 
og  overrækker  den  til  sin  Svigerfader.  Derpaa 
oplæses  Ægteskabskontrakten,  hvori  ogsaa  staar 
optegnet  den  Sum,  Hustruen  skal  have  i  Tilfælde 
af  Mandens  Død  eller  Skilsmisse ;  Mollahen  siger 
paa  Arabisk  følgende  Sætning,  som  Brudens  Fader 
gjentager:  »Jeg  bortgifter  dig  min  Datter  ved 
Navn  Sotoreh«  (eller  hvad  Navn  Pigen  nu  har) ; 
Brud  og  Brudgom  række  hinanden  den  højre 
Haand,  og  han  svarer :  »Jeg  indgaar  dette  Ægte- 
skab, jeg  tag'er  din  Datter  under  min  Beskyttelse 
og  forpligter  mig  til  at  sørge  for  hende,  jeg  tager 
eder  her  omkringstaaende  til  Vidner  herpaa.« 
Seglene  sættes  under  Dokumenterne,  og  Vielsen 
er  fuldbyrdet.  Nu  skal  først  den  rette  Lystighed 
bryde  løs.  Festlighederne  vare  fra  3  til  8  Dage ; 
jo  rig'ere  Brylluppet  er,  des  længere  varer  det, 
inden  Brudeparret  ledsages  til  deres  eget  Hjem, 
medens  det,  hos  de  mindre  bemidlede,  sker  samme 
Aften.      Det    er  i  Reglen   ogsaa    kun,    naar    den 

unge  Mand  første  Gang  gifter  sig,  at  der  bliver 
gjort  saa  megen  Stads  deraf;  dog  sker  det  ogsaa 
ved  senere  Bryllupper,  naar  det  er  en  meget 
smuk  og  rig  Pige,  eller  en  Prinsesse,  der  er  Tale 
om.  —  Ved  de  største  Bryllupper  indbydes  til 
Middag  ikke  alene  Husets  Venner  og  Bekjendte 
i  vid  Omkreds,  men  Embedsmænd  af  forskjellige 
Kategorier,  f.  Ex.  Præster  den  ene  Dag,  Officerer 
den  næste,  Kjøbmænd  den  tredje  osv.;  i  saa  Hen- 
seende maa  man  sige,  at  Persernes  Gjæstfrihed 
overstiger  Evropæernes.  Den  sidste  Dag  gaar 
Bruden  og  Brudgommen  hver  til  sit  Bad,  led- 
saget af  deres  nærmeste  Venner  og  Veninder, 
hvor  de  forblive  hele  Dagen,  og  først  henad 
Midnat  drager  Bryllupstoget  til  Mandens  Hus, 
hvor  han  endelig  faar  sin  Hustru  at  se.  Brude- 
parret føres  ind  i  den  største,  oplyste  Sal  og  tager 
Plads  paa  en  ophøjet  Platform,  hvor  Manden  af- 
slører sin  Hustru,  der,  som  Anstand  fordrer, 
vægrer  sig  derved;  men  det  lykkes  ham  dog 
snart,  hvilket  de  omkringstaaendes  Fryderaab  og 
Klingren  af  Tamburiner  forkynder,  og  hermed  er 
Højtideligheden  til  Ende. 

Dødeligheden  blandt  Børnene  er  overordentlig 
stor  i  Persien,  og  Grunden  hertil  maa  søges  saa 
vel  i  den  mangelfulde  Pleje,  der  bliver  dem  til 
Del,  som  i  de  mange  epidemiske  Sygdomme,  der 
herske,  og  blandt  hvilke  navnlig  Kopper  og  Kolera 
aarlig  bortriver  Tusender.  Størsteparten  af  Bør- 
nene dø  under  to  Aar,  og  i  de  fleste  større  Stæder 
er  der  i  Antallet  af  fødte  og  døde  saa  overvejende 
mange    af  de   sidste,    at    en    stadig  Tilflytning   af 

nye  Individer  er  nødvendig,  for  at  vedlig-eholde 
Befolkningen.  Ingen,  som  har  besøgt  en  orien- 
talsk By  og  set  Børn  af  den  fattigere  Befolkning 
halvt  eller  helt  nøgne  paa  Gaden,  hvor  de  til- 
bringe hele  deres  Barndom  blandt  Dynger  af 
Smuds  og  Uhumskheder,  der  kun  forsvinde,  efter- 
haanden  som  de  utallige  Gadehunde  æde  alt 
spiseligt,  og  Regnen  bortskyller  det  øvrige,  — 
vil  undre  sig  over,  at  de  færreste  af  disse  komme 
til  Skjels  Aar  og  Alder.  Men  ikke  alene  hos 
de  fattige  blive  Børnene  saaledes  fuldstændig 
overladte  til  Skæbnen;  selv  hos  velhavende  og 
rige  blive  de  fra  Fødselen  af  overladte  til  lejede 
Ammers  eller  Slavinders  Omsorg.  IModeren  gaar 
hele  Dagen  i  Badet,  besøger  Bazaren  og  gjør 
Indkjøb,  modtager  og  aflægger  Visitter,  kort  sagt, 
beskæftiger  sig  med  alt  andet  end  Tilsyn  med 
sit  Barns  Opfostring  og  Pleje.  Og  blive  saa 
Børnene  syge  og  dø,  ja  saa  har  det  staaet  forud 
skrevet  i  Skæbnens  Bog,  saa  kunde  dog  intet 
have  forhindret  Ulykken,  og  saaledes  rækker 
Kvindernes  medfødte  Indolens  og  Muhammeda- 
nismens  Fatalisme  hinanden  Haanden  og  bevirker 
Børnenes  Undergang.  Alene  den  Skik  at  vænne 
Børnene  til  at  spise  alt  muligt,  inden  de  ere  et 
Aar  gamle,  at  indsnøre  Legemet  saa  stramt,  at 
de  ikke  kunne  røre  et  Lem,  og  indhylle  Hovedet 
i  mange  tykke  Tørklæder,  synes  man,  skulde 
være  nok  til  at  fremkalde  vSygdomme,  ja  jeg 
kjender  flere  persiske  Koner,  som,  efter  at  have 
snørt  det  nyfødte  Barn  fast  ind  i  dets  Hylster, 
have  hængt  det  op  i  en  Snor  paa  en  stærk  Krog 

og  ere  derpaa  gaaede  i  Bad  eller  andensteds  hen, 
visse  paa  at  finde  Barnet  uskadt  paa  samme  Plads, 
men  maaske  dog  med  Spiren  til  Hjærnebetændelse. 
Naar  Mødrene  udvise  en  saadan  Uvidenhed  og 
Ringeagt  overfor  deres  Børn,  er  det  ogsaa  vel- 
fortjent, naar  de  miste  dem.  Hvad  Børnenes 
(Drengenes)  aandelige  Udvikling  angaar,  lære, 
som  sagt,  de  færreste  af  Almueklassen  at  læse; 
vel  gives  der  offentlige  Skoler,  men  ingen  Skole- 
tvang, hvorfor  de  ere  meget  lidt  besøgte,  og  de 
enkelte,  som  i  Barndommen  lære  at  stave,  glemme 
det  hurtig,  naar  de  paa  Grund  af  den  tidlige 
legemlige  Udvikling  snart  tage  fat  paa  et  Haand- 
værk  eller  blive  ansatte  som  Tienere  og  derefter 
aldrig  tænke  paa  at  vedligeholde,  hvad  de  have 
lært.  Hos  de  mere  formuende  forlade  Drengene 
i  deres  syvende  Aar  Haremmet,  for  i  Fremtiden 
at  blive  opdragne  i  Birunet,  Mændenes  Gaard ;  de 
faa  en  Slags  Huslærer  eller  Hovmester,  som  under- 
viser dem  i  Regler  for  Anstand  og  lærer  dem 
at  læse  og  skrive,  men  da  der  af  Bøger  kun 
findes  Koranen  og  enkelte  Nationaldigtere,  have 
de  ikke  megen  Lejlighed  til  at  vedligeholde  deres 
Kundskaber  ved  Læsning,  og  især  glemme  de 
fleste  af  dem  hurtig  Skrivekunsten,  som  ogsaa  er 
usædvanlig  indviklet  og  fordrer  ganske  anden 
Øvelse  end  vore  Skrifttegn.  En  vigtig  Grund  til, 
at  mange  Persere  ikke  selv  kunne  føre  deres 
Korrespondance,  ligger  i  den  Omstændighed,  at 
man,  for  at  anses  for  en  Gentleman  i  Persien, 
blandt  det  andet  Tjenerskab  maa  have  en  Mirza, 
en  Skriver,    som    er    oplært  udelukkende  i  dette 

Fag,  og  som  besørger  alle  skriftlige  Forretninger, 
og  paa  denne  Maade  miste  snart  deres  Herrer 
Øvelsen.  De  unge  Piger  lære  endnu  sjældnere 
at  læse  og  skrive,  jeg  tror  ikke,  man  gjennem- 
snitlig  vilde  kunne  regne  mere  end  5  Procent  i 
Persien,  som  ere  i  Stand  dertil.  Allerede  i  otte 
og  ni  Aars  Alderen  giver  man  de  smaa  Piger 
Slør  paa  og  unddrager  dem  Mængdens  Blikke, 
ja  de  selv  læng-es  efter  det  og  anse  det  for  en 
højtidelig  Dag ;  Sløret  spiller  i  Persien  den  samme 
Rolle,  som  den  nys  konfirmerede  unge  Piges 
første  Slæbkjole  hos  os.  Hos  Nonnerne  ophører 
hver  Tanke  om  at  gifte  sig,  naar  de  tage  Sløret, 
hos  Perserne  derimod  begynde  netop  fra  denne 
Dag  ret  Giftetankerne  hos  de  unge  Damer,  ud- 
gjøre  Gjenstanden  tor  deres  intime  Samtaler 
med  Veninderne  og  komme  ikke  ud  af  deres 
Tanker,  før  den  store  Time  slaar,  da  den  unge 
Pige,  misundt  af  sine  Legesøstre,  bliver  ført  bort 
som  Brud,  (Aruz),  faar  sit  eget  Hjem,  men  rig"tig 
nok  ofte  en  Mand,  som  allerede  har  flere  Hustruer. 
Endnu  vil  jeg  dog  omtale  den  Ceremoni, 
hvorved  Barnet  faar  Navn,  d.  v.  s.  egentlig  Cere- 
moni er  der  ikke,  men  Forældrene  indbyde  Slægt 
og  Venner  til  Gjæstebud,  hvorunder  Barnet  bliver 
vist  frem,  dets  Navn  nævnet,  •  og  alle  tilstede- 
værende raabe:  »Mubarek  baasched.«  »Gid  det 
maa  blive  til  Velsignelse!«  Navne  som  Prophe- 
tens :  Mohamet,  og  Martyrernes :  Hussein,  Hassan 
og  Ali,  ere  de  almindeligste ;  Kasem  Jussuf,  Soli- 
man, Feth  Ali,  Firuz  Teimur,  Ali  Akbar  osv.  ere 
alle    persiskø    Navne.     Da   Efternavne    slet    ikke 

bruges,  sættes,  for  at  undgaa  Forvexlinger,  ofte 
den  Bys  Navn,  hvorfra  de  stamme,  efter  For- 
navnet, f.  Ex.  Ali  Teherani,  Kasem  Ispahani,  eller 
man  sætter  vedkommende  Stammes  Navn  til  For- 
navnet. Tilnavne  gives  ogsaa  ofte  som  Katsch- 
damaag  (Skjævnæse,  Gaater  (Muldyr),  Teriaaki 
(Opiumsspiser)  og  lig'n.  Af  Kvindenavne  ere 
Setoreh,  Zekkineh,  Fatmeh,  Zuleika,  Azzize  de 
almindeligste.  Karakteristisk  er  det,  at  naar  en 
Moder  har  en  voxen  Søn,  benævnes  hun  aldrig 
mere  ved  sit  eget  Navn,  men  altid  f.  Ex.  Nanneh 
Ali,  Nanneh  Hussein,  Alis  Moder,  Husseins 
Moder  osv. 


Syvende  Kapitel. 

En  Kjøretur  gjennem  Emirbazaren.     En  Love  paa  aaben 

Gade.     Besøg  i  et  persisk  Harem.     Persiske  Danserinder. 

En  exemplarisk  Afstraffelse. 


Azzize  Channum,  Storvezirens  Hustru,  sendte 
mig  en  Dag  sin  øverste  Evnuk  med  en  sirlig 
sammenrullet*)  persisk  Skrivelse,  hvis  Øjemed 
var  at  indbyde  mig  og  et  Par  andre  evropæiske 
Damer  af  mit  Bekjendtskab  til  Besøg  og  Middags- 
selskab i  hendes  Harem.  Skjønt  jeg  oftere  alle- 
rede havde  haft  Lejlighed  til  at  se  Haremslivet 
paa  nært  Hold,  modtog  jeg  med  særlig  Glæde 
denne  Indbydelse,  dels  fordi  jeg  endnu  aldrig 
havde  været  tilstede  ved  et  ægte  persisk  Maaltid, 
dels  fordi  man,  for  at  komme  til  vedkommende 
Dames  Bolig,  som  laa  midt  i  Byen,  maatte  passere 
Bazarer,  Torve  og  Forsamlingspladser,  hvor  jeg 
vidste,  jeg  vilde  komme  til  at  se  mange  interessante 
Episoder  af  Folkelivet.  Indbydelsen  lød  paa,  at 
Azzize  Channum's  Eqvipage  skulde  hente  Damerne, 
og  vi  skulde  samles  hos  mig.  I  Teheran  drives 
en    utrolig   Luxus    med  Vogne.     Det    er    ganske 


*)  Perserne  bruere  aldrig  Konvolutter. 

vist  ikke  overdrevent  at  sige,  at  der  ikke  gives 
en  velhavende  Familie  i  Teheran,  som  ikke  har 
sin  fra  Evropa  indførte  Eqvipage,  ja  Ministre 
og  andre  højtstillede  Embedsmænd  have  ofte  flere 
elegante  Landauere,  foruden  Kalescher  og  En- 
spændervogne, ikke  at  tale  om  Schahen,  som 
naturligvis  har  Vogne  i  Snesevis  og  af  alle  Fa- 
9oner,  lige  fra  den  tunge  forgyldte  Karosse,  som 
brugtes  i  Evropa  i  Begyndelsen  af  Aarhundredet, 
til  de  letteste  Landauere,  kjøbte  paa  Schahens 
sidste  Rejse  hos  Binder  i  Paris.  —  Dette  for- 
klarer, at  vi  paa  den  aftalte  Tid  om  Eftermid- 
dagen saae  en  elegant  Vogn  kjøre  frem  for  Døren, 
Rigtig  nok  var  den  slaaet  op,  thi  Anstanden 
fordrer,  at  man,  og  især  Damer,  ikke  kjører  i 
aaben  Vogn  gjennem  Bazarerne,  men  de  store 
Ruder  tillode  alligevel  at  iagttage,  hvad  der  fore- 
gik omkring  os.  Foruden  den  rigtklædte  Kusk 
i  sølvbroderet  Frakke  og  den  traditionelle  store 
Lammeskindshue  paa  Hovedet  havde  vi  som 
Eskorte  Evnuken  og  3  andre  Tjenere  til  Hest. 
Halvdelen  af  den  militære  Vagt  ved  vort  Hus, 
4  Soldater,  sluttede  sig  til  Toget  eller  rettere  gik 
foran  dette,  for  med  store  Stave  i  Hænderne  at 
jage  Tiggere,  Hunde  og  nysgjerrige  af  Vejen. 
Da  vi  kjendte  Perserindernes  Smag  og  vidste, 
hvor  megen  Pris  de  sætte  paa  Toilettet  og  Smyk- 
ker, havde  vi  Damer  ved  denne  Lejlighed  ud- 
foldet, hvad  vi  kunde,  af  Elegance,  uden  dog  at 
være  i  nedringede  Toiletter,  thi  dette  vilde  sikkert 
have  fremkaldt  alt  for  megen  Munterhed,  for  ikke 
at  sige  Forargelse  i  Haremmet.     Vi  havde  ogsaa 

forsynet  os  med  forskjellige  smaa  Flacons  Par- 
fume og  nogle  Æsker  fransk  Konfekt,  da  saa- 
danne  smaa  Foræringer  blive  betragtede  som  en 
stor  Opmærksomhed.  Vor  Vej  gik  først  op  ad 
den  store  Gade,  forbi  Schahens  Palads,  og  snart 
befandt  vi  os  inde  i  Hj ærtet  af  Bazarerne.  Man 
mærker  strax  paa  den  tiltagende  livlige  Færdsel, 
at  man  nærmer  sig  Midtpunktet  for  Dagens 
Handel  og  Vandel.  Hestenes  Trav  bliver  for- 
mindsket til  Skridt,  hvert  Øjeblik  indtræder  en 
Standsning  i  Kjørselen,  naar  en  eller  anden  Kara- 
vane af  tungtbelæssede  Kameler  skal  passere  fra 
en  Tværgade  til  en  anden,  de  ere  nemlig  ind- 
byrdes forbundne  med  Kjæder,  saa  man  maa  taal- 
modig  vente ,  til  de  alle  ere  defilerede  forbi. 
Imidlertid  se  Tiggerne  deres  Snit  og  trænge  sig, 
trods  Soldaternes  Trusler,  om  det  aabne  Vogn- 
vindue. »Puhl,  Puhl,«  »Penge,  Penge,«  raabe  de 
og  strække  de  magre  Hænder  frem,  flere  af  dem 
mangle  den  højre  Haand;  det  er  Tyve,  som  paa 
denne  Maade  ere  blevne  straffede  og  nu  paa  en 
mere  honnet  Maade  søge  deres  Livsophold.  Vi 
kaste  nogle  Smaasølvmønter  i  Grams  til  dem  og 
blive  for  et  Øjeblik  fri  for  deres  Paatrængenhed, 
samtidig  med  at  Vognen  atter  sætter  sig  i  Be- 
vægelse. Saa  snart  en  lignende  Standsning  ind- 
træder, begynder  rigtig  nok  den  samme  Scene 
igjen,  eller  ogsaa  er  det  persiske  tilslørede  Damer, 
som  næsvise  og  nysgjerrige  stimle  omkring  Vog- 
nen, for  at  faa  et  Glimt  af  »Faranghi«  at  se, 
disse  gruopvækkende  Faranghi,  som  vove  at  vise 
sig  med  utildækket  Ansigt  midt  i  Bazaren.     Emir- 


I05 


bazaren,  hvor  en  gros  Kjøbmændene  have  deres 
Forraad,  med  de  tilhørende  Karavanseraier  er 
den  største  i  Teheran  og  indtager  et  stort  Flade- 
rum  midt  i  Byen  med  aabne,  træbevoxede  Pladser 
med  Springvand.  Paa  en  af  disse  Pladser  saae 
vi  en  stor  Folkehob  samlet,  som  med  spændte 
Miner  lyttede  til  en  offentlig  Æventyrfortællers 
Foredrag.  Her  flokkes  Tiggerne,  som  for  en  Tid 
have  faaet  Ro  paa  sig,  den  rige  Persers  Tjener, 
som  har  sneget  sig  fra  Huset,  for  at  ryge  en 
Pibe  og  lytte  til  Æventyret  om  de  f3^rretyve 
Papegøjer  eller  den  skjønne  i  Rosenhaven,  (han 
faar  sandsynligvis  Bastonnade,  naar  han  kommer 
hjem ,  men  det  bryder  han  sig  ikke  om  nu). 
Kræmmersvenden,  Kameldriveren,  Barberen,  Be- 
duinen og  Lediggængere  af  alle  Slags,  pjaltede 
og  velklædte,  der  med  en  orientalsk  Fantasis  Vide- 
begjærlighed  indsuge  Æventyrfortællerens  Ord. 
Pludselig  splittes  Kredsen  ad.  Forbandelser  og 
Skjældsord  afbryde  Stilheden,  og  Sværmen,  som 
standsede  Vognen,  bliver  endnu  tættere.  Nys- 
gjerrige  og  lidt  urolige  ved  vore  Hestes  Prusten 
og  Stampen  se  vi  ud  af  Vognvinduet,  men  hvad 
skildrer  vor  Forfærdelse,  da  vi  opdage  et  smukt 
Exemplar  af  en  Løvinde  staaende  fri  midt  paa 
Gaden,  hvor  Publikum  i  ærbødig  Afstand  havde 
slaaet  Kreds  om  den!  Snart  blive  vi  dog  be- 
roligede ved  Tjenernes  Forsikring  om,  at  den  er 
tam,  og  jeg  saae  nu,  at  den  bar  et  Halsbaand, 
hvortil  var  tastgjort  et  Reb,  som  dens  Fører  rigtig 
nok  havde  sluppet,  for  at  lade  Løven  udføre  sine 
Kunststykker.     Den  lagde  Hovedet  i  sin  Vogters 

Skjød,  lod  sig  kradse  bag  Ørene,  lod  ham  stikke 
Haanden  ind  i  dens  Gab  o.  s.  v.  Vi  vare  nød- 
tvungne Tilskuere  ved  denne  vovelige  Scene,  og 
jeg  skal  ikke  nægte  det,  vi  vare  ikke  rigtig 
glade,  førend  Ali,  efter  at  have  modtaget  Penge 
af  de  omkringstaaende,  bortfjærnede  sig  med  sin 
Løve,  thi  skjønt  vi  selv  vare  temmelig  sikrede, 
havde  det  dog  ikke  været  nogen  særlig  Fornøjelse, 
at  se  Løven  udsøge  sig  en  Mundfuld  blandt  de 
andre  Tilskuere.  Det  er  en  mærkelig  Foragt  for 
Fare,  Perserne  ved  saadanne  Lejligheder  udvise, 
men  jeg  tror,  at  det  snarere  maa  regnes  for 
Uvidenhed  end  for  Trods.  Publikum  syntes  dog 
bedre  om  Æventyrfortælleren,  thi  med  stor  Til- 
fredshed sluttede  de  atter  Kreds  om  ham,  og  det 
lykkedes  vore  Tjenere  at  skaffe  os  Plads  til  at 
drage  videre.  Nøgne  Børn  og  Gadehunde  dan- 
nede stadig  naturlige  Forhindringer,  som  Hestene 
undveg  med  en  mærkværdig  Forekommenhed ; 
endelig  slap  vi  ud  af  denne  Labyrint,  og  nu  be- 
fandt vi  os  udenfor  vor  Værtindes  Bolig,  belig- 
gende paa  en  aaben  Plads  lige  over  for  Teherans 
største  Moské,  som  straalede  i  Solen  med  sin  for- 
gyldte Kuppel  og  brogede  Taarne.  Evnuken 
springer  ned.  Dørhammerens  dumpe  Slag  give 
Gjenlyd  i  Haremmets  lange  Gange.  Vi  stige  ud, 
og  Vognen  og  Tjenerne  bortfjærne  sig  skyndsomt 
for  ikke  at  være  tilstede,  naar  Døren  aabnes. 
Her  i  Storvezirens  udstrakte  Bolig  er  der  mange 
Gaarde,  vi  føres  gjennem  flere  og  komme  ud  i 
en  dejlig  skyggefuld  Have  med  store  Træer, 
Slyngplanter   og   tropiske  Blomster.     Prinsessens 

Gaard  ligger  midt  i  Haven,  en  bred  Trappe,  af 
himmelblaa  Fliser,  fører  op  til  Verandaen,  hvor 
vor  Værtinde  med  sine  andre  Gjæster  sidde  paa 
guldbroderede  Hynder.  I  Persien  fordrer  Etiket- 
ten ikke,  at  Værtinden  selv  gaar  sine  Gjæster 
i  Møde ;  naar  man  kommer,  rejser  hun  sig  som 
Hilsen  halvt  op  i  Sædet,  fører  Haanden  til  Pan- 
den og  til  Hjærtet  og  indbyder  Gjæsten  at  tage 
Plads  ved  sin  Side.  Men  at  tage  Plads  er  netop 
Vanskeligheden  for  os  evropæiske  Damer;  thi 
den  gymnastiske  Præstation  at  sidde  med  kors- 
lagte Ben  er,  naar  man  ikke  er  vant  dertil,  yderst 
trættende  og  desuden  heller  ikke  stemmende 
med  en  Evropæers  Værdighed.  Endelig  ere  vi 
dog  placerede,  som  vi  bedst  kunne,  paa  Hyn- 
derne, og  nu  begynder  Konversationen,  som  ind- 
ledes med  høflige  Talemaader  og  Spørgen  til  Ens 
Befindende,  saasom :  »Jeg  hilser  Dem  i  Guds 
Navn;  er  Deres  Næse  fed?«  hvilket  er  ensbe- 
tydende med :  »Befinder  De  Dem  vel.«  »Jo  Tak, 
Deres  Velbyrdigheds  Naade.«  Eller  Fruen  siger : 
»Vær  velkommen !  De  bringer  Lykken  til  Huse,« 
og  Gjæsten  svarer:  »Gid  din  Skygge  aldrig  maa 
blive  kortere  osv.«  Alle  disse  og  mange  andre 
ere  staaende  Høflighedstalemaader ,  som  altid 
skulle  udvexles  ved  et  Besøg.  Nu  bringes  den 
orientalske,  grumsede  Kaffe  med  Rosenvand  eller 
koghed  Te  i  smaa  Glas  og  med  saa  meget  Suk- 
ker i,  at  man  næsten  faar  ondt  deraf,  og  sam- 
tidig den  uundværlige  Pibe,  Persernes  Afgud. 
Denne  er  udst)^ret  paa  forskjellig  Maade,  men 
Grundformen    er  altid  den  samme.     Den  er  sam- 

mensat  af  fire  forskjellige  Stykker:  Hovedet, 
som  er  delt  i  den  øverste  Del,  Fyrfadet,  hvor 
først  den  opblødte  Tobak  lægges  og  Gløden  oven- 
paa;  dette  Fyrfad  er  ligesom  hele  Hovedet  paa 
simple  Piber  af  brændt  Ler,  paa  de  elegantere 
af  Messing,  Sølv  eller  Guld  for  at  modstaa  Ilden 
—  den  nederste  Del  af  Pibehovedet  danner 
Forbindelsesleddet  med  Røret,  og  paa  dette  lille 
Stykke  udfoldes  ofte  en  forbavsende  Pragt ;  Per- 
ler og  Ædelstene,  Turkiser  og  Emaille  gjøre 
hverandre  Rangen  stridig  og  slynge  sig  i  under- 
lige Arabesker.  Et  saadant  Pibehoved  kan  være 
flere  fusende  Francs  værd.  Røret,  som  er  af 
rødmalet  drejet  Træ,  er  derimod  ens  for  alle 
Piber,  thi  det  skiftes  omtrent  hver  fjortende  Dag 
og  kan  derfor  ikke  være  kostbart;  Karaflen, 
hvori  Røret  sættes  fast,  er  af  Ler,  Glas  eller 
Messing.  Tobakken  er  saa  stærk,  at  den  maa 
lægges  i  Blød  i  Vand  fiere  Timer,  før  den  skal 
bruges.  Naar  den  har  ligget  længe  nok,  presses 
den  af  i  et  Klæde,  en  lille  Haandfuld  lægges  i 
Piben,  med  brændende  Trækulsgløder  ovenpaa, 
Røret  sættes  i  Karaflen,  Hovedet  kommer  paa, 
og  nu  skal  den  ryges  til  af  Tjeneren,  da  den 
første  Snes  Drag,  inden  Tobakken  ret  kommer 
i  Glød,  ere  ubehagelige.  Røgen  faar  ved  at  gaa 
igjennem  Vandet,  inden  den  kommer  i  Munden, 
en  behagelig  mild  Smag,  men  dog  er  Tobakken 
saa  stærk,  at  man  bliver  ligesom  beruset  af  de 
første  Drag,  især  naar  man  ikke  er  vant  dertil. 
De  rigtig  øvede  Rygere  derimod  beholde  Røgen 
i  Lungerne  et  Par  Minutter  og  tale  imedens,  inden 

de  atter  lade  den  gaa  ud  af  Munden.  Forresten 
tager  enhver  kun  nogle  Drag  af  Piben  og  lader 
den  gaa  videre  Kredsen  rundt,  indtil  Turen  atter 
kommer  til  ham.  Damerne  ere  lige  saa  liden- 
skabelige, ja  maaske  endnu  ivrigere  Elskere  af 
Tobak  end  Herrerne.  Flere  sorte  og  hvide  Slav- 
inder byde  to  Vandpiber  om,  thi  en  enkelt  for- 
slaar  ikke  til  saa  stor  en  Kreds.  Slavinderne 
ere  klædte  ligesom  de  andre  Piger,  hvis  Dragt 
forresten  ligner  deres  Frues,  ja,  et  eller  a.ndet 
Klædningsstykke  har  aabenbart  tilhørt  denne  i 
tidligere  Dage,  eller  de  bære  vel  endog  Smykker, 
som  tilhøre  hende,  og  som  hun  laaner  dem  ved 
højtidelige  Lejligheder. 

To  af  Prinsessens  smaa  Døtre  ere  tilstede. 
De  ere  otte— tiAar  gamle  og  se  meget  søde  ud; 
den  enes  Teint  er  saa  ren  og  klar,  at  man  ikke 
skulde  antage  hende  for  persisk.  Pludselig  løfter 
hendes  Søster  hendes  Hovedtørklæde  op  og  viser 
mig,  at  hun  har  næsten  blondt  Haar,  i  det  hun 
siger  til  mig :  »Se,  hun  har  ligesom  du.«  Da 
stikker  den  lille  i  at  græde;  hun  skammer  sig 
for  de  tilstedeværende,  thi  i  Persien  bliver  det 
betragtet  som  ligefrem  uskjønt,  omtrent  som  ild- 
rødt Haar  hos  os.  Moderen  trøster  og  beroliger 
hende  imidlertid  med,  at  naar  hun  bliver  lidt 
ældre  skal  hun  komme  med  i  Badet  og  faa  det 
farvet  sort. 

Samtalen  fortsættes  imidlertid,  som  den  bedst 
kan,  vi  fortælle  om  Evropa,  om  Theatre,  Baller 
og  Koncerter.  Haremsdamerne  lytte  med  Be- 
gjærlighed ;    for   dem  er  det  Feæventyr,  som  op- 

rulles,  dog  ser  man  paa  det  blandede  Udtryk  i 
deres  Ansigter,  at  de  ikke  ere  enige  med  sig 
selv,  om  de  skulle  misunde  os  den  Uafhængighed 
og  Frihed,  hvori  vi  leve,  eller  tage  Anstød  deraf. 
Vore  Toiletter  og  Smykker  ere  naturligvis  Gjen- 
stand  for  Betragtning,  og  de  danne  et  udmærket 
Konversationsthema.  Stoffet  skal  beføles,  og  der 
beregnes,  hvad  hver  Alen  af  det  vel  har  kostet. 
Smykkerne  blive  ogsaa  vurderede  og  sammen- 
lignede med  deres  egne,  og  en  stor  Diskussion 
opstaar  om  Forskj  ellen  mellem  persiske  og  evro- 
pæiske  Moder;  hver  forsvarer  jo  sit,  men  især 
kunne  de  indfødte  Damer  ikke  begribe,  hvorfor 
vi  foretrække  de  mange  Plisséer  og  Volanter 
for  brede  Guldborter  og  Perlebroderier,  og  hvor- 
for vi  skjule  Benene  med  lange  Slæb,  medens 
vi  paa  den  anden  Side  søge,  men  forgjæves,  at 
overbevise  dem  om,  at  det  er  mindre  upassende 
at  vise  Benene  frem  og  skjule  Ansigtet  end  om- 
vendt, og  at  desuden  vort  mere  tempererede 
Klima  ikke  tillader  en  saa  luftig  Paaklædning. 
Under  al  denne  Passiaren  er  Kaffe,  Te  og  Piber 
i  uophørlig  Cirkulation ,  ligesom  store  Bakker 
fyldte  med  persisk  Sukkergodt  udsætte  os  for 
at  miste  al  Appetit  til  den  forestaaende  ^liddag. 
Perserinderne  derimod  ere  sejge  i  saa  Henseende, 
den  ene  Bakkes  Indhold  glider  ned  efter  den 
anden,  og  vi  kunne  ikke  afslaa  at  smage  paa 
alt.  ;>>Paschmak«  (ordret  oversat :  Uldtotter)  anses 
for  det  fineste  og  bedste,  og  efter  min  Mening 
smager  det  ogsaa  godt,  naar  det  er  frisk  tilberedt. 
Det  ser  ud  som  spundet  og  atter  itubrækket  Glas, 


og  man  vilde  aldrig"  falde  paa,  at  det  er  til  at 
spise.  Det  tilberedes  ved,  at  Sukker  og"  Smør 
blandes  sammen  til  en  elastisk  Dejg",  som  af  to 
Personer  trækkes  i  flere  Timer,  indtil  det  danner 
sig  til  lange,  silkeagtige  Traade,  der  gaa  itu, 
naar  man  rører  ved  dem.  Forresten  skal  Til- 
beredningen være  langvarig  og  vanskelig,  kun 
faa  Konditorer  i  Teheran  have  Renommé  i  den 
Retning.  —  De  fleste  Piger  og  Slavinder  vare 
imidlertid  efterhaanden  forsvundne  fra  Salen  og, 
som  vi  nok  anede,  i  Færd  med  Forberedelserne 
til  Maaltidet,  thi  lidt  efter  nærmer  en  Negerinde 
sig  Fruen  og  tilhvisker  hende  et  Par  Ord,  hvor- 
paa  hun  rejser  sig  og  beder  os  gjøre  hende  den 
Ære  at  deltage  i  Aliddagsmaaltidet,  som  er  ser- 
veret. Fulde  af  Nysgjerrighed  følge  vi  efter 
hende  ind  i  en  stor  Sal,  hvor  et  langt,  men  kun 
et  Kvarter  højt  Bord  er  dækket  med  en  smuk 
hvid  Dug.  Vi  tage  alle  Plads  paa  Hynderne, 
og  enhver  serverer  af  den  eller  de  Retter,  de 
selv  ønske;  tyve  forskjellige  Fade  ere  opstillede 
til  behageligt  Udvalg.  Men  tænk  vor  Over- 
raskelse ved  at  se  virkelige  Knive  og  Gafler! 
Imidlertid  varer  Glæden  ikke  længe,  thi  vore 
Bordfæller  benytte  ikke  de  fremlagte  Redskaber, 
de  vare  ikke  engang  i  Stand  dertil,  da  de  fleste 
af  dem  vist  for  første  Gang  saae  dem  for  deres 
Øjne.  Persernes  Maade  at  spise  paa  betog  os 
imidlertid  fuldstændig  den  Rest  af  Appetit,  som 
vi  endnu  havde.  Tre  og  tre  grupperede  de  sig 
om  hvert  Fad.  Hver  Deltager  stikker  sin  højre 
Haand  derned,  blander  Ris,  Sauce  og  Kjød  godt 

sammen  og  ruller  en  smuk  Kugle  deraf,  som 
stikkes  i  Munden,  ledsaget  af  et  Stykke  Brød. 
Naar  Fadet  er  tomt,  viskes  Fingrene  foreløbig 
af  paa  det  tiloversblevne  Brød;  først  naar  alle 
ere  færdige,  bærer  en  Slavinde  Vandfad,  Vand- 
kande og  Haandklæde  rundt  til  fælles  Afbenyt- 
telse. Vi  spiste  kun  lidt  for  Høfligheds  Skyld, 
men  da  alle  fedtede  Skaale  og  Fade  vare  borte, 
Hænderne  vaskede,  og  Bordet  bugnede  under  de 
dejlige  persiske  Frugter,  da  bleve  vi  atter  vel 
til  Mode  og  holdt  os  skadesløse  for  Middagen. 
En  større  Rigdom  og  bedre  Kvalitet  af  Frugt 
har  jeg  aldrig  set  i  Evropa.  Paa  den  ene  Ende 
af  Bordet  ligge  to  mørkegrønne  Vandmeloner, 
saa  store  og  tunge,  at  der  maa  to  Slavinder  til 
at  løfte  dem ;  de  ere  overskaarne,  saa  det  blod- 
røde Kjød  med  de  sorte  Kjærner  kommer  til 
Syne.  De  ere  læskende  uden  at  være  søde  og 
betragtes  ogsaa  mere  som  Drik  end  som  Spise ; 
derimod  ere  de  store  gule  Meloner  fra  Ispahan, 
paa  den  anden  Ende  af  Bordet,  ret  beregnede 
for  persiske  Lækkermunde.  Jeg  holdt  mig  dog 
mest  til  Druer,  hvoraf  der  var  en  fire,  fem  Slags. 
Granatæbler,  Ferskener  og  Aprikoser.  Det  er 
mærkeligt  at  se  saa  mange  Frugter  samlede  paa 
én  Gang,  dog  har  dette  temmelig  naturlig  sin 
Grund  i  disse  Egnes  Rigdom  paa  Frugt  og  de 
mange  baade  tidlig-  og  sentbærende  Arter. 

Efter  Bordet  bleve  vi  førte  ud  i  Haven  under 
et  stort  Silketelt,  hvor  Danserinder  ventede  paa 
os,  for  at  give  os  en  Prøve  paa  national  Dans. 
Som  alt  tidligere  omtalt,  betragtes  Danserinder  og 

Sangerinder  som  staaende  udenfor  Samfundet, 
en  Art  Paria'er,  der  ikke  tage  det  nøje  med 
Religionsforskrifterne  og  især  ikke  anse  Forbudet 
mod  Vin  og  Brændevin  som  skrevet  for  dem. 
Det  er  dog  ikke  alene  det  smukke  Kjøn,  som 
hører  til  denne  Kategori;  i  Mændenes  Forsam- 
linger er  det  ganske  unge  Mennesker,  udklædte 
som  Kvinder,  som  ved  deres  Dans  og  Sang  for- 
lyste Tilskuerne  og  tjene  betydelige  Pengesummer, 
da  Perserne  sætte  stor  Pris  paa  Alusik  og  Dans. 
d.  v.  s.  deres  egen,  thi  evropæiske  Præstationer 
af  den  Art  ere  uforstaaelige  for  dem,  og  den 
morsomme  Anekdote  om  en  Perser,  som  for  første 
Gang  kom  i  Theatret  og  antog  Orkestrets  Stem- 
ning af  Instrumenterne  for  Ouverturen,  er  ganske 
karakteristisk.  Den  persiske  Musik  har  heller 
ikke  det  mindste  til  fælles  med  vor,  den  er  mono- 
ton og  melankolsk,  de  samme  Strofer  og  Refrains 
gjentage  sig  ofte,  og  der  er  meget  lidt  Tonerig- 
dom. Danserinderne,  som  stode  foran  os,  vare 
unge  og  smukt  skabte,  Haaret  laa  i  utallige  Flet- 
ninger ned  ad  Nakken,  smaa  nydelige  Turbaner, 
besatte  med  Flitter,  dækkede  Issen,  Trøjen  og' 
Sløret  havde  de  lagt  fra  sig,  som  generende 
deres  Bevægelser,  saa  de  viste  sig  i  det  temmelig 
luftige  Costume  af  en  Florschemise  og  en  Del 
korte  Silkeskjørter,  Arme  og  Ben  vare  nøgne  og 
besatte  med  en  Mangfoldighed  af  Arm-  og  Fod- 
baand,  som  klingrede  ved  hver  Bevægelse.  I 
Hænderne  holdt  de  Kastagnetter,  som  de  sloge  i 
Takt  til  Musikken;  denne  udførtes  af  to  Tam- 
burinspillersker,  en  Guitarspiller  og  en  Art  Zither, 

som  frembragte  en  højtidelig  og  langsom  Me- 
lodi, mest  lignende  en  Menuet.  Selve  Dansen 
bestaar  ikke  i  nogen  bestemt  gjennemført  Figur, 
men  i  en  saadan  Mængde  indviklede  Forvrid- 
ninger og  Slyngninger  af  Legemet,  at  man  for- 
bavses over  deres  Smidighed,  men  beundrer  just 
ikke  Forestillingen.  Armene  holdes  stivt  ud- 
strakte, Hænderne  samlede  med  Kastagnetterne, 
som  knække  i  Takt  til  Melodien.  Hovedet  holdes 
foroverbøjet  og  skjult  mellem  Armene,  saa  kun 
Nakken  ses  og  de  sorte  Haarpiske,  som  kastes 
frem  og  tilbage  ved  den  voldsomme  Bevægelse. 
En  mærkværdig  Vuggen  i  Hofterne,  som  fore- 
kommer os  meget  uskjøn,  er  Hovedmomentet  i 
Dansen,  som  forresten  bliver  vildere,  efterhaanden 
som  de  paagjældende  blive  ivrige,  ja  til  sidst  ser 
det  ud,  som  vare  de  henrykkede  til  en  Fantasiens 
Verden,  nu  forsvinder  det  menuetagtige  og  af- 
maalte,  Fødderne  tlytte  sig  hurtigere,  Hovedet 
kastes  tilbage,  det  stive  Blik  ligesom  søger  en 
Gjenstand  i  Rummet,  de  dansende  nærme  sig 
hinanden  og  fjærne  sig  atter,  flygte  bort  og  skjule 
sig  under  et  Slør,  som  de  have  revet  fra  en  af 
Tilskuerinderne,  fare  saa  frem  igjen  med  ud- 
strakte Arme  og  sno  sig  omkring  hinanden  i  vild 
Jagt,  indtil  de  udmattede  synke  om  paa  Gulvet 
under  de  tilstedeværendes  Bifaldsraab.  Efter  at 
have  udhvilet  og  styrket  sig  ved  Te  og  Piber, 
begynde  de  forfra,  thi  Perserinder  kunne  aldrig 
blive  kjede  af  at  se  derpaa ;  vi  havde  imidlertid 
faaet  nok  af  det  og  tænkte  netop  paa  at  bryde  op, 
da  et  Par  Evnuker  løfte  Teltforhænget  til  Side  og 

med  skadefro  Miner  underrette  deres  Herskerinde 
om,  at  en  Ferasch  (Tjener)  inde  i  Birunet  havde 
g"jort  sig"  skyldig"  i  en  saa  stor  Forseelse,  at  han 
af  Husherren  var  bleven  dømt  til  looBastonnade- 
slag,  og  kunde  de  fremmede  Chanummer  ikke 
have  Lyst  til  paa  Husets  Tag"  at  være  Vidner 
til  Afstraffelsen.  Uden  at  spørge  om  vor  ]\Iening 
styrte  alle  péle  mele,  Husfruen,  Gjæster,  Slavinder 
og  Danserinder  ad  den  stejle  Trappe  op  paa 
det  flade  Tag.  Alle  Persere  ere  nemlig"  forhip- 
pede paa,  hvad  de  kalde  »Tamanschah«,  hvor- 
under de  forstaa  al  Afvexling,  alt  Tidsfordriv, 
især  naar  dette  er  forbundet  med  glimrende  Op- 
tog som  ved  Revuer,  Bryllupper  etc,  men  hvor 
de  ikke  kunne  faa  dette,  tage  de,  som  her,  til 
Takke  med  en  Bastonnade.  Vi  fulgte  naturligvis 
med  Strømmen  og"  fik  en  god  Plads  ved  Muren, 
som  vendte  ud  til  Mændenes  Gaard ;  man  stablede 
Madrasser  og  Puder  op  for  at  blive  høje  nok  til 
at  se  over  Muren,  men  de  persiske  Kvinder  vare 
naturligvis  paa  det  omhyggeligste  indhyllede  i 
deres  Slør,  saa  at  de  kun  med  et  halvt  Øje  kunde 
se,  hvad  der  foregik.  Evnuken  fortalte  os  Sagens 
Sammenhæng,  som  i  Korthed  var  følgende:  En 
Tjener  havde  af  en  Kollega  kjøbt  et  Sølvur  og 
ikke  betalt  det,  men  derimod  pantsat  det  og 
forødt  Pengene.  Den  forurettede  Sælger  klagede 
derpaa  til  Storveziren,  og  Enden  blev.  at  denne 
gav  den  flotte  Tjener  et  Forskud  paa  hans  Føn, 
for  at  indløse  Uret  og  bringe  det  til  dets  forrige 
Ejermand.  Delinqventen,  Hussein  Ali,  kommer 
tilbage    fra    Bazaren    og    sværger   ved   Profetens 

Skjæg-.  at  Uret  er  blevet  stjaalet  fra  ham  paa 
Vejen  hjem.  Det  kommer  til  Slagsmaal  mellem 
ham  og  Kreditoren,  hvorved  denne  sidste  faar 
Tag  i  den  andens  lange  Bælte  og  føler  Uret 
skjult  i  dets  Folder.  Atter  bliver  Fyren  trukket 
for  Storveziren ,  hvis  Taalmodighed  nu  var  til 
Ende,  han  beordrede  ham  loo  Bastonnadeslag, 
foruden  at  han  skulde  tilbagegive  Uret. 

Bastonnadeapparatet,  om  man  kan  kalde  det 
saaledes,  bestaar  i  to  lodrette  Stolper;  hvortil  der 
ved  begge  Ender  er  fastgjort  en  horizontal  Bjælke. 
Hertil  bliver  Synderens  Fødder  fastbundne,  medens 
han  selv  ligger  underneden  med  Ryggen  paa 
Jorden.  Den,  som  skal  lide  Straffen,  søger 
altid  at  faa  Bøddelen  i  Tale,  inden  den  af- 
gjørende  Time  slaar,  for  at  love  ham  en  Penge- 
belønning ,  hvis  han  vil  lade  være  at  slaa 
for  haardt  til.  Selv  faa  Slag,  som  ere  førte  med 
Kraft,  kunne  nemlig  fremkalde  Døden,  i  ethvert 
Fald  langvarig  Betændelse  af  Fodsaalerne,  medens 
derimod  endogsaa  flere  Hundrede  Slag,  givne 
med  skaansom  Haand,  ikke  medføre  Fare,  skjønt 
det  paa  ingen  Maade  er  nogen  behagelig  Proces 
at  gjennemgaa  og  efterlader  ømme  Fødder  i 
mange  Dage. 

Den  sørgelige  Forestilling  var  i  fuld  Gang 
dernede,  hele  Tjenerpersonalet  havde  paa  Stor- 
vezirens  Befaling  slaaet  Kreds  om  Bøddelen 
og  hans  Offer,  for  at  være  Vidne  til  det  advarende 
Exempel,  som  skulde  statueres.  Hans  Højhed, 
Veziren  selv,  sad  i  den  aabne  Veranda  paa  et 
lille  Tæppe    og    røg    med  stor  Ro  sin  Vandpibe. 

Vi  vare  paa  vor  ophøjede  Post  ingenlunde  glade 
over  denne  uventede  Episode  i  vort  Haremsbesøg, 
thi  vi  kunde  naturligvis  ikke,  som  de  andre,  finde 
en  raa  Tilfredsstillelse  i  at  se  Stakkelen  udstaa  sin 
Straf;  han  vred  sig  ynkelig  under  hvert  Slag, 
paakaldte  uophørlig  Profetens  Navn  og  anraabte 
om  Eftergivelse.  Til  sidst  blev  det  os  for  galt! 
Jeg  bad  vor  Værtinde  gaa  i  Eorbøn  hos  sin 
Gemal,  og  hun  indvilligede  ogsaa  strax  heri,  lod 
sin  Evnuk  skrive  en  sirlig  lille  Seddel,  satte  sit 
Segl  derpaa  og  sendte  den  ind.  ^led  et  lille 
Smil  læste  Veziren  de  evropæiske  Damers  Ønske. 
Anstanden  bød,  at  han  ikke  maatte  lade  sig 
mærke  med.  at  der  havde  været  kvindelige  Til- 
skuere i  Nærheden,  derfor  kastede  han  kun  et 
stjaalent  Blik  op  paa  Taget  og  gav  derpaa  Signal 
til  at  holde  inde  med  Bastonnaden.  Den  stakkels 
Fyr  blev  baaret  ud,  og  lidt  efter  at  vi  atter  vare 
komne  til  Ro  nede  i  Salen,  kom  der  en  Seddel 
fra  Veziren,  som  igjen  bragte  Uro  i  Lejren.  Den 
lød  paa,  at  han  selv  ønskede  at  komme  og  af- 
lægge Damerne  et  Besøg.  Alle  de  fremmede 
persiske  Damer  med  deres  Tjenerinder  maatte 
derfor  skyndsomst  tage  Afsked  og  gaa  hver  til 
Sit,  thi  under  ingen  Omstændigheder  kunde  de 
blive,  deres  respektive  Mænd  havde  strax  faaet 
det  at  vide,  og  en  saadan  Forbrydelse  var  stor 
nok  til  at  berettige  ham  til  at  give  dem  Skils- 
misse. —  Veziren  var  en  smuk  persisk  Type,  en 
Mand  i  sine  bedste  Aar,  i  de  mørke  dvbtliggende 
Øjne  laa  et  Udtryk  af  Snuhed  og  Herskesyge, 
Næsen  var  stærkt  kroget,  og  ^Munden  skjultes  af 

et  tæt  sort  Skjæg.  Han  bar  den  for  Officererne  i 
Schahens  Hær  almindelige  franske  Uniform  og 
havde  faaet  Tid  til  at  hæfte  sine  Ordener  paa, 
af  hvilke  han  havde  flere,  baade  indenlandske  og 
evropæiske,  hvilke  sidste  skrev  sig  fra  hans  Op- 
hold i  Evropa;  han  havde  været  persisk  Udsen- 
ding i  flere  Aar,  hvad  man  forresten  tvdelig 
mærkede  paa  hans  Alanerer.  Han  bød  os  Haan- 
den  med  et  Bonjour  (paa  Persisk  har  man  nemlig 
ikke  Ordet  Goddag),  tog  Plads  ved  Siden  af  os 
og  tog  med  stor  Aplomb  fat  paa  alle  mulige 
Konversationsthemaer.  Hans  Kone  stod  ærbødig 
op  og  satte  sig  først,  efter  gjentagne  Opfor- 
dringer, ned  i  nogen  Afstand.  En  tilsløret  Slav- 
inde bød  Te,  efter  orientalsk  Skik  naturligvis  til 
Herren  først,  men  med  udsøgt  Høflighed  rakte 
han  os  hver  en  Kop,  inden  han  tog  sin  egen. 
Dette  var  næsten  mere,  end  man  kunde  forlange, 
hans  Kone  og  Slavinden  stirrede  ogsaa  derpaa 
med  aaben  Alund:  sligt  havde  de  aldrig  tænkt 
sig  Muligheden  af.  Efter  endnu  et  Kvarterstids 
Samtale  om  forskjellige  Æmner  brød  han  op,  vi 
toge  ogsaa  Afsked  med  hans  Kone,  i  det  vi 
udtr)^kte  vor  Taknemmelighed  for  den  virkelig 
interessante  og  behagelige  Eftermiddag,  vi  havde 
tilbragt  i  deres  Kreds.  Mørket  var  imidlertid 
faldet  paa,  da  vi  atter  stege  i  Vognen  og  bleve 
eskorterede  hjem  med  store  Lygter,  som  vare 
aldeles  uundværlige,  da  der  intet  Tusmørke  er  i 
Persien,  og  Maanen  endnu  ikke  var  oppe.  Hjem- 
turen løb  forresten  meget  rolig  af,  thi  om  Aftenen 

er  Færdselen  kun  ubetydelig  paa  Gaderne  i 
Teheran,  vistnok  nærmest  paa  Grund  af  den 
mang-elfulde  Belysning.  Kusken  og  Tjenerne  fik 
naturligvis  en  klækkelig  Drikkeskilling,  en  Ube- 
tydelighed i  Forhold  til  den  Interesse,  det  havde 
været  for  os,  at  faa  et  Indblik  i  persiske  Harems- 
forhold. 


ottende  Kapitel. 


Levnedsmidler.     Persisk  Vin.    Bordservice.     Surt  og  sødt. 
Scherbet.     Bred.     Schahens  Taftel. 


Enhver,  som  for  første  Gang  kommer  til  Per- 
sien, vil  undre  sig  over,  hvor  billige  alle  Levneds- 
midler til  sine  Tider  kunne  være,  og  kort  Tid 
efter  maa  man  betale  det  dobbelte  for  de  samme 
Ting.  Imidlertid  har  dette  sin  ganske  naturlige 
Forklaring  i  Persiens  daarlige  Kommunikations- 
midler; saaledes  forekommer  f  Ex.  ofte  Hungers- 
nød i  en  Provins,  medens  de  i  en  anden  svælge 
i  Overflod,  som  i  1872  under  den  store  Hungers- 
nød i  Teheran  og  Omegn,  hvor  Hjælpen  fra  Eng- 
land (der  blev  daglig  fra  den  engelske  Legation 
uddelt  ]Mel  og  Brød  til  Folket)  ankom  til  Teheran 
længe  før  end  fra  det  sydlige  Persien,  hvor  de 
havde  haft  en  usædvanlig  god  Høst.  Perseren 
er  paa  den  ene  Side  saa  nøjsom,  at  han  holder 
længere  ud  end  mange  andre,  men  paa  den  anden 
Side  er  han  for  magelig  til  at  tænke  derpaa  og 
tage  sine  Forholdsregler  i  Tide,  vant,  som  han 
er  til,  at  den  frugtbare  Jord  leverer  Korn  og  Ris 
i  Overflod.  Kun  enkelte,  snu  og  driftige  Naturer 
skabe  sig  i  saadanne  Aar  en  Formue   af  de  fat- 


tiges  surt  erhvervede  Skillinger.     Naar  de  forudse 
Misvæxt  i  et  meget  tørt  Aar,    opkjøbe    de    efter- 
haanden    enorme    Kvantiteter    af   Korn    og    Ris, 
ophobe    det  i  Pakhuse    og    aflaase    ubarmhjærtig 
disse,  indtil  den  stigende  Mangel  skruer  Priserne 
i   Vejret    og    skaffer    dem    hundrede    Procent    af 
deres    Penge.      Selv    under    almindelige    Forhold 
kunne  pludselig  Bagere  eller  Slagtere  faa  Nykker 
og  lægge  paa  Prisen  af  Brød  og  Kjød ;  men  dette 
varer  i  Almindelighed   kun    nogle    Dage,    og  ere 
de  for  haardnakkede,  indgives  Petition  til  Schahen, 
som    da    lader   de   paagjældende  nagle  til  Muren 
ved  Ørene,    give  Bastonnade    eller   anvender  lig- 
nende  grundige  Forholdsregler,    der    aldrig   und- 
lade at  bringe  Prisen    ned  til   det  normale  igjen. 
Perserne   spise   forholdsvis   mere  Plante-  end 
Dyreføde,    Ris    er    som    bekjendt  Hovednærings- 
midlet, og  i  enkelte  sumpige  Egne  ved  det  kaspiske 
Hc-v,  som  f.  Ex.  Gilan  og  Masanderan  i  det  nord- 
ostlige Persien,  dyrkes  slet  ingen  Kornsorter,  og 
Befolkningen  lever  udelukkende  af  Ris  og  tørret 
eller  fersk  Fisk.     Den  i  nævnte  Egne  herskende 
vSpedalskhed  stammer  efter  mange  Lægers  Mening 
fra  denne  deres  alt  for  albuminholdige  Kost.     De 
persiske    Nationalretter     Pillau     (Kjødretten)     og 
Tchilkiw  (Risretten)  tilberedes  i  utallige   forskjel- 
lige    Former,    og    en    virkelig    god    Kok    lønnes 
meget  højt,  ja,  man  paastaar  endog,  at  der  i  Tehe- 
ran  kun    findes  2  saadanne,    Schahens  Mundkok, 
og    en    anden,    som    forstaar    at  lave  Tchillaw  til 
F'uldkommenhed.     Jeg    hidsætter    en  Opskrift  for 
dem,    som    kunne    ønske    at  tillave  Carryris  paa 


Persisk,  men  tilføjer,  at  denne  vist  næppe  vil 
lykkes  første  Gang,  da  der  hører  megen  Øvelse 
dertil.  Den  bedste  Ris  i  Persien  kommer  fra 
Schiraz  og  Masanderan  og  indeholder  langt 
mindre  Stivelse  end  de  almindelige  Rissorter, 
Kornene  ere  lange  og  smalle  og  blive,  naar  de 
behandles  rigtig  ved  Kogningen,  en  Tomme  lange. 
Man  lader  Risen  staa  i  Blød  et  Par  Timer  i  .Salt- 
vand for  at  trække  Stivelsen  ud ,  skyller  den 
godt,  hælder  den  op  i  en  Kjedel  halv  fyldt  med 
kogende  Vand  og  dygtig  Salt,  og  lader  Risen 
koge  i  8  å  lo  Minutter,  derpaa  prøver  man  med 
Fingrene,  om  den  er  kogt  nok ;  hvis  Grynene  ere 
opsvulmede  og  let  trykkes  itu  mellem  Fingrene, 
tager  man  Gryden  af  Ilden,  hælder  Vandet  fra 
og  skyller  Risen  over  med  koldt  Vand.  Gryden 
sættes  atter  over  Ilden,  i  Lod  Smør  for  hvert 
Pund  Ris  brunes  deri,  et  Par  Skefulde  Vand 
sættes  til,  og  Risen  strøs  skefuldvis  ovenpaa. 
Gryden  lukkes  med  et  fast  Laag  og  sættes  til 
vSide  med  Gløder  over  og  under  for  at  dampe 
Risen  færdig,  og  dette  kræver  i  å  i '  2  Time. 
I  en  god  Tchillaw  maa  Risen  være  kridhvid,  ikke 
klæbe  det  mindste  sammen,  hvert  Korn  maa  ligge 
for  sig,  og  Rismassen  maa  være  saa  elastisk,  at 
den  hæver  sig  igjen  efter  et  let  Tryk ;  hvis  den 
ærede  Læserinde  kan  opnaa  dette,  vilde  selv 
Schahen  med  Velbehag  smage  paa  Retten. 

De  forskjellige  Kjødretters  Tillavning  er  alt 
for  kompliceret  og  saa  fremmed  for  en  evropæisk 
Gane,  at  jeg  ikke  her  vil  gaa  ind  paa  en  nærmere 
Beskrivelse  deraf,  men  blot  i  Almindeliarhed  nævne 

de  Kjødsorter,  som  benyttes.  Oxekjød  er  næsten 
ukjendt,  Køer  holdes  nemlig  kun  i  Bjærgegne 
og  fedes  aldrig  til  Slagtekvæg;  Perserne  kunne 
derfor  ikke  begribe,  at  man  i  Evropa  foretrækker 
det  for  Faarekjød.  Rigtig  nok  er  Bedekjødet  af 
en  saa  udmærket  Kvalitet  i  Persien,  at  man  ikke 
savner  andet  Kjød.  Bederne  høre  til  den  tyk- 
halede  Race  og  trives  saa  udmærket  paa  Teheran- 
højslettens sparsomme  Græsgange,  som  om  det 
var  Marskenge,  Halerne  kunne  opnaa  en  Vægt 
af  12  —  1 4  Pund.  Fedtet  afsmeltes  og  bruges  lige- 
som Svinefedt  hos  os,  hvilket  det  ogsaa  ligner 
meget  i  Udseende.  Dyrene  slagtes  altid  2  Gange 
om  Dagen,  da  Perserne  i  Følge  deres  Religions- 
forskrifter  kun  maa  .spise  Kjød  af  nylig  dræbte 
Dyr,  ligesom  de  ikke  maa  spise  Kjød  af  Dyr, 
hvis  Blod  er  forblevet  i  Legemet ;  derfor  benyttes 
Vildtet  ira  de  mange  offenthge  Jagter  kun,  hvis 
det,  efter  at  være  faldet  for  Skuddet,  endnu  har 
saa  meget  Livstegn,  at  Halsaarerne  kunne  aabnes 
og  Blodet  rinde  af.  Svinekjød  er  hgesom  hos 
Jøderne  ligefrem  forbudt  (urent),  ogsaa  alle  hvirvel- 
løse Dyr,  medens  f.  Ex.  Harens  Kjød  er  tilladt, 
uden  at  være  vel  anset;  derfor  findes  disse  i 
Bazaren  ofte  i  Massevis  til  fabelagtig  billige 
Priser.  Alle  fornemme  Persere  holde  nemlig 
Parforcej agter  med  Mynder  efter  Harer,  og  disse 
tilfalde  da  Husets  Tjenere,  som  sælge  dem  til 
egen  Fordel.  —  Godt  Bedekjød  faas  i  Teheran 
til  den  billige  Pris  af  30  Øre  Pundet,  om  Som- 
meren endnu  billigere.  Fødder  og  Hoved,  Lever, 
Lunge  og  Tarme  sælges  næsten  for  intet  til  Bazar- 

kokkene,  som  tilberede  forskjellig-e  mystiske  Ret- 
ter deraf  og  udsælge  dem  å  lo  Ore  Portionen  til 
Arbejdere  og  Fattigfolk,  der  ved  Hjælp  af  i  ^'2 
Pund  Brød  fra  Bageren  ved  Siden  af  og  en  Slurk 
Vand  fra  Vandbærerens  Sæk  holde  iMiddag.  Til- 
beredningen og  Anretningen  i  Lerkrukker  er 
naturligvis  af  allertarveligste  Slags,  men  alligevel 
ere  disse  Spisekøkkener  en  Velsignelse  for  Be- 
folkningen, hvis  Prokost  bestaar  af  i  Pund  Brød 
med  et  Stykke  Melon  elh^r  Ost  til,  og  saaledes 
kunne  de  for  30  Øre  om  Dagen  spise  sig  fuld- 
stændig mætte.  Denne  Befolkningens  Nøjsomhed 
og  Levnedsmidlernes  Prisbillighed  gjør,  at  der 
i  Orienten  kun  er  faa  forsultne. 

Af  Fugle  benyttes  Høns  i  Overflødighed  i 
det  persiske  Køkken,  Ænder  og  især  Gæs  ere 
derimod  sjældne,  Agerhøns,  Fasaner,  vilde  Duer, 
Snæpper  og  Bekkasiner  findes  af  og  til  i  Baza- 
rerne,  men  ere  ikke  meget  yndede. 

Gemyser  benyttes  i  stor  Udstrækning  og 
hovedsagelig  til  Supper ;  Ærter ,  Bønner,  Løg, 
Linser,  Spinat,  Syrer,  Gulerødder  og  en  Mang- 
foldighed af  andre  Grøntsager  koges  sammen 
med  Ris  til  en  tyk  Suppe,  som  altid  spises  først 
og  betragtes  som  en  Hovedret  i  den  persiske 
Kogebog. 

Frugterne  ere  dog  fremfor  alt  Persiens  Stolt- 
hed. De  venlige  Landsbyer  omkring  Teheran 
levere  megen  Frugt  til  Hovedstaden,  især  Ferske- 
ner og  Aprikoser,  som  voxe  paa  fritstaaende 
store  Træer  og  opnaa  en  udmærket  Størrelse  og 
Kvalitet.       En     mærkelig    Afart     af    Aprikosen, 


12' 


»Gayssi«.    som  opstaar  ved  at  pode  Aprikos  paa 
Blommetræ,  er  en  meget  yndet  og  saftfuld  Frugt. 
Den  tørres  i  Solen  og  udgjør  en  vigtig  Udførsels- 
artikel,  især  til  Rusland.     Druer  dyrkes  overalt  i 
Persien,    voxe   mange  Steder  vildt  i  Skovene  og 
slynge  sig  fra  Træ  til  Træ.    Der  findes  saa  mange 
forskjellige  Arter,    at    man  hele  Aaret  rundt  kan 
have    friske    Druer.      De    tørres    ogsaa    i    store 
Mængder   og    udføres    som  Rosiner  og  Korinder, 
især    er    en    Art    grønne   Rosiner,    ganske    uden 
Kjærner,    af  en  meget  aromatisk  Smag  og  vilde 
vist    gjøre    Lykke    overalt     som    Konfektrosiner. 
Perserne  tilberede  ogsaa  en  fortrinlig  Vineddike, 
men  Yin  er    det   dem   forbudt    at    tilberede,    kun 
Armeniere  og  Jøder   beskæftige    sig    med   denne 
forbudne  Gjerning,  og  de  finde  forresten  god  Af- 
sætning i  »Smug  til  mindre  orthodoxe  Muselmænd. 
Mange  Rygter    cirkulere   om  hemmelige  Drikke- 
lag,   hvor  Vin    og   Brændevin    flyder  i  Strømme, 
ja,    endogsaa    Præsterne    undgaa    ikke    Beskyld- 
ninger for  at  deltage  deri.     Hvad   der  gjør  disse 
Sammenkomster  endnu  modbydeligere  er,  at  ingen 
Perser    drikker  for  Vinens  Skyld,    men    kun    for 
at    blive    beruset ;    rigtig    nok   tjener   det  dem  til 
Undskyldning,  at  den  armeniske  Vin  er  saa  slet, 
at  der  ikke  er  Tale  om  Aroma,    derimod    er  den 
meget  rig  paa  Alkohol  og  saa  billig,  fra  en  halv  til 
en  Franc  Flasken,  at  selv  mindre  bemidlede,  som 
Tjenere  og  Soldater,  hengive  sig  til  den  forbudne 
Drik.     De  i  Persien  bosiddende  Evropæere  presse 
selv  deres  Druer,    og   faar   man  først  lidt  Øvelse 
i  Behandlingen,    kan    man    opnaa   at  faa  virkelig 

gode  Vine,  som  i  Smag-  overg^aa  selv  de  bedre 
italienske  Landvine.  Fremgangsmaaden  ved  Til- 
beredningen er  den  mest  primitive,  som  tænkes 
kan.  Tjeneren  sendes  ved  Solopgang  paa  Mar- 
kedet, hvor  Æselsladningerne  med  Druer  an- 
komme fra  de  ude  paa  Sletten  liggende  Byer. 
Efter  lang  Disputeren  overlades  Ladningerne  til 
den  højstbydende ,  som  fører  Karavanen  hjem 
med  sig.  Prisen  vexler  lidt,  men  er  altid  meget 
billig,  gjennemsnitlig  5  Fros.  -=  3'  l-  Krone  for 
en  Æselsladning  (ca.  200  Pund)  hvide  Druer  og 
det  dobbelte  for  de  sorte.  Druerne  blive  vejede 
ved  Kjælderdøren,  bæres  derpaa  ned,  og  Kurvene 
tømmes  ud  paa  en  stor  Maatte.  Nu  kommer 
Stampningsprocessen!  Hertil  har  man  almindelige 
persiske  Daglejere,  thi  saa  længe  Druesaften  ikke 
er  gaaet  i  Gjæring,  anses  den  ikke  for  uren. 
Man  lader  Tjeneren  nøje  paase,  at  Druepresserne 
omhyggelig  vaske  Fødder  og  Ben,  thi  med  nøgne 
Fødder  stampes  Druerne  i  store  flade  Lerkar, 
indtil  de  skjønne  blaabeduggede  Klaser  ere  for- 
vandlede til  en  væmmelig  Grød.  Murede  Behol- 
dere benyttes  ikke  til  Gjæringen,  men  vældige 
Lerkrukker,  hver  i  Stand  til  at  rumme  flere  Hun- 
drede Potter,  af  samme  Form  og  Materiale,  som 
de ,  hvori  Vinen  ved  Brylluppet  i  Kana  blev 
perset.  Disse  fyldes  halvt  med  de  knuste  Druer, 
og  naar  Gjæringen  er  begyndt,  mures  et  Laag 
paa.  Druemassen  bobler  og  syder  under  Gjæ- 
ringen, hæver  sig  og  fylder  hele  Krukken;  den 
kan  endogsaa  sprænge  Laaget  af  i  særlig  uhel- 
dige Tilfælde.     Hen  i  Marts  Maaned  er  Gjæringen 

forbi,  den  klare  Vin  sies  fra  igjennem  store  grove 
Sække,  Bærmen  vrides  til  sidst  af  g-jennem  de 
samme  Sække,  og  denne  Vin  opbevares  i  andre 
Krukker  og  blandes  ikke  med  den  første,  da 
den  er  af  en  mere  beask  vSmag  paa  Grund  af  de 
mange  Stilke  og  Skaller.  De  samme  Krukker, 
hvori  Vinen  har  gjæret,  vaskes  godt  og  fyldes 
til  Randen  med  den  unge  Vin,  der  staar  saaledes 
en  Maanedstid,  inden  den  fyldes  paa  Flasker  og 
proppes.  Da  Druerne  ere  af  en  saa  udmærket 
Beskaffenhed,  afhænger  Vinens  Kvalitet  og  Masse 
af  Alkohol  kun  af  den  større  eller  mindre  Omhu, 
som  anvendes  ved  Tilberedningen.  Den  største 
Renlighed,  Frapilningen  af  raadne  Bær,  Gjæ- 
ringens  Varighed  og  Lerkrukkernes  Godhed  er 
nødvendig,  for  at  opnaa  et  godt  Resultat.  Da 
Armeniere  og  Jøder  ikke  tage  mindste  Hensyn 
til  ovennævnte  Forholdsregler,  har  deres  Vin  og 
Brændevin  altid  en  afskylig  Afsmag.  Vinen  bliver 
ogsaa  hurtig  sur  og  holder  sig  knap  fra  det  ene 
Aar  til  det  andet. 

En  Frugt,  som  gjør  Druerne  Rangen  stridig, 
baade  i  Kvalitet  og  Kvantitet,  er  Melonen,  der 
ogsaa  er  Perserens  Yndlingsspise.  Med  et  Stykke 
Melon  og  et  halvt  Pund  Brød  som  Frokost  er 
den  fattige  Mand  fornøjet,  men  har  han  haft  en 
Extra fortjeneste  og  har  nogle  Kobbermønter  til- 
overs, trakterer  han  sig  selv  med  en  Melon  paa 
flere  Pund  og  sætter  lige  saa  stor  Pris  derpaa, 
som  en  Arbejder  hos  os  paa  halve  Bajere;  kort 
sagt,  hos  Schahen  som  hos  Tiggeren  staar  Me- 
lonen   i    Ry    for    at    være    den    ypperste    blandt 

Frugter.  Den  Masse  Afarter,  der  findes  baade  i 
Henseende  til  Størrelse,  Farve,  I^ugt  og  Smag, 
er  utrolig  og  har  sin  Grund  dels  i  Klimaets  For- 
skjellighed,  dels  i  den  Maade,  hvorpaa  Jorden 
dyrkes  og  gødes.  Nogle  Sorter  blive,  selv  efter 
at  være  modne,  først  spiselige,  naar  de  have  ligget 
længe,  ja  de  kunne  opbevares  indtil  April  Maa- 
ned,  medens  en  anden  Art,  som  dyrkes  i  Om- 
egnen af  Ispahan,  er  saa  saftfuld,  og  Skallen  saa 
skjør,  at  den  mindste  Rystelse,  især  ved  Solop- 
gang, bringer  dem  til  at  revne.  Da  disse  Me- 
loner dyrkes  særlig  for  Schahen,  anvendes  saa 
stor  Omhu  paa  deres  Drivning,  at  Gartneren 
endog  udstiller  Vagter  ved  Vejen,  som  skulle  for- 
hindre Ryttere  i  at  ride  der  forbi  i  Trav,  for  at 
den  Rystelse,  Jorden  derved  kommer  i,  ikke  skal 
faa  Melonerne  til  at  revne,  —  saaledes  fortælles  der 
i  alt  Fald.  Mandler,  Dadler,  Figen,  Granatæbler, 
Pistacier,  Kvæder  og  en  Mangfoldighed  af  andre 
Frugter  findes  til  billige  Priser  og  i  saadan  Over- 
flødighed, at  der  var  meget  mere  Grund  til  at 
kalde  Persien  Frugternes  Land  end  Rosernes 
Land,  som  det  i  Almindelighed  benævnes.  Vore 
almindelige  Frug'ter  derimod  som  Kirsebær,  Sol- 
bær, Ribs,  Hindbær  og  Stikkelsbær  ere  aldeles 
ukjendte.  Jordbær  dyrkes  undtagelsesvis  i  Evro- 
pæernes  Haver,  men  Perserne  finde  ingen  Behag 
i  dem.  Bestemt  Spisetid  og  særlige  Spiseværelser 
have  Perserne  ikke  i  deres  Huse;  naar  Herren 
har  Appetit,  kalder  han  paa  Tjenerne  og  befaler 
dem  at  anrette  i  det  Værelse,  hvor  han  tilfældig- 
vis   befinder    sig;    Borde    benyttes    heller    ikke, 

undtagen  ved  højtidelige  Lejligheder,  naar  Evro- 
pæere  ere  til  Gjæst.  Et  tykt  Lædertæppe,  paa 
den  øverste  Side  betrukket  med  blomstret  Kat- 
tun, tjener  til  dagligdags  baade  som  Bord  og 
Dug  og  bliver  udbredt  foran  Herren,  i  det  Øje- 
blik Maden  bæres  ind.  Det  er  praktisk,  Plet- 
terne ses  ikke  paa  det  kulørte  Tøj,  og  Fedtet 
trænger  ikke  igjennem,  men  det  kunde  nok  være 
mere  appetitligt;  dog  heri  ere  Perserne,  som  i 
mange  andre  Retninger,  ikke  fintfølende.  —  Alle 
Retter  bæres  ind  paa  én  Gang,  hos  de  rige  ser- 
veres de  i  gammelt  kinesisk  Porcellæn,  de  saf- 
tige Kjødretter  i  dybe  Skaale,  Risen  i  store  Pyra- 
mider paa  flade  Pade,  hver  Ret  dækket  enten 
med  store  hvælvede  Kobberlaag,  eller,  naar  det 
skal  være  rigtig  flot,  med  Schawlsklæder,  for  at 
holde  Maden  varm  paa  den  lange  Vej  fra  Køk- 
kenet, der  altid  ligger  i  den  yderste  Ende  af 
Huset.  Scherbet,  ugjæret  Druesaft  og  Isvand  ere 
de  almindelige  Drikkevarer,  som  ogsaa  serveres 
i  Skaale  ;  de  hældes  ikke  op  i  Glas,  men  slubres 
op  med  store  Skeer,  som  tit  ere  sande  Kunst- 
værker af  Udskæring  og  udgjøre  en  særegen  Indu- 
strigren i  enkelte  Bjærgbyer.  Naar  Bordet  eller 
rettere  Anretningen  er  færdig,  nedlader  hver  især 
af  Selskabet  sig  med  korslagte  Ben,  udraaber  et 
»Bismillaah«  (i  Guds  Navn),  og  Maaltidet  gaar 
nu  for  sig  hurtig  og  i  dyb  Tavshed.  Ikke 
et  Ord  taler  Perseren  under  denne  vigtige  For- 
retning, og  mere  end  et  Kvarter  plejer  selv  et 
større  Maaltid  ikke  at  tage.  Den  ene  Kugle  af 
Kjød  og  Ris   forsvinder   efter    den    anden,    indtil 

alle  ere  mætte,  de  fedtede  Fingre  aftørres  paa 
det  lang-e  sejge  Brød,  Værten  giver  Tegn  til  Op- 
brud ,  og  Tjeneren  kommer  med  Vandfad  og 
Haandklæde.  Det  første  har  en  original  Form 
og  er  dækket  med  et  Laag  af  gjennembrudt  Ar- 
bejde, gjennem  hvis  Aabninger  det  urene  Vand 
løber  ned  og  saaledes  ikke  ses.  Baade  Vandfad 
og  Kande  er  af  Metal,  hos  de  rige  endog  af  Sølv 
og  forgyldt.  ■ —  Surt  og  sødt  gjøre  Perserne  meget 
af.  Agurker,  umodne  Druer,  Løg,  Rødbeder  ned- 
lægges i  den  fortrinlige  Vineddike  og  ledsager 
Anretningen  af  ethvert  Maaltid;  denne  Ret  for- 
svinder som  Dug  for  Solen,  og  det  er  utroligt, 
hvilken  Masse  en  Perser  kan  fortære  deraf  uden 
at  føle  den  mindste  Ulempe.  Endnu  mærkeligere 
er  den  Skik  at  spise  fuldstændig  umodne  Frugter, 
Æbler,  Blommer,  Aprikoser  og  Mandler ;  de  nydes 
med  Salt  til  i  April  og  ]\Iaj,  hvor  de  endnu  ere 
aldeles  grønne  og  sure  og  saa  haarde,  at  de 
knase  imellem  Tænderne;  de  sælges  i  Pundevis 
og  finde  rivende  Afsætning;  kun  under  Halssyg- 
domme  og  Klimatfeber  anses  det  for  ligefrem  livs- 
farligt at  spise  dem.  »Shirini«,  d.  e.  Konfekt, 
fortæres  ogsaa  i  store  ]Masser,  og  Konditorerne  i 
Persien  blive  altid  rige  Folk.  Ved  hvert  Bryllup, 
Gjæstebud,  Religionsfest  fordrer  Skik  og  Brug, 
at  der  skal  være  Overflod  af  Shirini,  ja  ved 
det  mindste  Besøg  maa  fire  eller  fem  forskjellige 
Slags  bydes  Gjæsten.  De  bedste  Sorter  komme 
fra  Yezd  og  Ispahan,  blandt  andet  Mannakager. 
Mannaen  æltes  med  Mandler,  Pistacier  og  lidt 
Kardemomme    til    en    stiv   Dejg,    som    formes   til 

runde  Kager  og  tørres  i  Ovnen ;  de  indpakkes  i 
Mel  i  flade  Æsker  og  forsendes  Landet  rundt. 
Ganske  vist  ere  de  meget  velsmagende,  men  det 
er  en  Lækkerbidsken,  der  kun  kan  holde  sig  i 
et  tørt  Klima  som  Persiens ;  er  Luften  fugtig, 
blive  Kagerne  strax  bløde  og  flyde  til  sidst  ud 
til  en  uspiselig  Vælling. 

Hvad  Drikkevarer  holde  Perserne  da,  siden 
Vin  er  forbudt,  og  01  ukjendt?  Ogsaa  her  viser 
Perseren  sin  Smag  for  sødt  og  surt.  Tykt  ind- 
kogte Frugtsafter  af  Tamarinder,  Citroner,  Granat- 
æbler og  Berberisser  blandes  med  Isvand  og 
drikkes  ved  Maaltiderne,  men  altid  henimod  Slut- 
ningen ;  under  selve  Spisningen  drikke  de  aldrig. 
En  ejendommelig  Drik,  som  især  er  meget  yndet 
i  den  stærke  Sommerhede,  er  kogt  Stivelse,  som 
røres  igjennem  et  Dørslag,  og  herved  fremkommer 
lige  saa  mange  smaa  Pølser,  som  der  er  Huller  i 
Sien ;  de  se  naturligvis  ud  som  smaa  Orme  og  blan- 
des med  Isvand  og  Sukker.  Ligeledes  koges  Sukker 
og  Eddike  til  en  tyk  Sirup,  der  blandet  med 
Isvand  afgiver  en  forfriskende  Limonade ,  som 
falder  selv  i  Evropæeres  Smag. 

Det  persiske  Brød  har  jeg  allerede  omtalt, 
da  det  ved  sit  forunderlige  Udseende  satte  mig 
i  Forbavselse  ved  den  persiske  Frokost  for  den 
franske  Minister  og  hans  Følge  i  Enzeli.  Den 
Gang  rørte  jeg  det  ikke,  men  Nød  bryder  alle 
Love,  og  da  man  ikke  helt  kan  undvære  Brød, 
vænnede  vi  os  lidt  efter  lidt  dertil.  Af  Melsorter 
benyttes  kun  Hvede,  der  i  det  hele  taget  er  den 
Kornsort,    som    giver   det  bedste  Udbytte  i  Per- 

sien ;  ogsaa  Byg-  dyrkes  i  stor  Udstrækning,  men 
benyttes  kun  i  Nødsfald,  f.  Ex.  under  Hungers- 
nød, til  Brød,  ellers  kun  til  Hestefoder.  Havre 
og  Rug  ere  derimod  ukjendte,  Majs  ligeledes. 
Brødet  (Naan)  er  naturligvis  Hovednæringsmidlet 
for  den  arbejdende  Klasse.  Det  er  ogsaa  saa 
billigt  (3  Øre  Pundet),  at  en  Arbejder  med  et 
Par  Pund  Brød,  noget  Frugt  og  en  Portion  Suppe 
fra  Bazarkøkkenet  kan  leve  for  ca.  20  Øre  om 
Dagen.  Der  gives  kun  3  forskjf Hige  Slags  Brod, 
alle  Fladbrød,  ligesom  man  ikke  kjender  Brugen 
af  Gjær,  men  hæver  Brødet  ved  Surdejg.  I 
Landsbyerne  bruger  man  endog  usyret  Brød, 
ælter  kun  Alelet  med  A^and  og  Salt,  udruller  det 
saa  t3^ndt  som  Papir  og  bager  det  paa  en  op- 
hedet flad  Sten,  samme  Fremgangsmaade,  som 
brugtes  for  Aartusender  siden.  En  anden  Sort 
Brød  bages  i  en  Slags  meget  primitiv  Ov^n  i  Jor- 
den, i  det  en  stor  ildfast  Lerkrukke  graves  ned  og- 
fyldes  med  tørt  Kvas,  som  antændes.  Naar  dette 
er  udbrændt,  ere  Krukkens  Sider  altsaa  gjennem- 
glødede,  den  syrede  Dejg  formes  til  Kager  af  et 
Par  Tommers  Tykkelse  og  af  Størrelse  som  en 
Pandekage,  disse  klistres  paa  Krukkens  Sider  og 
bages,  indtil  de  selv  falde  af;  som  Følge  heraf 
ere  de  sjelden  gjennembagte  og  ufordøjelige,  men 
det  bryde  Perserne  sig  ikke  det  mindste  om, 
Evropæerne  derimod  foretrække  en  tredje  Slags 
Brød,  som  forresten  er  almindeligst  i  alle  Byer. 
Den  sejge  syrede  Dejg  udtrækkes  til  2  Alen 
lange  Kager,  som  kastes  i  Ovnen  paa  et  Lag 
smaa  hede  Kiselsten,  i  et  Øjeblik  ere  de  gjennem- 

bagte  og-  ligne  tykke  Pandekager;  naar  dette 
Brød  er  friskbagt,  er  det  spiseligt,  men  har  det 
ligget  blot  en  Time,  bliver  det  sejgt  og  surt, 
hvorfor  man  kun  kjøber  saa  meget  ad  Gangen, 
som  man  i  Øjeblikket  skal  bruge,  og  da  Bagerne 
i  Byerne  bage  3  Gange  om  Dagen,  Morgen, 
Middag  og  Aften,  kan  man  altid  faa  nybagt  Brød. 
I  et  Land,  hvor  Levnedsmidlerne  ere  saa  over- 
ordentlig billige,  er  Savnet  af  godt  Brød  imid- 
lertid ikke  saa  føleligt  for  Evropæerne  ;  fortrinligt 
Bedekjød  koster  kun  15  Øre  pr.  Pund,  en  Høne 
60  Øre,  udmærkede  Grøntsager  og  Frugter  faas 
ogsaa  for  Spotpris,  hvorfor  varme  Retter  i  Persien 
træde  i  Steden  for  vort  hjemlige  Smørrebrød. 

Men  nu  Hans  Majestæt  Schahens  Levemaade 
og  Maaltider?  Kl.  8  Morg-en  forlader  han  Harem- 
met, hvor  han  kun  nyder  en  Kop  Te  og  ryger 
en  Pibe.  De  egenthge  Maaltider  holder  han  i 
Birunet,  dog  uafhængig  af  Tid  og  Sted.  Engang 
paa  Formiddagen,  naar  Allerhøjstsamme  føler 
Appetit,  raaber  han  til  de  omkringstaaende,  »Kho- 
rach  biaar!«  (»bring  Mad«);  herpaa  svare  alle: 
^>Ja,  vi  ville  være  dine  Ofre,«  og  som  en  Løbeild 
forplanter  sig  fra  Mund  til  Mund  Rygtet  om,  at 
Majestæten  er  sulten.  Snart  flyve  Dørene  op 
paa  vid  Gab,  og  den  hele  Skare  af  Tjenere,  be- 
læssede med  Fade,  viser  sig.  Længere  end  til 
Dørtærskelen  vove  de  sig  dog  ikke,  her  komme 
Kammertjenerne  dem  i  Møde,  da  kun  de  ere  be- 
rettig-ede  til  at  færdes  inde  og  dække  Bordet. 
En  udbreder  saa  Dugen,  det  iøromtalte  Stykke 
Læder,    fodret  med  Sirts.     Schahen  er  trods  sine 

gjentagne  Besøg  i  Evropa  ikke  bleven  civiliseret 
nok  til  at  holde  Bord,  Stole,  Kniv  og  Gaffel. 
Dog  bruger  han  Serviet  i  Steden  for  at  viske 
Fingrene  af  paa  Brødet,  men  Servietten  bestaar 
kun  i  et  Stykke  nyt,  usømmet  Shirting,  som 
skiftes  hver  Dag.  Hver  Tjener  sætter  et  Fad 
paa  Dugen,  Schawlerne,  som  tilhyllede  Maden, 
for  at  holde  den  varm,  fjærnes,  og  Schahen  tager 
Plads.  Etiketten  fordrer,  at  han  skal  spise  alene, 
skjønt  Taffelet,  der  bliver  serveret,  er  mindst  for 
IOC  Personer.  Er  Schahen  i  godt  Lune  og  ved 
god  Appetit,  glider  den  ene  Riskugle  ned  efter 
den  anden  i  hans  kongelige  Mund,  medens  en 
Hofmand  krydrer  Maaltidets  Ensformighed  ved 
at  oplæse  persiske  Æventyr.  Selv  om  Schahen 
ingen  Appetit  har,  bliver  han  dog  siddende  en 
halv  Time  ved  Maaltidet  og  tager  fra  Tid  til 
anden  en  lille  Mundfuld  af  en  eller  anden  Ret, 
thi  Etiketten  fordrer  atter  her,  at  hans  Alajestæt 
altid  skal  være  ved  god  Appetit,  da  det  mod- 
satte forudsætter  Sygdom. 

Naar  Schahen  er  færdig,  bringer  en  Tjener 
Guldfadet  med  Vand,  en  anden  Haandklædet,  en 
tredje  Piben  og  en  Kop  Kaffe.  Efter  Taffelet 
begiver  Schahen  sig  bort,  og  nu  kommer  Turen 
til  alle  Hofsnogene,  som  med  sultne  Maver  have 
maattet  se  Kongen  spise.  Som  en  Flok  Rovfugle 
styrte  de  sig  over  Fadene,  der  snart  staa  tomme. 
Ogsaa  i  Køkkenet  grupperer  Slottets  utallige 
Tjenerskab  sig  om  Gryder  og  Pander.  Hænder 
og  Munde  ere  i  uafladelig  Bevægelse,  indtil  alle 
ere  mætte,  hvorpaa  Levningerne  uddeles  til  Tig- 

g-erne,  hvem  Madlugten  har  lokket  hen  til  Døren. 
Ud  paa  Eftermiddagen  holder  Schahen  atter 
et  Maaltid  af  Frugter,    Is,    Agurker  og  lignende, 
især  Aarstidens  nyeste  Frembringelser  og  Lækker- 
bidskener,    Foræringer   fra  Guvernører  og  andre, 
som    ville     sætte    sig    i    Gunst    hos    Majestæten. 
Aftensmaaltidet  svarer  ganske  til  Frokosten,  men 
Schahen  indtager  af  og  til  dette  i  sit  Harem,  hos 
en  eller  anden  Yndling^shustru,    som   han  vil  vise 
særlig  Ære.     Det    hænder,    om    end    sjældent,    at 
Schahen    modtager   en  Indbydelse  fra  en  af  sine 
Ministre  eller  andre  høje  Statsembedsmænd,  men 
disse  Indbydelser  ere  forbundne  med  saa  enorme 
Udgifter,    at  vedkommende  kun  vove  at  indbyde 
ham,    hvis    de   have  Haab  om  at  erholde  en  stor 
Gunstbevisning,  f.  Ex.  en  Guvernørplads  i  en  rig- 
Provins  eller  lignende.     Ikke  alene  maa  der  ved 
Gjæstebudet    være   Mad    nok    til    flere  Hundrede 
Personer,    men    baade  Schahen  og  de  vigtigste  i 
hans  Følge  skulle  have  Foræringer,  bestaaende  i 
Vaaben,  Heste,  Schawler  osv.,    saa  at  et  saadant 
Gjæstebud    kan     medføre    en    Udgift    af    mange 
Tusend  Kroner.     Et   ejendommeligt  Træk    er,    at 
Schahen  af  Frygt  for  Forgiftning  ikke  rører  ved 
den  fremmede  Mad.     Store    forseglede   P'ade    fra 
hans  eget  Køkken  blive  bragte  til  Værtens  Hus, 
Seglet   bliver  derpaa  først  omhyggelig  undersøgt 
og  verificeret  i  Schahens  Nærværelse,  først  da  tager 
han  for  sig  af  Retterne. 

Vand!    Vandbærere.      Isens    store    Betydning    i    Persien. 

Skøjteløbning.     „Calianen"  eller  Vandpiben.     Tschibuken. 

Tobak. 


»Vand !«  er  Persiens  Ramaskrig- ,  »Vand !« 
raaber  den  rejsende  i  de  store  Saltørkener  i  det 
nordvestlig-e  Persien,  »Vand  !«  sukker  den  stakkels 
Landmand,  som  i  den  lange,  tørre  Sommer  for- 
gjæves  ser  op  til  den  altid  blaa,  skyfrie  Himmel, 
han  maa  i  dyre  Domme  betale  det  Vand,  han 
faar  fra  de  kunstige  Vandledninger,  til  dermed 
at  overrisle  sine  Marker  og  Haver,  for  at  undgaa 
Tørke,  »Vand!«  raaber  endog  Vaskerkonen  efter 
Vandbæreren  ude  paa  Gaden,  og  lidt  efter  lidt 
bringer  han  hende  det  nødvendige  Forraad  af  sin 
store  Lædersæk. 

Selve  Jordbunden  i  Persien  er  af  Naturen 
frugtbar,  i  visse  Egne  i  den  nordvestlige  og  syd- 
østlige Del  af  Landet,  hvor  der  findes  mange 
Floder,  har  Landbefolkningen  kun  den  Ulejlighed 
at  lede  disses  Afløb  til  deres  Rismarker  og  andre 
Plantninger  for  to  Gange  om  Aaret  at  have  en 
rig  Høst,  men  andre  Provinser,  og  især  Teherans 
Omegn,    ere    stifmoderlig  behandlede  af  Naturen. 

Og-  dog  kunde  Schahen,  hvis  han  vilde  ofre  de 
nødvendige  Penge,  faa  en  stor  Flod;  som  nu  taber 
sig  i  en  Saltørken,  ledet  ned  paa  Teheransletten 
og  gjøre  denne  lige  saa  frugtbar  som  de  mest 
begunstigede  Provinser,  men  han  foretrækker 
at  beholde  Guldet  i  sit  Skatkammer  og  lade  Be- 
folkningen nøjes  med,  hvad  Vand  den  kan  faa 
fra  underjordiske  Vandledninger  og  Brønde.  Disse 
anlægges  og  bores  af  særegne  Brøndgravere,  og 
de  forholdsvis  store  Udgifter  derved  blive  afholdte 
enten  af  Privatfolk  og  Kommuner  eller  i  større 
Byer  af  Regeringen;  men  mange  af  Pengene 
komme  ind  igjen  ved,  at  hver  Draabe  Vand  be- 
tales af  Konsumenterne,  skjønt  en  Del  gaar  med 
til  Vedligeholdelsen  af  de  underjordiske  Kanaler. 
Brøndgraveren  kan  med  temmelig  stor  Sikkerhed 
af  Plantevæxt  og  Jordbund  beregne,  hvor  en  under- 
jordisk Kilde  findes,  men  for  at  give  sin  Op- 
dagelse ■  et  mystisk  Skjær  foregiver  han  som 
oftest  ved  Solopgang  at  have  set  en  hvid  Taage 
svæve  over  Stedet.  Her  begynder  han  nu  sit 
Arbejde  med  at  grave  et  Hul  et  Par  Alen  i  Gjen- 
nemsnit,  og  naar  dette  har  naaet  en  vis  Dybde, 
sættes  en  Trævinde  med  en  Læderspand  i  en 
lang  Snor  over  Hullet,  Brøndgraveren  staar  paa 
Bunden  og  fylder  Spanden,  som  trækkes  op  af 
hans  Medhjælpere.  Disse  stakkels  Arbejdere  ud- 
vise en  mærkværdig  Udholdenhed  og  Taalmodig- 
hed  ved  deres  Gjerning.  Otte  maa  de  grave  ind- 
til loo  Alen,  inden  de  naa  det  underjordiske  Vand- 
leje,  og-  ikke  sjælden  styrter  Brønden  sammen 
over  dem,  og  de  ere  redningsløst  fortabte.    Selve 


Brøndene  forbindes  indbyrdes  ved  horizontale 
eller  opadstigende  I.edninger,  som  efterhaanden 
bringe  Vandet  i  Niveau  med  den  Slette,  hvor 
det  skal  benyttes;  da  den  opkastede  Jord  ligger 
som  en  Vold  omkring  disse  aabne  Brønde,  kunne 
de  i  Almindelighed  ses  i  lang  Afstand,  men  til 
sine  Tider  kunne  de  dog  blive  farlige  for  Vej- 
farende. Paa  en  af  de  mange  Parforce- Jagter, 
som  Evropæerne  foretage  paa  Teheransletten , 
hvor  de,  ved  Hjælp  af  de  smukke  og  hurtige 
Mynder,  opjage  Harer  og  Gazeller,  blev  saaledes 
en  Englænders  Hest  engang  sky,  løb  løbsk  og 
kastede  sin  Rytter  af  i  en  af  Brøndene.  Sel- 
skabet gjorde  strax  Holdt,  da  man  saae  Hesten 
løbe  om  med  tom  Saddel,  men  hvor  var  Eng- 
lænderen? Man  begyndte  at  opstille  de  mærke- 
ligste Gisninger  om  hans  Forsvinden,  og  denne 
syntes  jo  ganske  vist  gaadefuld  paa  en  flad  Slette, 
hvor  der  i  en  Mils  Omkreds  ikke  engang  var  et 
Træ  at  se.  Til  sidst  fik  En  af  Selskabet  Øje  paa 
den  uheldige  Rytters  Hat,  som  til  alt  Held  var 
bleven  liggende  paa  Randen  af  Brønden.  Et 
Rædselsskrig  undslap  alle,  thi  var  Brønden  dyb 
og  fuld  af  Vand,  var  der  jo  ingen  Tvivl  om,  at 
her  forelaa  en  Ulykke.  Der  var  dog  endnu  et 
svagt  Haab  om,  at  denne  Vandledning  ikke  var 
i  Brug,  thi  Perserne  holde  ikke  af  at  vedlige- 
holde deres  Ledninger,  hellere  anlægge  de  nye, 
de  gamle  forfalde  da  mere  og  mere.  Vandet  siver 
bort  gjennem  Revner  i  det  porøse  Jordlag,  og 
kun  det  tykke  Dynd  bliver  tilbage.  En  Tjener 
lagde    sig   paa  Maven   med  Hovedet  over  Hullet 

og  raabte  af  fuld  Kraft  derned;  alle  lyttede  i 
højeste  Spænding,  indtil  et  dumpt  Raab  om  Hjælp 
virkelig  lod  sig  høre  fra  Jordens  Indre.  Det  var 
netop  en  saadan  udtørret  Brønd,  som  nær  var 
bleven  en  aaben  Grav.  Der  var  intet  Reb  ved 
Haanden,  og  den  nærmeste  Landsby  laa  langt 
borte.  Et  klogt  Hoved  fandt  dog  til  sidst  paa 
Raad :  Hestene  bleve  afsadlede,  og  alle  Stigremme 
og  Saddelgjorde  spændte  sammen  til  en  Line, 
som  viste  sig  at  være  lang  nok.  Efter  nogle 
Minutters  Forløb  kom  den  stakkels  Englænders 
Hoved  frem  over  Brøndranden,  og  hans  stoiske 
»All  right«  blev  besvaret  med  høje  Fryderaab 
fra  de  omkringstaaende.  Han  var  sluppet  med 
hele  Lemmer  fra  sin  halsbrækkende  Kolbøtte, 
kun  nogle  Skrammer  og  en  Del  Mudder  mindede 
om  den  Fare,  hvori  han  havde  svævet.  —  Sex 
Vandledninger  forsyne  Teheran  med  dette  nød- 
vendige Element.  Vandmængden  bortforpagtes 
til  Privatfolk,  som  atter  sælge  Vandet  timevis. 
Da  hvert  Hus  har  sit  Bassin  og  lille  Have,  lejer 
man  f  Ex.  en  Time  Vand  et  Par  Gange  om  Ugen 
til  at  skifte  med  i  Bassinet  og  forfriske  Bedene 
med ;  dette  er  den  eneste  Maade  at  vedligeholde 
Plantevæxten  paa :  hver  Husejer  har  saaledes  sit 
bestemte  Kvantum  Vand  om  Aaret,  mere  eller 
mindre,  efter  Havens  og  Bassinets  Størrelse.  For 
Drikkevand  sørge  Vandbærerne ,  hvis  Arbejde 
begynder  ved  Solopgang,  til  hvilken  Tid  de  flok- 
kes ved  Nasereddinkanalen,  som  har  det  bedste 
Vand.  Dragten  bestaar  i  en  tyk  Filtkjortel,  som 
skal  holde  Fugtigheden   ude,    et  stort  blaatærnet 

Forklæde    om  Hofterne,  og  paa  Fødderne    tykke 
Sandaler,  der  med  utallige  Remme  ere  fastbundne 
om  Benklæderne.     Det   morsomste    er    dog   hans 
Sæk,    et    stort    garvet   Faareskind,    som    er    syet 
sammen    igjen    efter    Dyrets   Form,    kun    Halsen 
lades  aaben,    for  derigjennem  at  fylde  og  tømme 
Sækken.     En  Spand,  ogsaa  af  Læder,   og  forsynet 
med  lange  Remme,    tjener    til   at  øse  Vandet  op 
af  Kanalen.     Hver  Vandbærer  har  sit  Distrikt  af 
Byen    at    levere    Vand    til,    og    de    blive   betalte 
enten  for  hver  Sæk  Vand,    de   bringe,  ca.  2   Øre 
pr.   Stykke,  eller  efter  Overenskomst  en  vis  Sum 
om  Maaneden,  5  å  8  Francs.    IVIeget  rige  Familier 
holde    selv   et  Muldyr  med  to  store  Lædersække 
og  en  særlig  Vogter,  som  et  Par  Gange  om  Ugen 
henter   Vand    mange    Mil    borte    oppe    fra    selve 
Bjærgelvene    i    Elburzbjærgene.     Perserne    sætte 
nemlig    særlig    Pris    paa    godt    Drikkevand,    og 
virkelig    frisk    og   klart  Vand    faas    kun    sjælden 
paa  Grund  af  Kanalernes    slette  Vedligeholdelse, 
og  fordi  der  slet  ingen  Forholdsregler  blive  tagne 
imod,  at  de  tankeløse  og  flegmatiske  Orientalere 
hælde  Spildevand    og    alskens  Affald  i  det  forbi- 
løbende  Vand,    som    inde   i  Byen    ikke    er   over- 
bygget,   men    løber    i    Grøfter    langs     Siden     af 
Gaderne.     Ja    ikke    engang    udenfor  Byen,    hvor 
Kanalen  først  kommer  for  Dagens  Lys  og  i  smaa 
Ledninger  føres  gjennem  Byen,  faar  Vandet  Lov 
at    være  i  Fred,     Her    samle   Kvinder    af  Folket 
sig  og  holde  Storvask,  i  det  de  nemlig  paa  denne 
Maade    faa    Vand    uden    at    betale    derfor.     Den 
vigtigste    Grund     til    Persernes    Ligegyldighed    i 

den  Retning  er  den  religiøse  Sætning,  at  rindende 
Vand  aldrig  kan  blive  urent,  og  alt,  der  blot 
dyppes  i  rindende  Vand,  om  det  saa  har  været 
berørt  af  en  Hund  eller  en  Kristen,  bliver  atter 
rent,  og  det  vil  sige  meget.  —  Om  Sommeren 
opstaar  som  Følge  af  denne  Vandets  Fordærvelse 
epidemiske  Sygdomme,  Tyfus  og  Kolera,  som 
kræve  utallige  Ofre  blandt  dem,  der  ikke  kunne 
forlade  Byen  og  tage  Ophold  i  Bjærgene.  En 
anden  Form  af  Vand,  Is,  er  ogsaa  uundværlig 
for  Perseren  i  den  hede,  tørre  Sommer;  selv  den 
usleste  Tigger  ved  Vejkanten  har  sin  Lerskaal, 
fyldt  med  Isvand,  ved  Siden  af  sig.  I  den  Hen- 
seende gjør  Regeringen  en  Del  for  at  anskaffe 
Isen ,  holde  den  vedlige  og  sælge  den  billig. 
Prisen  bliver  fastsat  og  reguleret  under  Politiets 
Tilsyn  og  overstiger  aldrig  2  Øre  Pundet,  hvad 
der  jo  er  overkommeligt  for  enhver.  Overalt  i 
Bazarer  og  paa  Gader  ser  man  om  Sommeren 
Folk  med  store  Lerkrukker  med  Is  og  Vand, 
hvoraf  de  tilbyde  de  forbigaaende  en  Slurk  mod 
et  ubetydeligt  Vederlag. 

Isen  tilvejebringes  paa  to  Maader:  i)  som 
naturlig  Is  og  frossen  Sne,  der  om  Somme- 
ren hver  Nat  paa  Muldyr  hentes  ned  fra  Glet- 
scherne paa  de  med  evig  Sne  bedækkede  Bjærge; 
den  sælges  en  Ubetydelighed  dyrere,  fordi  den 
er  vanskeligere  at  faa  og  renere  end  den  2)  kun- 
stige Is  —  kunstig,  for  saa  vidt  den  frembringes 
paa  særlig  i  dette  Øjemed  anlagte  Damme.  Vinte- 
ren er  nemlig  i  Reglen  ikke  stræng  nok  til  at 
danne  tyk  Is,  og  naar  ingen  Forholdsregler  blive 

tagne,  smelter  den  under  de  paa  disse  Breddegrader, 
selv  om  Vinteren  stærke  Solstraaler.  Dammene 
graves  kun  nogle  faa  Alen  dybe,  men  med  2  til 
300  Favnes  Længde  og  50  Alens  Bredde.  Mod 
Syd,  Øst  og  Vest  opføres  høje  og  tykke  Lermure, 
hvis  Skygge  kaster  sig  over  Vandet  og  saaledes 
forhindrer  Solstraalerne  fra  at  trænge  ind,  kun 
mod  Nord  lades  aabent.  Under  Murene,  flere 
Alen  under  Jorden,  udgraves  Kjældere  til  Isens 
Opbevaring.  Saa  snart  Nattefrosten  indtræder, 
fyldes  Gruberne  med  Vand,  og  naar  en  tynd  Is- 
flade  i  Løbet  af  Natten  har  dannet  sig,  overrisles 
den  med  Vand  og  saa  fremdeles,  indtil  Isen  er 
tyk  nok,  saa  bliver  den  hugget  i  store  Stykker 
og  stuvet  i  Kjælderen,  og  næste  Nat  begynder 
denne  ejendommelige  Isfabrikation  forfra,  indtil 
Forraadskammeret  er  fuldt.  At  den  paa  denne 
Maade  frembragte  Is  ofte  indeholder  organiske 
Urenheder,  er  atter  en  Følge  af  Persernes  smud- 
sige Tilbøjeligheder.  Om  Sommeren,  naar  Iskana- 
1erne  staa  tomme,  benytte  de  gode  Indbyggere 
dem  simpelt  hen  som  Møddinger,  da  de  alle  ligge 
inde  i  Byen  og  ere  saa  bekvemt  ved  Haanden. 
Politiet  gjør  ingen  Indsigelser  herimod,  hvert 
Efteraar  foretages  rigtig  nok  en  Oprensning,  inden 
Gruberne  atter  fyldes  med  Vand,  men  der  bliver 
altid  nok  tilbage  til  at  skade  Isens  Godhed  og 
bevirke  Sygdomme,  som  f.  Ex.  Dysenteri.  Per- 
serne afkøle  aldrig  Drikkevarerne,  men  komme 
Isen  direkte  i. 

Ved  vor  Ankomst    til   Persien    troede    vi    at 
have  sagt  Farvel  for  evig  til  alt,  hvad  der  hedder 

Skøjteløbning,  og  Skøjterne  havde  vi  naturligvis 
ladet  blive  hjemme;  men  Englænderne,  som  mere 
end  nogen  anden  Nation  holder  af  at  indføre 
deres  hjemlige  Vaner  og  Fornøjelser,  naar  de 
nedsætte  sig  i  et  fremmed  Land,  havde  ogsaa 
fundet  paa  Raad  her  og  havde  paa  en  af  oven- 
nævnte Kanaler  dannet  en  Skøjteklub.  Rigtig 
nok  maatte  de  betale  denne  Sport  dyrt  og  er- 
lægge en  ublu  Leje,  for  hver  Gang  de  benyttede 
Isen,  men  det  flotte  Legationspersonale,  hvoraf 
den  lille  engelske  Koloni  bestod,  veg  ikke  tilbage 
for  en  Udgift,  der  kunde  bringe  dem  saa  stor 
Fornøjelse,  og  navnlig  hver  Søndag  samledes  de 
fleste  r  Teheran  værende  Evropæere  enten  for  at 
deltage  i  Skøjteløbningen  eller  være  Tilskuere 
derved.  Vi  bleve  ogsaa  indbudte ,  men  hvor 
skulde  vi  faa  Skøjter  fra?  That  was  the  question! 
Dog  Bazaren  har  Raad  for  alt,  og  virkelig  lyk- 
kedes det  vor  Tjener  efter  flere  Dages  Søgen  at 
finde  2  Par  brugte  Skøjter,  en  eller  anden  bort- 
rejst Evropæers  Efterladenskaber,  som  hans  Tjener 
sikkert  havde  solgt  for  en  Bagatel  til  den  Jøde, 
der  nu  af  os  forlangte  ti  Francs  for  Parret! 
Skulde  vi  give  efter  for  Schakkerens  Fordring? 
Vi  forsøgte  at  anstille  os  ligegyldige  for  at  bringe 
ham  til  at  give  Kjøb,  men  han  var  standhaftig, 
Rygtet  om  Evropæerne,  som  løb  omkring  paa 
Isen  »paa  Knive«,  havde  naaet  den  snu  Fyrs  Øren, 
og  han  gættede  meget  rigtig,  at  vi  nødig  vilde 
gaa  glip  af  denne  Fornøjelse.  Fristelsen  var  os 
for  stærk,  vi  gav,  hvad  han  forlangte,  og  begave 
os  med  store  Forventninger,  som  heller  ikke  bleve 

skuffede,  ud  til  Forsamlingsstedet,  Isen  var  glat 
som  et  Spejl,  Luften  klar  og  stille,  og  Alaskine, 
Tekande  og  Kopper  samt  nogle  tildækkede  Kurve 
tydede  paa,  at  der  ogsaa  var  sørget  for  den  solide 
Del  af  Festen.  Herrer  og  Damer  krydsede  livlig 
omkring  mellem  hinanden,  og  Bredden  var  sort 
af  Persere  og  tilhyllede  Perserinder,  som  vilde  se 
paa  Farangiernes  Morskab.  To  unge  Legations- 
sekretærer havde  faaet  en  stakkels  Alirza  fat  (en 
Skriver  fra  Legationen),  givet  ham  Skøjter  paa 
Fødderne,  holdt  ham  hver  under  sin  Arm,  og  saa 
gik  det  afsted.  Fyren  lod  ikke  til  at  være  videre 
glad  ved  sin  Udflugt,  skjont  han  fik  Bifalds- 
ytringer  nok  af  sine  Trosfæller ;  især  var  han 
ulykkelig,  da  han  ved  det  stærke  Lufttryk  tabte 
sin  Faareskindshue  og  stod  med  raget  Hoved 
midt  i  Forsamlingen.  Flere  brast  i  Latter  ved 
det  komiske  Syn,  den  ulykkelige  tabte  ganske 
Fatningen,  glemte,  at  han  havde  de  skæbnesvangre 
»Knive<^  under  Fødderne,  gik  et  Skridt  frem, 
bøjede  sig  efter  sin  Hovedbedækning,  og  dér  laa 
han,  saa  lang  han  var!  Han  kunde  ikke  mere 
rejse  sig  op,  hver  Gang  han  var  kommen  paa 
Knæ  og  skulde  staa  paa  Fødderne,  tabte  han 
atter  Ligevægten.  Endelig  paa  flere  Damers  Op- 
fordring befriede  hans  Plageaander  ham  fra  Skøj- 
terne og  hjalp  ham  over  den  glatte  Is  op  paa 
Jorden ;  stille  listede  han  sig  hjem  og  forsvor  vist 
i  sit  Hjærte  nogen  Sinde  igjen  at  forsøge  sin 
Lykke  paa  Isen.  —  Herrerne  arrangerede  endog- 
saa  et  Cricket-Parti  paa  Skøjter,  og  det  var  en 
Fornøjelse    at    se    den  Behændighed  og  lynsnare 

Hurtighed,  som  Deltagerne  udviste  ved  dette 
under  slige  Omstændigheder  endnu  vanskeligere 
Spil.  Det  tabende  Parti  spenderede  Champagne, 
efter  at  den  med  engelsk  Overdaadighed  serve- 
rede »Lunch«  var  indtaget,  alle  fraværende  Ven- 
ners Skaal  blev  drukket  i  den  skummende  Vin, 
og  i  glad  Stemning  skiltes  man  ved  Solnedgang. 
Persernes  Kjærlighed  til  Is  gaar  saa  vidt,  at 
de  endog  benytte  den  ved  Rygningen  af  deres 
Piber.  Det  lyder  underligt,  men  er  ikke  desto 
mindre  Tilfældet:  Vandet  til  Piben  afkøles  altid 
med  Is.  Tobaksrygning  spiller  som  bekjendt  en 
endnu  større  Rolle  i  Orienten  end  hos  os.  Ved 
Forretninger,  ved  en  Diskussion,  ved  Besøg,  ved 
offentlige  Ceremonier,  altid  bringer  Tjeneren  den 
rigtforsirede  persiske  Vandpibe,  der  meget  ligner 
den  tyrkiske  »Narghileh«.  Det  vilde  blive  anset 
for  en  ligefrem  Fornærmelse  imod  en  Gjæst  ikke 
at  ryge  en  Pibe  med  ham;  det  er  nemlig  altid 
den  samme  Pibe,  som  gaar  rundt  fra  Haand  til 
Haand  blandt  de  tilstedeværende,  hver  tager  nogle 
Drag  og  lader  Piben  gaa  til  sin  Sidemand.  Kun 
i  meget  store  Forsamlinger  er  der  to  Piber  til  at 
forrette  Tjenesten.  Selv  naar  Evropæere  aflægge 
Besøg  hos  en  Perser,  bruges  den  samme  Pibe, 
skjønt  hine  i  Følge  Religionsforskrifterne  ved 
Benyttelsen  af  Røret  gjøre  dette  urent;  kun  meget 
orthodoxe  Persere  har  jeg  set  være  forsynede 
med  et  løst  Mundstykke  af  Sølv,  som  de  altid 
bare  hos  sig  og  satte  paa  Røret,  naar  Turen  kom 
til  dem  at  ryge.  Under  et  Besøg  bliver  Vand- 
piben  bragt   ind  2  Gange,    men  lader  Husherren 

eller  Husfruen  den  byde  tredje  Gang,  er  det  et 
Vink  til  Gjæsten  om  at  bortfjærne  sig;  paa  denne 
og  flere  andre  Maader  har  Vandpiben  sit  stumme 
Sprog;  saaledes  betragtes  det  som  en  stor  An- 
masselse, hvis  Gjæsten  selv  bestiller  en  Pibe  hos 
Tjenerskabet,  og  kun  meget  højtstaaende  Personer 
forlange  nogle  Gange  under  et  Besøg  den  tredje 
Pibe,  for  derved  at  give  deres  eget  Følge  et  Vink 
om  at  holde  sig  rede  til  Opbrud.  —  Vandpiben 
(paa  Persisk  »Graliaan«,  af  den  gurglende  Lyd, 
som  opstaar,  naar  Røgen  gaar  igjennem  Vandet), 
bestaar  at  3  Stykker:  Karaffelen  af  Glas  eller 
jMetal,  Røret  af  Træ  og  Hovedet,  hvis  øverste 
Del  indeholder  Tobakken  og  de  veludglødede 
Trækul,  som  holde  Ild  i  Piben.  Hovedet  sættes 
paa  Røret,  og  dette  stikkes  ned  i  den  halvfjidte 
Karaffel.  Før  Piben  bydes  Gjæsterne,  skal  Tje- 
neren altid  ryge  den  til,  thi  de  første  Drag  af 
den,  inden  Tobakken  ret  er  kommen  i  Glød,  ere 
skarpe  og  ubehagelige.  I  det  hele  tag'et  er  den 
persiske  Tobak  langt  stærkere  og  mere  nikotin- 
holdig end  anden  asiatisk  eller  evropæisk  Tobak 
og  kunde  slet  ikke  ryges  1  vore  almindelige 
Piber;  men  ikke  alene  gaar  Røgen  gjennem 
Vandet  og  bliver  derved  mildere,  Tobakken  læg- 
ges tillige  i  Blød  i  Vand  en  Time,  førend  den 
benyttes,  og  presses  af  i  et  Klæde,  inden  Piben 
stoppes.  De  rigtig  rutinerede  Calianrygere  be- 
holde Røgen  flere  Minutter  i  Lungerne  og  lade 
den  saa  langsomt  gaa  ud  af  Næse  og  Alund. 
Efter    en   halv  Snes  Drag  paa  denne  Maade  ind- 

træder  en  Beruselsestilstand,  hvori  den  rygende 
dog  er  sig  bevidst,  men  foregjøgles  af  smukke 
Drømmebilleder ,  dette  kalde  Perserne  »keif« ; 
bliver  han  imidlertid  i  denne  Tilstand  ved  at  ryge, 
gaar  han  efterhaanden  over  til  at  blive  bevidst- 
løs, vender  det  Hvide  ud  af  Øjnene,  slaar  om  sig 
med  Arme  og  Ben,  skærer  Tænder,  indtil  han  til 
sidst  udmattet  falder  i  en  tung  Døs  og  ligger  hen 
som  besvimet.  Denne  yderst  uhyggelige  Tilstand 
kalde  Perserne  »gasch«,  den  ligner  Opiumsryge- 
rens  Rus,  men  har  ikke  saa  farlige  Følger  for 
Sundheden,  selv  om  den  indtræder  oftere.  For- 
resten er  denne  Overdrivelse  af  Tobaksrygningen 
forholdsvis  sjælden,  Haremskvinderne  ere  egentlig 
dem,  som  hyppigst  blive  Ofre  derfor,  naar  de  af 
Ørkesløshed  og  Kjedsommelighed  ryge  Caiian 
ofte  og  længe  og  derved  fremkalde  Anfaldet. 

Pibehovedet  betragte  Perserne  som  et  andet 
Smykke  og  ødsle  Guld,  ægte  Stene  og  Perler 
derpaa,  Rigmænd  sætte  ofte  Summer  paa  2  og 
3000  Kr.  i  et  saadant  Hoved;  lange  Guld-  og 
Søl vkj  æder  hænge  ned  paa  Siderne  og  frembringe 
en  Slags  Biældemusik,  saa  man  allerede  langt 
borte  kan  høre,  naar  Calianen  nærmer  sig.  Røret 
er  temmelig  tarveligt,  af  drejet  rødmalet  Træ,  og 
skiftes  ofte,  hos  fine  Røgere  endogsaa  en  Gang 
om  Ugen,  for  at  der  ikke  skal  samle  sig  Tobakssauce 
i  det.  Derimod  er  Karaffelen  atter  en  Luxus- 
gjenstand,  som  vexler  i  Stof,  Form  og  Udstyrelse 
efter  Ejerens  Smag  og  Evne.  Hos  den  fattige 
Soldat  og  Daglejer    er   Vandbeholderen    ligesom 

Pibehovedet  af  simpelt  Ler,  men  de,  som  have 
bedre  Raad,  kjøbe  enten  slebne,  ofte  kulørte 
Krystalkaraffeler,  som  fabrikeres  i  Bøhmens  Glas- 
pusterier ,  særlig  til  Tyrkiet  og  Persien ,  eller 
gamle  kinesiske  Vaser.  Nogle  af  de  smukkeste 
ere  Kokosnødskaller,  beklædte  med  Bronce  og 
indgraverede  med  Jagtscener,  Inskriptioner  og 
Arabesker.  Den  lille  Pibe,  »Tschibuk«,  ligner 
mere  vore  evropæiske,  men  Røret  er  af  en  urimelig 
Længde,  ja  tit  saa  langt,  at  en  voxen  Mand  kan 
støtte  Pibehovedet  paa  Gulvet  og  ryge  uden  at 
bøje  sig.  I  »Tschibuk«en  ryges  ikke  Caliantobak, 
men  en  anden  Art,  der  kun  indeholder  meget 
lidt  Nikotin,  Bladenes  Farve  er  lysegul  og  kj endes 
derfor  meget  let  fra  Tombaku,  den  egentlige 
Tobak,  der  i  alle  Maader  ligner  Tobaksplanten, 
kun  er  den  som  sagt  stærkere  nikotinholdig.  Den 
bedste  Tombaku  d3'rkes  i  Omegnen  af  Byen 
Schiraz  i  det  sydlige  Persien;  den  største  Part 
af  den  indvundne  Tobak  forbruges  i  selve  Landet, 
medens  mindre  gode  Kvaliteter  fra  Byerne  Ispa- 
han,  Kaschan  og  Yezd  udføres  til  Constantinopel 
til  et  Beløb  af  ca.  5  Mill.  Kroner  aarlig.  —  Den 
unge  Tobaksplante  bliver  hyppet  ligesom  Kar- 
tofler hos  os,  rigelig  vandet  i  Junimaaned  og 
naar  i  Juli  en  Højde  af  et  Par  Alen,  men  kun 
de  til  Frø  bestemte  Planter  faa  Lov  til  at  ud- 
vikle sig  videre,  paa  de  andre  afkappes  Toppen 
og  flere  af  Bladene ,  for  at  de  tiloversblevne 
kunne  blive  desto  kraftigere.  I  Oktober  blive 
Bladene  indsamlede,  tørrede  og  pressede  til  Kager. 


149 


Videre  Behandling  undergaar  den  ikke,  før  den 
kommer  til  Detailhandlerne,  som  befri  Bladene 
fra  Stilke  og  Ribber,  der  blive  solgte  særskilt 
til  meget  billig  Pris,  da  de  ere  stærkt  nikotin- 
holdige og  ved  Forbrændingen  udbrede  en 
sveden  Lugt. 


Tiende  Kapitel. 

Møntvæsen.    Industri  og  Handel.    Tæpper  og  Filt.    Kjøb- 
mandsstanden.      Forsøg    paa   Anlæg    af   evropæiske    Fa- 
brikker.    Metaller.     Ind-  og  Udførsel. 


I  Persien  findes  kun  Guld-,  Sølv-  og  Kobber- 
penge, Papirspenge  kjendes  slet  ikke  og  vilde, 
hvis  de  nogen  Sinde  bleve  indførte  i  Landet, 
blive  betragtede  med  mistroiske  Blikke  af  Be- 
folkningen; thi  den  eneste  Form,  hvorunder  de 
kjende  Penge  omsatte  i  Papir,  er  ikke  skikket 
til  at  indgyde  Tillid.  Det  er  en  Art  Vexler, 
(Barat),  som  enhver,  der  har  en  større  Sum  at 
udbetale,  enten  det  nu  er  Gage,  Sold,  Regninger  ell. 
lign.,  udsteder  paa  2  å  3  Maaneder,  og  som  Kredi- 
torerne have  det  største  Besvær  med  at  faa  ind- 
løste, naar  Forfaldsdagen  kommer.  Alle  Officerer 
f.  Ex.  blive  af  Storveziren  betalte  med  saadanne 
Trimestervexler.  Ikke  alene  maa  den  stakkels 
Officer  vente  i  Maaneder,  inden  han  faar  sin  Løn, 
men  han  maa  i  denne  Mellemtid  løbe  om  til  de 
mange  forskjellige,  med  hvis  Segl  (alias  Under- 
skrift) Vexlen  maa  være  forsynet  for  at  være 
gyldig,  og  har  han  efter  al  denne  Ulejlighed 
faaet  Vexlen  i  Orden,    kan    han    endda   ikke  faa 

den  udbetalt  før  Forfaldsdag-en,  uden  at  give 
mindst  15  Procent  Disconto.  Lader  han  derimod 
den  ufuldstændige  Vexel  udbetale  hos  en  af  Byens 
Vexellerere  og  overlader  Ulejligheden  for  Seglenes 
Paasættelse  til  denne,  slipper  han  ikke  under  30 
Procent.  Saa  utroligt  det  end  lyder,  foretrække 
de  fleste  dog  at  gaa  denne  Vej,  baade  fordi  de 
faa  Pengene  strax,  og  fordi  de  spare  sig  den 
megen  Løben  om,  tilmed  da  de  ethvert  Sted  i 
Følge  orientalsk  Skik  maa  give  Tjeneren,  som 
fører  En  ind,  en  Drikkeskilling,  saa  at  dette  efter- 
haanden  kan  løbe  op  til  de  andre  15  Proc, 
som  ellers  gives  Vexelleren.  Der  drives  i  alle 
Brancher  et  stort  Misbrug  med  disse  Vexler,  de 
ere  en  Kilde  til  manges  Berigelse  paa  de  stak- 
kels Djævles  Bekostning ;  Soldater,  Haandværkere 
og  smaa  Kjøbmænd  blive  flaaede,  medens  Guver- 
nører, Vexellerere  og  Jøder  stikke  Byttet  i 
Lommen. 

Hver  større  persisk  By  har  sin  Mønt,  men 
hele  Møntvæsenet  staar  under  Finansministeren, 
som  atter  har  underordnede  Bestyrere  af  de 
enkelte  Møntanstalter ;  de  tekniske  Foretagender 
ledes  i  Reglen  af  persiske  Jøder,  som  ogsaa  for- 
staa  sig  paa  Tilvirkningen  af  den  til  Møntningen 
nødvendige  Svovlsyre,  Salpeter-  og  Saltsyre.  Kun 
Teheran  har  siden  1874  en  efter  evropæisk  Maale- 
stok  indrettet  Mønt,  under  Bestyrelse  af  to  af 
Schahen  indkaldte  Østerrigere.  Den  ligger  lige 
ved  den  Allé,  som  fører  fra  Teheran  til  Evro- 
pæernes  Sommeropholdssted,  og  var  tidligere  et 
med     stor    Bekostning     indrettet    Bomuldsvæveri 

med  indførte  engelske  Varer,  men  Arbejdet  gik 
snart  ind,  da  det  der  fabrikerede  Bomuldstøj  ikke 
kunde  maale  sig  med  de  indførte  Varer  i  Pris- 
billighed. Det  store  Komplex  af  solidt  grund- 
murede Bygninger  gjør  imidlertid  nu  god  Nytte 
som  Mønt.  Schahen  tog,  som  ved  alle  nye  Ideer, 
med  stor  Iver  fat  paa  Udstyrelsen  deraf,  de  bedste 
Maskiner  og  Stempler  bleve  anskaffede  og  med 
stor  Bekostning  indførte  fra  Osterrig,  og  det  var 
en  Fornøjelse,  naar  man  under  den  elskværdige 
Direktørs  Ledelse  besøgte  Etablissementet,  at  se 
den  Orden  og  Dygtighed,  som  herskede  overalt. 
Ja,  Mønten  blev  færdig,  men  videre  strakte  Scha- 
hens  Gavmildhed  sig  heller  ikke ;  skjønt  Skille- 
mønt manglede  i  Landet,  og  en  Del  gamle  ubruge- 
lige Malmkanoner  kunde  være  anvendte  hertil, 
vilde  Schahen  ikke  gaa  ind  herpaa,  han  vilde 
hellere  have  Kanonerne  staaende  til  Pynt  paa 
Teherans  Fæstningsvolde.  Nogle  faa  Sølvbarrer, 
tilstrækkelige  til  at  udmønte  et  Par  Hundrede 
Sølvpenge,  bleve  udbetalte  af  Skatkammeret,  lige- 
ledes en  mindre  Sum  i  Guld,  men  til  at  inddrage 
Landets  slet  prægede  Mønt,  for  at  mønte  den  om, 
var  Schahen  ikke  at  formaa;  han  vilde  ogsaa 
have  lidt  et  stort  Tab,  thi  ikke  alene  findes  der 
omtr.  I  o  Proc.  talsk  Mønt  iblandt  Pengene,  men 
selv  de  gedigne  Sølvmønter  ere  beskaarne  paa 
alle  Leder  og  Kanter,  saa  der  paa  mange  af  dem 
kan  mangle  en  Tiendedel  i  den  oprindelige  Vægt. 
Ja,  naar  man  ser  disse  glatslidte  eller  med  kun 
et  svagt  Spor  af  Præg  betegnede  Mønter,  runde,. 
firkantede,     skjæve    og    saa    snavsede,     at    man 

væmmes  ved  at  røre  ved  dem,  skulde  man  ikke 
tro,  at  det  var  Penge,  man  havde  mellem  Hænder. 
Hvor  længe  Schahen  blev  ved  sin  Vægring,  véd 
jeg  ikke,  men  i  lang  Tid  i  det  mindste  var  der 
kun  lidet  at  gjøre  i  Forhold  til  de  mange  Ar- 
bejdere og  Maskiner  paa  Teherans  Mønt.  — 
Møntfoden  er  »Tumanen«,  en  Guldmønt,  hvis  Værdi 
er  lig  I  o  Francs.  I  ældre  Tid,  da  Møntvæsenet 
var  endnu  mere  vilkaarligt  end  nu  (og  det  vil 
sige  meget),  vare  Tumanerne  temmelig  forskjellige 
i  Vægt,  men  gjennemgaaende  næsten  dobbelt  saa 
tunge  som  de  nuværende;  i  1848  bleve  de  ind- 
dragne og  omsmeltede,  og  deres  Vægt,  naar  de 
komme  fra  Mønten,  er  nu  50  Gran ;  men  ogsaa 
med  Guldpengene  er  Beskærelsessystemet  i  fuld 
Gang ;  saaledes  sker  der  f  Ex.  Udbetalinger,  hvor 
100  Tumaner  kun  have  85  Tumaners  Værdi,  i  Fald 
man  regnede  efter  Vægten ;  de  fremmede  Kjøb- 
mænd  i  Grænsebyerne  indlade  sig  dog  ikke  paa 
denne  Betalingsmaade,  de  ville  altid  have  vejede 
Penge.  Tumanen  er  delt  i  10  »Kraner«,  som 
tidligere  vare  af  meget  fint  Sølv  og  derfor  bleve 
udførte  massevis  til  Rusland  og  Indien.  Paa 
denne  Maade  forsvandt  Sølvmønterne  mere  og 
mere  af  Landet,  indtil  Schahen  endelig  greb  til 
det  eneste  rigtige  Middel  at  inddrage  Mønterne 
og  legere  dem  med  en  større  Mængde  uædelt 
Metal.  Kobberskillemønten  kaldes  »sorte  Penge« 
(pul  siaah);  af  dem  gaar  der  20  paa  en  Kran, 
hver  har  altsaa  omtr.  Værdien  af  5  Centimer. 
Mønternes  Præg  er  ens  for  Guld-,  Sølv-  og  Kob- 
berpenge,   paa    den    ene    Side  Vaabenløven  med 

en  Sabel  i  Kloen,  paa  Bagsiden  en  Indskrift  paa 
Arabisk :  Nassereddin  Schah  Kadjar  in  Schah  in 
Schah  in  Schah  præget  i  Calif staden  Teheran, 
eller  Navnet  paa  den  By,  Mønten  skriver  sig  fra. 
—  Alle  Kjøbmænd  og  Mæglere  klage  over,  at 
den  cirkulerende  Pengemasse  stadig  formindskes, 
og  dette  er  ogsaa  let  forklarligt,  thi  i  Forhold  til 
Persiens  uhyre  Indførsel  er  Udførselen  meget 
ringe.  Korn  er  den  eneste  Udførselsvare  af  Be- 
tydning, og,  da  der  paa  Grund  af  Tørke  ofte  er 
Misvæxt  i  Persien,  er  det  kun  sjældent,  at  Ud- 
og  Indførsel  balancere,  især  i  de  sidste  Aar,  da 
Schahen  anskaffer  kostbare,  store  Masser  af  ev^ro- 
pæiske  Vaaben  og  Musikinstrumenter  til  Hæren. 
Selv  Kvindernes  Pynt,  de  tidligere  omtalte  Guld- 
kjæder,  besatte  med  Tumaner,  opsluger  og  til- 
bageholder i  mange  Aar  store  Summer  af  Guld- 
penge, ligesom  ogsaa  Persernes  nedarvede  Mani 
for  at  nedgrave  Skatte,  en  Skik,  der  er  let  for- 
staaelig,  naar  man  betænker,  at  der  i  Persien 
ikke  findes  nogen  Bank,  Sparekasse  eller  sikre 
Foretagender  til  Anbringelse  af  store  Kapitaler. 
Naar  en  Guvernør  ved  Hjælp  af  sine  store  Skatte- 
indkomster og  ved  Udpresning  er  kommen  i  Be- 
siddelse af  betydelige  Pengesummer,  nedgraver 
han  dem  paa  et  sikkert  Sted  og  gjør,  hvad  der 
staar  i  hans  Magt,  for  at  hans  Rigdom  ikke  skal 
komme  for  Schahens  Øren,  thi  han  risikerer  da 
under  et  eller  andet  Paaskud  at  blive  forvist, 
hans  Ejendom  bliver  konfiskeret,  og  Pengene 
vandre  over  i  Schahens  Skatkammer;  i  samme 
Forhold  staa  Landbrugerne  og  Byens  Indbyggere 


155 


til  deres  respektive  Guvernør.  Mærker  denne,  at 
en  af  hans  midlertidige  Undersaatter  har  store 
Indkomster,  forhøjer  han  Skatterne  og  Udpres- 
ningerne i  den  Grad,  at  den  ulykkelige  snart  ser 
sig  bragt  til  Tiggerstaven ;  tager  man  disse  sørge- 
lige Pengeforhold  i  Betragtning,  betænker  man,  at 
Indførselstolden  er  saa  lav,  at  fremmede  Varer 
kunne  sælges  langt  billigere  i  Landet  end  de 
nationale  Frembringelser,  og  husker  man  ende- 
lig paa  de  Industridrivendes  ufuldkomne  Red- 
skaber og  Maskiner  og  de  usle  Kommunikations- 
midler, maa  man  undres  over,  at  Persien  over- 
hovedet kan  vedligeholde  visse  Grene  af  sin  In- 
dustri. Mange  Artikler  ere  ogsaa  opgivne,  da 
Raastoffernes  Udførsel  efterhaanden  viste  sig  at 
betale  sig  bedre  end  at  sælge  Fabrikaterne  i 
Landet,  saaledes  f.  Ex.  Bomuld ;  en  ringe  Del 
heraf  væves  til  et  grovt,  fast  Stof,  der  ligner 
svært  Lærred  og  bliver  benyttet  til  de  mangfol- 
dige Telte,  som  mellem  Aar  og  Dag  bruges  i 
Persien  baade  af  Privatfolk,  som  ligge  paa  Lan- 
det, og  til  Schahens  mange  Jagtudflugter,  men 
fremfor  alt  til  de  store  Oveises-Lejre,  som  hver 
Sommer  foranstaltes  paa  Sletterne  omkring  Tehe- 
ran. Af  lettere  Bomuldsstoffer  fabrikeres  næsten 
intet  mere  i  selve  Landet,  Dowlas,  Shirting  og 
Sirts  indføres  i  store  Mængder,  især  fra  Østerrig 
og  England,  og  det  sidste  Stof  trykkes  i  særlige 
orientalske  Mønstre,  kun  til  Persiens  og  Tyrkiets 
Forbrug.  —  Silkeindustrien  stod  engang  paa  et 
meget  højt  Trin  i  Persien  for  omtrent  200  Aar 
siden,  men  efter  den  Tid  er  den  gaaet  svært  ned 

ad  Bakke.  I  Byerne  Yezd,  Kaschan  og-  Ispahan 
existerer  der  endnu  Silkevæverier,  den  største 
Del  udføres  dog-  som  Raasilke  til  Evropa,  hvorfra 
store  Masser  af  Silke-  og-  Fløj  eisstoffer  indføres 
og  sælg-es  til  fabelagtige  Priser,  da  Perserne  fore- 
trække disse  glimrende  Farver  og  Stoffets  Blødhed 
for  deres  eget  Lands  Fabrikat,  skjønt  dette  er 
langt  solidere.  De  persiske  Silketøjer  benyttes 
mest  til  Tæpper  og  Gardiner,  da  det,  som  sagt, 
er  meget  holdbart.  Atlask  og  Moirée  væves  og- 
saa,  men  staar  lang't  tilbage  for  udenlandske  Fa- 
brikater, persisk  Fløjel  er  derimod  smukt  og 
solidt.  De  riges  Hynder  og  Divaner  sys  heraf, 
og  Tøjet  er  næsten  uopslideligt.  Persien  var  i 
ældre  Tider  berømt  for  sine  guldindvirkede  Silke- 
stoffer, Brokader,  men  disse  ere  ogsaa  fortrængte 
af  franske  Stoffer ,  som  med  deres  glimrende 
Guldarabesker  og  brogede  Farver  tiltale  de  ind- 
fødtes Lyst  til  Glimmer  paa  Soliditetens  Bekost- 
ning. —  Af  andre  Industrigrene  staar  Glasfabri- 
kationen forholdsvis  højt.  Den  blev  indført  i  det 
sextende  Aarhundrede  af  en  Italiener.  Hver  større 
By  har  sit  Glaspusteri,  hvor  de  almindelige  Glas- 
varer, som  Flasker,  Spejle,  Skaale  osv.,  blive  for- 
arbejdede, men  Produktionen  er  forsvindende  i 
F'orhold  til  den  Mængde  af  Luxuskrystalvarer 
fra  Bøhmen,  Venedig  og  Frankrig,  som  indføres 
i  Landet.  I  rige  Huse  kan  man  ofte  tro  sig  hen- 
sat i  en  evropæisk  Glashandel,  saa  meget  Por- 
cellæn  og  Glas  lindes  her  i  Form  af  Spejle  paa 
Væggene,  Lysekroner  under  Loftet,  Vaser,  Stager, 
Æsker    og     en    Uendelighed    af    Xipsgjenstande, 

hvormed  Nischerne  ere  fyldte.  Indenlandsk  Por- 
cellæn  er  af  daarlig  Beskaffenhed,  hvorfor  frem- 
mede Fabrikater  indføres  fra  Rusland  og  Eng- 
land, Te-  og  Kaffekopper,  store  Spisestel,  Te- 
potter osv.  finde  rivende  Afsætning.  Derimod 
haves  udmærket  Fajance,  og  de  glasserede  for- 
skjelligfarvede  Stene,  hvormed  Perserne  dekorere 
deres  offentlige  Bygninger,  Porte,  Moskeer,  Pa- 
ladser vække  med  rette  alle  rejsendes  Beundring. 
Dog  indtog  ogsaa  denne  Industri  i  ældre  Tider 
et  højere  Standpunkt,  hvad  Ispahans  Moskeer 
vidne  om;  forresten  ere  disse  blevne  berøvede 
de  smukkeste  af  deres  Prydelser  af  engelske 
Lysthavende,  som  i  dyre  Domme  have  tilkjøbt 
sig  Stenene  og  bortført  dem  til  deres  Samlinger 
eller  skjænket  dem  til  engelske  Museer.  —  I 
Ispahan  drives  en  egen  Kunstindustri,  som,  under- 
ligt nok,  er  indskrænket  til  denne  ene  By.  Det 
er  smaa  Paparbejder,  Selskabsspil,  Blækhuse, 
Bind  til  Bøger  osv,,  som  illustreres  med  Miniatur- 
malerier.  Frugter,  Blomsterguirlander  og  Frem- 
stillinger af  Dyre-  og  Menneskelivet,  udførte  med 
stor  Nøjagtighed  og  aabenbart  med  megen  Farve- 
sans og  ikke  saa  lidt  naturligt  Anlæg  for  Teg- 
ning, kun  have  disse  primitive  Kunstnere  ikke 
Begreb  om  Perspektivets  Regler.  Gjenstandene 
overtrækkes  med  en  Lak  af  Sandarak,  Linolie 
og  Nafta,  som  aldrig  sprækker  og  giver  Farverne 
en  forhøjet  Glans.  —  Persiens  vigtigste  Industri- 
gren ere  dog  de  Varer,  hvortil  den  udmærkede 
Faare-  og  Kameluld  leverer  Materiale:  Schawler, 
Tæpper,  Flonel  og  Filt;    Klæde    derimod   forstaa 

Perserne  sig-  slet  ikke  paa  at  væve;  dog  er  det 
et  meg-et  yndet  Beklædningsstof  og  indføres  i 
store  Masser  fra  Evropa  og  betales  med  høje 
Priser,  15  å  20  Kroner  Alen,  uden  derfor  at  være 
videre  gfodt,  saa  at  Perserne,  som  ere  vante  til 
deres  egne  Fabrikaters  Uopslidelighed,  blive  skuf- 
fede og  beklage  sig  over  de  evropæiske  Stoffers 
Slethed,  naar  Luven  efter  et  Par  Aars  Forløb  er 
slidt  af,  og  Klædningsstykket  saaledes  har  tabt 
sin  Glans.  Især  er  det  de  stakkels  Harems- 
damer,  som  blive  bedragne.  Der  findes  nemlig 
i  Bazarerne  en  vis  Slags  Klæde  af  tysk  Fabrikat, 
lavet  af  oppillet  gammelt  Klæde,  som  farves  smukt 
og  meget  snildt  tilvirkes  med  en  glinsende  Luv, 
der  giver  Tøjet  et  solidt  og  godt  Udseende.  Men 
det  er  en  kalket  Grav.  Den  intet  ondt  anende 
Kunde  kjøber  sig  Klæde  til  en  Kaftan,  lader  den 
sy  og  besætte  med  Guldsnore  og  Perlebroderier, 
hvis  Værdi  og  Arbejdsløn  langt  overgaar  Klædets. 
Efter  en  Maaneds  Brug  eller  to  er  Luven  borte, 
det  grove  Underlag  stikker  frem,  og  den  stakkels 
Dame  ser  med  Sorg  sin  Stadsdragt  falde  i  Stum- 
per og  Stykker. 

Tæppefabrikationen  (Farsch)  staar  endnu  højt 
i  Persien,  skjønt  de  Tæpper  fra  forrige  Aarhun- 
drede,  som  af  og  til  findes,  i  Farve  og  Mønstre 
langt  overgaa  de  nuværende.  Mange  af  Læserne 
have  maaske  i  Paris's  store  ^Magasiner  beundret 
de  orientalske  Tæppers  Blødhed,  ejendommelige 
^Mønstre  og  harmoniske  Farvesammensætning,  men 
ingen  véd  vist,  at  disse  Tæpper  tilvirkes  i  Lands- 
byerne   og    under    Nomadestammernes    Telte    af 

Piger  og  Koner,  som  paa  denne  Maade  møjsom- 
melig fortjene  Livets  Ophold.  Ja,  møjsommelig, 
thi  med  deres  ufuldkomne  Væve  varer  det  Aar 
og  Dag,  inden  et  Tæppe  af  almindelig  Størrelse 
bliver  færdigt.  Lige  fra  Ulden  klippes  af  Faaret, 
indtil  Tæppet  tages  af  Væverstolen,  er  det  Kvin- 
derne, som  staa  for  Arbejdet.  Ulden  renses, 
kartes  og  spindes,  derefter  kommer  det  vigtige 
Arbejde,  Farvningen,  som  de  selv  foretage  efter 
gamle  nedarvede  Recepter:  Galæbler,  Granat- 
æbleskaller, Krap,  Indigo,  Kobbervitriol  ere  de 
primitive  Midler,  hvorved  de  frembringe  de 
smukke  Nuancer,  som  aldrig  falme.  jMangen 
Gang  kunne  de  ikke  med  Sikkerhed  beregne  den 
Mængde  Uld,  som  udfordres  til  Tæppet,  de  maa 
da  foretage  en  ny  Farvning,  og  der  bliver  derfor 
tit  en  ubetydelig  Forskjel  i  Nuancen,  som  senere 
bemærkes  i  Tæppets  Mønstre.  Selve  Tæppevæv- 
ningen er  egentlig  et  storartet  Broderi.  I  Værel- 
set, hvor  denne  Vævning  skal  foregaa,  befæstes 
i  Væggene  lige  over  for  hinanden  i  'i  Alen  over 
Jorden  2  runde  Valser  af  Træ,  og  fra  den  ene 
til  den  anden  trækkes  nu  Islætten,  de  lange 
Traade,  som  danne  Vrangsiden  af  Tæppet,  og 
som  ere  af  Uld  i  de  fine  Sorter,  af  Bomuld  i  de 
større  og  grovere  Tæpper.  En  Kvinde  staar  ved 
hver  sin  Ende  af  Væven  og  trækker  de  i  For- 
vejen efter  Mønstret  farvede  Uldtraade  op  og 
ned,  fra  den  ene  Side  af  Tæppet  til  den  anden, 
og  naar  alt  er  udfyldt,  klippes  Traadene  over  paa 
en  særlig  Maade,  saa  Mønstret  kommer  frem,  og 
Tæppet  faar  den  ejendommelige  fiøjelsagtige  Blød- 

hed,  som  man  i  Evropa  har  efterlignet  i  Brys- 
selertæpperne.  Som  Følge  af  de  knappe  Lokali- 
teter, hvor  Tæpperne  væves,  ere  disse  aldrig  over 
en  vis  Størrelse,  og  Prisen  er  forholdsvis  langt 
højere  for  store  Tæpper .  naar  de  ogsaa  skulle 
være  fine.  Perserne  bruge  aldrig,  som  vi,  et 
stort  sammensyet  Tæppe  over  hele  Gulvet;  enten 
bredes  et  i  Midten  og  et  langt,  smalt  af  samme 
Mønster  paa  hver  Side,  eller  der  lægges  blot  et 
i  Midten  og  langs  de  fire  Sider  af  Værelset  nogle 
tykke  af  Filt.  Store  Tæpper  væves  kun  paa  Be- 
stilling og  efter  opgivet  Maal ;  de  ere  altid  dyrere, 
og  man  maa  vente  et  Aar,  inden  man  faar  et 
saadant.  Desuagtet  ere  de  fleste  Værelser  i  de 
evropæiske  Legationer  belagte  med  saadanne  be- 
stilte Tæpper,  thi  selv  om  Kjøberen  maa  give  f. 
Ex.  2000  Kroner  blot  for  et  af  lo  Alens  Længde 
og  8  Alens  Bredde,  staar  han  sig  dog  derved  i 
Tidens  Løb,  endog  mange  Aars  Slid  ses  ikke 
derpaa,  medens  evropæiske  Tæpper  ofte  maa  for- 
nyes, da  de  baade  slides  hurtig  og  Persiens  bræn- 
dende Sol  snart  bleger  de  glimrende  Farver.  — 
For  uindviede  er  det  meget  vanskeligt  at  be- 
dømme Tæppernes  Værd.  Det  hører  saa  at  sige 
med  til  Perserens  Opdragelse  at  lære  at  taxere 
en  Hest,  et  Schawl  og  et  Tæppe,  men  Evropæere 
maa  helst  ikke  foretage  Indkjøb  af  denne  Art, 
uden  at  tage  en  sagkyndig  med  paa  Raad. 
Gamle  brugte  Tæpper  er  det  ofte  langt  fordel- 
agtigere at  kjøbe  end  nye  af  mindre  god  Kva- 
litet ;  der  hører  ellers  meget  til,  at  en  Perser  kva- 
lificerer et  Tæppe  som  gammelt.     Engang  f.  Ex. 

da  vi  med  en  persisk  Bekjendts  Bistand  handlede 
om  nogle  smukke  brugte  Tæpper,  bemærkede 
vor  Ven  til  Kjøbmanden,  at  det  var  en  ublu  Pris 
for  saa  gamle  Ting.  »De  ere  paa  ingen  Maade 
gamle,«  var  Svaret,  »det  er  kun  20  Aar  siden, 
jeg  kjøbte  dem.«  —  Foruden  det  store  Forbrug 
i  Landet  ere  Tæpperne  ingen  daarlig  Udførsels- 
vare, da  de  ere  højt  ansete  i  Constantinopel 
og  Indien.  De  smaa  nydelige  Bedetæpper  fra 
»Farahan«,  de  fineste,  som  overhovedet  væves, 
ses  nu  mange  Steder  i  Paris  i  elegante  Saloner 
som  Divanbetræk  og  Sofapuder,  i  Steden  for  at 
ligge  under  den  troendes  Fødder  ved  hans  Morgen- 
og  Aftenandagt.  Filtene  (Namat)  derimod  er  der 
ingen  Fare  for,  at  Farangierne  skulle  berøve 
Østerlænderne,  thi  de  ere  saa  tunge  og  svære, 
at  Transporten  aldrig  vilde  betale  sig,  og  de  ville 
ogsaa  kun  kunne  holde  sig  i  Hævd  i  Orienten, 
hvor  Fodtøjet  ikke  kommer  i  Berøring  med  dem; 
jeg  gjorde  selv  den  Erfaring  i  Persien,  at  disse 
Filttæpper,  der  ere  varme  og  saa  tykke,  at  de 
dæmpe  hver  en  Lyd,  medens  de  behage  Øjet 
ved  de  smukke  indlagte  Ornamenter  og  Lid- 
skrifter  af  farvet  Uld,  flosse  ud  og  blive  hullede 
i  Berøring  med  vore  højhælede  Støvler,  hvorimod 
de  hos  Perserne  kunne  gaa  i  Arv  fra  Slægt  til 
Slægt,  naar  de,  vel  at  mærke,  blive  holdte  fri 
for  Møl. 

Schawlsfabrikationen  staar  vel  ikke  saa  højt 
i  Persien  som  i  Indien ;  dog  ere  de  persiske 
Schawler  smukke  og  fine,  og  kun  den  bedste 
Angora-Gedeuld  bliver  anvendt  dertil.     De  bedste 

væves  i  Byerne  Kirmaan  og  Mesched.  Den 
højeste  Pris,  et  persisk  Schawl  kan  opnaa,  er  500 
å  600  Kroner,  medens  Kaschmirschawlerne  be- 
tales dobbelt  og  tredobbelt  saa  dyrt.  —  En  Art 
Kunstbroderi,  som  udføres  i  Byen  Rescht,  ved 
Kysten  af  det  kaspiske  Hav,  fortjener  ogsaa  Om- 
tale. Klæde  af  alle  Farver  klippes  ud  i  Blomster 
og  Arabesker  og  sammenføjes  atter  i  de  mest  fantasi- 
rige Sammenstillinger  og  Mønstre.  Sammensynin- 
gerne skjules  af  svære  Kjædestings  Silkebroderier, 
som  bidrage  deres  til  at  give  et  virkningsfuldt  og 
prægtigt  Hele.  Portierer  og  Overtræk  til  Puder 
og  Hynder  af  disse  Broderier  ere  meget  yndede 
i  selve  Persien,  medens  Stolebetræk,  Bordtæpper, 
Morgensko,  Kalotter  osv.  udføres  til  Evropa. 
Ligesom  Tæpperne  væves  af  Kvinder,  saaledes 
udføres  disse  Broderier  udelukkende  af  Mænd ; 
det  er  den  omvendte  Verden,  men  den  Slags  er 
der  saa  meget  af  i  Persien.  —  Perserne  ere  alt- 
saa  egentlig  et  industrielt,  men  ikke  noget  op- 
findsomt Folk;  hvad  de  Aarhundrede  efter  Aar- 
hundrede  have  nedarvet,  blive  de  ved  med  at 
tilvirke,  og  de  eftergjøre  med  temmelig  Lethed 
evropæiske  Frembringelser,  men  skabe  noget  selv- 
stændigt ere  de  ikke  i  Stand  til;  deres  Natur 
er  en  sælsom  Blanding  af  Virkelyst  og  den  orien- 
talske Slendrian ,  som  maaske  det  udmattende 
Klima  til  Dels  er  Skyld  i,  ligesom  Koranens 
Lære  om  Menneskets  Afmagt  over  for  Skæbnens 
Bestemmelser  gjør  sit  til  at  kvæle  de  Spirer,  der 
muligvis  kunde  findes  til  at  arbejde  hen  imod  en 
bedre  Landets  Tilstand,    først   og  fremmest  til  at 

emancipere  det  fra  de  evropæiske  Markeder ;  men 
dertil  er  den  rige  Perser  for  luxuriøs,  for  stor 
Ynder  af  Glimmer  og  tilsyneladende  Dannelse, 
Haandværker-  og  Arbejderstanden  derimod  for 
underkuet  og  for  vant  til  ikke  at  tænke  paa  den 
Dag  i  Morgen.  —  Den  persiske  Kjøbmandsstand 
er  for  Resten  meget  agtet  i  Landet.  Regeringen 
chikanerer  ikke  dem  i  saa  høj  Grad  som  de  andre 
Undersaatter,  og  den  saa  almindelige  Konfiska- 
tion af  Formue  blive  Kjøbmændene  aldrig  Ofre 
for.  Den  persiske  Kjøbmand  er  ogsaa,  selv  om 
han  er  rig,  saa  tarvelig  i  sin  Levemaade,  har  f. 
Ex,  aldrig  mere  end  én  Kone,  er  aldrig  ledsaget 
af  Tjenere  paa  Gaden  og  vækker  saaledes  ingens 
Misundelse,  medens  han  i  Stilhed  samler  sig  Rig- 
domme, der  gaa  i  Arv  til  kommende  Slægter. 
Kjøbmandens  Forretninger  medføre  lange  Rejser 
til  Constantinopel,  Ægypten,  Rusland,  ja  Indien 
og  China,  de  tilendebringe  dem  næsten  altid  med 
Held  og  forstaa  i  utrolig  kort  Tid  at  finde  sig 
til  rette  i  nye  Forhold.  De  nyde  en  saa  stor 
Anseelse  for  Redelighed  og  Troskab,  at  der  ikke 
sjælden  af  Rigets  Stormænd,  som  svæve  i  Fare  for 
at  falde  i  Unaade,  bliver  anbetroet  dem  store 
Pengesummer,  som  hine  ere  sikre  paa  at  faa 
urørte  tilbage,  naar  Lykken  atter  tilsmiler  dem, 
eller  i  værste  Fald  nyde  deres  Arvinger  godt  af 
disse  Penge.  I  Spidsen  for  Kjøbmandsstan'den 
staar  en  Formand,  som  bilægger  Stridigheder, 
søger  at  forhindre  Falliter  og  i  det  hele  taget 
varetager  Selskabets  Tarv. 

I  Industrien,    som   i   alle  Landets    andre  An- 
Il* 

liggender,  griber  Regeringen  galt  fat  og  begynder 
med  at  ville  anlægge  Fabrikker  efter  evropæisk 
Mønster,  hvorved  store  Summer  ere  gaaede  til 
Grunde,  i  Steden  for  først  og  fremmest  at  sørge 
for  Kommunikationsmidler,  gode  Veje  og  Jærn- 
baner,  hvorpaa  de  mange  Miners  righoldige  Skatte 
og  Landets  øvrige  fortrinlige  Raaprodukter  kunne 
komme  til  Evropa  og  føre  Penge  ind  i  det  for- 
armede Land;  men  i  den  Henseende  er  alt  for- 
blevet ved  Ord  og  tomme  Forslag.  Hvad  enten 
Aarsagen  nu  er,  at  Schahen  lader  sig  intimidere 
af  Præsteskabet,  som,  af  gode  Grunde,  ikke  ønsker 
livlig  Forbindelse  med  Evropa  og  deraf  følgende 
bedre  Oplysning  blandt  Folket,  eller  Schahen 
selv  er  bange  for  at  give  sin'i  farlige  Naboer 
Russerne  lettere  Lejlighed  til  at  trænge  ind  i 
Landet,  nok  er  det,  at  endnu  den  Dag  i  Dag  er 
den  taalmodige  Kamel  og  det  nøjsomme  Mulæsel 
det  eneste  Forbindelsesled  med  Evropa,  og  det 
vil  vist  vare  længe,  inden  Damppiben  13'der  gjen- 
nem  Persiens  Saltørkener,  eller  Elburzbjærgene 
gjennemskæres  af  Tunneler.  Orientalernes  Flegma 
vil  vist  vise  sig  vanskeligere  at  overvinde  end 
Indianerstammernes  Raseri  paa  Amerikas  Step- 
per; Persien  er  jo  rigtig  nok  heller  ikke  et  saa 
fristende  Bytte  som  det  Indre  af  Amerika.  Ikke 
mindre  end  fem  mislykkede  Forsøg  ere  foretagne 
i  Omegnen  af  Teheran  med  Fabrikker  af  for- 
skjellig  Art.  Sukkerrør  dyrkedes  i  ikke  ringe 
Omfang  i  Provinsen  Masanderan  ved  det  kaspiske 
Hav ;  Schahen  lod  derfor  anlægge  et  Sukkerraffi- 
naderi   og    haabede    i   Fremtiden    at    kunne    ind- 

skrænke  Indførselen  af  hvidt  Sukker  fra  Rusland 
og  Frankrig.  Men  da  Provinsens  Guvernør  for- 
langte, at  Producenterne  skulde  indlevere  Raa- 
sukkeret  til  Fabrikken  uden  Betaling  (da  han 
selv  vilde  stikke  Pengene  i  Lommen),  blev  Følgen 
kun,  at  Sukkerrørsdyrkningen  ophørte,  og  Fa- 
brikken maatte  gaa  ind.  Det  tidligere  omtalte 
Bomuldsspinderi  kostede  enorme  Summer,  man 
paastaar  endog  200,000  Tumaner  =:  over  i'/2 
Mill.  Kroner,  og  dette  Bjærg  fødte  en  Mus,  thi 
nogle  Pund  Garn,  som  højtidelig  bleve  overrakte 
Schahen,  var  det  eneste  Resultat  af  alle  disse 
Anstrængelser.  Et  efter  evropæisk  Mønster  an- 
lagt Glaspusteri  og  en  Papirmølle  havde  samme 
Skæbne,  ligeledes  en  Stearinlysfabrik,  hvortil  der 
blev  bygget  Hus  og  anskaffet  Maskiner,  saa  at 
de  faa  Pund  Lys  med  persisk  Stempel  og  Vaaben, 
som  endelig  bleve  frembragte,  kostede  henved 
80,000  Kroner.  Schahen  indsaa  jo,  men  for  sent, 
at  Affairen  ikke  betalte  sig.  Enhver  vil  forstaa, 
at  Landets  Finanser  maa  blive  ødelagte,  især 
naar  der  til  alle  disse  Afløb  for  Pengene  kommer 
de  mange  mislykkede  Expeditioner  mod  Turko- 
manerne  og  Afghanerne,  og  alle  Landets  egne 
Rigdomskilder  blive  forsømte,  som  f.  Ex.  Minerne ; 
faa  Lande  ere  nemlig  saa  rige  paa  Metaller  som 
Persien,  men  kun  Kobberminerne  blive  udbyttede, 
og  Kobberet  anvendes  til  Køkkensager;  dog  er 
det  kun  en  ringe  Del  i  Forhold  til  Minernes  Rig- 
holdighed ;  Perserne  have  for  lidt  Kjendskab  til 
Bjærg  værksdrift.  Landet  ejer  ligeledes  store 
Jærnminer,  og  Persien  var,  som  bekjendt,  i  gamle 

Dage  berømt  for  sine  Hjælme,  Rustninger,  Pan- 
serskjorter, damascerede  og  graverede  Klingrer; 
men  denne  Industri  er  næsten  hendød,  og  alt 
Jærn,  som  forbruges  i  Persien,  kommer  fra  Ural 
ned  ad  Volgaen,  medens  Landets  egne  Jærnmalme 
faa  Lov  at  hvile  i  Jordens  Skjød.  Guld,  Sølv  og 
Ædelstene  er  der  kun  svage  Spor  af  i  Persien. 
—  Stenkul  findes  i  saa  rigelig  Mængde,  at  Jærn- 
banerne  engang  i  Tiden  ville  faa  let  ved  at  for- 
syne sig  med  Brændsel,  men  foreløbig  ligge  de 
ubenyttede  hen ;  Perserens  Kaminer  ere  kun  ind- 
rettede for  Træ,  og  til  at  tænde  Vandpiben  kan 
han  ikke  bruge  det,  siger  han  selv,  og  finder  det 
saa  ikke  Ulejligheden  værd  at  tænke  derpaa. 
Kun  Arsenalet  i  Teheran  forbruger  en  Del  Sten- 
kul, og  Evropæerne  have  indrettet  sig  engelske 
Kaminer  og  sidde  lunt  inden  Døre  ved  Stenkuls- 
baal ,  naar  Vinteren  undtagelsesvis  er  stræng, 
medens  Perserne  fryse  i  de  sletbyggede  Huse, 
hvor  den  Smule  Varme,  som  de  faa  fra  Brænde- 
ild  eller  Varmebækkener,  snart  trækker  bort 
gjennem  Sprækkerne  i  Døre  og  Vinduer. 

Ud-  og  Indførsel  staa  ikke  i  Forhold  til  hin- 
anden i  Persien  ;  Aar  for  Aar  er  den  første  bleven 
indskrænket,  hvorimod  Nødvendigheds-  og  Luxus- 
gjenstande  indføres  i  svære  Mængder.  Mange  Ar- 
tikler, hvilke  det  tidligere  lønnede  sig  at  udføre, 
saasom  fint  Uldgarn,  Damascenerstaal  og  lignende, 
betale  sig'  i  vore  Tider  med  de  udmærkede  Ma- 
skiner, der  nedsætte  Arbejdslønnen,  ikke  mere, 
og  saadanne  Industrigrene  dø  efterhaanden  ud  i 
selve  Landet,    fordi    fremmede    Varer    af   samme 

Slags  kunne  sælges  langt  billigere.  Fra  Nischni 
Novgorod  ned  ad  Volga  og  over  det  kaspiske 
Hav  drives  en  livlig  Handel;  det  er  ogsaa  fra  de 
frugtbare  Kystegne,  Masandetan  og  Gilan,  at  den 
vigtigste  Udførsel  finder  Sted  til  Rusland.  De 
vidtstrakte  Skove  levere  Maste-  og  Skibstømmer, 
(Persien  har  selv  ingen  Flaade);  men  desuden 
finde  Citroner,  Appelsiner,  Rosiner,  Mandler  og 
forskjellige  tørrede  Frugter,  Farvestoffer,  Rom- 
uld, Husblas,  Kaviar,  (Størfang'sten  ved  Kysterne 
er  forpagtet  bort  til  russiske  Kjøbmænd)  god 
Afsætning  i  Rusland.  Handelsvejen  over  det 
nordvestlige  Hjørne  af  Landet,  over  Persiens  vig- 
tigste Handelsstad  Tebris  (Hovedstaden  i  Provinsen 
Aserbeidjaan,  med  15,000  Indv.),  over  Trapezunt 
til  det  sorte  Hav  er  ogsaa  meget  befærdet;  her- 
fra gaa  Varerne,  Tæpper,  Bomuld,  Tobak,  Opium 
og  Raasilke  til  Constantinopel,  Wien,  Frankrig 
og  England.  Til  Indien  over  Ispahan  udføres 
Korn,  Opium  og  Ris.  Opium  (Tariaak)  er  den 
Vare,  som  indbringer  Persien  mest;  den  spiller 
ogsaa  en  saadan  Rolle  i  selve  Landet,  at  jeg 
her  med  et  Par  Ord  vil  omtale  dens  Dyrkning 
og  Egenskaber.  Opium  voxer  overalt  i  Persien, 
men  i  Omegnen  af  Byerne  Yezd  og  Ispahan 
anses  den  for  at  være  mest  morfinholdig. 

Brugen  af  Opium  er  ganske  almindelig  over- 
alt i  Persien,  og  den  nydes  paa  mange  Maader, 
enten  uden  Tilsætning,  saaledes  som  den  udføres, 
en  mørk  klæbrig  Masse,  eller  i  Piller,  blandet 
med  Dyvelsdræk  eller  Mastix,  hvoraf  der  da 
tages  én  daglig  som  oplivende  og  styrkende  Mid- 

del,  omtrent  som  man  hos  os  tager  Jærnpiller. 
Dosisen  maa  stadig-  forhøjes,  for  at  frembringe 
den  samme  Grad  af  Velvære,  men  mærkeligt  nok, 
synes  selv  større  Kvantiteter,  som  4  Gran  daglig, 
ikke  at  have  nogen  skadelig  Indflydelse,  naar 
de  blive  gradvis  forhøjede,  ja  Perserne  paastaa 
endog,  at  man  fra  50  Aars  Alderen  skal  tage 
Opiumspiller,  for  at  beholde  Livskraft  og  Friskhed 
indtil  en  høj  Alder.  Selv  til  spæde  Børn  gives 
som  Beroligelses-  og  Sovemiddel  smaa  Dosis  af 
en  Slags  Sirup,  lavet  af  Sukker  og  Valmuefrø. 
Ikke  engang  Dyrene  blive  fritagne ,  mange  ara- 
biske Heste  blive  vænnede  til  deres  daglige  Opiums- 
pille  for  at  være  fyrige  og  udholdende  paa  Mar- 
scher,  og  har  Dyret  først  faaet  den  Vane,  er  det 
ligesom  Menneskene,  det  kan  ikke  mere  undvære 
den ;  paa  den  bestemte  Tid  bliver  det  uroligt, 
skraber  i  Jorden  og  kan  ikke  stilles  tilfreds,  før 
det  faar  sin  Pille.  En  ganske  anden  Virkning 
paa  Legemet  har  derimod  Opiumsrygningen,  der 
i  Persien  er  ilde  anset  og  drives  kun  i  Smug; 
det  er  mest  Fakirer  og  Dervischer,  som  forfalde 
til  denne  Last,  og  som  man  af  og  til  kan  møde 
slingrende  fra  den  ene  Side  af  Vejen  til  den 
anden,  med  stirrende  Blik,  indfaldent  Ansigt, 
fantaserende  om  deres  Drømmesyner;  naturligvis 
ender  denne  abnorme  Tilstand  som  oftest  med 
virkeligt  Vanvid. 

Jeg  vil  endnu  kun  anføre,  at  Te,  Kaffe,  Suk- 
ker, Stearinlys,  Krystal  varer ,  Galanterivarer, 
Klæde,  Silke-  og  Bomuldstøjer  tillige  med  Papir 
ere  de  Ting,    som    opsluge  de  største  Pengesum- 


169 


mer,  og  at  der  gjennemsnitlig  aarlig  udføres  Pro- 
dukter for  omtrent  den  halve  Sum  af,  hvad  Ind- 
førselen beløber  sig  til. 

De  udenlandske  Kjøbmænd,  hvis  Stater  have 
Handelstraktater  med  Persien,  have  kun  en  lav 
Indførselstold,  5  Procent,  at  udrede,  Landets  egne 
Børn  betale  endnu  mindre,  men  maa  i  hver  By, 
Varerne  komme  igjennem,  atter  fortolde  dem,  saa 
at  de  i  Virkeligheden  ere  langt  uheldigere  stillede 
end  de  fremmede. 


"bi^ 


Ellevte  Kapitel. 

Hæren.     Fodfolk.     Hestfolk.     Artilleri.    Militærskole. 


Da  jeg  har  gjort  mig  til  Opgave,  saa  vidt 
muligt  inden  for  saa  snævre  Grænser,  at  give  et 
Billede  af  alle  Persiens  Forhold,  har  jeg  ment  ikke 
at  kunne  forbigaa  nogle  saa  vigtige  Indretninger, 
som  de  militære,  der  i  for  sig  give  et  godt  Be- 
greb om  dette  Lands  undergravede,  kun  med  en 
glimrende  Skal  bedækkede  Tilstand,  især  da  jeg, 
som  Følge  af  min  Mands  militære  .Stilling  i  Tehe- 
ran, har  haft  rig  Lejlighed  til  at  gjøre  værdifulde 
Notitser,  som  Hgge  til  Grund  for  det  efterfølgende. 


Persiens  Krigsmagt  er  65,000  Mand  stærk 
og  staar  umiddelbart  under  Storvezirens  Over- 
kommando. Den  inddeles  i  den  irregulære  Armé, 
(Radif),  mest  Hestfolk,  og  den  regulære  Armé, 
(Nezaam),  Infanteriet,  der  omfatter  12  Armékorp- 
ser,  som  bære  Navn  efter  Persiens  tolv  Provinser. 
Korpserne  ere  atter  inddelte  i  76  Regimenter, 
som  hvert  er  opkaldt  efter  den  By,  hvorfra  Sol- 
daterne blive  indkaldte.  Alle  Soldaterne  i  hvert 
Regiment    høre    nemlig    til    samme   Stamme    og 

have  altid  deres  respektive  Stammehøvdinger  tU 
Officerer.  Indkaldelsen  af  Soldaterne  er  vilkaar- 
lig-,  dog  skal  hver  Kreds  stille  et  bestemt  Antal, 
beregnet  efter  Skatterne,  i  Mand  pr.  i4Tumaner 
=  omtr.  I  GO  Kroner.  Da  Stedfortrædere  ere  til- 
ladte, drives  det  største  Misbrug  i  saa  Henseende. 
Officeren,  der  i  Egenskab  af  Stammens  Over- 
hoved kjender  sine  Folks  Formuesomstændigheder, 
udvælger  nemlig  de  rigeste  blandt  dem,  han  ind- 
kalder; disse  betale  en  større  eller  mindre  vSum 
til  Høvdingen,  som  da  lader  dem  gaa  fri  og  i 
deres  Sted  tager  dels  fattige  dels  gamle  Indi- 
vider, som  ikke  kunne  betale  for  sig.  Officeren 
har  sine  gode  Indkomster  ved  denne  Trafik,  men 
Armeen  staar  sig  naturligvis  ikke  derved. 

Tjenestetiden  er  egentlig  livsvarig,  men 
Mandskabet  bliver  i  Fredstid  altid  hjemsendt 
efter  3  å  4  Aars  Tjeneste,  for  atter  at  indkaldes 
efter  3  Aars  Forløb.  Hvert  Regiment  tæller 
nominelt  6  å  beo  Mand,  men  ofte  har  indtil  Halv- 
delen af  dette  Antal  Orlov  for  at  søge  deres 
Livsophold  som  Daglejere,  Kjøbmænd  osv.  Den 
menige  Soldats  Sold,  som  er  fastsat  til  7  Tumaner 
=  50  Kroner  aarlig,  bliver  ham  nemlig  kun  til  Dels 
udbetalt  og  det  endda  først  efter  lang  Ventetid, 
tit  kan  der  hengaa  Maaneder,  i  hvilke  hele  Regi- 
menter ingen  Sold  faa;  i  Regelen  gjøre  de  Op- 
rør, naar  de  ere  kjede  af  at  vente,  og  opnaa  da 
at  faa  en  Del  af  deres  Tilgodehavende.  Rege- 
ringen tilbageholder  i  Fjerdedel,  Officeren  be- 
holder   som   oftest  Resten  paa  ubestemt  Tid,    og 

da  Soldaterne  desuden  faa  daarlig  Forplejning  og 
slette  Klæder,  er  det  indlysende,  at  de  ikke  en- 
gang kunde  friste  Livet,  hvis  ikke  Disciplinen 
var  saa  slap,  at  de  uden  videre  absentere  sig  og 
drive  et  Haandværk  eller  en  lille  Handel.  Offi- 
ceren ser  naturligvis  igjennem  Fingre  dermed, 
da  han  paa  denne  Maade  slipper  med  at  udbetale 
Soldaten  en  Tredjedel  af  hans  Sold,  og  det  oven 
i  Kjøbet  i  beskaarne  Penge.  Den  persiske  Soldat 
er  forresten  saa  nøjsom,  at  han,  trods  sin  usle 
StilHng,  finder  Midler  til  at  tjene  Penge  og  som 
oftest  vender  tilbage  til  sin  Hjemstavn  paa  sit 
eget  Æsel  og"  med  en  lille  Pose  Sølvpenge  i 
Lommen.  Den  almindeligste  Maade,  hvorpaa 
Soldaten  tjener  flest  Penge,  er  ved  Udlaan  af 
smaa  Summer,  hvoraf  han  tager  Aagerrenter, 
100  Procent  og  mere.  Faar  han  ikke  sine  Penge 
med  Renter  godvillig  tilbage  til  den  fastsatte 
Tid,  som  sjælden  er  mere  end  en  Maaned,  tager 
han  nogle  Kammerater  med,  overtalder  den  fat- 
tige Synder  og  prygler  ham,  indtil  han,  ofte  ved 
et  Laan  fra  en  anden  til  endnu  højere  Renter, 
skaffer  Pengene  til  Veje.  Soldaterne  af  samme 
Stamme  hænge  sammen  som  Ærtehalm  og  ere 
altid  villige  til  at  være  hinanden  behjælpelige  i 
en  snæver  Vending. 

Kun  omtrent  en  Tiendedel  af  Infanteriet  er 
af  persisk  Oprindelse,  og  disse  ere  ikke  meget 
værd.  Et  i  Persien  velbekjendt  Sagn  om  et  Re- 
giment fra  Byen  Kaschan  (Persere),  der  blev  hjem- 
sendt og  udbad  sig  en  Eskorte  for  en  vis  Del  af 
Vejen,    som    var   hjemsøgt  af  Røvere,   viser  nok- 

som  deres  Mod.  Men  den  største  Del  af  Fod- 
folket, de  ni  Tiendedele,  ere  bedre  Folk.  De  ere 
af  tyrkisk  Race,  og  skjønt  persiske  Undersaatter 
tale  de  Tyrkisk,  hvilket  Sprog  overhovedet  er 
meget  udbredt  i  Persien.  De  ere  modige,  lydige, 
nøjsomme,  kunne  udholde  store  Strabadser  og 
vilde  under  en  anden  Regering  og  med  gode 
Officerer  kunne  blive  udmærkede  Soldater,  men 
naar  Officeren  under  Træfningerne  gaar  bag 
Fronten,  ja  endog  lader  Soldaterne  grave  et  Hul, 
hvori  han  skjuler  sig,  for  ikke  at  sætte  sit  kost- 
bare Liv  i  Fare,  er  det  ikke  til  at  undres  over, 
om  Soldaterne  ogsaa  demoraliseres  ved  et  saa- 
dant  Exempel.  Den  persiske  Armé  har  dog  op- 
naaet  en  vis  Overlegenhed  i  de  mange  indre 
Stridigheder  mod  oprørske  Stammer,  især  ved 
sit  Infanteri  og  Artilleri.  Over  for  evropæiske 
Tropper  vilde  de  være  magtesløse,  men  de  have 
dog  saa  megen  Disciplin  og  militær  Uddannelse, 
at  de  staa  højere  end  de  andre  Orientalere.  Offi- 
cererne ere  under  al  Kritik  og  uden  Spor  af 
militær  Uddannelse ;  al  deres  Tragten  gaar  ud 
paa  at  samle  Formue  ved  at  bedrage  Regeringen 
og  narre  Soldaten  for  hans  Sold,  for  at  stikke 
den  i  deres  egen  Lomme.  Mange  af  de  subal- 
terne Officerer  ere  dog  modige;  men  blandt  de 
højere  militære  Embedsmænd  er  det  ikke  for 
meget  at  sige,  at  de  gg  af  loo  ere  Kujoner.  De 
subalterne  Officerer  høre  til  den  Stamme,  hvorfra 
Bataillonen  rekruteres,  i  Almindelighed  ere  de 
Ejendomsbesiddere,  altsaa  allerede  i  Forvejen 
Soldaternes  Overhoved,  og  denne  Omstændighed 

giver  dem  megen  Indflydelse  over  deres  Folk. 
Ogsaa  de  højere  Officerer  ere  for  en  stor  Del 
Godsejere  (d.  v.  s.  Ejere  af  en  eller  flere  Lands- 
byer) ,  og  mange  Bataillonschefer  indkalde  alt 
Mandskabet  til  Bataillonen  fra  deres  egne  Besid- 
delser ;  men  disse  høre  til  den  »dannede«  Klasse, 
som  overalt  i  Persien  er  den  mest  demoraliserede. 
Mange  af  dem  have  tilbragt  deres  Liv  langt 
borte  fra  deres  Besiddelser,  ved  Hoffet  eller  i 
Byerne  og  vide  lidet  eller  intet  om  deres  Ejen- 
dom. Andre  ere  unge  Fyre,  sextenaarige  Drenge, 
som  ved  Protektion,  Bestikkelse  eller  fornemme 
Familieforbindelser  opnaa  en  højere  Officerspost 
i  Armeen.  Jo  rigere  en  Mand  er,  des  mindre 
lærer  han  i  Reglen,  sikker  som  han  er  paa  at  kunne 
leve  højt  uden  at  gjøre  sig  unødvendigt  Besvær, 
og  ganske  vist  bliver  der  i  alle  Livsstillinger  kun 
taget  Hensyn  til  Formue  og  Forbindelser,  og  ikke 
spurgt  om  Kundskaber  og  Kapacitet.  En  vis 
meget  bekjendt  Divisionsgeneral  kan  ikke  skrive 
og  anser  Læsning  for  et  uoverkommeligt  Arbejde; 
endnu  mindre  har  han  Idé  om  Militærvæsen.  Det 
er  vel  saa  en  ældre  betroet  Embedsmand,  vil 
man  sige,  hvis  lange,  tro  Tjeneste  har  gjort,  at 
man  bærer  over  med  en  mangelfuld  Opdragelse  ? 
Paa  ingen  Maade!  Hans  Excellence  er  ikke  30 
Aar,  men  fra  sin  tidligste  Ungdom  har  han  været 
en  stor  Mands  Yndling,  hvilket  har  mere  at  sige 
i  Orienten  end  i  Evropa. 

En  Undtagelse  fra  denne  sørgelige  Tingenes 
Tilstand  danner  et  lille  Korps  paa  2000  Mand, 
organiseret  og  instrueret  af  østerrigske  Officerer ; 

i  Modsætning  til  de  andre  Soldater  —  som  for 
en  stor  Del  endnu  ere  bevæbnede  med  Flintlaas- 
og  Forladegeværer  —  ,  ere  de  vel  bevæbnede 
med  de  østerrigske  Werndt-Bagladere,  De  øster- 
rigske  Officerer  have  skilt  sig  fortræffeligt  fra 
deres  Hverv ;  kun  forstaar  den  Øverstbefalende 
ikke  at  tage  den  persiske  Regering  paa  den 
rette  Maade,  saa  der  er  al  Rimelighed  for,  at 
dette  Korps  atter  snart  vil  forsvinde,  især  da 
dets  Vedligeholdelse  koster  langt  mere  end  de 
andre  Troppers,  og  Perserne  holde  som  bekjendt 
ikke  af  Udgifter ;  desuden  ere  de  ikke  i  Stand 
til  at  se  Forskjellen  mellem  en  Soldat  og  en  be- 
væbnet Mand. 

Trods  de  store  Udgifter,  som  den  staaende 
Armé  mellem  Aar  og  Dag  udkræver,  er  altsaa 
Persien  fuldstændig  forsvarsløst,  hvis  det  virkelig 
skulde  komme  til  Krig  med  en  evropæisk  Stor- 
magt. Dets  bedste  Forsvarsmiddel  er  Landet 
selv  med  dets  udstrakte  Saltørkener  og"  andre, 
af  Mangel  paa  Vand,  ufrugtbare  Strækninger, 
saa  vel  som  Mangelen  paa  banede  Veje;  Krige 
i  selve  Landet  ere  derimod  blevne  førte  med  af- 
vexlende  Held. 

Den  stakkels  Soldat  er  ogsaa  under  selve 
Fægtningen  slet  stillet,  thi  bliver  han  saaret,  over- 
lades han  til  sin  Skæbne,  og  selv  om  han  ud- 
mærker sig,  faar  han  ingen  Belønning  eller  An- 
erkj endelse  derfor.  —  Efter  en  Sejer  blive  Hove- 
derne huggede  af  de  faldne  Fjender  og  ned- 
gravede i  Jorden.  Nogen  Tid  efter  graves  de 
op    igjen,    rystes    eftertrykkelig,    indtil  alle  bløde 

og  haarde  Bestanddele  falde  ud,  og  kun  Haaret 
og  Huden  bliver  tilbage.  Denne  uhyggelige 
]\Iaske  bliver  udstoppet  med  Halm,  stukket  paa 
en  Stage  og  i  Triumf  ført  til  Teheran,  hvor  saa- 
danne  Skalper  figurere  blandt  Fangerne  ved 
Sejersoptoget.  Man  tager  det  ved  disse  Lejlig- 
heder ikke  saa  nøje  med  at  skjelne  mellem  faldne 
Venner  og  Fjender,  men  tænker  kun  paa  at  faa 
et  saa  stort  Antal  Skalper  som  muligt. 

Det  persiske  Kavalleri  er  irregulært  i  egent- 
ligste Forstand,  og  det  er  næsten  vildledende  at 
give  disse  Tropper  Navn  af  Kavalleri,  hvilket 
altid  forudsætter  Disciplin  og  en  vis  Grad  af 
militær  Uddannelse  hvad  der  her  ikke  er  Tale  om. 
De  kunne  ikke  manøvrere,  og  enhver  kæmper 
for  sig  selv  uden  at  tage  mindste  Hensyn  til 
Kammerater  eller  Officerer.  Riflen  er  deres  vig- 
tigste Vaaben  i  Træfningen,  i  det  Haandgemæng 
sjælden  forekommer,  og  Sablen  derfor  kun  bruges, 
naar  de  forfølge  den  flygtende  Fjende.  Som 
Regel  ere  Perserne  ikke  modige,  især  paa  Grund 
af  Befalingsmændenes  Fejghed,  ikke  sjælden  har 
en  Bande  paa  12  — 15  kurdiske  Røvere  slaaet  en 
Karavaneskorte  paa  50 — 100  Hestfolk  paa  Flugt. 

Og  saa  i  Kavalleriet  findes  en  Undtagelse, 
nemlig  2  Kosakregimenter,  der  staa  under  rus- 
siske Officerers  Kommando  og  ere  udmærket 
disciplinerede.  Men  disse  2  Regimenter  ere  kun 
paa  300  Hestfolk  hver,  ligge  altid  i  Teheran  og 
skulle  sørge  for  Schahens  personlige  Sikkerhed. 
2000  Mand  Hestfolk  ere  i  Statens  Tjeneste,  men 

i  Tilfælde  af  Krig  kunde  der  indkaldes  mindst  8 
Gange  saa  mange. 

Artilleriet  er  noget  bedre  organiseret  end  de 
2  andre  Vaabenarter.  For  40  Aar  siden  blev 
■det  omordnet  af  en  Mission  af  engelske  Offi- 
cerer fra  den  ostindiske  Hær,  og  Mandskabet  har 
endnu  bevaret  Reminiscenser  fra  den  da  erhver- 
vede Disciplin  og  militære  Aand,  der  ogsaa  er 
blevet  vedligeholdt  af  senere  Instruktører;  i  det 
Tiele  taget  kan  Orden  og  Disciplin  lettere  opret- 
holdes der,  da  Artilleriet  kun  tæller  ca.  5000 
Mand.  De  ere  bedre  klædte  og  udrustede  end 
de  andre  Soldater.  Den  persiske  Nation  er  meget 
stolt  af  Arsenalet,  (hvor  der  støbes  ikke  saa  faa 
glatløbede  Kanoner).  En  persisk  Gesandt  i  Lon- 
don besaa  saaledes  engang  det  store  AVoohvich- 
Arsenal,  men  som  ægte  Orientaler  ytrede  han  hver- 
ken Beundring  eller  Forbavselse,  og  da  man 
endelig  spurgte,  hvad  han  mente  om  alt,  svarede 
han :    »I   have  ikke  set  Teherans  store  Arsenal.<>. 

Blandt  de  1000  Stykker  Skyts  af  alle  Stør- 
relser, Aldere  og  Fabrikker  ere  3  nye  Batterier 
østerrigske  Bagladekanoner  de  bedste;  kun  ere 
de  saa  store,  at  de  næsten  ere  umulige  at  haand- 
tere  i  et  Land  som  Persien,  hvor  store  Stræk- 
ninger frit  Land  ere  sjældne,  og  Veje  endnu 
sjældnere.  Nogle  Batterier  mindre  Bjærgkanoner, 
som  ere  støbte  i  Arsenalet,  vilde  i  Felten  gjøre 
god  Nytte,  men  i  Tilfælde  af  Krig  næppe  komme 
i  Brug,  da  Schahen  er  bange  for,  at  de  ere  alt 
for  smaa  til  at  forskrække  Fjenden.  I  Schahens 
forreste  Slotsgaard  staa  to  mægtige  Kanoner,  der 

bleve  tagne  fra  Portugiserne  ved  Bender  Abbas 
ved  det  røde  Hav  for  et  Par  Aarhundreder  siden. 
De  bleve  senere  med  utrolige  Anstrængelser  førte 
over  Bjærgene  til  Hovedstaden. 

Tropperne  blive  exercerede  i  Teheran  paa 
en  udstrakt,  med  høje  Mure  indhegnet  Plads,  der 
er  omgivet  af  Kaserner.  Her  afholdes  desuden 
liere  Gange  aarlig  Re\aier  for  Schahen,  der  paa 
sin  hvide  Hingst  rider  omkring  under  sin  højrøde 
Silkeparaply  og  inspicerer  Tropperne,  som  der- 
efter defilere  forbi  ham  med  vajende  Faner  og 
klingende  Spil.  Alt  er  paa  disse  højtidelige  Dage 
i  fuldt  Puds,  nye  Uniformer  hentes  fra  Maga- 
sinerne, hele  Beholdningen  fra  Arsenalet  af  Re- 
mington-,  Henr}'-,  Martmi-  og  andre  Geværer  ud- 
deles blandt  Soldaterne,  de,  som  ikke  have  nye, 
pudse  Rusten  af  deres  gamle  Vaaben,  Bando- 
lererne kridtes  op  osv.  Regimenterne  opnaa 
virkelig  ved  disse  Lejligheder  et  vist  Anstrøg  af 
evropæisk  Orden  og  Disciplin;  Schahen  er  hen- 
rj'kt  og  anser  sin  Armé  for  den  bedste  i  Verden. 
—  Xaar  Revuen  efter  nogle  Timers  Forløb  er  til 
Ende,  kan  man  kort  efter  møde  de  stakkels  Sol- 
dater, atter  iførte  deres  gamle  Pjalter,  med  San- 
daler eller  Tcfler  paa  Fødderne  og  med  deres 
smukke  Uniform  og  nye  Støvler  under  i\rmen, 
for  at  aflevere  dem  i  Depotet,  hvor  de  hvile  i 
Ro  til  næste  Forestilling,  hvis  Tøjet  ikke  i  Som- 
merens Løb  bliver  opædt  af  Møl. 

Aar  1850  blev  der  i  Teheran  oprettet  et  saa 
kaldt  ^Militærkollegium,  hvor  Eleverne  faa  Under- 
visning, Ophold  og  Klæder  paa  Regeringens  Be- 

kostning.  Flere  evropæiske  Lærere  ere  ansatte 
ved  Anstalten,  som  tæller  et  Par  Hundrede 
Elever.  Fagene  ere  Engelsk  og  Fransk,  Taktik, 
Mathematik,  jMekanik,  Fysik,  Historie,  Geografi 
og  Tegning.  Naturligvis  kan  der  ingen  Sammen- 
ligning opstilles  med  evropæiske  Institutioner  af 
lignende  Art,  men  i  Betragtning  af  Vanskelig- 
hederne ved  Gjennemforelsen  af  et  saadant  Fore- 
tagende i  Persien  maa  man  yde  det  al  Aner- 
kjendelse  og  fremfor  alt  undres  over,  at  Direk- 
tøren, en  højtstaaende  Perser,  i  saa  mange  Aar 
har  kunnet  faa  Midler  fra  Staten  til  Kollegiets 
Underhold.  Hvis  Eleverne  efter  endt  Afgangsexa- 
men  virkelig  bleve  ansatte  i  Hæren,  vilde  dennes 
Officersstand  sandsynligvis  være  mere  pligtopfyl- 
dende og  have  en  heldig  Indflydelse  paa  JMilitær- 
etaten  i  sin  Helhed,  men  Ulykken  er,  at  Elevernes 
Indtrædelse  i  Hæren  ikke  er  obligatorisk,  hvorfor 
de  fleste  foretrække  at  gaa  den  diplomatiske  Vej 
— ,  som  endnu  bedre  er  i  Stand  til  at  tilfredsstille 
deres  Herskesyge  og  Pengegridskhed,  Karakter- 
træk, som  de,  trods  al  Undervisning  og  Opdragelse, 
ikke  kunne  frigjøre  sig  for,  —  og  kun  et  forsvin- 
dende Antal  bliver  Officerer. 

Et  Forsøg,  som  min  Mand,  Kaptejn  Læssøe, 
gjorde  paa  at  oprette  en  Militærskole,  for  at  give 
unge  Officerer  den  militære  Uddannelse,  som  de 
fuldstændig  manglede,  begyndte  under  gode  Auspi- 
cier, som  alle  nye  Foretagender.  Resterne  af  et 
for  en  Snes  Aar  siden  af  en  tysk  Læge  anlagt 
Hospital  (atter  et  mislykket  Foretagende)  bleve 
anvendte   til  Hjælp   ved  Opførelsen   af   den    nye 

Skole,  og  en  Sum  af  ca.  20,000  Kroner  blev  be- 
villiget til  dens  Udstyrelse.  Allerede  efter  et 
Aars  Forløb  havde  Sagen  imidlertid  tabt  Ny- 
hedens Interesse  for  Schahen,  Subsistensmidlerne 
bleve  indskrænkede  lidt  efter  lidt  og  ophørte  til 
sidst  ganske,  samtidig  med  at  den  ene  Elev  efter 
den  anden  udeblev  fra  Undervisningen,  under 
Paaskud  af  Sygdom,  Bortrejse  osv.,  og  trods  alle 
Anstrængelser  maatte  Foretagendet  opgives. 


Hesten  spiller  en  stor  Rolle  i  Persien,  i  det 
den  saa  at  sige  træder  i  Steden  for,  om  end  ikke 
erstatter,  baade  Jærnbaner  og  Drosker;  den  for- 
tjener derfor  i  det  mindste  hæderlig  Omtale  her, 
ja  for  al  den  Nytte,  den  yder  sin  Herre,  Perseren, 
fortjente  den  fuldt  vel  en  Guldmedaille,  men  det 
er  langtfra,  at  den  faar  Løn  for  sine  Tjenester, 
ikke  engang  Naadsensbrød.  Saa  snart  Hesten 
har  fyldt  sit  15 — 16  Aar,  naar  den  ikke  mere 
har  en  glinsende  Hud,  et  fyrigt  Øje  og  lette 
Ben,  synker  den  fra  Yndlingsridehest  ned  til  at 
plWe  Posthest,  og  for  at  Læseren  kan  forstaa, 
hvilken  Verden  af  Elendighed  og  Piskeslag  dette 
Navn  rummer,  maa  jeg  nærmere  forklare  Post- 
svstemet  i  Persien,  Indtil  for  en  halv  Snes  Aar 
siden  var  den  eneste  regelmæssige  Postforbindelse 
med  Evropa  og  Indien  de  forskjellige  Gesandt- 
skabers og  Konsulaters  Kurerer,  som  engang  om 
Maaneden  til  Hest  bragte  Brevskaberne  til  nær- 
meste Jærnbane-  eller  Dampskibsstation.  Schahen, 
der  jo    overhovedet,    men  især  siden  sin  Rejse  i 

Farangistan,  sværmer  for  evropæiske  Institutioner, 
engagerede  da  ogsaa  i  Wien  en  østerrigsk  Post- 
mester, hvis  Opgave  det  skulde  være  at  bringe 
Postvæsenet  i  Gang.  Virkelig  lykkedes  det  efter 
Omstændighederne  ganske  godt.  De  medbragte, 
med  Schahens  Billede  forsynede,  Frimærkestem- 
pler bleve  satte  i  Virksomhed,  og  2  Gange  om 
Ugen  afgaa  regelmæssig  Kurerer  ad  de  for skj  el- 
lige  vigtigste  Karavanrouter,  og  her  er  det  netop, 
de  ovenomtalte  Postheste  maa  holde  for.  Rege- 
ringen har  i  Karavanseraierne  for  hver  i  o  (danske) 
Mil  opstaldet  et  vist  Antal  Heste,  som  Kurererne 
benytte,  de  overtallige  Heste  staa  til  andre  Rej- 
sendes Disposition  mod  en  Betaling  af  i  Franc 
pr.  Mil.  Disse  ti  Mil  tilbagelægges  i  Gallop  uaf- 
brudt, ved  hver  Station  skiftes  Heste,  og  saa 
gaar  det  videre  fort,  til  Rejsens  Maal  er  naaet. 
Hestene  skulle  afsted,  med  Spore  og  tykke  Piske 
drives  de  fremad,  af  og  til  styrte  de  paa  Vejen 
af  Udmattelse  eller  knække  et  Ben  og  blive  da 
liggende  til  Føde  for  Rovdyr  og  Gribbe.  Hvor- 
ledes nogen  med  velberaad  Hu  kan  plage  Dyr 
i  den  Grad,  er  ubegribeligt ;  rigtig  nok  have  end- 
ogsaa  Evropæere  forsikret  mig,  at  man  i  de  Øje- 
blikke er  saa  udaset,  saa  forhippet  paa  at  naa 
Maalet,  at  man  ikke  tænker  over,  ved  hvilke  gru- 
somme Midler  dette  sker. 

Vejen  fra  Teheran  til  Rescht  ved  det  kas- 
piske  Hav  f.  Ex.,  en  Afstand  af  ca.  50  danske 
Mil,  tilbagelægges  med  Kurérridt  i  2 '2  Døgn, 
medens  samme  Rejse  pr.  Karavane  tager  tolv 
Døgn;  derfor  foretrækkes  Tschapar  (Kurérridtet) 


af  alle,  som  ere  unge  og  kraftige  nok  til  at  ud- 
holde de  Strabadser,  det  medfører.  Naar  man 
tager  Postheste  til  Rescht,  forlader  man  Teheran 
Kl.  4  om  Morgenen,  efter  at  have  indtaget  en 
let,  men  nærende  Frokost  af  Hønsekjød,  Tve- 
bakker, Æg,  Alælk  eller  Te:  denne  Diæt  maa 
man  vedligeholde  paa  hele  Rejsen,  hvis  man  vil 
undgaa  skadelige  Følger.  Foruden  sin  egen  Hest 
maa  man  betale  Hest  for  Føreren,  der  da  tillige 
er  Tjener  paa  Rejsen :  han  skifter  og  sadler 
Hestene,  opsøger  Natteherberge  i  Karavanseraiet, 
fylder  den  medbragte  Sæk  med  Halm,  (det  er 
den  Rejsendes  Seng)  og  fremsætter  det  tarvelige 
Mundforraad.  Efter  den  første  Dags  Ridt  er 
man  saa  tilintetgjort  af  Træthed  og  Ømhed  i  alle 
Lemmer  af  den  stadige  Gallopperen  og  Arbejden 
med  Arme  og  Ben  for  at  faa  Hesten  fremad,  at 
naar  man  kaster  sig  paa  sin  Halmsæk,  indrullet 
i  sit  Tæppe,  ønsker  man  aldrig  at  staa  op  mere. 
Giver  man  efter  for  denne  Følelse  og  holder  en 
Dags  Rast,  bliver  den  tredje  Dag  endnu  værre, 
og  Rejsens  Fortsættelse  næsten  umulig.  Men 
naar  man  trods  Svie  og  Smerte  efter  et  Par 
Timers  styrkende  Søvn  atter  kryber  i  Sadlen,  thi 
at  svinge  sig  op  i  den  er  man  alt  for  elendig  til, 
da  bliver  man  ganske  forbavset  ved,  efterhaanden 
som  Dagen  gaar,  at  føle  sig  mere  vel  til  Mode, 
Smerterne  forsvinde,  og  skjønt  man  om  Aftenen 
ved  Ankomsten  efter  de  næste  tyve  ]\Iils  Gallop- 
peren over  Stok  og  Sten,  over  Bjærge,  Sletter 
og  gjennem  Floder  er  glad  ved  et  godt  Maaltid 
og  Hvilen  paa  den  improviserede  Seng,  er  selve 

Turen  dog  ikke  mere  en  Pine  for  Rytteren,  men 
des  mere  for  det  stakkels  Dyr,  som  bærer  ham; 
thi  skjønt  de  bUve  skiftede  hver  tiende  Mil,  er 
ti  Mils  vedholdende  Gallop  en  Anstrængelse , 
hvilken  kun  saa  hærdede  Heste  som  de  persiske 
kunne  udholde,  især  naar  man  betænker,  at  de 
efter  nogle  Timers  Hvil  skulle  begynde  for  fra 
igjen.  Den  almindelige  Regel  er  en  Mil  i  Timen, 
men  man  har  Exempler  paa,  at  Hest  og  Rytter, 
naar  de  blive  forcerede,  kunne  præstere  langt 
mere.  Saaledes  f.  Ex.  ved  Mehmed  Schahs  Død 
blev  Nyheden  ved  en  russisk  Kurér  sendt  fra 
Teheran  til  den  russiske  Generalkonsul  i  Tauris, 
hvor  den  daværende  persiske  Kronprins  Nasser- 
eddin  opholdt  sig.  De  y4  Mil  bleve  tilbagelagte 
i  den  uhørt  korte  Tid  af  48  Timer,  men  et  Par 
af  Hestene  maatte  rigtig  nok  ogsaa  bøde  med 
Livet  undervejs.  —  Den  arabiske  Fuldblodshest 
er  i  Persien  som  overalt  i  Verden  den  mest  an- 
sete; den  bevarer,  skjønt  den  er  indført,  alle  sin 
Races  fortræffelige  Egenskaber,  medens  disse  i 
Evropa  efterhaanden  forsvinde.  De  bedste  ara- 
biske Heste  indføres  over  Bagdad  til  Persien; 
deres  Lydighed,  Lærvillighed,  ja  Troskab  er  nok- 
som bekjendt ;  paa  de  lang^e  Karavanrejser  gjen- 
nem  Saltørkenerne  udholde  de  Tørst  i  mange 
Dage  og  styrte  sig  endda  ikke  med  Begjærlighed 
over  Vandet,  naar  de  se  det,  deres  Instinkt  siger 
dem,  at  det  er  skadeligt.  Op  ad  Bjærgene  klatre 
de  som  Geder,  ja  i  de  mørke  Nætter  giver  man 
altid  Hesten  Tøjlen  ned  ad  Bjærgene;  hvor  et 
Fejltrin    vilde    styrte   den  i  Afgrunden,  gaar  den 

tilsyneladende  ganske  sikker  i  sin  Sag",  og  virke- 
lig sker  der  saa  at  sige  aldrig  Ulykker  paa  saa- 
danne  Rejser;  kun  sværtbelæssede  Muldyr  styrte 
af  og  til  og  rulle  ned  ad  de  bratte  Skrænter  i 
de  dybe  Fjældkløfter,  hvor  Dyr  og  Oppakning  ere 
uigjenkaldelig  tabte.  Næst  efter  den  arabiske  Hest 
kommer  den  turkomanniske  Steppehest,  paafal- 
dende  høje  Dyr,  som  mærkeligt  nok  ere  aldeles 
uden  Alanke.  Alankehaarene  falde  nemlig  ud, 
naar  de  ere  blevne  i  å  i '  .■  Tomme  lange,  men 
inden  den  Tid  blive  de  udrykkede,  da  Perserne 
nu  engang  ere  vante  til  at  se  disse  Heste  uden 
Manke  og  foretrække  dem  saaledes.  Paa  de  vidt- 
strakte Stepper,  hvor  de  vilde,  uafhængige  Turko- 
mannerstammer  herske  og  derfra  gjøre  Strejftog 
ind  i  Landet  mod  Øst  og  Vest,  har  den  sit  Hjem, 
kun  der  føler  den  sig  i  sit  Es ;  naar  dens  Herre 
drager  paa  Røvertog  med  sine  Kammerater,  kan 
Hesten  ofte  tilbagelægge  loo  Mil  i  6  å  8  Dage 
uden  at  trættes,  og  paa  disse  Strejftog  næres  den 
blot  med  lidt  Byg  og  Faaretælle  —  et  mærkeligt 
Hestefoder.  Hos  Perseren  forsvinder  efterhaanden 
Turkomannerhingstens  gode  Egenskaber,  den 
bliver  doven,  faar  let  Sygdomme  og  kan  slet  ikke 
benyttes  til  Strabadser,  især  ikke  til  Bjærgrejser. 
Desuagtet  er  den  i  høj  Pris  blandt  Perserne,  fordi 
den  yndes  til  festlige  Optog  og  lignende,  paa 
Grund  af  sin  Højde  og  statelige  Bygning.  Den 
indfødte  persiske  Hest  er  lille  og  uanselig  af 
Legemsbygning,  men  udholdende  og  saa  stærk, 
at  den  ofte  benyttes  som  Lastdyr  i  Steden  for 
Mulæsler ;    det    er    især   den,  der  bliver  brugt  til 


Kurérridt.  Hvor  højt  skattet  Hesten  er  i  Persien» 
og  hvor  bilhgt  det  i  Forhold  til  i  andre  Lande 
er  at  holde  den,  ser  man  bedst  af,  at  der  til 
hvert  persisk  Hus  hører  en  Stald,  der  anses  for 
at  være  lige  saa  nødvendig  som  f.  Ex.  Køkkenet ; 
saa  snart  en  Mand  har  nogle  faa  Penge  tilovers, 
sætter  han  dem  i  en  Hest,  for  200  Kr.  kan  han 
faa  et  ungt,  kraftigt  Exemplar,  der  yder  Tjeneste 
baade  som  Last-  og  Ridedyr,  og  er  han  atter 
forlegen  for  sine  Penge,  kan  han  være  vis  paa 
at  faa  samme  Pris,  maaske  mere  for  den,  naar 
han  sælger  den.  Rige  Persere  holde  altid  et 
stort  Antal  Luxusheste,  ofte  staa  20  å  30  Stykker 
paa  Stald,  foruden  dem,  som  ere  i  daglig  Brug; 
de  andre  blive  maaske  kun  brugte  et  Par  Gange 
om  Aaret  ved  festlige  Optog,  ellers  bhve  de  pas- 
sede, plejede  og  rørte  af  deres  Staldknægte  og 
have  deres  gode  Dage,  indtil  de  blive  gamle  og 
Glansen  er  gaaet  af  dem,  først  da  beslutter  deres 
Herre  sig  til  at  skille  sig  ved  dem,  og  de  gaa  nu 
fra  Haand  til  Haand  altid  ned  ad  Bakke,  indtil 
de  ende  som  Kurérheste.  —  Egentlige  Stutterier 
er  der  kun  enkelte  af  i  Persien,  og  deres  Opgave 
er  ikke  at  forædle  Hesteracerne,  men  kun  at  for- 
syne Artilleriet  med  de  nødvendige  Dyr.  Der 
gjøres  heller  ikke  noget  særligt  for  deres  Op- 
drætning.  De  smaa  Føl  faa  et  varmt  Dækken 
og  løbe  ellers  omkring  med  hele  Flokken  paa  Step- 
perne, kun  om  Vinteren  blive  de  førte  til  varmere 
Egne.  Om  Dressur  er  der  heller  ikke  Tale,  de 
blive  ikke  tilredne,  men  allerede  fra  deres  andet 
Aar    vænnes    de   til   Saddel   og  Tømme  og  blive 

redne  af  Drenge ;  sandsynligvis  er  dette  Grunden 
til,  at  alle  Heste  i  Persien  ere  føjelige  og  lær- 
villige, men  det  er  f.  Ex.  vanskeligt  at  lære  dem 
at  trave,  da  Perserne  aldrig  bruge  denne  Gang- 
art. I  Byerne,  ved  Besøg  og  festlige  Optog 
rider  Perseren  altid  i  stateligt  Skridt,  ellers  lader 
han  Hesten  galloppere ,  hvad  der  jo  er  dens 
naturlige  Løb,  og  det  er  utroligt,  hvad  Hest  og 
Rytter  kunne  præstere  i  Retning  af  Udholdenhed. 
Ligesom  Hesten  ikke  bliver  dresseret,  lære  Per- 
serne heller  ikke  at  ride,  enhver  Perser  er  født 
Rytter,  fra  den  tidlige  Barnealder  omgaas  han 
Føllene  og  vænner  dem  til  Sadlen  og  bliver  selv 
Rytter,  uden  at  vide  af  det,  endogsaa  Kvinderne 
ride  godt ;  de  sidde  ikke  sidelængs  som  evropæiske 
Damer,  men  ligesom  Mændene,  dog  er  det  ikke 
saa  paafaldende,  paa  Grund  af  de  meget  vide 
Benklæder,  som  dække  hele  Sadlen.  Naar  Mode- 
ren rider  til  Badet,  sidder  den  lille  treaars  Pige 
foran  hende  paa  Hesten .  og  naar  hun  bliver 
større,  rider  hun  paa  et  lille  Æsel  sammen  med 
en  ældre  Søster;  saaledes  bliver  hun  umærkelig 
sikker  i  Sadlen  og  foretager  som  voxen  lange 
Rejser  til  Hest,  uden  at  føle  mindste  Træthed, 
ja  man  har  endog  Exempler  paa  persiske  Kvin- 
der, som  ride  Kurérridt,  men  de  ere  sjældne, 
alene  fordi  det  ikke  er  overensstemmende  med 
orientalske  Begreber  om  Kvindelighed.  Hestenes 
Foder  bestaar  i  Byg  (Havre  kj endes  ikke  i  Per- 
sien) Hø  og  Halm.  Hvert  Foraar  gjennemgaar 
alle  Heste  i  40  Dage  en  ejendommelig  Grønfoder- 
kur, d.  V.  s.  de  faa  kun  den  grønne  Byg,  blandet 

med  lidt  tørt  Korn;  i  denne  Tid  holdes  de  paa 
Stald  og  betragtes  næsten  som  syge,  de  blive 
da  ogsaa  svage  og  magre,  men  tiltage  saa  meget 
desto  mere  i  Styrke  og  Fedme,  naar  Kuren  er 
forbi. 

Den  persiske  »Derbydag«  er  enestaaende  i 
sit  Slags,  og  hvem  véd,  hvor  længe  denne  Fest 
vil  vedligeholde  sig  i  al  sin  Originalitet,  thi  den 
evropæiske  Kultur  gjør  stærke  Fremskridt  i  Per- 
sien, og  det  just  ikke  paa  den  rette  Maade;  alt 
Godt  og  Originalt  trænger  den  i  Baggrunden  og 
gjør  det  persiske  Folk  endnu  mere  sløvt  og 
dovent,  end  det  alt  i  Forvejen  er.  —  Vædde- 
løbene finde  vSted  én  Gang  om  Aaret  i  April 
Maaned.  Scenen  er  en  Fjerdingvej  uden  for  den 
østlige  af  Teherans  Porte,  hvor  en  omtrent  3  Alen 
høj  Mur,  langs  hvilken  Hestene  løbe,  indeslutter 
en  Runddel  af  henved  en  halv  Mils  Omkreds. 
Midt  for  denne  i  en  Snes  Alens  Afstand  ere 
murede  Balustrader  til  Kongen,  hans  Følge  og 
de  indbudte  Evropæere.  En  Række  irregulært 
Kavalleri,  posteret  rundt  om  hele  Banen  i  samme 
Afstand  som  Balustraden,  forhindrer  alle  andre 
Tilskuere  i  at  trænge  længere  frem;  disse  tage 
Plads  paa  Byens  Mure,  Tage  og  Porte  eller 
hvilket  som  helst  andet  Punkt,  hvorfra  det  er 
muligt  at  faa  et  Glimt  af  Hestene  at  se.  Ved 
Byens  Port  er  et  stadigt  Røre,  Fodgængere, 
Ryttere  og  Vogne  vrimle  imellem  hverandre, 
trænges  og  skubbes  for  at  komme  først  til  Møde- 
stedet; det  hele  Billede  er  indhyllet  i  en  saa  tæt 
Støvsky,    at   man    ofte    ikke    kan    skimte    noget. 


Pludselig  bliver  alt  stille ;  er  det  Schahens  An- 
komst, som  har  foranlediget  dette?  Nej,  det  er 
kun  hans  Forløbere  og  Anmeldere,  et  halvt  Hun- 
drede kæmpestore  Kameler,  hver  bærende  paa 
sin  Ryg  en  Mand  med  en  Messingkanon ;  det  er 
Schahens  »Sambur ek«,  som  skulle  skyde  Salut; 
Hestevæddeløbene  ere  nu  den  eneste  Lejlighed, 
hvor  disse  interessante  Fremtoninger  vise  sig ;  her 
ser  man  allerede  Civilisationens  skadelige  Ind- 
flydelse. Disse  Kameler  føres  til  højre  for  Balu- 
straden, hvor  de  knæle  ned  i  Række  op  mod 
Byens  Mur,  for  at  afvente  deres  Suveræns  An- 
komst. Efter  dem  kommer  et  helt  Regiment 
Løbere,  Schaater,  klædte  i  Højrødt,  med  sorte 
Knæbenklæder,  hvide  Strømper  og  Sko.  Paa 
Hovedet  bære  de  en  Hue,  som  gjør  dem  godt 
og  vel  tre  Kvarter  højere ;  den  er  blaa,  over- 
saaet  med  hvide  Kokarder,  og  i  Toppen  vajer  en 
umaadelig  Fjerbusk ;  i  Hænderne  holde  de  lange 
hvide  Stave,  hvormed  de  svinge,  medens  de  ere 
i  stadig  Bevægelse  for  at  holde  alle  uvedkom- 
mende i  passende  Afstand.  Disse  Løbere  stille 
sig  lige  over  for  Schahens  Balustrade,  langs  den 
ydre  Side  af  Muren.  Paa  dette  Sted  findes  og- 
saa  to  Platforme,  den  ene  bestemt  for  Schahens 
Clowner  og  Dansere,  de  sidste  ere  unge  Drenge, 
klædte  som  Danserinder,  da  Kvinderne  aldrig 
offentlig  maa  vise  sig  utilslørede.  Paa  den  anden 
Platform  maa  alle  de  Officerer,  hvis  Rang  eller 
Bestilling  ikke  tillader  dem  at  opholde  sig  enten 
paa  Schahens  eller  Sader  Azzams  (Storvezirens) 
Balustrade,    forblive   staaende,    da  de  befinde  sig 


lige  for  Hans  Majestæt.  Som  Sidestykke  til  Løberne 
paa  den  anden  Side  af  disse  Platforme  staar 
Musikkorpset  opstillet,  iført  prægtige  blaa  Gaia- 
uniformer, medens  den  indvendige  Side  af  Muren 
hele  Vejen  rundt  er  tæt  besat  med  Infanteri. 
Efter  Løberne  følge  endnu  en  Snes  Kameler,  som 
tage  Plads  mellem  de  2  Platforme;  deres  Pukler 
ere  beklædte  med  højrødt  Tøj  og  Bannere,  som 
flagre  i  Vinden ;  øverst  sidder  en  Mand  med  Tim- 
baler i  Hænderne,  hvormed  han  opfører  en  øre- 
døvende Musik.  Nedenfor  Balustraderne,  hvor 
vi  sidde,  ankomme  stadig  Officerer,  som,  hvis 
deres  Rang  tilsteder  dem  det,  gaa  ind  til  Stor- 
veziren,  eller,  hvis  de  ikke  ere  i  Tjeneste,  sætte 
sig  paa  Hug  udenfor  Balustraden,  hver  med  tre — 
fire  Tjenere  bag  ved  sig.  —  Endelig  forkynder 
et  Kanonskud  inde  i  Byen,  at  Schahen  er  kjørt 
fra  sit  Palads,  og  noget  efter  viser  hans  Karosse 
sig  i  en  Støvsky,  omgivet  af  Garden,  hvis  Lanser 
glimte  i  Sollyset.  Nærmere  og  nærmere  kommer 
den,  og  som  for  en  Lavine  flygter  alt  paa  dens 
Vej.  De,  der  ikke  kunne  komme  hurtig  nok  af- 
sted, blive  hjulpne  paa  Gled  af  Forriderne,  der 
med  deres  tykke  sølvbeslagne  Stokke  slaa  om 
sig  til  højre  og  venstre.  Vognen  ankommer  bag 
fra,  og  da  Balustraden  er  lukket  mod  den  Side, 
ser  man  ikke  Hans  Majestæt  begive  sig  til  sit 
Gemak,  men  hans  »Ferascher«  tage  Plads  foran, 
hvor  de  indfødte  Officerer  sidde,  for  at  holde 
Orden ;  og  komisk  er  det  under  Væddeløbene  at 
se,  naar  disse  Herrer  (Officererne)  vove  sig  for 
langt  frem,  ja  vel  endog  rejse  sig  for  at  se  bedre. 

med  hvilken  Nonchalance  Ferascherne  slaa  Ober- 
ster og  Kaptajner  med  deres  Stave  eller  trykke 
dem  paa  Skuldrene,  for  at  faa  dem  til  at  sætte 
sig  igjen;  dette  er  et  karakteristisk  Bevis  paa, 
hvad  Respekt  persiske  Officerer  staa  i.  Musik- 
korpset spiller  nu  Schahens  Yndlingshymne , 
medens  Dansere  c  ^'  C'owner  udføre  deres  Krum- 
spring, thi  Dans  kan  det  ikke  kaldes,  i  Takt  til 
Tamburiner  og  Kastagnetter.  Lige  nedenfor, 
hvor  jeg  sad,  saae  jeg  pludselig  en  dagligklædt 
^land  i  ivrig  Samtale  med  en  anden,  som  bar 
en  Pakke  under  Armen.  Til  sidst  satte  den 
første  sig  ned  paa  Jorden  og  fremtog  af  Pakken 
eu  Kostume,  der  forbavsede  mig  meget;  det  saae 
nemlig  ud  som  et  Par  Trækstøvler  af  rødt  Klæde, 
dernæst  en  umaadelig  Kappe  af  samme  Stof  med 
lange  vide  Ærmer,  endelig  en  ligeledes  højrød 
Turban,  en  halv  Alen  høj;  men  til  min  endnu 
større  Forundring  trak  han  gemytlig  alt  dette 
paa  midt  i  Menneskevrimlen.  Paa  Forespørgsel 
fik  jeg  da  at  vide,  at  det  var  Chefen  for  Skriverne, 
som  skulde  holde  Regnskab  med  Løbene  og  ud- 
dele Præmierne.  Jeg  vilde  snarere  have  antaget 
ham  for  Skarpretteren.  Efterhaanden  dukkede 
den  ene  efter  den  anden  af  Skriverne  frem  fra 
Tilskuerne,  klædt  ganske  paa  samme  Maade,  kun 
at  Kappen  og  Turbanen  hos  dem  var  af  Schawls- 
tøj.  Der  var  vel  i  det  hele  en  Snes  Stykker 
samlede,  som  toge  Plads  paa  Platformen  lige  over- 
for ved  Siden  af  Officererne,  —  og  nu  skulde 
Løbene  begynde.  De  deri  deltagende  Heste  til- 
hørte   dels   Schahen,    dels  Landets  Stormænd  og 

bleve  redne  af  smaa  Jockeyer  i  Kostumer,  hvis 
Farve  betegner  Hestens  Ejer.  Schahens  Jockeyer 
ere  saaledes  enten  i  rød  Trøje  og  grønne  Ben- 
klæder eller  Guldbrokadestrøje  og  grønne  Ben- 
klæder. —  Præmierne  tilfalde  de  tre,  som  komme 
først  til  Maalet;  første  Præmie  2000  Frcs.,  anden 
1000,  tredje  500,  fjerde  og  femte  250  Frcs.  I 
Følge  gammel  Vedtægt  skulde  en  af  Schahens 
Heste  altid  vinde  første  Præmie,  og  selv  om  en 
af  de  andre  var  forrest,  blev  denne  altid  standset, 
inden  den  naaede  jNIaalet.  Det  lader  dog  til,  at 
man  til  sidst  har  indset,  hvor  latterligt  dette  var ; 
thi  denne  Gang  skete  det  ikke.  Hestene  føres 
nu  frem,  prægtige  Dyr  i  alle  Nuancer  og  A.ter, 
lige  fra  den  skjønne  arabiske  Hingst  med  de 
spillende  Øjne,  den  lange  viftende  Hale  og  Manke, 
til  den  højbenede  magre  Turkomanhest  uden 
Alanke,  eller  den  lille  Pony,  der,  skjønt  uanselig, 
ofte  vinder  Prisen.  Jockeyerne ,  Drenge  i  en 
Alder  af  8 — 16  Aar,  ere  allerede  i  Sadlen,  hver 
iført  sin  Herres  Farver ;  af  dem  vare  især  tre 
iøjnefaldende,  en  fuldstændig  hvid,  kun  med  rød 
Hue,  en  kulsort,  besat  med  Sølvborter,  en  violet 
med  Guldborter;  Hestene  blive  oversprøjtede  med 
Vand,  for  at  fremme  Transpirationen,  og  derefter 
én  for  én  førte  hen  foran  Schahens  Balustrade, 
en  Snor  bliver  spændt  over  Banen  i  hele  dens 
Bredde,  og  Hestene  opstilles  efter  deres  Alder  i 
Række  bag  ved  denne.  Schahen  giver  ved  en 
Haandbevægelse  Signalet  til  »the  start«.  Af  sted 
fare  de  30  Heste,  indhyllede  i  en  Støvsky ;  et 
Øjeblik    efter    ere    de   ude   af  vSyne,  og  kun  ved 

den  ubeskrivelige  Bevægelse,  som  gaar  igjennem 
Folkemængden,  kan  man  følge  deres  Vej.  Der 
foretages  fem  Løb;  de  bedste  Heste  i  det  første 
Løb  gjøre  Touren  rundt  om  Banen  sex  Gange, 
hvilket  paa  det  nærmeste  udgjør  halvtredje  Mil, 
en  i  Evropa  uhørt  Strækning.  Det  næste  Løb 
med  mindre  gode  Heste  er  Banen  fem  Gange 
rundt,  det  fjerde  tre  Gange,  det  femte  og  sidste 
endelig  to  Gange  rundt.  Resultatet  af  denne 
Dags  Løb  var:  Første  Løb  2'-j  Alil  i  27  Min.  8 
Sek.,  andet  2  Mil  i  22  Min.  35  Sek.,  tredje  Løb 
I-:;  Mil  i  17  Min.  45  Sek.,  fjerde  Lob  i'^  Alil  i 
13  Min.  55  Sek.,  femte  Løb  -s  Mil  i  8  Min. 

Imidlertid  ere  Hestene  komne  Banen  en  Gang 
rundt  og  fare  som  en  Hvirvelvind  forbi  Balu- 
straden, for  at  begynde  den  anden  Omgang,  men 
saa  hurtig  løbe  de,  at  det  næsten  er  umuligt  at 
skjelne,  hvilke  der  ere  forrest,  især  da  der  i  Be- 
gyndelsen er  saa  mange ;  efterhaanden  sakke  de 
mindre  gode  Heste  dog  bagud,  ofte  komme  de 
to  til  fem  Minutter  efter  de  andre,  men  blive  da 
udpebne  og  udhujede  af  Tilskuerne,  og  deres 
Jockeyer  maa  til  sidst  under  Latter  og  Drillerier 
trække  sig  ud  af  Arenaen.  Ved  den  femte  Om- 
gang ere  kun  7  å  8  Heste  tilbage  af  de  30,  og 
de  skulle  nu  kæmpe  om  Sejeren.  Aandeløs  følge 
Mængdens  Blikke  de  skumbedækkede  Heste. 
Jockeyerne  gjøre  en  sidste  Kraftanstrængelse, 
med  Ord  og  Piskeslag  opmuntre  de  deres  Gangere, 
som  ogsaa  synes  at  faa  Vinger,  deres  Hove  be- 
røre knap  Jorden  mere,  man  mærker,  at  de  for- 
staa  og  dele  deres  Rytteres  Ærgjerrighed.  Endelig 

er  det  afgjort ;  den  sidste  Tour  er  forbi,  og  de 
lykkelige  Sejerherrer  blive  atter  førte  op  foran 
Schahens  Loge.  Tilstøvede  og  ynkelige  se  de 
ud,  al  Glansen  er  gaaet  af  Atlasket  og  Guld- 
borterne, men  det  tænker  ingen  paa,  alle  tilraabe 
dem  Bifald,  Mængden  træng-er  sig  frem  for  at 
se  et  Glimt  af  Dagens  Helte.  Foran  Schahen 
ligge  fem  Lærredsposer,  som  indeholde  Præmierne. 
»Muschteiderne«,  de  før  omtalte  mystiske  kaftan- 
klædte  Personer,  nærme  sig  nu  hver  med  sit  be- 
skrevne Papir  i  Haanden,  bøje  sig  for  Schahen, 
saa  Hovedet  næsten  berører  Jorden,  og  For- 
manden i  den  højrøde  Dragt  tildeler  nu  hver 
lykkelig  Jockey  sin  eller  rettere  hans  Herres 
Præmie  {hvoraf  dog  Jockeyen  altid  faar  en  Del), 
og  holdende  den  over  sit  Hoved,  i  Triumf,  fører 
han  den  med  sig  ind  i  det  for  ham  bestemte  Telt, 
hvor  han  skal  hvile  paa  sine  velfortjente  Lavrbær. 
Det  næste  Hold  Heste  bliver  ført  frem  og  over- 
stænket med  Vand,  Snoren  spændes,  Schahen 
giver  Signalet,  og  de  fare  afsted;  denne  Gang 
skete  des  værre  det  Uheld,  at  to  smaa  Jockeyer 
faldt  af  og  maatte  bæres  bort,  den  ene  var  endog 
kommen  temmelig  alvorlig  til  Skade.  Naar  man 
betænker,  at  over  loo  Heste  løbe  paa  denne 
Dag,  maa  man  undres  over,  at  Ulykkestilfælde 
indtræffe  saa  sjælden,  især  da  mange  af  disse 
Drenge  som  sagt  kun  ere  8 — 9  Aar  gamle. 
Rigtig  nok  ere  de  saa  at  sige  opfødte  dertil,  og 
hele  Aaret  rundt,  fra  den  ene  Væddeløbsdag  til 
den  anden,  øve  de  Hestene  daglig.  Natten  før 
den  store  Dag  føres  Hestene  uafladelig  omkring 

og  faa  ingen  Hvile.  Under  Løbene  vedblive  Dan- 
serne at  forlyste  Schahen  med  deres  forunderlige 
Fagter  og  Spring,  som  mindst  af  alt  ligner  Dans, 
men  de  Stakler  lejende  intet  bedre.  —  Den  persiske 
F(  rsteminister  havde  ladet  servere  Frokost  for  de 
tilstedeværende  Evropæere  og  præsiderede  selv  i 
sin  evropæiske  sorte  Uniform  med  Guldbrande- 
bourgs  og  Epauletter,  persisk  Hue  og  Sabel.  — 
Dejeuneren  indeholdt  Sardiner,  Trøfler,  Høns  i 
Mayonnaise,  fransk  Vin  etc,  persisk  Brød,  Scher- 
beth  og  persisk  »Turschi«,  d.  e.  Grøntsager,  ned- 
lagte i  Eddike.  Forresten  var  alt  bedækket  med 
tykt  hvidt  Støv,  som  en  naturlig  Følge  af  Vædde- 
løbene, hvortil  desuden  kom,  at  der  netop  den 
Dag  blæste  næsten  en  Storm,  som  egentlig  burde 
have  været  Anledning  nok  til  at  udsætte  det  hele, 
men  Perserne  have  den  forunderlige  Egenskab, 
at  de  ikke  ænse  hele  Ladninger  Støv,  medens 
et  Par  Draaber  Regn  kunne  holde  dem  inde- 
lukkede flere  Dage  som  Myrer  i  deres  Tuer. 
Imidlertid  var  Schahen  med  alle  sine  Hustruer 
taget  bort;  vi  stege  ogsaa  til  Hest  og  rede  hjem 
med  et  levende  Indtryk  af  denne  originale  Fest, 
Persernes  »Asphe  dovoni«. 

Skjønt  Hesten  til  en  vis  Grad  benyttes  som 
Lastdyr  i  Persien,  navnlig  i  de  fugtige  Egne  ved 
det  kaspiske  Hav,  hvor  Æsler  og  Kameler  ikke 
kunne  trives,  er  dog  Kamelen  det  mest  uund- 
værlige Lastdyr,  især  hos  Nomadestammerne, 
hvor  dette  ^>Ørkenens  Skib«  bærer  Telte,  Kvin- 
der, Børn  og  Husgeraad  fra  den  ene  Lejr  til  den 
anden.     Ogsaa  til  Korntransport  er  den  det  mest 

praktiske  Lastdyr,  da  den  med  Lethed  bærer  Byr- 
der paa  4  å  5  Centner;  kun  i  Bjærgegne  er  den 
des  værre  ubrugelig,  da  dens  bløde  Hove  ikke 
taale  de  skarpe  Sten.  Strax  efter  Fødselen  bliver 
det  lille  Dyr  taget  i  Skole,  dets  Fødder  bindes 
sammen,  og  det  bliver  afrettet  til  paa  et  Vink 
at  knæle  ned,  for  at  faa  sin  Byrde  paa.  I  Kara- 
vanerne kjædes  Dyrene  sammen  i  lange  Rækker 
ved  Lænker  fra  den  enes  Hals  til  den  andens 
Hale,  og  det  gjør  et  imponerende  Indtry^k  at  se 
disse  vældige  Dyr  gaa  deres  gravitetiske  Gang 
igjennem  Ørkenen,  animerede  af  Førerens  mono- 
tone Sang;  hører  denne  op,  staar  Flokken  stille, 
og  paa  et  lille  Vink  knæle  alle  ned  og  blive  af- 
læssede. Ogsaa  paa  anden  Maade  gjør  den  gode 
Kamel  sig  nyttig;  om  Foraaret  mister  den  sin 
Uld,  der  bliver  omhyggelig  indsamlet  og  benyttet 
til  Vævning  af  et  tykt  filtagtigt  Stof,  som  tjener 
Nomaderne  baade  til  Teltbeklædning  og  Klæd- 
ningsstykker; skjønt  den  sjælden  bliver  over  g 
Aar  gammel,  udretter  den  i  sin  korte  Levetid 
mere  end  de  fleste  Dyr,  der  opnaa  tre  Gange 
saa  høj  Alder.  Dromedaren  med  én  Pukkel  be- 
nyttes mest  til  Ridning,  da  den  ikke  kan  bære 
saa  tunge  Byrder  som  Kamelen,  men  til  Gjen- 
gjæld  udviser  den  en  Hurtighed  og  Udholdenhed 
i  sit  Løb,  som  gjør  den  særdeles  skikket  til  Ride- 
dyr, i  de  østlige  Provinsers  Sandørkener  endog- 
saa  til  Kurérridt.  —  Æslerne,  disse  de  Rej- 
sendes Skræk  baade  i  Italien  og  i  Ægypten, 
have  i  Persien  rent  skiftet  Karakter,  eller  maaske 
rettere  omvendt,  de  skifte  Karakter  udenfor  deres 

rette  Hjemstavn,  som  Asien  upaatvivlelig  er.  Det 
dovne  Æsel,  der  i  Italien  ikke  rører  sig  af  Stedet 
trods  opmuntrende  Tilraab  og  tørre  Prygl,  er  i 
Persien  ikke  alene  muntert  og  føjeligt,  men  hurtigt 
til  Bens  og  utrætteligt.  Det  er  ligefrem  et  skjønt 
Syn  at  se  disse  nydelige  graa  Dyr  i  hurtig  Trav 
eller  Gallop  fare  hen  ad  Landevejen,  (eller  rettere 
sagt,  ad  de  smaa  Stier,  som  Lastdyrene  efter- 
haanden  træde  til  paa  Sletten),  ofte  med  to  Ryt- 
tere, thi  Mand  og  Kone  eller  to  Søstre  sidde  ikke 
sjælden  i  al  Samdrægtighed  paa  samme  Æsels- 
ryg.  Og  de  store  kridhvide  Æsler  fra  Bagdad! 
Naar  man  ser  dem  med  deres  kloge  Hoved,  det 
pletfrie  hvide  Skind  statelig  skride  frem,  prægtig 
optømmede,  med  guldbræmmede  Fløjelsdækkener, 
forstaar  man,  at  de  kunne  have  kostbare  Hestes 
Værdi,  ja  den  elegante  Haremsdame  foretrækker 
paa  sine  Toure  i  Ba zarer  og  til  sine  næsten  dag- 
lige Besøg  i  Badene  et  fejlfrit  hvidt  Æsel  frem- 
for den  prægtigste  arabiske  Hingst.  Ogsaa  Mul- 
dyrene sættes  højt  i  Persien;  ingen  bærer  med 
større  Taalmod  og  Udholdenhed  de  tunge  Byrder 
paa  Kara vanrejserne,  og  især  i  Bjærgegnene  ere 
de  uforlignelige.  Jeg  husker  saaledes  tydelig  en 
mørk  Nat  paa  en  Sommerrejse  i  Bjærgene,  vi 
havde  forvildet  os,  og  Føreren  vidste  hverken  ud 
eller  ind  mere.  Jeg  befandt  mig  med  to  Børn, 
hvoraf  det  ene  var  sygt,  i  en  Art  Palankin,  som 
bares  af  to  Muldyr.  Pludselig  staa  disse  stille 
og  ville  ikke  et  Skridt  videre ;  endelig  faar  Føre- 
ren dem  dog  ved  Piskeslag  satte  i  Gang  igjen, 
og  et  Øjeblik   efter  viste   sig  Aarsagen  til  deres 

IModstræben ;  vi  vare  ude  i  en  Flod,  som  ingen 
paa  Grund  af  ]Mørket  havde  set.  Heldigvis  var 
Strømmen  hverken  rivende  eller  dyb,  men  Bun- 
den var  saa  fuld  af  Rullesten,  at  det  forreste 
Mulæsel  gled  og  faldt.  Det  bageste  Muldyr  for- 
holdt sig  dog  rolig,  men  Bærestolen  var  jo  halvt 
i  Vand,  og  hvordan  skulde  dens  Beboere  slippe 
ud?  Til  sidst  fandt  Føreren  paa  Raad,  han  slog 
Ruderne  ind,  satte  den  lille  Stige,  som  hørte  til 
Bærestolen,  op  til  Vinduet  og  bar  saa  først  Bør- 
nene, derefter  mig  paa  sin  Ryg  i  Land.  Efter  at 
Bærestolen  saaledes  var  bleven  tom,  kom  den  og 
de  stakkels  Aluldyr  ogsaa  snart  paa  det  tørre, 
men  alt  drev  af  Vand,  saa  der  var  ikke  Tale  om 
at  benytte  den  mere  den  Nat;  min  Mand  maatte 
tage  det  ældste  Barn  foran  sig  paa  Sadlen,  jeg 
tog  det  andet,  og  saaledes  naaede  vi  Karavan- 
seraiet,  som  vi  vare  nærmere  ved,  end  nogen 
havde  anet;  ved  en  pludselig  Omdrejning  af  Vejen 
saae  vi  et  Lys  skinne  og  bleve  Ij^kkelige  over 
saa  snart  at  være  i  Havn. 


Trettende  Kapitel. 

Heligion.    Præster.    Dervischer.    Begravelsesceremonier. 
Begravelsespladse. 


Som  bekjendt  dele  Muhammedanerne  sig  i 
Sunniter  og  Schiiter;  den  væsentligste  Forskjel 
er,  at  Sunniterne,  hvortil  de  fleste  tyrkiske  Folke- 
stammer høre,  betragte  Kalifen  Omar  og  hans 
Efterkommere  som  nedstammende  direkte  fra  Pro- 
feten, medens  Schiiterne  (Perserne)  anse  Kaliferne 
Omar,  Osman  og  Abubekr  for  Usurpatorer  og 
mene,  at  Muhammeds  Svigersøn  Ali  og  dennes 
Sønner  ere  de  eneste  og  sande  Efterkommere, 
ja  Fjendskabet  mellem  disse  to  Sekter  er  lige  saa 
stærkt  som  f.  Ex.  i  sin  Tid  mellem  Hugenotterne 
og  Katholikerne  i  Frankrig.  Det  gaar  saa  vidt, 
at  de  endog  foretrække  en  Kristen  for  en  Muham- 
medaner af  den  anden  Tro;  den  Kristne,  sige 
de,  er  kun  en  Vantro,  men  den  anden  en  Kjæt- 
ter;  i  flere  tyrkiske  Provinser  kan  en  Evropæer 
frit  betræde  Moskeerne,  medens  Schiiterne  paa 
det  strængeste  ere  udelukkede  derfra.  —  Schii- 
ternes  Forgudelse  af  Ali  gaar  saa  vidt,  at  de 
stille  ham  over  Muhammed,  og  medens  Sunni- 
ternes  Troslære  er:  »Der  er  ingen  Gud  uden  én 

Gud,  og  Muhammed  er  hans  Profet«  (»Laa  ilaah 
il  allaah  nmhammed  rasul  allaah«)  føje  Schiiterne 
til  ovenstaaende  »Ali  wali  allaah« :  »Ali  Guds 
Stedfortræder«.  De  betragte  Ali  som  Guds  In- 
carnation  og  tilskrive  ham  store  Mirakler,  i  alle 
Paakaldelser  er  det  Alis  Navn  og  ikke  Muham- 
meds, som  anvendes.  Ogsaa  Husseins  Sønner 
Hussan  og  Hussein  blive  holdte  højt  i  Ære  som 
Martyrer  ;  de  bleve  dræbte  i  Slaget  ved  Kerbe- 
laah,  og  en  hel  Maaned  hvert  Aar,  Moharem- 
maaneden,  gaar  hele  Folket  klædt  i  Sorg,  selv 
den  fattigste  sparer  sammen  hele  Aaret,  for  at 
kunne  kjøbe  en  Sørgedragt  og  for  at  hædre  Mar- 
tyrernes Minde,  og  Passionsskuespil  blive  opførte 
i  Byerne  de  første  ti  Dage  af  Maaneden  i  særlig 
dertil  byggede  Skuespilhuse  (Tekkiéh).  Hassans 
og  Husseins  Lidelseshistorie  lyder  kortelig  saa- 
lunde :  »Da  Hassan  som  Profetens  Efterkommer 
herskede  i  Medina,  blev  han  paa  alle  Maader 
efterstræbt  af  Kongen  af  Syrien,  der  hadede 
Hassan  og  desuden  ønskede  at  komme  i  Besid- 
delse af  hans  Stater.  Flere  Gange  fik  han  Gift 
i  Maden,  men  det  blev  heldigvis  opdaget  i  rette 
Tid ;  en  Gang  kom  en  blind  Tigger  hen  til  ham 
og  bad  om  Tilladelse  til  at  berøre  hans  Klæde- 
bon, for  ved  et  Mirakel  at  faa  sit  Syn  igjen ;  da 
han  var  kommen  nær  nok,  saarede  han  Hassan 
med  et  forgiftet  Vaaben,  som  han  havde  skjult 
hos  sig,  »men  atter  denne  Gang,«  sige  de  gamle 
Krøniker,  »blev  den  helliges  Liv  frelst  ved  at  gyde 
Modgift  i  Saaret.«  Til  sidst  lykkedes  det  dog 
Kongen  at  dræbe  ham.     Medens  Hassan  laa  syg 


i  Medina,  sneg  en  af  hans  forskudte  Hustruer  sigf 
til  hans  Leje  og  blandede  Gift  i  hans  Drikkeskaal. 
Da  han  vaagnede  og  forlangte  en  Læskedrik, 
bød  hans  intet  anende  Søster  ham  Skaalen,  og 
Martyrens  Skæbne  var  afgjort,  han  tømte  den  til 
Bunds  og  døde  under  frygtelige  Kvaler,  efter  at 
have  overdraget  sin  yngre  Broder  Hussein  Re- 
geringen. 

Kongen  af  Syrien  belønnede  Giftblandersken 
med  Gunst  og  store  Gaver,  glad  over,  at  hans 
List  var  lykkedes,  og  den  unge  Hussein  frygtede 
med  rette,  at  Kongen  ikke  vilde  sky  noget  Middel 
til  at  udrydde  alle  Hassans  Slægtninge.  Han 
begyndte  med  Moslim,  Husseins  Fætter,  hvem 
denne  havde  sendt  til  en  nærliggende  stor  By 
for  at  sikre  sig  dens  Indbyggeres  Troskab.  Mos- 
lim blev  fangen,  dræbt,  og  flere  af  dem,  som  havde 
ydet  ham  Tilflugtssted,  bleve  piskede  ihjel ;  endog 
Moslims  smaa  Sønner  bleve  ikke  skaanede;  de 
vare  blevne  skjulte  af  en  Kone  af  Folket,  men 
hendes  Mand  blev  alt  for  fristet  af  den  store  Be- 
lønning, der  var  udlovet  for  deres  Hoveder.  Paa 
Vejen  til  den  føromtalte  By  skar  han  Struben 
over  paa  Børnene  ved  Bredden  af  en  Flod,  kastede 
Legemerne  i  Vandet  og  begav  sig  med  Hovederne 
til  Byens  Guvernør,  for  at  faa  den  udlovede 
Pengesum.  Han  gjorde  imidlertid  Regning  uden 
Vært,  i  det  han  glemte,  at  Byens  Indbyggere 
hørte  til  !Moslims  Tilhængere.  Guvernøren  blev 
rasende,  lod  ^Morderen  lægge  i  Lænker  og  føre 
til  det  Sted,  hvorfra  Legemerne  vare  kastede  i 
Floden.     Her    blev    han    halshugget,    og  hans  og 

Børnenes  Hoveder  overgivne  til  Floden.  —  Syrer- 
kongen sendte  en  Hær  paa  30,000  Mand  mod 
Hussein,  som  havde  forskanset  sig  ved  Evfrat  med 
en  lille  Flok  tro  Tilhængere.  I  to  Dage  modstod 
han  her  Fjendens  Overmagt;  da  vare  næsten 
alle  omkring  ham  faldne ;  han  selv  var,  udmattet 
af  Blodtab,  falden  af  Hesten.  Kongen  sendte 
den  ene  Kriger  efter  den  anden  hen  for  at  dræbe 
ham,  men  saa  snart  de  saae  hans  Ansigt,  turde 
de  ikke  forgribe  sig  paa  Profetens  Dattersøn. 
Da  gik  Solen  ned,  det  var  Bønnens  Time,  og 
Hussein  vendte  sig  mod  Vest  for  at  forrette  sin 
Andagt;  herved  vendte  han  Ryggen  til  sine  An- 
gribere, som  benyttede  dette  Øjeblik  til  at  hugge 
Hovedet  af  ham.  Hussein  var  død,  hans  Til- 
hængere forfulgtes,  og  hans  Floved  blev  paa  en 
Stage  ført  omkring  i  Landet,  hvor  det,  efter  hvad 
man  siger,  overalt  gjorde  Mirakler;  Folketroen 
og  Kjærligheden  fulgte  ham  i  Graven  og  følger 
ham  endnu  den  Dag  i  Dag  med  Taarer  og  Klage- 
raab,  naar  hans  og  hans  Broders  Martyrdom  bliver 
fremstillet  paa  Scenen. 

En  anden  vigtig  Forskjel  mellem  Sunniter 
ogSchiiter  er,  at  hine  aldrig  forrette  Gudstjeneste 
i  et  Rum,  hvor  der  overhovedet  findes  Afbild- 
ninger af  Mennesker  eller  Dyr,  man  ser  dem  før 
Bønnen  tilhylle  alle  Billeder  i  Værelset.  Schii- 
terne  derimod  ynde  Billeder,  og  i  mange  Huse 
finder  man  Portræter  af  Ali,  ja  vSchahen  mener 
endog,  at  han  ejer  det  eneste  Portræt,  som  virke- 
lig er  malet  direkte  efter  den  hellige  Mand;  det 
lille  Emaillebillede    opbevares  i  et  Guldskrin,    og 

naar  dette  føres  gjennem  Værelset,  bøje  alle  sig 
mod  Jorden,  selv  Schahen  gjør  en  dyb  Bøjning 
for  det  hellige  Skrin.  —  ]\Iuselmandens  Bøn  be- 
høver ikke  nødvendigvis  at  holdes  i  Moskeen, 
ethvert  Sted  i  Huset  eller  paa  Landevejen  er  lige 
helligt  til  Bønnen,  naar  den  bedende  kun  har 
Vand  til  at  vaske  Arme  og  Hænder,  thi  dette  er 
en  absolut  Nødvendighed.  Bønnen  foretages 
offentlig,  og  Muezzinen  fra  Tagene  kalder  fem 
Gange  om  Dagen  de  troende  til  Bøn,  enhver 
forretter  den  da  der,  hvor  han  i  det  Øjeblik  be- 
finder sig,  enten  det  er  paa  en  Trappegang,  i 
Haven  eller  hvor  som  helst  ellers.  Den  bedende 
lader  sig  heller  ikke  forstyrre  af  noget  eller  nogen ; 
selv  om  Schahen  gaar  forbi  en  Tjener,  lader 
denne  sig  ikke  i  mindste  Maade  anfægte  deraf, 
—  Pilegrimsrejser  (Ziaarat)  overhovedet  ere  Per- 
serne store  Yndere  af,  dog  drage  de  sjælden  til 
Mekka,  da  Rejsen  er  saa  lang  og  farlig,  at  de 
færreste  have  Taalmod  og  Pengemidler  til  at 
modstaa  de  med  en  saadan  Rejse  forbundne  Be- 
sværligheder. Pilegrimsfarten  til  Mekka  lægges 
enten  over  Constantinopel  og  Kairo  eller  over 
Tauris  og  Damaskus,  for  ikke  at  drage  gjennem 
Ørkenerne,  hvor  Beduinerne  ligge  paa  Lur  efter 
Rov.  Er  en  Pilegrim  naaet  til  og  atter  vendt 
tilbage  fra  Profetens  Fødested,  faar  han  Titel  af 
»Hadji«  og  staar  højt  i  Anseelse.  Kerbelaah, 
hvor  Hussein  blev  myrdet,  og  Mesched  ere  de 
to  Steder,  hvortil  Perserne  hyppigst  valfarte,  da 
de    ligge    indenfor  Landets    egne   Grænser,    selv 

Kivinder  og  Børn  deltage  i  disse  Valfarter;  tit 
ser  man  saadanne  Karavaner  drage  gjennem 
Byerne  med  en  blodrød  Fane  i  Spidsen ;  alle  vide 
heraf  Togets  Bestemmelse  og  give  Deltagerne 
Velsignelser  og  Ønsker  om  en  lykkelig  Hjem- 
komst med  paa  Vejen. 

Præsterne  i  Persien  ere  egentlig  fremkomne 
lidt  efter  lidt,  have  saa  at  sige  selv  dannet  deres 
Kaste ,  thi  Religionens  Overhoved  havde  ikke 
indsat  Præster ;  ligesom  Bønnen  kan  fremsiges  et 
hvilket  som  helst  Sted,  saaledes  gaar  det  ogsaa 
med  Gudstjenesten  overhovedet.  Kun  fordi  Ko- 
ranen, der  ogsaa  indeholder  Orientalernes  Love, 
er  affattet  paa  Arabisk,  og  Ceremonierne  fordre, 
at  Ritualerne  skulle  fremsiges  paa  et  korrekt  og 
rent  Sprog,  er  Præsteskabet  efterhaanden  op- 
staaet,  i  Begyndelsen  altsaa  af  Mænd,  som  paa 
Grund  af  nøje  Kjendskab  til  det  arabiske  Sprog 
fik  Hævd  paa  at  udlægge  og  forklare  Koranen. 
Imidlertid  tiltog  de  sig  mere  og  mere  Magt,  for- 
trængte de  verdslige  Dommere,  Kadierne,  og  satte 
sig  i  deres  Sted,  forfalskede  Testamenter,  tog 
imod  Bestikkelser,  udlaante  underhaanden  Penge 
til  Aagerrenter,  osv.  Især  sikrede  de  sig"  de  lavere 
Folkeklassers  Vedhængen,  i  det  de  oprettede  be- 
skyttende Asyler  for  baade  smaa  og  store  For- 
brydere. Indtægterne  fra  Moskeerne  og  de  God- 
ser, der  høre  til  disse,  tilfalde  Præsterne,  som 
desuden  ved  rige  Giftermaal  søge  at  skaffe  sig 
endnu  større  Formuer,  kort,  de  ere  i  lige  saa 
stort  Forfald  som  Størsteparten  af  den  katholske 

Præstestand.  De  tre  ypperste  af  Præsterne  skulle 
udvælges  af  Profetens  Efterkommere,  men  alle 
andre  stamme  fra  Folket  og"  behøve  kun  at  være 
lærde,  med  Literaturen  fortrolige  Mænd,  dog 
disse  ere  ikke  saa  overordentlig  hyppige  i  Per- 
sien. Hos  Nassereddin  Schah,  hans  Fader  og 
hans  Bedstefader  stod  Præsteskabet  ikke  i  Gunst, 
Asylretten  for  Forbrydere  blev  ophævet,  og 
mange  andre  af  deres  Rettigheder  afskaffede. 
Muhammedanernes  Munke,  om  man  kan  kalde  dem 
saa,  Dervischeme,  (Tiggermunke  er  det  snarere), 
disse  interessante  Fremtoninger,  drapperede  i 
Tigerskind  eller  sorte  langhaarede  Faareskind 
med  en  udhulet  Kokosnød  til  at  indsamle  Penge 
i  og  en  lang  Knortekjæp,  hvori  Guds  og-  Pro- 
fetens Navn  og  mangfoldige  Skriftsprog  af  Kora- 
nen ere  udskaarne ;  disse  solbrændte,  senestærke 
Karle  med  gnistrende,  halvvanvittige  Øjne,  langt 
uredt  Haar  ned  ad  Nakken  og  Tænder  saa  skin- 
nende hvide  som  et  Rovdyrs,  udgjøre  ret  et  ind- 
bydende Æmne  for  en  Malers  Pensel,  og  man 
forstaar,  at  den  berømte  ungarske  Rejsenda  Vam- 
béry  netop  har  valgt  denne  Forklædning  til  sine 
vidtstrakte  Fodrejser;  thi  ingen  kan  bedre  enden 
Dervisch  trænge  ind  i  alle  Forhold  og  slutte  Be- 
kjendtskaber  med  alle;  han  bliver  modtaget  og 
beværtet  alle  Vegne,  paa  Gader  og  Torve  flokkes 
de  æventyrlystne  Orientalere  om  ham,  for  at  høre 
Tusend  og  én  Nat  eller  Beretninger  om  hans 
Rejser  og  Æventyr.  Hans  Kokosskal,  som  gaar 
rundt  efter  Fortællingens  Slutning,  kommer  altid 

vel  fyldt  tilbage  til  sin  Ejermand.  Ofte  opslaar 
en  Dervisch  sit  lille  Lædertelt  uden  for  en  eller 
anden  Rigmands  Bolig  og  forbliver  der  i  Maa- 
neder,  bespises  fra  dennes  Bord  og  faar  desuden 
Pengegaver.  Ingen  vover  at  jage  ham  bort,  han 
bringer  Lykke  til  Huse,  mener  man,  og  den  gode 
Dervisch  nyder  Frugten  af  de  andres  Overtro. 
De  fleste  af  disse  Lediggængere  ryge  Opium  eller 
vel  endog  »Bang«,  det  samme  som  Tyrkernes 
Hachschisch,  tørrede  indiske  Hampeblade,  som 
ryges  i  Calianen  og  frembringer  en  endnu  stær- 
kere Rus  end  Opium ;  alt,  hvad  den  berusede  ser 
og  hører,  er  overdrevet,  den  menneskelige  Stemme 
forekommer  ham  som  Torden,  de  smaa  Sten  paa 
Vejen  synes  ham  store  Klippeblokke,  som  han 
knap  kan  springe  over,  en  lille  Rendesten  er  for 
ham  en  Flod,  som  han  ikke  kan  komme  over 
uden  Baad.  Paa  Grund  af  denne  sørgelige  Last 
opnaa  Dervischerne  ikke  nogen  høj  Alder,  hvad 
der  jo  i  øvrigt  ikke  er  noget  Tab  for  Landet. 

Jeg  vil  nu  føre  Læseren  til  et  Sørgehus,  hvor 
Husets  Herre  ligger  paa  sit  Yderste.  Han  véd 
det  og  venter  med  den  Resignation,  som  Troen 
paa  en  forudbestemt  Skæbne  giver  alle  Muham- 
medanere,  paa  sin  sidste  Time.  Han  véd,  at  Slægt- 
ninge ville  sørge  for  hans  Børn,  at  hans  Kone 
eller  Koner  snart  finde  sig  en  anden  Mand,  hans 
Formues  Fordeling  er  alt  bestemt  ved  Landets 
Love,  han  selv  bortskjænker  kun  i  sine  sidste 
Øjeblikke  nogle  smaa  Summer  til  veldædige  Øje- 
med   og  fastsætter   en  større  Sum  til  Udgifterne 


2o6 


ved  at  føre  hans  Lig  til  et  af  de  hellige  Grav- 
steder ;  de  fleste,  som  kunne  overkomme  det,  give 
disse  Penge  for  at  hvile  i  hellig  Jord.  Paa  Rej- 
ser i  Persien  kan  man  af  og  til  møde  saadanne 
Dødskaravaner.  som  bringe  Ligene  til  de  hellige 
Steder  Kerbelah,  Mesched  eller  Kum.  Enhver 
død  bliver  først  jordet  paa  den  nærmeste  Be- 
gravelsesplads og  senere,  naar  en  Karavane  er 
ordnet,  for  at  begive  sig  paa  Marschen,  bliver 
Liget  atter  opgravet,  indhyllet  og  indsyet  i  tykt 
Filt,  to  Brædder  surres  fast  omkring  det,  og  det 
bindes  paa  Muldyrets  Ryg.  Disse  Ligtransporter 
ere  altid  skadelige,  især  om  Sommeren,  ved  de 
skrækkelige  Uddunstninger,  som  man  har  Exem- 
pler  paa  have  fremkaldt  Epidemier,  men  Folkets 
Fanatisme  paa  dette  Punkt  er  aldeles  uovervinde- 
lig; alle  Forsøg,  som  have  været  gjorte,  for  at 
forbyde  Dødskaravanerne,  have  vist  sig  unyttige, 
og  greb  man  til  strængere  Forholdsregler,  gjorde 
Befolkningen  Oprør ;  at  ligge  begravet  i  Nær- 
heden af  et  Sted,  hvor  en  Profet  eller  Martyr  er 
jordet,  er  og  bliver  næsten  en  Salighedssag  for 
Perserne. 

Grædekvinderne  begynde  deres  Forretning, 
saa  snart  den  døende  har  draget  det  sidste  Suk. 
Med  Hyl  og  Skrig  fare  de  som  besatte  omkring 
i  Værelset,  afrive  Haaret,  slaa  sig  for  Brystet  og 
i  Ansigtet  med  knyttede  Hænder,  medens  Taa- 
rerne  strømme  ud  af  Øjnene;  jo  mere  Støj,  des 
større  er  Sorgen ;  man  kan  næsten  sige,  at  deres 
Taarer  betales  efter  Vægt,  thi  jo  højere  Betaling 

de  faa ,  desto  rigeligere  rinde  Taarestrømmene. 
En  eller  højst  et  Par  Dage  varer  Kvindernes 
Klagesang,  thi  i  Persien  foregaar  Begravelsen 
hurtigst  mulig,  undtagen  hvis  Døden  er  frem- 
kaldt ved  Mord ,  thi  da  søge  Slægtninge  at 
beholde  Liget,  saa  længe  det  lader  sig  gjøre,  for 
om  muligt  før  Begravelsen  at  udfinde  Morderen  og 
overgive  ham  til  Blodhævnen.  Til  Begravelsen 
indbydes  alle  mandlige  Slægtninge  og  Venner; 
Liget  lægges  paa  en  Baare,  tildækkes  med  et 
mere  eller  mindre  kostbart  Schawl  og  bæres  af 
de  indbudne  under  en  monoton  Klagesang  til 
»Ligtvætningshuset«  (Murdeschurchaaheh) ,  hvor 
Ligvaskerne  modtage  og  to  den  døde,  et  .Stykke 
Kamfer  lægges  ham  i  Munden,  og  han  indhylles 
i  et  stort  Lagen,  som  er  tæt  beskrevet  med  ara- 
biske Skriftsprog  af  Koranen.  Den  mumieagtige 
Skikkelse  bliver  derpaa  atter  i  højtideligt  Optog 
ført  til  Graven  og  nedsænket  i  denne,  med  An- 
sigtet vendt  mod  Mekka,  den  hellige  Stad.  Slægt- 
ninge og  Venner  indfinde  sig  hos  de  efterlevende, 
for  at  kondolere,  og  blive  beværtede  med  det 
bedste.  Huset  formaar.  Selv  Schahen  sender  en 
Stedfortræder  for  at  kondolere,  hvis  den  afdøde 
har  beklædt  et  højere  Statsembede ,  og  Hans 
Majestæt  er  ofte  meget  naadig  mod  efterladte 
Sønner,  f.  Ex.  lader  han  Sønnen  arve  Faderens 
Embede,  hvorved  fem — sexaarige  Generaler  og 
Oberster  ikke  høre  til  Sjældenhederne. 

Begravelsespladsene    minde    ikke    i    mindste 
Maade    om    vore     hyggelige     blomstersmykkede 

Kirkeg-aarde,  hvor  alt  aander  Fred,  og"  hvor  man 
kun  af  de  mange  Ligsten  véd,  at  det  er  de 
dødes  Hvilested.  Man  aner  ikke,  hvad  det  er, 
naar  man  i  Nærheden  af  en  By  i  Persien  rider 
over  en  Begravelsesplads,  før  man  ser  en  Knok- 
kel stikke  frem  af  Jorden,  eller  et  Dødningehoved 
griner  En  i  Møde.  Ingen  Indhegning,  ingen  Minde- 
sten angiver  Stedets  Bestemmelse,  om  Sommeren 
derimod  kan  man  i  den  hedeste  Tid  gætte  sig 
dertil  af  de  mefitiske  Dunster,  som  hidrøre  fra, 
at  Ligene  kun  blive  begravede  V'2  å  i  Alen  dybt. 
Derfor  hører  man  ogsaa  om  Natten  vilde  Hyl 
og  Tuden  fra  Begravelsespladsene  og  kunde 
fristes  til  at  tro  paa  Spøgelser,  naar  man  ikke 
vidste,  at  det  er  Schakaler,  Hyæner  og  forsultne 
Gadehunde,  som  have  opkradset  et  nylig  be- 
gravet Lig  og  stille  deres  Sult  derpaa.  Nærmer 
man  sig,  forstummer  Lyden,  de  fejge  Schakaler 
og  Hyæner  flygte,  saa  snart  Mennesket  kommer ; 
men  det  maa  i  Sandhed  ikke  være  hyggeligt, 
naar  de  efterladte  indfinde  sig  ved  Graven  nogle 
Dage  efter  for  at  forrette  de  foreskrevne  Bønner, 
og  de  da  kun  finde  lemlæstede  Rester  af  den 
afdøde. 

Evropæerne  have  deres  egen  Kirkegaard  i 
Persiens  vigtigste  Byer :  Tebris,  Teheran,  Ispahan 
og  Schiraz ;  de  ere  indhegnede  med  en  høj  Mur, 
beplantede  med  Træer  og  opfyldte  med  Grav- 
monumenter, ganske  som  hjemme.  Det  er  ikke 
saa  faa,  hvis  Navne  ere  indhuggede  her  og  som 
aldrig  mere  have  gjenset  deres  Fædreland ;  de 
fleste,    navnlig    blandt   Videnskabsmændene,    ere 

bukkede  under  for  de  Klimatsygdomme ,  som 
deres  lange  Rejser  til  alle  Tider  af  Aaret  let 
udsætte  dem  for;  men  i  det  hele  taget  er  Døde- 
ligheden blandt  Evropæerne  ikke  saa  stor  i  Per- 
sien, som  f .  Ex.  i  Vestindien,  Ostindien  eller  andre 
asiatiske  Lande. 

Fjortende  Kapitel. 


Eeligiøse  Fester.  —  Ramazanen.  —   Offerfest.     -  Mohar- 

rem.  —  Passionsskuespil.  —   Den  21de  Marts,    Persernes 

Nyaarsfest.  —   Schahens  Tronsal.  —  Salameu. 


I  et  Land  som  Persien,  hvis  Befolkning  lever 
i  Øjeblikket  og"  kun  higer  efter  at  fordrive  Tiden 
paa  bedste  iNIaade,  er  det  rimeligt,  at  Folkefester 
ere  hyppige,  og  Østerlændernes  Religion  yder 
rig  Anledning  til  at  give  Fantasien  og  Pragtlysten 
Tøjlen  i  den  Retning.  Dog  nøjes  de  gode  Per- 
sere ikke  alene  med  de  aarlige  Fester  og  med 
den  ugentlige  Hviledag,  Fredagen;  Haandvær- 
kerne  f.  Ex.  benytte  enhver  Dag,  som  de  under 
et  hvilket  som  helst  Paaskud  kunne  tage  sig  fri, 
til  at  drive  om  i  Bazarerne  eller  besøge  en  eller 
anden  berømt  Moské,  hvor  de  da  tilbringe  hele 
Tiden  med  Bøn  og  Andagt,  rigtig-  nok  tit  afbrudt 
af  Kaffedrikning  og  Calianrøgning,  der  ganske 
gemytlig  gaar  for  sig  ved  Indgangen  til  Moskeen. 
—  Selv  Ramazanen,  den  Alaaned,  da  alle  Musel- 
mænd  faste,  kunde  man  fristes  til  at  antage  for 
et  Raffinement,  for  at  de  kunne .  have  desto  mere 
Fornøjelse  af  at  fraadse  bag  efter.  I  denne  Maaned 
standse   alle   Forretninger,    hele  Dagen  igjennem 

ere  Gaderne  næsten  øde,  Bazarerne  staa  tomme, 
Arbejdet  hviler,  alle  sove,  indtil  Kanonskuddet 
ved  Solnedgang  dundrer  over  Byen  og  kalder 
de  forsultne  til  Maaltidet;  da  begynder  Livet  at 
røre  sig,  op  ad  alle  Skorstene  vælter  Røgen,  inde 
i  Gaardene  løbe  Tjenere  og  Slavinder  i  Travlhed 
om  med  fyldte  Fade  og  Gryder,  og  alle  Hænder 
komme  i  Bevægelse  for  hurtigst  mulig  at  faa 
Mad  og  Drikke  sat  til  Livs.  De  rige  lade  ud- 
dele Føde  til  Tiggere  og  fattige,  som  flokkes 
ved  Dørene ;  herved  gjøre  de  en  Gjeming,  som 
senere  kommer  dem  til  gode  i  Paradiset;  for 
Resten  tage  de  mere  velhavende  det  som  oftest 
ikke  saa  strængt  med  Fasten.  I  Smug  gaar 
Piben  og  Tekoppen  omkring,  men  efter  Religio- 
nens Forskrifter  maa  intet  nydes,  ikke  engang 
Vand,  mellem  Solopgang  og  Solnedgang.  De 
lavere  og  fattigere  Klasser  overholde  strængest 
Reglerne,  og  hele  Aaret  spare  de  sammen  til 
denne  Maaned  for,  naar  Kanonskuddet  lyder,  ret 
at  kunne  spise  sig  mætte  i  et  godt  Maaltid.  Hele 
Natten  er  der  Liv  og  Lystighed  paa  Gaderne, 
Bygningerne  illumineres  med  smaa  kulørte  Olie- 
lygter, alle  Kaffehuse  ere  fulde  af  Gjæster,  og 
inde  i  Husene  er  der  Musik  og  Dans  til  langt 
ud  paa  Natten,  lige  til  den  røde  Stribe  i  Øst  for- 
kynder Solens  Nærmelse ;  da  forstummer  Lystig- 
heden, Sengen  redes,  Kanonen  lyder,  og  vSolen 
staar  op  over  en  slumrende  By.  Saaledes  gaar 
Ramazanmaaneden  for  dem,  som  overholde  Fasten, 
der  imidlertid  ikke  er  bindende  for  de  syge ;  men 
heraf  følger  ogsaa,    at  nogle   omgaa  Religionens 

Forskrifter  og  foregive  et  Ildebefindende;  dog 
maa  de  saa  senere  faste  det  samme  Antal  Dage 
i  en  anden  Maaned.  —  Offerfesten,  Aide  Gurbun, 
fejres  til  Minde  om  Abrahams  Offer,  kun  med 
den  Forskjel,  at  Muhammedanerne  sætte  Ismael  i 
Steden  for  Isak.  Paa  denne  Dag  slagter  enhver 
Familie  Offerlam  og  Faar,  flere  eller  færre  efter 
enhvers  Evne,  men  der  gives  ingen  ordentlig 
Familie,  hvor  ikke  i  det  mindste  ét  Faar  ofres; 
store  Hjorde  af  Offerdyr  drives  ind  i  Byerne,  og 
Kjød  er  i  de  Dage  tilstede  i  en  saadan  Overflod, 
at  ikke  alene  alle  fattige  gratis  afhente  de  daar- 
ligere  Partier  af  Dyret,  men  selv  Hunde  og  Scha- 
kaler  kunne  ikke  faa  deres  Andel  opædt  saa  hur- 
tig, at  ikke  meget  bliver  liggende  og  forraadner 
paa  Gader  og  Torve  og  fremkalder  Epidemier, 
naar  Offerfesten  falder  i  den  hede  Sommertid.  — 
Selv  Schahen  tager  Del  i  den  almindelige  Ofring ; 
nu  ofrer  han  egenhændig  kun  nogle  Faar,  men 
tidligere  dræbte  han  en  Kamel,  som  udsmykket 
og  med  stor  Festlighed  og  Musik  blev  ført  gjen- 
nem  Byen  hen  paa  et  stort  Torv,  hvor  Ofringen 
foregik.  Endnu  i  vore  Tider  bliver  Kamelen  i 
Optog  ført  gjennem  Byen,  men  Schahen  har  over- 
draget sin  abrahamske  Rolle  til  en  nær  Slægt- 
ning. Saa  snart  den  stakkels  Kamel  blødende 
falder  til  Jorden,  selv  om  den  ikke  er  død  endnu, 
styrter  den  forsamlede  Pøbel  sig  over  den  med 
Dolke  og  Knive,  for  med  List  eller  Magt  at 
komme  i  Besiddelse  af  et  Stykke  Kjød  af  den 
hellige  Kamel;  dette  bliver  tilberedt  og  med 
Andagt    spist     af   de    fanatiske    IMuselmænd.     — 

]\loharrem-  og  Nyaarsfesten  ere  de  vigtigste  Høj- 
tider i  Aaret,  dem,  hvor  der  ødsles  mest  paa  alle 
Maader,  og  ikke  én  Dag,  men  mange  Dage  i 
Træk ;  Moharrem  varer  g  Dage,  og  Novruz  (Ny- 
aar)  ikke  mindre  end  13.  Til  Grund  for  Mohar- 
remsfesten  ligger,  som  sagt,  Profetens  Datter- 
sønners Husseins  og  Hassans  Mord ;  her  vil  jeg 
navnlig  give  et  Billede  af  de  Passionsskuespil, 
som  udgjøre  en  Del  af  Festen  og  afholdes  i  store, 
dertil  særlig  byggede  Theatre  eller  Cirkus,  nogle 
opførte  paa  Schahens  Bekostning ,  andre  ved 
Legater  stiftede  af  Rigmænd,  som  i  deres  Døds- 
time have  haabet  at  tilkjøbe  sig  Salighed  ved  at 
bortskjænke  Penge  i  et  veldædigt  Øjemed.  I 
hele  Maaneden  Moharrem  gaar  enhver,  der  paa 
nogen  Maade  kan  overkomme  det,  klædt  i  Sort 
fra  Top  til  Taa ;  jeg  har  set  Tyende  af  begge 
Kjøn,  som  hellere  spiste  tørt  Brød  til  Maaltiderne, 
blot  for  at  kunne  spare  sammen  til  en  Sørge- 
dragt ;  denne  Iver  er  naturligvis  lige  saa  meget 
en  Forfængelighedssag  som  Pietetsfølelse.  De 
ti  første  Dage  af  Moharremmaaneden  ere  især 
hellige,  og  de,  som  ret  ville  vise  deres  Andagt, 
holde  stræng  Faste  i  disse  Dage,  rage  og  vaske 
sig  ikke,  alle  Forretninger  standse,  og  Rejser  fore- 
tages aldrig  i  denne  Tid,  kort  sagt,  alt  forkynder 
den  dybeste  Sorg,  og  alle  Ansigter  bære  Udtryk 
deraf,  hvad  enten  dette  er  paa  Skrømt  eller  virke- 
lig følt.  I  fri  Luft,  hvis  Vejret  tillader  det,  eller 
ogsaa  under  større  Telte,  holdes  gudelige  For- 
samlinger, hvor  Koranen  forelæses,  og  især  for- 
tælles Hassans  og  Husseins  Lidelseshistorie  atter 

og  atter,  en  tætsluttet  Tilhørerkreds  omgiver  Mol- 
lahen  (Præsten),  og  deres  Sindsbevægelse  giver 
sig  til  Kjende  ved,  at  de  slaa  sig  for  Brystet  og 
udstøde  dybe  Suk,  som  endog  stige  til  høje  Ve- 
klager, naar  Tildragelsen  er  ret  levende  beskrevet. 
Hele  den  lavere  muhammedanske  Befolkning 
færdes  i  disse  Dage  paa  Gaderne,  enten  for  at 
begive  sig  til  eller  fra  Forelæsningerne  eller  for 
at  betragte  de  talrige  Optog.  Fanatikere  gaa 
omkring  i  store  Flokke,  lænkede  sammen  med 
tunge  Jærnkjæder,  som  de  raslende  slaa  imod 
hinanden,  tage  skarpe  Sten  op  af  Jorden  og  under 
Raabet:  Hussein!  jaa!  Hassan!  slaa  de  sig  for  det 
nøgne  Bryst,  indtil  Huden  sønderrives  og  Blodet 
pibler  frem.  De  bede  om  Almisse,  hvor  de 
komme  frem,  og  ingen  nægter  at  give  milde 
Gaver  til  disse  Martyrer,  som  lide  til  Minde  om 
Profetens  Efterkommere.  Tilskuerne  beundre 
dem  og  deltage  i  deres  Raab :  Hussein!  jaa!  Has- 
san! Hussein!  jaa!  Hassan!  Lyden  forplantes 
fra  Mund  til  Mund,  saa  man  i  lang  Afstand  kan 
høre  Processionen  nærme  sig.  For  Kristne  og 
Jøder  er  det  ikke  raadeligt  at  vise  sig  i  de  Kvar- 
terer af  Byen,  hvor  der  er  mange  forsamlede  og 
hvor  der  er  Rimelighed  for,  at  Processionerne 
ville  optræde,  thi  Deltagerne  og  Tilskuerne  ere 
ofte  i  en  saa  ophidset  Sindstilstand,  at  de  gjærne 
kunne  føle  sig  fristede  til  at  kaste  Sten  paa  de 
vantro  Hunde,  som  gjøre  Luften  uren  ved  deres 
Aande.  Persere  af  de  højere  Stænder  fejre 
Dagen  paa  en  mere  stille  Maade  i  Hjemmet  eller 
begive  sig  til  deres  rigtudsmykkede  Loge  i  Scha- 

hens  »Tekkiéh<<;  (Theater).  Hjemme  holdes  Fore- 
læsninger af  høje  Gejstlige  for  en  mindre  Kreds 
af  andægtige.  Tiden  fra  4  til  10  tilbringes  med 
Samtaler,  som  altid  dreje  sig  om  Martyrerne  og 
deres  Liv;  Saadis  og  Hafez's  Poesier  om  dem 
oplæses  og  udlægges,  og  Andagten  slutter  med 
en  Bøn.  Den  tiende  og  højtideligste  Nat  til- 
bringes helt  i  Bøn.  Schahen  og  Rigmændene 
uddele  ogsaa  store  Almisser  i  de  Dage;  hele 
Æselsladninger  af  Brød  og  Persernes  Nationalret 
Pillau  sendes  til  Byens  største  Moskeer,  for  ved 
Solnedgang  at  uddeles  blandt  de  mange  fattige, 
som  samle  .sig  ved  Indgangen.  Ved  hele  denne 
nationale  Fest  ere  dog  Passionsskuespillene  det 
interessanteste  og  tillige  det,  som  vi  Evropæere 
bedst  kunne  faa  et  tydeligt  Indblik  i  fra  de  til- 
gitrede Privatloger,  hvor  der  alene  kan  være 
Tale  om,  at  Evropæeren  kan  være;  thi  fik  nogen 
Anelse  om  en  saadans  Tilstedeværelse,  vilde  han 
knap  være  sikker  under  selve  Schahens  Beskyt- 
telse. Jeg  og  to  andre  evropæiske  Damer  vare 
indbudne  af  Favoritinden  selv  til  i  hendes  Loge 
at  overvære  Festlighederne  og  ved  samme  Lej- 
lighed til  for  første  Gang  at  tale  med  hans  Maje- 
stæt ;  Schahens  Loge  er  nemlig  Dør  om  Dør  med 
Favoritindens,  saa  at  han  altid  aflægger  hende 
et  Besøg  under  Forestillingen.  Schahens  Theater 
ligger  saaledes,  at  det  mod  Slotshaven  har  en 
Privatindgang  for  alle  Palaiets  Beboere  og  for 
Publikum  en,  som  vender  ud  til  Gaden.  Vi  blive 
naturligvis  i  al  Hemmelighed  førte  gjennem  Slot- 
tet, Slotshaven   og   alle    de   kongelige  Gemakker 

og  faa  derved  Lejlighed  til  at  se  den  nybyggede 
Spejlsal  og  Skatkammeret,  som  ellers  er  lukket 
for  dem,  der  bese  Slottet.  Spejlsalen  er  beklædt 
med  Spejle  fra  øverst  til  nederst  og  har  en  pragt- 
fuld guldbeslaaet  Trone.  I  Midten  af  Værelset 
er  et  stort  Bassin,  skjønt  udarbejdet  af  evropæiske 
Haandværkere,  der  ved  denne  Fortjeneste  i  nogen 
Tid  have  fristet  Livet,  efter  at  have  været  nær 
ved  at  dø  af  Sult.  Som  saa  mange  andre  troede 
de,  ved  at  komme  til  Persien,  at  betræde  Tusend 
og  én  Nats  Land  med  »Sesam !  luk  dig  op  !<r<  og 
Aladdins  Lampe,  men  Persiens  Fattigdom  tillige 
med  Beboernes  Foragt  for  Evropæerne,  de  kristne 
Hunde,  som  de  ret  kunne  give  Luft  over  for  fat- 
tige afhængige  Haandværkere,  fik  de  snart  at 
føle  og  vare  glade  ved  at  kunne  spare  Penge 
nok  sammen  til  at  vende  hjem  til  Fædrelandet. 
—  Vi  ere  imidlertid  komne  langt  bort  fra  Skat- 
kammeret, som  gjemmer  alle  Schahens  Kostbar- 
heder; Side  om  Side  staa  solide  Kasser,  hvori 
Kronjuveler,  juvelbesatte  Vaaben  og  ægte  Stene 
opbevares.  Schahens  største  Diamant  »aaria  nur« 
er  den  største,  men  ikke  den  skjønneste  Ædel- 
sten, som  findes ;  flad  og  bred,  og  ikke  slebet  i 
Facetter,  ligner  den  mest  en  klar  Istavle ;  af  Sma- 
ragder, Rubiner  og  Perler  derimod  findes  der 
pragtfulde  og  velslebne  Exemplarer,  som  Schahen 
afvexlende  lader  indfatte  i  forskjellige  Smykker 
eller  Drikkekar.  Alle  disse  Herligheder  ligge 
her  som  døde  Skatte,  der  kun  ved  særlig  festlige 
Lejligheder,  maaske  kun  én  Gang  om  Aaret  ved 
Nyaarsfesten,  se  Dagens  Lys ;  man  kommer  uvil- 

kaarlig  til  at  tænke  paa,  hvor  meget  bedre  for 
Landets  og  Folkets  Vel  det  var,  om  Schahen  an- 
vendte en  Del  af  de  her  og  som  Guld  og  Sølv 
Kjældrene  opbevarede  Millioner  til  at  bringe 
Orden  i  Landets  ødelagte  Finanser,  men  paa  dette 
Punkt  er  han  ubevægelig.  Skatkammeret  ligg"er 
omgivet  af  andre  Værelser,  for  at  være  mindre 
udsat  for  Tyve.  Endelig  naa  vi  ud  i  Haven  med 
de  smukke  Springvand  og  høje  frodige  Plataner. 
Ved  Enden  af  den  lange  Allé  midt  for  Slottet 
er  Theatrets  Indgang;  Døren  er  lille.  Forhallen 
sort  som  Natten.  Op  ad  bælgmørke  Trapper 
stavre  vi ;  Trinnene  ere,  som  overalt  i  Persien,  saa 
høje,  at  man  mindes  om  Pyramiderne  i  Ægypten, 
hvor  der  maa  en  Araber  paa  hver  Side  til  at 
hjælpe  den  rejsende  op.  Jeg  maa  her  paa  en 
Maade  tjene  som  Araber,  thi  en  ældre  tyk  engelsk 
Dame  har  faaet  fat  i  min  Kjole  og  synes  saa 
godt  om  denne  Støtte,  at  hun,  trods  gjentagne 
Opfordringer,  ikke  giver  Slip,  og  saa  beklager 
hun  sig  oven  i  Kjøbet  over  den  besværlige 
Trappe,  saa  at  jeg  faar  den  største  Lyst  til  med 
en  Kraftanstrængelse  at  rulle  hende  ned  ad  den. 
Vore  persiske  Ledsagerinder  ere  derimod  ikke 
forknytte,  de  ere  jo  kjendte  med  Lokaliteterne  og 
hindres  desuden  ikke  af  Klædedragten,  da  denne 
kun  naar  dem  til  Knæene,  og  med  den,  om  jeg 
saa  maa  sige,  instinktmæssige  Egoisme,  vi  alle 
føle,  i  det  vi,  naar  noget  falder  os  let,  ikke  tænke 
paa  den  Vanskelighed,  det  kan  have  for  andre, 
tilbyde  de  os  ingen  Hjælp,  men  løbe  spøgende 
og    leende    i    Forvejen,    overladende    os    til    vor 

Skæbne.  Haabets  Stjærne  glimter  imidlertid  der 
oppe  i  Form  af  en  lille  Olielampe,  som  en  med- 
lidende Evnuk  holder  for  os.  Ved  dens  flagrende 
Lys  komme  vi  op  ad  de  sidste  Trin.  »Ali«,  raabes 
der,  og  Ekkoet  gjentager  langt  borte  »Ali«  ;  men 
ingen  viser  sig.  Vore  Perserinder  ere  ogsaa  for- 
svundne, og  alt  er  saa  tj'st  og  stille,  at  vi  kunne 
blive  uhyggelige  og  tro  os  henførte  til  en  muret 
Grav,  hvis  ikke  en  forvirret  Støj  af  Musik  og  en 
Folkehobs  Summen  tilkjendegav,  at  den  muham- 
medanske Religions  Trosliv  og  Fanatisme  rørte 
sig  indenfor  disse  Mure.  Den  uundværlige  Ali 
viser  sig  endelig;  uden  ham  vilde  vi  ikke  være 
komne  ind  i  Favoritindens  Loge,  thi  det  er  hans 
særlige  Forretning  at  holde  den  i  Orden,  føre 
Regnskab  med  og  være  ansvarlig  for  alle,  som 
gaa  ind  og  ud  af  den.  Det  er  en  ung  Mand  af 
Middelhøjde,  uden  Skjæg  og  med  den  for  alle 
Evnuker  underlige  Blanding  af  mandligt  og 
kvindeligt  i  det  interessante  Ansigt.  Han  træk- 
ker et  svært  rødt  Silkegardin  til  Side,  aabner 
en  kobberbeslaaet  Dør,  og  vi  staa  atter  Ansigt 
til  Ansigt  med  vore  elskværdige  Værtinder,  Favo- 
ritinden  og  hendes  Kusine,  som  med  største  Naivi- 
tet spørge  os,  hvorfor  det  varede  saa  længe. 
Logen,  som  kun  er  adskilt  fra  Schahens  ved  en 
Korridor,  er  otte  Alen  i  Firkant,  Mur  og  Gulv 
er  beklædt  med  bløde,  tykke  Tæpper,  men  des- 
uagtet er  her  koldt  og  klamt,  saa,  skjønt  vi  ere 
i  Aprilmaaned,  flammer  dog  en  lystig  Ild  i  Ka- 
minen, og  til  Overflødighed  staa  paa  Gulvet  to 
Tærnbækkener,  fyldte  med  varm  Aske  og  Gløder. 

Flere  Slavinder  ere  grupperede  om  dem,  thi  alle 
Persere  ere  store  Frossenpinde,  og  den  halvmørke 
Loge  med  denne  røde  Belysning  tager  sig  ejen- 
dommelig ud.  Aabningen  mod  Scenen  er  dækket 
med  et  stort  svært  Gardin,  udsyet  med  Huller, 
saa  det  hele  ser  ud  som  Tremmer,  hvorigjennem 
vi,  efter  at  have  taget  Plads  paa  de  for  os  hen- 
stillede Stole,  tydelig  se  alt,  hvad  der  foregaar 
udenfor. 

Men  hvilket  Blændværk !  Vi  tro  os  pludselig 
hensatte  et  Par  Tusend  Aar  tilbage  i  Tiden,  da 
Forestillingerne  i  Colosseum  satte  de  gamle 
Romeres  Blod  i  Bevægelse,  saa  meget  ligner 
dette  persiske  Amfitheater  det  gamle  romerske  i 
Anordning  og  Bygningsmaade.  Illusionen  er  dog 
snart  forbi,  i  det  vi  se  det  hele  befolket  med 
Persere.  Kvinderne  have  en  mørkeblaa  Over- 
dragt, som  fuldstændig  tilhyller  dem,  og  alle  sidde 
paa  Hug.  Op  ad  hverandre  saa  vi  kun  de  Tusen- 
der  af  hvide  Hoveder,  der  med  spændt  Opmærk- 
somhed følge  Spillets  Gang.  Bifald  tilkjendegives 
ikke,  kun  naar  noget  særlig  gribende  forekommer, 
hører  man  en  lydelig  Hulken.  Mændene  indtage 
hele  den  anden  Side  af  Theatret,  lige  under  os, 
og  se  mere  interessante  ud  med  deres  mørke 
skj æggede  Ansigter.  De  øverste  Loger  ere  op- 
tagne af  de  bedre  stillede  Privatfamilier  og  lige- 
som vore  tillukkede  med  udsyede  Gardiner ;  hvad 
der  ellers  ses  af  Murene,  ogsaa  udadtil,  er  be- 
hængt med  kostbare  Tæpper,  Schawler  og  guld- 
broderede Gardiner,  som  alle  regne  det  for  en 
Ære  at  laane  Theatret  ved  denne  Lejlighed.     De 


220 


nederste  Loger  derimod  ere  omdannede  til  Altere, 
hvorfra  Tusender  af  Lys  i  høje  blomsterprydede 
Stager  udsende  deres  Straaler  over  Forsamlingen. 
Taget,  der  har  Form  af  en  uhyre  Kuppel,  er  kun 
dækket  med  Teltlærred,  Bygmestrene  havde 
nemlig  forregnet  sig,  Cirkus  blev  alt  for  stor  til 
at  kunne  dækkes  med  en  muret  Kuppel,  og  et 
Jærntag,  som  der  engang  var  Tale  om,  at  en 
engelsk  Ingeniør  skulde  levere,  vare  IMurene  ikke 
stærke  nok  til  at  bære.  Teltlærredet  hviler  paa 
svære  Træbuer,  og  ned  tra  disse  hænge  tyve 
evropæiske  Lysekroner ,  som  brænde  her  hver 
Dag  paa  Schahens  Bekostning.  Det  hele  gjør 
et  barokt,  men  pragtfuldt  Indtryk,  Forestillingen 
er  ikke  begyndt;  vi  kunne  godt  se  os  endnu 
mere  om,  for  at  være  fuldstændig  orienterede. 
Indgangen,  en  stor  hvælvet  Forhal,  hvis  Porte 
staa  aabne,  er  til  højre  for  vor  Loge;  lige  over- 
for have  alle  Mollaher  og  Ypperstepræsten  »Imaam 
Djinna«,  Sæde.  Denne  sidste  sidder  paa  et  Slags 
Trone  af  Marmor,  i  Form  af  en  bred  Trappe,  som 
ender  i  en  Stol  med  Sfinxarme,  og  er  iført  en 
vid  blaa  Kappe  og  en  enorm  hvid  Turban.  Hans 
Underordnede  ere  grupperede  nede  paa  Gulvet 
omkring  Stolen.  Publikum  er,  lige  som  tidligere 
hos  os  i  Sekondtheatrene,  sysselsat  med  at  nyde 
Forfriskninger,  Appelsiner  og  Nødder,  ja  nogle 
lade  sig  end  ikke  nøje  hermed,  men  have  i  et 
Tørklæde  medbragt  deres  Frokost,  et  langt  Flad- 
brød, Ost  og  smaa  Stykker  Steg  paa  Spid,  som 
de  have  kjøbt  i  den  nærmeste  Stegebod.  I  vor 
Loge  er  der  ogsaa  sørget   for    det    solidere,    dog 

kun  i  Form  af  nydeligt  persisk  Konfekt,  Appel- 
siner og"  tørrede  Frugter.  Vor  elskværdige  Vært- 
inde beder  os  tage  til  Takke,  og  vi  lade  de  gode 
Sager  vederfares  Retfærdighed,  indtil  en  Trompet- 
fanfare forkynder,  at  Skuespillet  skal  begynde. 
Endnu  maa  jeg  tilføje,  at  der  er  to  Scener  i  dette 
Theater,  muligvis  for  at  undgaa  Dekoration sfor- 
andring.  Den  vigtigste  er  i  Midten  af  Tilskuer- 
pladsen, ligesom  i  en  Cirkus,  kun  er  den  hævet 
en  Alen  op  over  Jorden,  og  en  Gang  af  tre 
Alens  Bredde  skiller  Scenen  fra  Tilskuerne.  Den 
anden  findes  lige  over  for  vor  Loge  i  samme 
Etage  som  den,  og  en  ganske  smal  Træstige  fører 
inde  fra  op  dertil.  Skuespillet  aabnes  med  et 
Optog  af  alle  Schahens  Tjenere,  iførte  deres  bedste 
Stads.  Omtrent  400  i  Tallet  gaa  disse  Mænd 
flere  Gange  rundt  om  Scenen,  syngende  dæmpet 
en  melankolsk  Sang  og  slaaende  sig  for  det 
blottede  Bryst  med  knyttede  Hænder.  Ud  for 
Schahens  Loge  bøje  de  sig  dybt  og  føre  Haan- 
den  til  Panden,  som  Tegn  paa  deres  Hyldest. 
De  efterfølges  af  en  halv  Snes  fuldt  læssede 
Dromedarer,  behængte  med  Klokker  og  Bjælder, 
prægtige  Dyr,  der  med  deres  majestætiske  Hold- 
ning og  gravitetiske  Skridt  saae  ud,  som  om  de 
vidste,  at  de  spillede  en  Rolle  i  denne  Fest. 
Schahens  Yndlingsheste,  pragtfuldt  optømmede, 
behængte  med  Schawler,  og  førte  af  unge  smukke 
Staldknægte,  sluttede  denne  Del  af  Optoget.  Det 
hele  forestillede  vSejrherrens,  den  fjendtlige  Konges 
Triumftog  med  det  Bytte,  han  havde  gjort.  Nu 
fulgte    de    lænkede   Krigsfanger,    samt   Soldater, 

bærende  tildækkede  Bakker;  under  Klædet  var 
der  Ophøjninger,  ligesom  af  Græskar,  men  Favo- 
ritinden  oplyste  os  cm,  at  det  skulde  forestille 
Ali  og  hans  Sønners  afhuggede  Hoveder.  Ved 
dette  Syn  tiltog  Folkets  Veraab  og  Jamren ;  Kvin- 
derne kastede  Støv  paa  deres  Hoveder  og  vilde 
have  revet  Haaret  af  sig,  hvis  de  havde  turdet 
aftage  de  mange  Klæder,  som  tilhyllede  dem. 
To  prægtigklædte  Ryttere  sluttede  Toget;  det 
var  den  fjendtlige  Konge  og  hans  Storvezir.  De 
bestege  Trappen,  der  førte  op  til  Scenen  Nr.  2, 
toge  Plads  der  og  lode  sig  bringe  Piber.  x\tter 
lød  nu  Klokken,  som  forkyndte,  at  et  nyt  Optog 
nærmede  sig.  Denne  Gang  var  det  en  høj,  enlig 
Kriger,  klædt  i  Rustning  og  med  et  draget 
Sværd  i  Haanden.  En  stor  Skare  sortklædte 
Kvinder  (udklædte  Mænd,  thi  Kvinder  kunne 
aldrig  optræde  offentlig)  ledsagede  ham.  Alle 
disse  betraadte  den  lige  under  os  værende  Scene, 
og  Krigeren  deklamerede  en  lang  Tale,  henvendt 
til  Kongen  paa  den  anden  Scene,  medens  de 
sortklædte  Kvinder,  Martyrernes  efterladte  Slægt- 
ninge, tilhyllede  deres  Ansigter  og  græd.  Af 
den  hele  Tale  forstod  jeg  intet,  dels  var  Afstan- 
den for  stor,  dels  bruges  ved  saadanne  Lejlig- 
heder et  Sprog  med  saa  mange  Lignelser  og  op- 
højede Udtryk,  at  uindviede  ikke  kunne  fatte  det, 
og  de  simple  indfødte  lige  saa  lidt,  men  da  denne 
og  en  Komedie  til  udgjør  hele  Repertoiret,  se  de 
det  saa  ofte,  at  de  kunne  Handlingen  udenad, 
især  da  der,  saa  at  sige,  ingen  Handling  er. 
Hvad  Kongen  svarede,    gik   vi   glip   af,    thi  For- 

hænget  til  Logen  ved  Siden  af  blev  løftet  op,  og 
Schahen  stod  for  os  i  egen  høje  Person.  Jeg 
havde  allerede  før  haft  Lejlighed  til.  at  se  ham, 
men  ikke  paa  saa  nært  Hold.  Med  rette  kaldes 
han  smuk;  en  skjønnere  østerlandsk  Type  findes 
ikke  let.  Øjnene  ere  <^tore  og  sorte,  med  usæd- 
vanlig lange  og  mørke  Øjenhaar,  hvorved  Blikket 
faar  noget  tilsløret,  saa  man  vanskelig  skal  kunne 
læse  Hans  Majestæts  Tanker  ud  af  dem.  Øjen- 
brynene ere  stærkt  buede  og  saa  svære,  at  de 
ikke  behøve  nogen  kunstig  Tilsætning ;  for  Resten 
er  det  kun  Kvinderne,  som  bruge  at  farve  dem 
med  Surmes,  en  Art  Tusk,  hvormed  de  ogsaa 
bibringe  sig  adskillige  Skjønhedspletter  i  Ansigtet. 
Det  hele  i  Schahens  Fysiognomi,  Ørnenæsen,  den 
smukke,  maaske  vel  fyldige  Mund,  overskygget  af 
et  langt  nedhængende  Mundskjæg,  tyder  paa  den 
Viljekraft,  som  han  ofte  lægger  for  Dagen,  men 
som  dog"  des  værre  kun  er  en  Øjeblikkets  Energi, 
der  ikke  naar  ud  over  de  Vanskeligheder,  der 
frembyde  sig  i  Forbedringen  af  Tilstandene  i  et 
Land  med  saa  ødelagte  Finanser,  som  Persien, 
og  saa  demoraliseret  et  Folk,  som  dets  Beboere. 
—  Schahen  bærer  sin  Yndlingsdragt,  en  Slobrok 
af  fineste  Schawlstøj,  besat  med  Guldsnore.  Paa 
Hovedet  har  han  den  traditionelle  sorte  Lamme- 
skindshue,  der  som  mørk  Baggrund  fremhæver 
den  store  AgraflFe  med  straalende  Diamanter,  som 
er  hæftet  foran.  Vi  havde  naturligvis  rejst  os 
for  at  hilse  paa  Majestæten;  med  Venlighed  giver 
han  os  Tegn  til  atter  at  tage  Plads,  medens  han 
selv  bliver  staaende  og  betragter  hver  især  gjen- 

nem  sin  Guldlorgnet  —  han  er  nemlig  meget 
nærsynet.  Favoritinden  var,  trods  Schahens  Op- 
fordring, forbleven  staaende,  og  han  maatte  lige- 
frem befale  hende  at  sætte  sig,  førend  hun  turde 
gjøre  det  i  sin  høje  Herres  Nærværelse.  En  lille 
morsom  Episode  forefaldt  nu,  i  det  en  ældre,  ugift 
fransk  Dame,  som  var  meget  forfængelig  og  ind- 
bildte sig  endnu  at  se  godt  ud,  bad  os,  da  hun 
ikke  kunde  Persisk,  og  Schahen  spurgte  hende, 
ligesom  os  andre,  om  hendes  Navn  og  Stilling, 
at  sige,  at  hun  hed  Mademoiselle  Bonnard  og 
var  ugift.  »Hvordan!«  udbrød  Schahen,  »saa 
gammel  og  ikke  gift  endnu,  —  den  Stakkel!« 
Heldigvis  forstod  den  ulykkelige  Frøken  ikke 
Ordene,  og  ingen  af  de  tilstedeværende  var  ond- 
skabsfuld nok  til  at  oplyse  hende  derom.  Schahen 
underholdt  sig  endnu  nogle  Minutter  med  enkelte 
af  Selskabet  og  trak  sig  da,  efter  at  have  røget 
et  Par  Drag  af  »Calianen«,  tilbage  med  de  Ord, 
at  han  ikke  vilde  forhindre  os  længere  i  at  nyde 
Skuespillet. 

Da  vi  atter  vendte  os  mod  Scenen,  var  Krige- 
ren forsvunden.  Favoritinden  forklarede  os,  at 
denne  Kriger  var  den  eneste  tiloversblevne  Mand 
af  Profetens  Hærskare,  at  han  var  kommen,  led- 
saget af  de  faldnes  kvindelige  Slægtninge,  for  at 
anraabe  den  fjendtlige  Konge  om  Tilladelse  til 
at  faa  de  afhuggede  Hoveder,  for  at  lade  dem 
begrave  med  den  Højtidelighed,  som  deres  Reli- 
gionsskikke  udfordrede,  men  Kongen  havde  af- 
slaaet  denne  Bøn,  hvorpaa  Talsmanden  var  gaaet 
hen  til  den  evropæiske  Ambassadør,  for  at  bede 

ham  gaa  i  Forbøn  for  dem.  Vi  hørte  nu  en  stærk 
Rumlen  udenfor,  og  en  Kabriolet  kom  kjørende, 
hvori  Ministeren  sad  i  guldbroderet  Uniform  og 
med  trekantet  Hat.  Han  var  ledsaget  af  en  Del 
»Evropæere«  til  Fods,  men  disse  bragte  os  rigtig 
nok  til  at  le  ved  at  aabenbare  os  Persernes  Op- 
fattelse af  vort  Udseende.  Alle  vare  de  iførte 
lyserøde  og  lilla  Kjoler,  udelukkende  bestaaende 
af  Garneringer,  saaledes  som  de  brugtes  for  fem 
og  tyve  Aar  siden,  og  med  bredskyggede  Straa- 
hatte  paa  Hovedet.  Om  de  skulde  forestille 
Herrer  og  Damer,  skjønt  ens  klædte,  eller  maaske 
Ministerens  Harem,  skal  jeg  lade  være  usagt.  I 
sandsynligvis  meget  velvalgte  Udtryk  (jeg  forstod 
intet  deraf)  opfordrede  Ambassadøren  Kongen  til 
at  opfylde  de  ulykkeliges  Bøn,  mindede  ham  om, 
at  Hævnen  ikke  burde  strække  sig  ud  over 
Graven,  og  opnaaede  ogsaa,  at  Kvinderne  fik  de 
sørgelige  Levninger  udleverede,  hvormed  de  for- 
lode  Skuepladsen  under  en  dæmpet  Sørgemusik. 
Sidste  Akt  var  en  Dans,  udført  af  unge  kvinde- 
klædte  Drenge,  meget  ugraciøs,  i  Forbigaaende 
sagt,  en  Række  Forvridninger  af  Kroppen,  led- 
sagede af  Armbevægelser  og  med  Akkompagne- 
ment af  Kastagnetter.  Bevægelserne  blive  stadig 
vildere,  indtil  de  ende  med  nogle  Kolbøtter,  som 
have  stor  Lighed  med  vore  Akrobaters  i  Cirkus. 
Ambassadøren  og  de  ham  ledsagende  »Evropæere« 
beundrede  stiltiende  Præstationen,  siddende  paa 
Stole,  hvorved  de  ogsaa  betegnedes  som  Evro- 
pæere blandt  det  persiske  Publikum.  Da  Dansen 
var    forbi,    bøjede    alle    sig    for  Schahens   Loge, 

Vognen  kjørte  frem,  Ambassadøren  tog  atter 
Plads  i  den  og  fjærnede  sig,  ledsaget  af  sit  Følge, 
medens  Toget  sluttedes  af  Danserinder.  Saaledes 
endte  denne  persiske  Kunstnydelse,  der  for  os  og 
Læserne  ikke  har  den  direkte  Interesse,  som  for 
de  indfødte,  der  Dag-  ud  og  Dag  ind,  saa  længe- 
Forestillingerne  vare,  med  virkelig  Sindsbevægelse 
græde  over  deres  ]\Jartyrer. 

Ligesom  i  IMoharremmaaneden  spiller  Klæde- 
dragten ogsaa  ved  Novruz,  Nyaarsfesten,  en  stor 
Rolle,  men  her  er  det  ikke  længere  Sørgcdragten  ; 
det  nye  Aar  holder  sit  Indtog  og  skal  begyndes 
glædeligt  paa  alle  Maader;  Pengene  ere  paa 
denne  Tid  i  den  livligste  Cirkulation,  Husherren. 
maa  give  enhver  af  sine  Tjenere,  Slaver  og  vSlav- 
inder,  en  »Chalat«,  en  ny  spraglet  Klædning,  og 
foruden  denne  en  Pengegave;  derfor  ere  de  tje- 
nende Aander  hen  ad  Novruzdagen  til  ivrige  og^ 
pligtopfyldende  i  deres  Kald ,  for  ved  god  Op- 
førsel at  fremkalde  Herrens  Tilfredshed,  da  Gaven 
jo  kommer  til  at  staa  i  Forhold  dertil.  Og^  Kvin- 
derne, Haremsdamerne,  ja  de  opbyde  al  deres 
Behagekunst,  Smiger  og  Bønner  for  at  faa  de 
stakkels  Ægtemænd  til  at  punge  ud,  thi  Atlask: 
og  Silkeskjørter  med  Guld-  og  Perlebroderier,  og 
Smykker  maa  der  til  for  at  glimre  i  Selskaberne, 
blandt  Veninderne;  det  gjælder  om,  hvem  der 
kan  stikke  den  anden  ud  ved  at  fremvise  de  kost- 
bareste Smykker  og  sværeste  Silkestoffer.  Det 
nye  Aar  maa  ogsaa  altid  begynde  »sødt«  for 
Perserne.  Flere  Maaneder  i  P'orvejen  ere  de  store 
Shirinifabrikker   i    Ispahan    og  Yezd    i    travleste 

Virksomhed;  kandiserede  Frugter,  Mannakager, 
Mandler,  syltede  i  Faarehalefedt  og  Sukker,  og 
hvad  de  nu  hedde,  alle  de  tusende  forskjellige 
persiske  Lækkerbidskener,  pakkes  i  nydelige  Træ- 
æsker, omviklede  med  højrødt  Papir,  og  forsendes 
i  Karavanevis  rundt  om  i  Landet ;  intet  Hus  maa 
mangle  søde  Sager,  og  de,  der  ere  for  fattige  til 
at  kjøbe  det  finere  Bagværk,  tilberede  hjemme 
med  indkogt  Druesirup  forskjellige  mystiske  Kon- 
fektsager, som  ingen  evropæisk  Gane  vilde  finde 
Behag  i.  Skjønt  Persernes  Nyaar  falder  i  Marts 
Maaned,  den  21de,  forstaa  dog  Frugthandlerne  at 
bevare  smukke  Exemplarer  af  Druer,  Melonerj 
Granatæbler,  Pærer  osv.  til  Højtidsdagen;  de 
blive  naturligvis  betalte  derefter,  men  Perserne 
tillade  sig,  i  de  1 3  Dage  Festen  varer,  alt  i  Ret- 
ning af  Luxus,  saa  længe  blot  Pengene  strække 
til.  Selve  Nyaarsfesten  er  ældre  end  Muham- 
medanismen.  Samtidig  med  Indførelsen  af  den 
nye  Religion  forandrede  Profeten  ogsaa  Tidsreg- 
ningen, Solaaret  til  Maaneaar,  og  ophævede  alle 
hedenske  Festdage,  men  Novruzfesten  var  saa 
indgroet  i  Befolkningen,  at  man  ikke  vovede  at 
antaste  den.  Denne  Levning  fra  Farsernes  Reli- 
gion er  den  eneste  Festdag,  som  Muselmændene 
have  fælles  med  Ildtilbederne,  og  tillige  den 
eneste,  som  altid  falder  paa  samme  Dag,  nemlig 
i  det  Øjeblik  Solen  træder  ind  i  Vædderens  Bil- 
lede i  Dyrekredsen,  ved  Foraarsjævndøgn.  De 
Foræringer,  som  Schahen  ved  disse  Lejligheder 
uddeler  til  Officerer,  Guvernører,  Præster  osv., 
ere  storartede ;  alt  efter  deres  Rang  og  Indflydelse 

faa  de  Heste,  Schawlskaftaner  med  Perlekvaster 
eller  Æressabler,  som  kræve  store  Udskrivninger  af 
Statskassen.  Guvernørerne  faa  ogsaa  paa  denne 
Dag"  Bekræftelse  paa  deres  Statholderskab  for 
det  kommende  Aar,  i  det  en  højtbetroet  Embeds- 
mand kommer  ridende  med  Æresklædningen,  — 
eller  et  unaadigt  Firman  afsætter  ham  fra  Vær- 
digheden og  udnævner  hans  Efterfølger. 

I  tidligere  Tider  blev  Nyaarsmorgen  højtide- 
ligholdt paa  følgende  smukke  Maade :  En  smuk 
Yngling,  allegorisk  udklædt  som  det  nye  Aar, 
blev  Nyaarsmorgen  posteret  ved  Indgangen  til 
Schahens  Soveværelse.  I  det  Øjeblik  da  Solen 
viste  sig  over  Synskredsen,  traadte  Ynglingen 
uanmeldt  ind  til  Kongen,  som  spurgte :  »Hvo  er 
du  ?  Hvad  hedder  du  ?  Hvorfra  kommer  du  ?  Hv^or- 
hen  gaar  du?  Hvad  bringer  du?«  Ynglingen 
svarede:  »Jeg  er  det  nye,  velsignede,  lykkelige 
Aar,  sendt  dig  fra  Gud.«  Derpaa  overrakte  han 
Schahen  to  nyslagne  Mønter,  et  Stykke  Sukker 
og  en  Skaal  med  Linser,  Bønner,  Kom  og  Ris, 
Symboler  paa  Aarets  Fremlaringelser,  —  og  et 
Stykke  Brød,  som  Schahen  selv  spiste  af  og  der- 
paa omdelte  til  Ministre  og  høje  Embedsmænd, 
der  imidlertid  havde  indfundet  sig,  i  det  han 
sagde :  »Dette  er  en  ny  Dag,  en  ny  Tid,  et  nyt 
Aar,  som  er  oprundet.«  —  Denne  smukke  sym- 
bolske Skik  er  faldet  bort.  Nogle  Timer  før 
Solen  træder  ind  i  Vædderens  Billede,  selv  om 
dette  skulde  indtræffe  midt  om  Natten,  er  Scha- 
hen med  Hof-Astronomen  og  en  Skare  Præster 
forsamlet  i  en  Pavillon,    som  ligger  midt  i  Slots- 

haven.  I  det  højtidelige  Øjeblik,  som  Astronomen 
angiver,  affyres  et  Kanonskud,  og  Ypperstepræsten 
skriver  det  nye  Aar  og  en  Lykønskning  med 
Guldskrift  paa  en  hvid  Porcellænsplade.  En  stor 
Bakke  med  tynde  Sølvmønter  (Schai  sefid),  der 
kun  blive  prægede  hver  Nyaarsdag,  bliver  sat 
hen  foran  Schahen,  som  uddeler  dem  blandt  alle 
tilstedeværende,  der  modtage  dem  i  begge  Hæn- 
derne, hvilke  de  holde  sammen  som  en  Skaal. 
Med  Jubel  raabe  alle :  »æid  mubarek  bosched,« 
»æid  mubarek  bosched,«  d.  e.  den  velsignede 
Fest.  Modtagerne  trykke  Mønterne  mod  Pande 
og  Hjærte  og  bøje  sig  dybt  for  Schahen.  Senere 
op  ad  Dagen  er  der  Privatsalam  (Avdiens)  for 
de  i  Teheran  værende  evropæiske  Gesandtskaber 
i  Paafugle-Tronsalen  og  endelig  Salam  i  Soliman- 
Tronsalen,  som  strækker  sig  gjennem  hele  Paladsets 
Bredde  og  har  Søjlegange  til  begge  Sider,  der 
vende  ud  til  Slotshaverne,  hvori  alle  de,  som  ville 
bringe  Schahen  deres  Hyldest,  indfinde  sig. 

Til  den  mere  private  Avdiens  indfinde  Ge- 
sandterne sig  i  guldbroderede  Gaiauniformer  og 
omgivne  af  de  mindre  kostbart  klædte  Sekre- 
tærer, Dragomaner,  »jeunes  de  langue«  osv. 
foran  Schahen,  der  sidder  paa  den  berømte  Paa- 
fugletrone  fra  Delhi.  Hans  Majestæt  straaler  af 
Diamanter  og  Guld.  Den  føromtalte  store  flade 
Diamant  er  til  Dagens  Højtidelighed  indfattet  i 
et  Armbaand ;  et  bredt  Rubinbælte  lukker  den 
prægtige  Schawlskjortel,  som  har  en  Bræmme  af 
Guld-  og  Perlebroderi,  der  slynger  sig  i  fantasi- 
rige Arabesker;  selv  Epauletter  og  Fangsnor  ere 

besatte  med  Diamanter,  og  en  Krumsabel  med 
emailleret  Skede  og  smaragdbesat  Fæste  fuld- 
stændiggjør  den  overvældende  prægtige  Fest- 
dragt. —  Etiketten  paabød  tidligere,  at  ingen, 
ikke  engang  de  fremmede  Gesandter,  maatte 
vise  sig  for  Schahen,  uden  ligesom  hans  egne 
Undersaatter  at  lade  Fodbedækningen  blive  uden 
for  Døren.  Alan  omgik  denne  Forordning  ved 
at  tage  Galoscher  uden  paa  Støvlerne,  men  allige- 
vel ser  Schahen  ikke  med  Velbehag  paa  Støv- 
lerne af  Læder,  som  i  Følge  Loven  er  urent. 
Evropæerne  skaffe  ham  ogsaa  paa  andre  Maader 
Bryderier.  Ingen,  undtagen  en  vis  Klasse  Præster, 
som  i  lige  Linie  nedstamme  fra  Muhammed,  har 
nemlig  Lov  at  sætte  sig  i  Schahens  Nærværelse, 
men  han  er  dog  nødt  til  ogsaa  her  at  følge  evro- 
pæiske  Herskeres  Exempel;  for  at  denne  uhørte 
Begivenhed  imidlertid  ikke  skal  komme  ud  blandt 
de  Troende,  holder  Schahen  Avdiensen  inden  fire 
\'cegge,  men  det  gamle  Ordsprog,  at  Væggene 
have  Øren,  gjælder  ogsaa  her  i  Østen,  thi  Sam- 
talen og  alt  ved  Avdiensen  refereres  her  og  der 
i  Dagens  Løb  blandt  Hoffolkene.  Kl.  12  lyder 
atter  et  Kanonskud,  Tegnet  til  den  store  Avdiens, 
hvortil  alle  Hærens  Officerer  og  Hundreder  af 
civile  Embedsmænd  samle  sig  i  den  store  Have 
med  de  plaskende  Springvande.  De  ankommende 
blive  efterhaanden  ordnede  paa  hver  Side  af  den 
lange  Gang,  for  Enden  af  hvilken  ^Marmortrapper 
føre  op  til  Tronsalen,  til  Solimans  prægtige 
Trone,  hvorfra  Schahen  snart  skal  hilse  sit  Folk. 
Pragtfulde  Marmorsøjler  bære  Loftet,  og  en  Balu- 


strade,  opfyldt  med  Blomster,  Konfekt  og  Frugter, 
omgiver  Tronen :  paa  hver  Side  af  denne  holde 
to  Elefanter  Vagt.  Den  dejlige  Foraarssol  spejler 
sig  i  de  glimrende  Vaaben  og  Militærmusikkens 
Instrumenter,  bryder  sig  i  Diamanterne  og  de 
•duftige  Springvand ;  man  ser,  at  der  er  Fest  over- 
alt, i  den  unge  Natur,  som  vaagner  til  nyt  Liv 
med  Fuglesang  og  lysegrønt,  friskudsprunget  Løv, 
der  endnu  ikke  er  besudlet  af  de  Ørkenens  Støv- 
storme, som  om  Sommeren  hærje  Teheran  og 
dets  Omgivelser,  Fest  i  Folkehj ærterne,  de  naive 
og  dog  saa  demoraliserede  Orientaleres  Hj ærter, 
—  ja  man  føler  ret,  at  det  er  det  nye  Aar,  som 
skal  begynde,  ganske  anderledes  tydeligt  end 
hos  os,  hvor  Sne  og  Is  lukke  for  Naturens  Liv, 
lukke  Beboerne  inde  i  de  lune  Stuer.  Schahen 
kommer !  lyder  det  fra  Mund  til  ]\Iund,  naar  Hans 
Majestæt  gravitetisk,  besværet  af  sine  tunge  Pry- 
delser, bevæger  sig  op  ad  Platanalleen.  Umiddel- 
bart i  Tronens  Nærhed  staa  Prinserne  af  konge- 
ligt Blod  og  Storveziren ;  de  bøje  sig  dybt,  lige- 
som alle  andre  tilstedeværende.  Elefanterne  ind- 
befattede, i  det  Schahen  bestiger  Tronen.  I  dette 
Øjeblik  bryder  Kanonsaluten  og  Militærmusikken 
løs,  1 20  Skud  og  flere  Regimenters  Musikcorps,  — ■ 
det  er  mere,  end  vore  Øren  holde  af,  men  Per- 
serne sige :  jo  mere  Støj,  des  mere  Glæde,  og  de 
festligklædte  Folkesværme  i  Gader  og  Bazarer 
juble  over  Festen  og  Larmen  og  stimle  sammen 
om  Paladset.  Schahen  holder  en  Slags  Trontale 
til  de  forsamlede,  men  den  vedholdende  Larm 
gjør  det  umuligt  at  opfatte  et  eneste  Ord.     Der- 


23- 


efter  træder  Hofdigteren  frem  for  Kongen,  iført 
sin  Æresklædning,  og  deklamerer  med  Stentor- 
stemme et  langt  Digt  til  Shahens  Forherligelse; 
hver  Gang  Hans  Majestæts  Navn  nævnes,  bøje 
atter  alle  de  omkringstaaende  sig  dybt,  ja  de 
stakkels  Elefanter  ere  ogsaa  dresserede  dertil,  og 
hvad  Dressuren  har  forsømt,  opnaas  ved  Hjælp 
af  spidse  Jærnpigge,  som  Vogteren  tirrer  dem 
med,  indtil  de  synke  i  Knæ.  Schahen  bliver 
hilst  af  Digteren  som  Verdens  Behersker,  som 
Løvers  og  Tigeres  Overvinder,  som  Idealet  af 
mandlig  Skjønhed  og  saa  fremdeles,  i  svulstig 
orientalsk  Stil.  Flere  Timer  forløbe  paa  denne 
Vis,  og  Festlighederne  ende  med,  at  Schahen  og- 
saa her  uddeler  tynde  Sølv-  og  Guldmønter  til 
Minde  om  Dagen  og  som  et  godt  Varsel  for  Aaret. 
Salamen  er  til  Ende,  men  Schahen  maa  endnu 
begive  sig  til  Artilleripladsen,  hvor  Gj øglere  og 
Akrobater  udføre  deres  Kunststykker  for  den 
forsamlede  Mængde.  Fra  en  Balkon  er  Herskeren 
Vidne  til  Præstationerne  og  kaster  fra  Tid  til 
anden  Sølvpenge  i  Grams  til  Folket. 

Endnu  maa  jeg  dog  omtale  Landets  oprinde- 
lige Beboere,  de  gamle  Farsere  eller  Gebere, 
som  Perserne  kalde  dem,  Solens  Tilbedere,  der 
trolig  have  holdt  fast  ved  deres  gamle  Religion. 
De  fleste  af  disse  prægtige  Folk  udvandrede  til 
Indien,  da  Religionskampene  udbrøde  i  deres 
Fædreland  og  Muhammedanerne  toge  Overhaand, 
og  kun  et  forsvindende  Antal,  ca.  5000,  ere  for- 
blevne i  Persien,  de  fleste  i  Byen  Yezd;  de  til- 
bageblevne i  Moderlandet  skulle  vedligeholde  den 
hellige  Ild  til  kommende  Tider,  men  deres  Lod 
er  ikke  misundelsesværdig.  Fra  at  være  Landets 
Beherskere  ere  de  sunkne  ned  til  at  blive  en 
undertrykt  og  foragtet  Stamme ;  deres  Døtre 
blive  forlokkede  til  at  indgaa  Ægteskaber  med 
Muhammedanerne  og  antage,  deres  Ægtefællers 
Tro;  dog  sker  dette  forholdsvis  sjældent,  thi  Ge- 
bernes  stærke  Vedhængen  ved  deres  Religion 
er  et  Særkjende  for  dem,  og  faa  Folkeslag  have 
som  de  bevaret  hele  deres  Originalitet  i  Op- 
træden, Klædedragt,   osv.      De  smykke  sig  ikke 

som  Perserne  med  laante  Fjer,  hvert  Stykke,  de 
bære,  er  hjemmevævet,  meget  groft  og  simpelt, 
men  ogsaa  skjønne,  bløde  Silkestoffer  til  Brude- 
dragter og  de  fornemmes  Klædninger,  og'  alt 
bærer  det  samme  umiskj endelige  Husfiidspræg, 
som  intet  i  de  store  Fabrikker  vævet  Stof  kan 
have.  Gebernes  værdige,  majestætiske  Holdning, 
deres  ædle  Ansigtstræk,  hos  de  ældre  det  ærvær- 
dige hvide  Haar  og  vSkjæg,  som  de  ikke  farve,  og 
fremfor  alt  de  skjønne  Kvinder,  som  gaa  utilslørede, 
drapperede  i  deres  smukke  Dragter,  gjør,  at  man 
øjeblikkelig,  naar  man  møder  dem  blandt  Mu- 
hammedanerne, er  paa  det  rene  med,  at  det  er 
Persiens  Urbeboere,  man  har  for  sig.  Kvinderne 
bære  vide  Benklæder,  fastsnørede  om  Ankelen 
omtrent  som  Tyrkinderne ;  de  unge  Piger  væve 
og  brodere  paa  disse  Benklæder  i  Aarevis,  da 
de  udgjøre  en  vigtig  Del  af  Bryllups-Udstyret, 
og"  have  de  først  nogle  Par  af  disse  uopslidelige 
Benklæder  færdige,  ere  de  forsynede  for  hele 
Livet.  Slynget  om  Hovedet  bære  Kvinderne 
Sarien,  ligesom  Hindupigerne,  et  stort  folderigt 
Drapperi  af  Silke,  som  dækker  Hoved  og  Hals 
og  indfatter  Ansigtet  paa  en  malerisk  Maade ; 
de  unge  Piger  gaa  altid  klædte  i  Hvidt,  lige  til 
de  iføre  sig  Brudedragten,  som  er  af  hvidt  uldent 
Stof  broderet  med  Guld.  Denne  kommer  aldrig 
mere  paa  efter  Brylluppet  og  gaar  maaske  i 
Arv  til  Datteren,  thi  den  unge  Kone  er,  fra  det 
Øjeblik  hun  betræder  sit  nye  Hjem,  henvist  til 
de  brogede  Farver. 

Parserne,  Geberne,  tilbede  Ilden  og  betragte 

vSolen  som  Guds  Repræsentant;  deres  hellige 
Bog  »Zendavesta«  er  forfattet  af  Zoroaster,  som 
blev  født  i  Rei,  en  ældgammel  By,  hvoraf  man 
endnu  ser  interessante  Levninger  i  Mils  Vej 
nordost  for  Teheran,  De  tro  paa  et  højeste 
evigt  Væsen,  som  har  skabt  alt,  paa  Sjælens 
Udødelighed  og  Syndefaldet ;  i  alle  større  indiske 
og  persiske  Byer,  men  navnlig  i  Yezd,  ser  man 
store  Flokke  af  Gebere  en  Timestid  før  Solop- 
gang begive  sig  ud  paa  Sletten  og  i  Forening 
opsende  deres  Bønner,  indtil  Solen  bryder  frem. 
Deres  Tidsregning  daterer  sig  fra  Kong  Yezd- 
jiras  Tronbestigelse,  hvilken  Konge  blev  styrtet 
af  Kalifen  Omar  Aar  640,  de  skrive  først  1248  i 
Aar,  medens  Perserne  snart  begynde  paa  det 
14de  Aarhundrede.  Altrene  i  de  forskjellige 
Byer,  hvor  Ilden  brænder  i  store  Sølvbækkener 
og  altid  næres  med  Sandeltræ,  ere  fra  først  af 
blevne  tændte  med  Ilden  fra  Baku,  og  man  paa- 
staar,  at  den  aldrig  har  været  slukket.  Denne 
Ildens  Hellighed  er  ogsaa  Grunden  til,  at  Ge- 
berne  ikke  brænde  Ligene,  ikke  engang  i  Indien, 
hvor  Ligbrænding  dog  ellers  er  saa  almindelig, 
men  det  besudler  Ilden  at  brænde  Ligene,  og 
det  besudler  Jorden  at  begrave  dem,  derfor  over- 
gives de  afdøde  til  Rovfuglene.  Paa  Vejen  til 
Evropæernes  Sommeropholdssted  ved  Teheran 
og  i  den  umiddelbare  Nærhed  af-  Ruinerne  af 
Zoroasters  Fødeby  ser  man  Gebernes  Begra- 
velsesplads, men  Lugtesansen  faar  længe  før 
Synet  Bevis  for  dens  Tilstedeværelse,  og  store 
Flokke    af  Aadselgribbe   tilkjendegive  ved   deres 

hæse  Skrig,  at  de  ere  blevne  opskræmmede  fra 
deres  forfærdelige  Maaltid.  Inde  i  selve  Hellig- 
dommen kan  man  nu  imidlertid  ikke  komme,  de 
fire  tykke  Mure  ere  hermetisk  lukkede  og  saa 
høje,  at  man  ikke  engang  til  Hest  kan  se,  hvad 
der  foregaar  i  de  dødes  Rige.  Dog  have  de 
gode  Gebere  ikke  tænkt  paa,  at  der  er  et  lille 
Bjærg  i  Nærheden,  hvorfra  man  kan  tage  Be- 
gravelsespladsen i  Øjesyn.  Vi  se  en  stor  Plads 
begrænset  af  Lermure  og  bedækket  med  Bunker 
af  Skeletter,  mere  eller  mindre  blegede  af  den 
glødende  Sol.  Langs  Murene  staa  de  sidst- 
ankomne Lig  opstillede,  hist  og  her  sidder  en 
Grib,  som  har  været  for  graadig  til  at  lade  sig 
skræmme  bort  fra  sit  Bytte.  Ellers  er  alt  stille, 
det  er  Dødens  Stilhed. 

Heller  ikke  de  stakkels  Hebræeres  Lod  er 
misundelsesværdig  i  Persien,  deres  Tal  svinder 
mere  og  mere  ind;  tidligere  have  de  bebygget 
hele  Provinser  og  befolket  store  Byer,  nu  er  der 
kun  omtrent  to  Tusend  tilbage,  flest  i  Ispahan, 
Schiraz  og  Teheran.  De  leve  ligesom  i  Rom 
og  enkelte  andre  Byer  i  Evropa  ogsaa  i  de  per- 
siske Byer  i  et  særligt  Jødekvarter,  i  usle  smaa 
Huse,  hvor  de  af  Frygt  for  Overfald  maa  gjøre 
Indgangsdøren  saa  lav,  at  de  let  kunne  barri- 
kadere den  indenfra.  Paa  alle  Maader  blive  de 
forfulgte  og  plagede,  hvorfor  mange  udvandre 
til  Rusland  og  Tyrkiet.  Af  den  mindste  Lov- 
overtrædelse fra  en  enkelt  Persons  Side  tager 
Byens  Overhoved  Anledning  til  at  beskatte  hele 
Kvarteret,  skjønt  de  allerede  i  Forvejen  ere  tungt 

nok  bebyrdede ;  hvert  Individ  maa  udrede  den 
saakaldte  »djezieh«,  Hovedskat,  som  Muhammed 
indstiftede,  den  eneste  Betingelse,  under  hvilken 
Jøderne  overhovedet  blive  taalte.  Jødernes  drif- 
tige Natur  og  Talent  til  i  alle  Forhold  at  skaffe 
sig  Formue  gjør  sig  ogsaa  her  gjældende.  I 
disse  mørke  Huler,  under  Pjalter  og  tilsyne- 
ladende Fattigdom,  skjule  sig  ofte  Skatte  i  Form 
af  Penge  eller  Juveler;  men  det  værste  er,  at 
Perserne  meget  godt  vide  dette  og  derfor  be- 
nytte sig  af  ethvert  Paaskud  til  at  berige  sig 
paa  de  svageres  Bekostning.  Saaledes  savnedes 
engang  en  kostbar  Krondiamant,  som  sagdes  at 
være  kommen  i  Jødernes  Besiddelse,  og  dette 
gav  Anledning  til  saa  store  Pengeudpresninger 
og  Forfølgelser,  at  uhyre  Summer,  mange  Gange 
Juvelens  Værdi,  kom  i  Guvernørens  Hænder. 
Diamantsliberi  og  Guldsmedarbejder  overhovedet 
er  Hebræernes  Hovedbeskæftigelse;  for  Resten 
er  det  Armeniere  og  Jøder,  som  sysle  med 
Tilberedelsen  af  Vin  og  Brændevin,  thi  de  gode 
Persere  lægge  aldrig  Hænder  og  Ulejlighed  til 
ved  Frembringelsen  af  den  berusende  Druesaft, 
dertil  ere  de  alt  for  samvittighedsfulde,  alt  for 
nøjeregnende  med  at  overholde  deres  Religions- 
forskrifter,  men  drikke  den  kunne  de  nok,  thi 
det  lader  sig  gjøre,  uden  at  nogen  faar  Nys 
derom;  for  at  lave  Vinen  derimod  maa  store 
Drueladninger  aflæsses  i  Gaarden,  Dunsterne  af 
den  gjærende  Saft  stiger  op  i  Huset,  saa  enhver 
vilde  kunne  lugte  det ;  men,  at  en  Armenier  eller 
Jøde   om   Aftenen   lister    sig   gjennem    de    mørke 

Gader  med  en  stor  Fogliette  Vin  under  den  ene 
Arm  og  en  Flaske  Brændevin  under  den  anden, 
det  ser  ingen,  og  Drikkelaget  med  Musik  og 
Dans,  de  persiske  Bacchanalier ,  hvor  Vin  og 
Arrak  flyder  i  Strømme,  foregaa  om  Natten  i 
Smug.  Ingen  aner  det  eller  tager  sig  selv  lig- 
nende Friheder    og  ser  igjennem  Fingre  dermed. 

Armeniere  og  Grækere  ere,  om  end  ikke  slet 
saa  ilde  lidte  som  Jøderne,  dog  heller  ikke  vel 
sete,  men  de  ere  meget  driftige  og  nøjsomme  og 
opnaa  især  som  Kjøbmænd  indflydelsesrige  og 
indbringende  Stillinger.  De  mindre  bemidlede 
leve  ogsaa  hovedsagelig  af  at  tilvirke  Vin  og 
Arrak.  I  Destillationen  af  Brændevin,  »Arrak« 
som  det  kaldes  dernede,  udvise  Armenierne  en 
Mangel  paa  Forsigtighed,  som  ofte  har  Ulykkes- 
tilfælde til  Følge.  Saaledes  veed  jeg  et  Tilfælde, 
hvor  2  armeniske  Kvinder  gik  med  et  tændt  Lys 
ned  i  den  Grube,  hvor  Druerne  gjærede  og 
Rummet  var  opfyldt  med  brændbare  Luftarter, 
som  øjeblikkelig  stod  i  Lue.  De  stakkels  Arme- 
nierinders letfængelige  Klæder  bleve  strax  an- 
tændte, og  kun  med  Nød  og  næppe  bleve  de 
frelste  fra  at  brændes  levende ;  Brandsaarene 
gjorde  dog  den  ene  til  Krøbling  for  Livstid. 

Af  andre  fremmede  Stammer  i  Persien,  Af- 
ghanere, Beludschere,  Kurder  og  Turkomanner, 
ere  de  sidste  de  interessanteste.  I  Teheran  og 
overhovedet  i  Byerne  ser  man  kun  faa  af  dem, 
de  ere  Steppefolk,  uafhængige  Nomader  og  ufor- 
færdede Røvere ,  der  c  fte  gjøre  Perserne  det 
broget  nok;    da   de    selv   ere  Sunnitter,    hade  de 

Perserne  som  Schiitter  og  bortføre  mange  af 
dem  som  Slaver,  der  føre  en  ynkelig  Tilværelse 
hos  dem. 

Naar  en  ung  Turkoman  ønsker  at  gifte  sig, 
paatager  hans  Fader  sig  Underhandlingerne, 
i  det  han  sender  en  gammel  Kone  til  den 
unge  Piges  Fader,  da  det  anses  for  under  en 
Mands  Værdighed  direkte  at  udsætte  sig  for  et 
Afslag.  Hvis  Pigens  Fader  ikke  synes  om  Par- 
tiet, lader  han,  som  om  han  aldeles  ikke  opfatter 
Kællingens  Hentydninger;  men  er  han  tilfreds 
med  Forslaget,  opmuntrer  han  den  gamle  til  at 
forklare  sig  nærmere,  og  naar  hun  endelig  rykker 
ud  med  Sproget,  svarer  han  altid:  »Hvis  den 
unge  Mand  iagttager  Formerne  og  gaar  ind  paa 
vore  Ønsker,  er  der  intet  ondt  i  hans  Hensigter.« 
Lykkelig  over  det  gode  Udfald  af  sin  S  endelse 
skynder  den  gamle  sig  at  meddele  det  til  Brud- 
gommens Fader,  som  sender  to  betroede  Mænd 
for  at  aftale  Betingelserne  især  »Mælkepengene«, 
som  det  kaldes,  d.  v.  s.  den  Sum,  som  Forældrene 
skulle  have  for  at  afstaa  deres  Datter ;  naturligvis 
varierer  denne  Sum  efter  Formuesomstændig- 
hederne,  men  gjennemsnitlig  er  det  imellem  looo 
og  1500  Francs  for  Faarene,  5  a  600  Francs  for 
Kamelerne  og  desuden  14  Guldstykker.  Men 
hermed  er  Brudgommen  ikke  færdig,  han  maa 
endnu  til  sin  Udvalgte  give  70  å  80  Francs  i 
Penge,  27  Stykker  Silketøj,  hvert  af  dem  til 
omtr.  20  Frcs.,  og  endelig  maa  han  til  Brudens 
Brødre  og  hendes  Legesøstre,  som  bringe  hende 
til  Brudgommen,  give  250  a  300  Frcs.,  ja  endogsaa 

til  Bryllupsmaaltidet  maa  han  levere  sit  Bidrag, 
4  store  Faar,  700  Pd.  usyret  Brød  og  200  Pund 
Ris.  Alle  ere  naturligvis  ikke  rige  nok  til  paa 
een  Gang  at  udrede  alle  disse  Summer:  de,  som 
ikke  kunne  det,  arrangere  sig  med  Svigerfaderen 
om  at  betale  det  efterhaanden,  men  Brudens  Penge 
og  Bryllupsmaaltidet  maa  han  altid  strax  ud  med, 
Naar  alle  Forberedelser  ere  trufne,  blive  fire  præg- 
tigklædte  Ryttere  sendte  Bruden  i  Møde  med 
Brudegaverne,  og  med  dem  følge  15 — 20  prægtig- 
klædte  Kvinder,  ogsaa  til  Hest,  der  føre  4  Ka- 
meler bedækkede  med  højrøde  Schawler;  2  å 
300  bevæbnede  Ryttere  slutte  Toget.  Ankomne 
til  Lejren  vente  de  ærbødig,  indtil  Pigens  Fader 
træder  ud  af  Teltet  og  tager  imod  Gaverne,  hvor- 
paa  han  indbyder  alle  til  at  tage  Plads  ved  et 
rigeligt  jSIaaltid,  hvor  den  ene  overbyder  den 
anden  i  Graadighed,  Nu  føres  Bruden  ud,  de 
fremmede  Ryttere  stige  til  Hest  og  ride  et 
Stykke  bort  fra  Lejren ;  dette  er  Signalet  til,  at 
alle  de  kvindelige  Medlemmer  af  Brudens  Lejr 
komme  ud  af  deres  Telte  og  overfalde  de  kvinde- 
lige Udsendinge  med  Slag  og  Skjældsord,  styrte 
sig  over  dem,  sønderrive  deres  Klædningstykker 
og  kaste  Sten  paa  dem,  indtil  endelig"  Lejrens 
»Hvide  Skjæg«,  de  ærværdige  gamle  Høvdinge, 
lægge  sig  imellem  og  faa  denne  fingerede  Kamp 
til  at  høre  op,  hvorpaa  to  Mænd  og  to  Kvinder 
bringe  Bruden  ud,  den  ulykkelige  Brud,  der  er 
rullet  ind  og  tilbundet  som  en  Pakke.  Brud- 
gommens Udsendinge  nærme  sig  atter,  modtage 
den    indpakkede    Brud   og  give   dem,   der   bære 

hende,  en  klækkelig  Gave.  Bruden  føres  nu  i 
Triumf  til  Brudgommens  Lejr,  hvor  hun  »depo- 
neres« hos  en  Slægtning  af  denne;  de  mandlige 
Udsendinge  gaa  derpaa  hver  til  sit,  i  det  de  af- 
fyre Glæ  dessalver,  og  hver  af  dem  sender  Bruden 
et  Stykke  usyret  Brød  indhyllet  i  et  hvidt  Klæde. 
Samme  Dags  Aften  foregaar  de  egentlige  Bryl- 
lupsceremonier, men  mærkeligt  nok  ere  Hoved- 
personerne Bruden  og  Brudgommen  slet  ikke  til- 
stede. »De  hvide  Skjæg«  samles  til  et  Raad, 
hvor  en  Mollah  (Præst)  præsiderer,  to  Udsendinge 
gaa  til  Brudens  Telt,  og  to  til  Brudgommens, 
for  at  spørge,  om  de  gj ensidig  gaa  ind  paa  at 
gifte  sig,  og  naar  de  vende  tilbage  med  gunstigt 
Svar,  frembæres  en  Krukke  fyldt  med  Vand  og 
bedækket  med  et  hvidt  Klæde,  i  hvis  ene  Hjørne 
er  knyttet  en  Guldmønt.  Mollahen  sætter  sig 
andægtig  foran  Krukken  med  Koranen  paa  sine 
Knæ  og  fremsiger  med  snøvlende  Stemme  nogle 
Vers  af  denne,  som  de  omkringsiddende  besvare, 
i  det  de  lade  Haanden  glide  ned  ad  Skj ægget. 
Sluttelig  rejse  alle  sig,  hver  drikker  en  Slurk 
Vand  af  Krukken  og  spiser  en  Mundfuld  Brød, 
Mollahen  faar  to  Guldstykker  og  bortfjærner  sig, 
hans  Rolle  er  nu  udspillet,  de  andre  derimod  be- 
give sig  til  Brudgommens  Telt,  tage  ham  ved 
Haanden  og  føre  ham  til  Bruden,  dennes  Moder 
forener  deres  Hænder,  og  alle  bortfjærne  sig.  Nu 
følger  en  meget  morsom  Scene,  hvis  Betydning 
dog  ikke  er  rigtig  klar.  En  Mand,  indhyllet  i 
en  stor  Faareskindskappe,  farer  ind  i  Brudeteltet, 
men  saa  snart  Brudgommen  ser  ham,  griber  han 

en  Pisk,  tærsker  løs  paa  ham  og  forfølger  ham 
tre  Gange  rundt  om  Teltet  med  Slag  og  Skjælds- 
ord,  indtil  Manden  flygter,  og  han  selv  ganske 
udmattet  gaar  ind  i  sit  eget  Telt.  Her  forbliver 
han  imidlertid  kun  saa  længe,  til  alt  er  stille,  da 
lister  han  sig  hemmelig  til  sin  Elskede ;  dog  inden 
Solen  staar  op,  gaar  han  bort  igjen ;  thi  ingen 
maa  ane  det,  hedder  det  sig,  skjønt  alle  selv- 
følgelig vide  det.  Denne  Komedie  gjentager  sig 
tre  Dage  i  Rad,  og  i  denne  Tid  er  det  Ejeren 
af  det  Telt,  hvor  Bruden  befinder  sig.  som  maa 
bekoste  Festmaaltiderne  og  paa  den  tredje  Dags 
Aften  give  hver  af  de  indbudne  en  Gave.  Nu 
først  bliver  Bruden  i  festligt  Optog  ført  til  sin 
Mand,  og  hele  den  følgende  Uge  gaar  hen  med 
Dans  og  Lystighed,  Hestevæddeløb  danne  her 
en  vigtig  Del  af  Festlighederne.  Væddemaal  i 
den  Anledning  høre  til  Dagens  Orden,  og  mange 
vinde  eller  tabe  Kameler,  Faar,  Telte  eller  hvad 
de  nu  ellers  indsætte  som  Gevinst.  Imidlertid 
maa  man  ikke  tro,  at  de  unge  Ægtefolk  nu  kunne 
begynde  deres  Hvedebrødsdage,  nej,  en  Deputa- 
tion af  Mænd  og  Kvinder  fra  Brudens  Lejr  ind- 
finder sig  paa  den  ottende  Dag  med  Gaver  af 
usyret  Brød,  tilbringe  Natten  i  den  fremmede 
Lejr  og  bede  næste  Morgen  om  Tilladelse  til  at 
føre  Bruden  tilbage  til  hendes  Forældre,  en  Op- 
fordring, som  rigtig  nok  tilbagevises  med  Protest, 
hvorefter  de  nygifte  endelig  lades  i  Fred  tre 
Uger ;  saa  føres  Bruden  tilbage  til  sine  Forældres 
Lejr,     Følget    medbringer    som    sædvanlig   For- 

æringer  af  usyret  Brød,  og  efter  at  være  blevne 
udmærket  beværtede  vende  de  hjem,  efterladende 
den  unge  Kone,  som  forbliver  der  i  å  2  Aar, 
og  i  den  Tid  væver  hun  et  Telt  og  alt,  hvad 
der  er  nødvendigt  til  et  vist  Antal  Hestes  Op- 
sadling 

Sextende  Kapitel. 

Persiske  Anekdoter.  —  Slutning. 


En  stakkels  Fyr,  som  var  bleven  ilde  be- 
handlet og  udpint  af  Ispahans  Guvernør,  begav 
sig  til  Teheran,  opnaaede  Avdiens  hos  Schahen 
og  klagede  sin  Nød.  Han  opvakte  virkelig 
Schahens  Medlidenhed  ved  sin  Veltalenhed  og 
sit  ynkelig-e  Udseende  og  fik  et  Papir  med 
Schahens  egen  Underskrift  og  Befaling  til  Guver- 
nøren at  udbetale  Ihændehaveren  en  vis  Sum 
Penge  i  Skadeserstatning.  Bonden  var  selv- 
følgelig lykkelig  over  Schahens  Retfærdighed, 
skyndte  sig  tilbage  til  sin  Fødeby  og  præsente- 
rede stolt  sit  Papir  for  Guvernøren.  Hvor  stor 
var  imidlertid  ikke  hans  Forfærdelse,  da  Hadji 
Baba  siger  til  sine  Ferasher:  »Grib  Slynglen  og 
giv  ham  paa  Stedet  50  Slag  Bastonnade  under 
Fodsaalerne.^<  Han  var  jo  i  Tyrannens  ]\Iagt, 
men  efter  udstaaet  Straf  drog  han  endnu  mere 
ynkehg  tilbage  til  Teheran  og  meddelte  sin  Lidel- 
seshistorie til  Schahen;  denne  medgav  ham  da 
et  forseglet  »Firman«,  hvori  han  beordrede  Guver- 
nøren   at    betale   200    Francs.     Denne   Gang  var 

den  stakkels  Fyr  sikker  paa  sin  Lykke,  men  det 
gik  ham  ikke  et  Haar  bedre.  Med  den  største 
Ro  lod  Guvernøren  ham  ogsaa  denne  Gang  faa 
Prygl  i  Steden  for  Penge,  og  Bonden  begav  sig 
for  tredje  Gang  til  Schahen,  der  imidlertid  var  i 
spøgefuldt  Lune  og  til  Fyrens  store  Forbavselse 
vendte  ham  Ryggen  og  lo  hj  ærtelig  af  den  hele 
Historie ;  saaledes  er  Schahen  i  stort  og  smaat, 
øjeblikkelige  Luner  diktere  hans  Handlinger  og 
ikke  en  paa  sand  Retfærdighedsfølelse  baseret 
Grundtanke. 

Men  naar  det  gjælder  Fornærmelser  imod 
hans  egen  Person,  er  Schahen  expedit  og  grusom 
nok  i  Afstraffelsen,  og  det  endog  mod  uskyldige 
Ofre.  Da  Schahen  1873  vendte  hjem  fra  Evropa 
bleve  forskjellige  Smædeskrifter  mod  ham  slaaede 
op  paa  Murene  i  Teheran.  Schahen  var  rasende, 
men  alle  Efterforskninger  vare  forgjæves.  For- 
fatteren blev  ikke  opdaget,  indtil  endelig  et  klogt 
Hoved  fandt  paa  en  Idé,  som  rigtig  nok  i  ethvert 
andet  Land  end  netop  Persien,  hvor  den  største 
Del  af  Befolkning'en  ikke  kan  skrive  —  vilde 
have  været  uudførlig.  Under  et  andet  Paaskud 
blev  nemlig  en  Autograf  forlangt  af  alle  skri-^ 
vende  Medlemmer  af  Samfundet  i  Teheran.  ]\Ian 
haabede  nemlig  ved  Sammenligning  af  Skriften 
at  udfinde  den  skyldige.  Ganske  rigtig  blev  een 
Mands,  Ibrahim  Khans,  Haandskrift  fundet  lig 
med  den  opslaaede,  og  uden  videre  Undersøgelse 
eller  Indicier  blev  han  straffet  paa  følgende  gru- 
somme, oprørende  Maade.  Med  en  Ring  i  Næsen 
blev  han    ved  en  Snor  som  en  uvan  Tyr  trukket 

igjennem  Teherans  Gader  og  Bazarer.  Alle  for- 
haanede  ham,  spyttede  paa  ham,  kastede  med 
Sten  og  nedkaldte  alle  Forbandelser  over  ham. 
Ingen  turde  tage  ham  i  Forsvar,  og  efter  to 
Timer  af  denne  Tortur  blev  han  ført  til  Fængslet 
og  kvalt,  hvorpaa  hans  Hoved  blev  sat  paa  en 
Stage  og  udstillet  til  Skræk  og  Advarsel.  Mange 
af  de  mere  intelligente  Persere  troede  paa  den 
ulykkeliges  Uskyldighed,  men  ikke  een  vovede 
at  kny  mod  Schahens  Vrede  af  Frygt  for  at 
vende  den  mod  sig  selv.  —  Den  anden  Historie 
er  lige  saa  sørgelig  ja  endnu  sørgeligere,  for  saa 
vidt  den  krævede  flere  Ofre,  og  man  i  dette  Til- 
fælde var  forvisset  om  disses  Uskyldighed.  Sagen 
blev  udskreget  som  et  Attentat  mod  Schahens 
Liv,  men  det  hele  indskrænkede  sig  til,  at  en 
Sten  fra  Vejen  var  kastet  ind  i  hans  Vogn.  Et 
Regiment  fra  Schiraz  havde  nemlig,  som  saa 
ofte  skete,  ikke  faaet  Sold  udbetalt  i  flere  Maa- 
neder,  havde  endelig  tabt  Taalmodigheden  og 
forfattet  et  Bønskrift  til  Schahen,  som  en  Depu- 
tation af  fem — sex  Soldater  blev  udset  til  at 
overrække  paa  en  af  Schahens  daglige  Kj øreture. 
Soldaterne  havde  faaet  opspurgt,  ad  hvilken  Port 
Schahen  den  Dag  tog  ud,  og  indfandt  sig  paa  den 
bestemte  Tid  ved  Stedet,  standsede  Vognen  og 
rakte  Bønskriftet  op  mod  Schahen,  som  imidlertid 
var  i  ondt  Lune  og  gjorde  en  afværgende  Be- 
vægelse med  Haanden ;  samtidig  trænger  Følget 
sig  imellem  for  at  jage  Soldaterne  bort;  deraabe: 
»vi  ville  have  Brød«,  og  i  det  een  styrter  frem  og 
holder  Hesten  an,  tager  en  anden  en  Sten  op  og 

kaster  den  ind  i  Vognen,  hvor  den  strejfer  Hans 
^Majestæts  Hoved.  Nu  blev  der  en  Staahej.  Scha- 
hen  udbryder :  »jeg  er  saaret !«  og  alle  trænges 
om  Vognen,  imidlertid  se  Soldaterne  Lejlighed 
til  at  skjule  sig,  og  først  efter  at  Schahen  har 
beroliget  sig  selv  og  sine  Omgivelser  ved  at  se, 
at  ikke  et  Haar  er  krummet  paa  hans  kongelige 
Hoved,  tænker  man  paa  Oprørerne.  Assasinerne 
og  en  Stafet  sendes  ind  i  Byen  for  at  fange  dem 
og  overlevere  dem  i  Øvrighedens  Hænder.  De 
rette  skyldige  ere  imidlertid  undslupne,  men  Ud- 
rideren traf  nogle  andre  Soldater,  som  han  uden 
videre  anholdt  og  førte  tilbage  til  Schahen,  der 
ufortøvet  vendte  om  for  selv  at  øve  Retfærdighed 
mod  disse.  Først  da  Dommen  var  fuldbyrdet,  og 
Schahens  Vrede  kølnet,  opdagedes  det,  at  de 
henrettede  Soldater  hørte  til  et  Regiment  fra 
Ispahan,  altsaa  fra  en  hel  anden  By,  Schahen 
tilstod  deres  Enker  Pensioner  og  gav  hele  Regi- 
mentet fri  for  Militærtjeneste  det  Aar! 

I  April  1874  beordrede  Schahen  alle  vSlagtere 
i  Teheran  at  nedsætte  Kjødpriserne,  der  vare 
stegne  urimelig  i  den  sidste  Tid.  Følgen  heraf 
var  imidlertid,  at  alle  Faar  den  næste  Dag  vare 
forsvundne  fra  Teheran,  og  intet  Kjød  var  atfaa; 
men  Schahen  benyttede  et  paa  samme  Tid  ægte 
persisk  og  meget  probat  Aliddel  til  atter  at  bringe 
alt  i  den  vante  Gænge,  han  lod  nemlig  en  halv 
Snes  Slagtere  nagle  til  Muren  gjennem  Orene, 
og  dette  Exempel  virkede  som  Trolddom  paa 
de  Andre. 

En  Evropæer  var  med  en  Karavane  paa 
Vejen  til  Mesched,  i  hvis  Omegn  Turkomannerne 
ofte  plyndre  Landsbyerne  og  angribe  de  rejsende. 
Karavanen  bestod  af  omtrent  400  Personer,  hvoraf 
Halvdelen  Eskorte,  baade  Kavalleri  og  Infanteri. 
Samtalen  drejede  sig  naturligvis  om  Røvere,  og 
alle  Soldaterne  ytrede  Haab  om  at  møde  disse 
for  at  faa  Lejlighed  til  at  vise  deres  Mod  ved  i 
en  Haandevending  at  dræbe  dem  alle  og  bringe 
de  afhuggede  Hoveder  til  Teheran,  hvor  en 
Præmie  af  50  Francs  var  udlovet  pr.  Hoved. 
Alle  lode  altsaa  til  at  være  i  det  bedste  Humør, 
da  pludselig  en  Støvsky,  aabenbart  foranlediget 
af  en  halv  Snes  Ryttere,  viste  sig  i  Synskredsen. 
Hvad  gjorde  nu  disse  et  Øjeblik  i  Forvejen  saa 
modige  Soldater?  Under  Raabet  »Turkomannerne 
komme,  Turkomannerne  komme,«  sprængte  Ka- 
valleriet  bort,  saa  hurtig  som  Hestene  kunde  løbe, 
medens  Infanteristerne  kastede  deres  Geværer  i 
en  Bunke,  og  trak  sig  tilbage  derfra  i  et  Par 
Hundrede  Skridts  Afstand,  hvor  de  begyndte  at 
tage  Penge  frem  for  at  tilvejebringe  en  passende 
Foræring;  naar  Karavanen  nemlig  er  saa  stor, 
tage  Turkomannerne  ikke  Fanger,  men  lade  sig 
nøje  med  Bagagen,  Vaabnene  og  en  større  Penge- 
sum. Kvinderne  kastede  sig  ned  fra  deres  Mul- 
dyr, og  knælende  paa  Jorden  med  udstrakte 
Arme  raabte  de  om  Naade.  Kun  Evropæeme 
søgte  at  overtale  Soldaterne  til  at  gjøre  Modstand, 
men  forgjæves.  Imidlertid  nærmede  Støvskyen 
sig  mere  og  mere,  men  pludselig  svingede  de 
tilsyneladende  Ryttere  til  alles  største  Forbavselse 

skyndsomst  til  højre,  som  om  de  selv  vare  bange ; 
man  vovede  at  se  op,  og-  det  viste  sig  da  at  være 
blind  Alarm;  hvad  man  havde  antaget  for  Røvere, 
var  simpelt  hen  en  Flok  vilde  Æsler,  som  ved 
Synet  af  Mennesker  skyndsomst  toge  Flugten. 
Stor  var  Glæden  for  de  stakkels  Kujoner,  at  de 
denne  Gang  slap  med  vSkrækken.  —  Nu  forekomme 
Indbrudstyverier  sjælden  hos  Evropæerne  i  Te- 
heran, men  for  en  halv  Snes  Aar  siden,  da  Evro- 
pæernes  Kvarter  laa  helt  inde  i  Byen,  vare  de 
hyppige  nok;  nu  da  alle  bo  i  Udkanten,  hvor 
Kontrollen  er  lettere,  og  Husene  ere  bedre  byg- 
gede, hører  man  ikke  saa  ofte  dertil.  Hos  en 
italiensk  Instruktør  tømte  man  engang  i  Løbet  af 
Natten  fuldstændig  2  Værelser.  Denne  Herre 
fandt  sig  imidlertid  ikke  rolig  heri,  og  da  han 
stod  sig  godt  med  den  daværende  Storvezir,  op- 
naaede  han,  at  Kadien  i  det  Kvarter,  hvor  Tyve- 
riet var  begaaet,  blev  dømt  til  enten  at  tilveje- 
bringe Kosterne  eller  selv  betale  Værdien  deraf. 
Nogle  Dage  efter  sendte  man  Bud  til  den  be- 
stjaalnes  Hus,  at  Sagerne  vare  fundne  og  sand- 
synligvis snart  vilde  ankomme.  Om  Natten  væk- 
kedes Familien  ved  en  stærk  Støj  paa  Husets 
flade  Tag.  Forskrækkede  løb  de  derop,  i  det 
de  tænkte,  at  man  atter  var  i  Færd  med  at  bryde 
ind,  men  de  bleve  glædelig  overraskede  ved  at 
opdage,  at  det  tvært  imod  var  Tyvekosterne, 
som  en  for  en  af  en  usynlig  Haand  kastedes 
over  Muren  ned  paa  Taget;  Tæpper,  Stryge- 
jærn.  Æsker,  Sengklæder,  Møbler  etc,  hulter  til 
bulter    mellem    hinanden,    indtil    alt   var  kommet 


250 

tilstede.  Om  Morgenen  viste  det  sig,  at  der  endnu 
manglede  nogle  Apparater  til  en  Fotografer- 
maskine ;  da  man  underrettede  Katchodaaen  herom, 
fik  man  til  Svar,  at  siden  de  andre  Sager  vare 
fundne,  vilde  disse  ogsaa  nok  vise  sig,  og  ganske 
rigtigt  den  næste  Morgen  fandtes  de  udenfor 
Døren.  —  En  fransk  Herre,  som  rejste  med  et 
større  Tjenerskab  i  det  Indre  af  Persien,  opdagede 
ved  Ankomsten  til  Byen  Kum,  at  den  Sum 
Penge,  som  var  bestemt  til  Rejseudgifterne  for 
den  næste  Maaned,  var  stjaalet  ud  af  en  aflaaset 
Vadsæk.  Mistanken  faldt  strax  paa  en  af  Tje- 
nerne, en  meget  flot  Fyr,  som  altid  var  i  Penge- 
forlegenhed: denne  havde  netop  Dagen  |i  For- 
vejen udgivet  over  200  Frcs.  i  Byens  Bazarer. 
Monsieur  B.  var  forsynet  med  Anbefalingsbreve 
til  alle  persiske  Øvrighedspersoner  og  henvendte 
sig  da  ogsaa  til  Byens  Kadi,  som  lovede  at  tage 
sig  af  Sagen.  Monsieur  B.  var  imidlertid  ved 
Sygdom  forhindret  fra  selv  at  gaa  med  den  mis- 
tænkte til  det  persiske  Politikammer,  men  han 
overdrog  sin  »Nazar«,  Hushovmester,  at  følge 
med  og  nøjagtig  berette  ham  Sagens  Gang  og 
Udfald.  Dommeren  kaldte  paa  den  anklagede 
og  foreholdt  ham  først  at  tilstaa,  i  det  han  gjorde 
ham  bekjendt  med  de  stærke  Indicier,  som  fandtes 
imod  ham,  i  det  nemlig  Kjøbmændene  i  Bazaren 
ikke  alene  bevidnede  at  have  set  den  mistænkte 
slaa  om  sig  med  Penge  til  alle  Sider,  men  de 
havde  endog  set  ham  tage  Pengene  ud  af  en  af- 
laaset Vadsæk,  hvor  Læderet  var  skaaret  itu  for 
at  faa  Pengene  frem ;  Dommeren  tilføjede  strængt, 

at  hvis  han  ikke  tilstod  og  gav  Pengene  tilbage, 
vilde  han  blive  fængslet  og  straffet.  Der  opstod 
nu  en  lille  Pause,  den  skyldige  raadførte  sig  sagte 
med  nogle  af  sine  Venner,  nærmede  sig  derpaa 
forsigtig  Dommeren  og  lagde  en  Haandfuld  Sølv- 
penge ved  hans  Side.  Med  den  største  Ro  af 
Verden  dækkede  den  vise  Salomon  over  Pengene 
med  Haanden  og  skrabede  dem  til  sig,  i  det  han 
lunt  blinkede  til  den  mistænkte  og  atter  mindede 
ham  om  næste  Morgen  at  bekjende  og  bringe 
Pengene  til  Veje.  Men  om  Morgenen  var  selv- 
følgelig Fuglen  fløjet.  Monsieur  B.  protesterede 
og  truede,  men  intet  hjalp;  rigtig  nok  sendte 
Dommeren  en  af  sine  Embedsmænd  til  Monsieur 
og  sagde :  »Dommeren,  min  Herre,  har  ikke  det 
mindste  imod  at  hjælpe  Deres  Højærværdighed, 
men  da  det  fordrer  megen  Ulejlighed,  Brevskriveri 
osv.,  kunde  han  gjærne  ønske  Deres  engelske  Bøsse 
som  Gave!«  Denne  Riffel  var  over  200  Frcs. 
værd,  saa  Mr.  B.  havde  ikke  mindste  Lyst  til  at 
give  den  som  Stikpenge  til  Guvernøren.  Han 
gav  ham  derfor  et  høfligt  Afslag,  og  Udsendingen 
gik  tilbage,  men  kom  snart  efter  igjen  med  den 
Besked,  at  hans  Herre  naturligvis  ikke  vilde  be- 
røve Monsieur  B.  noget,  som  han  selv  ønskede 
at  beholde,  men  der  var  f.  Ex.  to  nydelige  smaa 
Kurdistan  Tæpper,  som  Kadien  vist  vilde  sætte 
megen  Pris  paa.  Nu  var  imidlertid  Monsieur 
B.'s  Taalmodighed  til  Ende,  han  overlod  Tyven, 
Pengene  og  det  hele  til  sin  Skæbne,  og  forlod 
Byen.  I  September  1878  forlod  jeg  atter  Teheran ; 
foruden  min  Mand,  som  ledsagede  mig  til  Grænsen, 

havde  jeg  til  Rejseselskab  en  ung  fransk  Dame, 
Madame  L.,  som  ogsaa  med  to  smaa  Børn  skulde 
til  Evropa,  til  Paris.  Saa  slog  den  halte  og  den 
blinde  sig  sammen  og  delte  godt  og  ondt,  i  den 
Maaned  Rejsen  varede. 

Alle  Muldyrene  samledes  i  vor  store  Gaard, 
hvor  der  var  Plads  til  fire  Karavaner,  om  det 
skulde  være,  og  det  var  en  Behagelighed  saa- 
ledes  at  have  Bagagen  og  Karavanen  under 
Øjnene,  ikke  at  faa  Kofferter,  Kasser  og  Hus- 
geraad  undersøgt,  sparket  til,  maaske  spyttet 
paa  af  den  persiske  Pøbel  paa  Gaden.  En  Time 
før  Solnedgang  var  alt  rede  til  Opbrud,  Børnene 
anbragte  i  deres  Palankiner,  hver  baaret  af  2 
Muldyr,  og  vi  tre  Farangier  til  Hest  i  Spidsen 
for  Karavanen.  Evropæiske  Damer  til  Hest  vække 
altid  stor  Forundring  og  Beundring  i  Persien ;  det 
er  de  indfødte  ufatteligt,  at  man  kan  sidde  saa 
fast  i  den  tilsyneladende  ubekvemme  Stilling,  og 
den  hele  gratiøse  Maade,  hvorpaa  man  svinger 
sig  i  Sadlen  og  rider,  ere  de  saa  lidet  vante  til, 
eller  rettere  slet  ikke  vante  til,  hos  deres  egne 
Damer.  —  Vor  Karavane  skrider  langsomt  frem 
i  Retning  af  den  nedgaaende  Sol,  som  lyser  paa 
de  takkede  Bjærgtoppe,  der  allerede  ere  bedæk- 
kede med  Vinterens  første  Sne,  bagved  os  ligger 
Demavend,  den  21,000  Fod  høje  udbrændte  Vul- 
kan, hvis  afrundede  Kuppel  er  dækket  med  et 
evigt  Snelagen.  Vor  Vej  over  Teherans  stenede 
Sletter  ere  Muldyrstierne,  som  efterhaanden  ere 
tiltraadte  af  de  tusende  Hove,  der  Nat  og  Dag 
færdes    paa    denne    Jordbund;    som    mangfoldige 

Straaler  dele  de  sig  til  alle  Sider  i  Retning-  af 
de  forskjellige  Landsbyer,  der  omringede  af  smi- 
lende Haver  med  skyggefulde  Træer  ligge  spredte 
omkring  som  Oaser  i  den  store  Stenørken.  Den 
større  By  Kaswin,  vor  første  Station,  er  ingen- 
lunde tiltalende,  de  uanselige  Lerhuse  uden  Vin- 
duer, som  ligge  tæt  klinede  op  ad  hinanden,  de 
tilhyllede  Kvinder,  som  skyndsomst  tage  Flugten, 
naar  de  se  fremmede  nærme  sig,  det  ene  med 
det  andet,  gjør  ikke  noget  gjæstfrit  Indtryk,  og 
det  blev  ikke  bedre,  da  vi  langt  om  længe  ankom 
til  Karavanseraiet,  en  uhyggelig  tilrøget  Gaard, 
omgivet  af  Værelser,  som  lode  mere  eller  mindre 
tilbage  at  ønske  med  Hensyn  til  Renlighed  og 
frisk  Luft.  Forsyningen  med  Lys  og  Luft  fandt 
Sted  gjennem  Døren,  og  vilde  man  ikke  udsætte 
sig  for  nysgjerrige  Blikke  fra  Gaarden,  maatte 
man  lukke  Døren  og-  tænde  Lys  midt  om  Dagen. 
Des  værre  var  Aarstiden  allerede  for  kold  til,  at 
vi  kunde  campere  i  Telte,  ellers  er  dette  ulige 
behageligere.  Vi  maatte  altsaa  bide  i  det  sure 
Æble ;  ved  Hjælp  af  adskillige  Tjenere,  Koste  og 
Klude  bleve  Værelserne  nogenlunde  rensede, 
men  dog  ikke  mere,  end  at  vi  døjede  meget  af 
Utøj  osv.  og  fik  ikke  nær  den  Hvile,  som  man 
trænger  til,  naar  man  skal  op  før  Solopgang, 
pakke  Kofferter,  stille  de  gnavne  Børn  tilfredse, 
og  saa  i  vSadlen  og  henad  den  støvede  Landevej, 
hvis  Omgivelser  dog  af  og  til  blive  oplivede  af 
en  lille  Flod,  en  Eng  eller  lignende.  Højde- 
dragene blive  mere  bratte,  hist  og  her  tilkjende- 
give    store    Klippeblokke,    at    vi    allerede    ere    i 

Bjærgegnene,  Floderne  blive  og-saa  dybere  og- 
mere  rivende,  og  det  er  ingen  Spøg,  naar  man 
skal  over  Vadestederne  med  de  skrøbelige  Bære- 
stole. De  skiferagtige  Klipper,  som  ved  hvert 
Skridt  smulre  hen  og  rulle  ned  i  Afgrunden,  blive 
bestegne  af  de  trofaste  Muldyr,  men  ofte  sidder 
Hjærtet  i  Halsen  paa  Rytteren,  naar  f.  Ex.  den 
smalle  Sti  snor  sig  langs  en  Afgrund,  hvor  Floden 
skummer  dybt  nede  og  ser  ud  som  en  Aa,  saa 
stor  er  Afstanden ;  paa  den  anden  Side  hæver 
Klippevæggen  sig  stejl  som  en  Mur,  kun  enkelte 
Steder  er  der  smaa  Klippeafsatser,  saa  brede,  at 
en  halv  Snes  Muldyr  kunne  faa  Plads;  naar 
man  paa  disse  smalle  livsfarlige  Klippestier 
møder  en  anden  Karavane  eller  blot  et  belæsset 
Muldyr  med  sin  Plører,  begynder  Parlamenteringen 
om,  hvem  af  Parterne  der  skal  vende  om  og  gaa 
tilbage  til  den  nærmeste  Klippeafsats ,  thi  at 
komme  forbi  hinanden  er  en  ren  Umulighed. 
Nogle  Steder  gaar  Vejen  i  Zigzag,  med  fuld- 
stændig spidse  Vinkler ;  her  er  det  især  for  Bære- 
stolen næsten  umuligt  at  komme  frem,  og  Føreren 
opbyder  al  sin  Behændighed;  naar  Muldyrene 
ere  komne  til  det  skarpe  Hjørne,  gaar  det  ene 
videre,  medens  det  andet  bliver  staaende  paa 
den  modsatte  Side,  og  Bærestolen  i  al  Gemyt- 
lighed svæver  over  Afgrunden.  Hvis  Rebene 
brast,  eller  et  af  Dyrene  snublede,  vilde  Bære- 
stolen og  dens  Indhold  ligge  knust  i  Floden, 
mange  Alen  nede,  dog  er,  saa  vidt  jeg  veed, 
aldrig  noget  saadant  Ulykkestilfælde  indtruffet. 
Føreren    faar    efterhaanden    det   bageste   Muldyr 

skubbet  forbi  det  farlige  Hjørne,  og  Bærestolen 
gynger  atter  sikkert  afsted,  for  saa  vidt  man  kan 
bruge  Benævnelsen  »sikker«  om  den  2  Alen  brede 
Sti  af  løse  Skifersten,  der,  naar  Muldyret  snubler 
lidt,  rasle,  ned  i  Afgrunden,  hoppe  fra  den  ene 
Klippeblok  til  den  anden,  indtil  de  forsvinde  i 
Dybet.  —  Udsigten  er  mageløs,  naar  man  stiger 
ned  ad  det  store  Bjærg  »Charsan«  og  ser  ned  i 
den  dejlige  Ghilandal,  med  det  kaspiske  Hav  i 
det  fjærne  som  en  blaa  Stribe ;  Rismarker  og 
græsklædte  Sletter,  hvor  Kvæget  staar  og  gotter 
sig  ved  det  kraftige  Foder,  afvexle  med  de  liv- 
lige Floder,  og  Bjærgskrænterne  paa  den  nordlige 
Side  af  Elburz  ere  dækkede  med  Skove  af  de 
forskjelligste  Træsorter,  hvor  Oliven  og  ægte  Ka- 
stanie afvexle  med  vor  hjemlige  Bøg  og  Eg. 
Midt  i  Skoven  paa  et  naturligt  Tæppe,  dannet 
af  Vedbend  og  Mos,  gjorde  vi  Holdt  for  at  ind- 
tage den  Dagen  i  Forvejen  tilberedte  Frokost  af 
haardkogte  Æg,  kogte  Høns  og  Ris,  dertil  vor 
fra  Teheran  medbragte  selvlavede  Vin ;  dog  fik 
vi  ikke  Ro  til  at  nyde  Maaltidet;  nogle  indfødte 
kom  forbi  og  gav  sig  i  Snak  med  vore  Tjenere, 
som  et  Øjeblik  efter  kom  hen  til  os  ganske  blege 
i  Ansigtet :  »Sahib,  en  Tiger  har  ædt  en  gammel 
Kone  i  Nærheden  at  den  nærmeste  Landsby  og 
har  derefter  skjult  sig  i  denne  Skov !«  Appe- 
titen  forgik  os  rigtig  nok  ved  denne  Efterretning, 
i  en  Fart  kom  alle  i  Sadlen,  jeg  satte  mig  ind 
til  Børnene,  og  min  Mand  red  i  Forvejen  med 
en  ladt,  sexløbet  Revolver  spændt  i  Haanden. 
Heldigvis    var    det    hele    dog    blind    Alarm ,    for 

saa  vidt  som  vi  ikke  saae  noget  til  Rovdyret, 
(de  indfødte  svor  rigtig  nok  paa,  at  de  talte  Sand- 
hed), maaske  var  Tigeren  krøbet  i  Skjul  for  Reg- 
nen, thi  netop  som  Karavanen  efter  det  afbrudte 
Maaltid  satte  sig  i  Bevægelse  igjen,  beg^'ndte 
Regnen  at  strømme  ned.  Skjønt  Bærestolen  var 
dækket  med  en  Presenning,  begyndte  Vandet 
snart  at  trænge  igjennem  og  dryppe  ned  paa 
Madratser  og  Tæpper,  saa  der  ikke  var  et  tørt 
Sted  for  mig  og  Børnene.  ]Men  var  det  end 
slemt  i  Bærestolen,  var  det  dog  et  Paradis  i  Sam- 
menligning med  at  være  udenfor.  Den  stakkels 
franske  Dames  Ridekjole  blev  i  et  Xu  forvandlet 
til  Tricot,  Sløret  hang  hende  som  en  blaa  Sjask 
ned  ad  Ryggen.  Muldyrdriverne  vidste  strax, 
hvad  en  saadan  Regn  havde  at  sige,  og  at  den 
vilde  vare  i  tiere  Dage ;  med  stor  Resoluthed  stak 
de  Skoene  i  Lommen,  (Strømper  havde  de  ingen 
af  og  behøvede  derfor  ikke  at  trække  dem  af). 
Benklæderne  bleve  smøgede  op  over  Knæene, 
og  saa  æltede  de  afsted  gjennem  det  kvarterdybe 
Dynd  med  en  Resignation,  som  havde  de  aldrig 
i  deres  Liv  gjort  andet.  Det  daarlige  Føre  for- 
sinkede selvfølgelig  Marschen,  saa  vi  ankom  sent 
til  Stationen.  De  næstfølgende  Dage  Regn, 
Regn,  ikke  andet  end  Regn,  Flodturen  fra  Piri- 
bazar  til  Enzili,  som  ved  vor  Ankomst  til  Persien 
for  fem  Aar  siden  var  saa  malerisk  og  interes- 
sant, blev  denne  Gang  bogstavelig  til  Vand;  vi 
sad  i  Prammen  i  den  lille  improviserede  Kahyt 
og  slog  Tiden  ilijel  ved  at   spise    «Aadjil«,    d.   e. 

Græskar-  og  Melonkjærner,  Nødder  og  gule  Ærter, 
som  ristes  med  Salt  og  smage  ganske  godt.  — 
Vejret  var  saa  slet,  med  Taage,  Regn  og  Storm, 
at  Dampskibet,  som  skulde  føre  os  til  Astrakan, 
ikke  kunde  lægge  til.  Vi  maatte  derfor,  hvor 
nødig  vi  end  vilde,  tage  med  et  lille  usselt  Damp- 
skib, der  oven  i  Kjøbet  førtes  af  en  Perser,  saa 
det  var  ikke  meget  betryggende  at  betro  sig 
dertil,  men  ellers  maatte  vi  have  ventet  1 4  Dage 
paa  det  næste  Skib,  og  da  det  var  i  Regntiden, 
var  det  ikke  engang  sikkert,  at  Vejret  til  den 
Tid  bedagede  sig.  Det  allerværste  var,  at  Ka- 
hytten var  optaget  af  1 4  Persere,  som  naturligvis 
ikke  gave  Afkald  paa  den  til  Fordel  for  Damerne. 
Kaptejnen  tilbød  os  et  lille  Skur  paa  Dækket,  4 
Alen  langt,  lige  saa  bredt  og  saa  lavt,  at  man 
ikke  kunde  staa  oprejst  deri,  og  det  hele  ikke 
andet  end  uhøvlede  Brædder!  Dog,  der  var  ikke 
andet  for  end  at  tage  det,  som  det  var.  Vore 
Madratser,  Puder,  Tæpper,  en  Smule  Porcellæn, 
Glas,  Gafler  osv.  fra  Karavanen  bleve  bragte  ind 
i  dette  vort  Lukaf,  og  da  saa  Al.me  L.  og  jeg 
samt  de  4  Børn  havde  taget  Plads  derinde  og 
viftede  Farvel  til  min  Mand,  som  med  beklemt 
Hjærte  betroede  os  til  den  usle  Skude,  maa  vi 
vist  have  taget  os  ud  omtrent  som  en  Flok  Dyr 
i  en  Kreaturvogn  paa  Jærnbanen.  Det  var  en 
forfærdelig  Tur,  med  daarligt  Vejr  og  en  udygtig 
Kaptejn,  saa  det  var  et  Guds  Under,  vi  slap  der- 
fra med  Livet.  Men  til  Baku  kom  vi  da  og 
om  Bord  i  en  stor.  med  al  Luxus  udstyret  Dam- 

per ;  det  Velvære,  vi  følte,  ved  atter  at  være  om- 
givet af  evropæisk  Comfort  kan  ikke  beskrives, 
og  de  fem  Dage  paa  Søen,  inden  vi  naaede  Astra- 
kan, forekom  os  som  Minutter  i  Forhold  til  de 
skrækkelige  Timer  i  den  lille  Skude. 

